
Arborele lui Osiris era pe cale să se usuce. 

Dacă arborele vieții pierea, misterele reînvierii nu mai puteau să 
fie celebrate și Egiptul urma să dispară. Incapabil să redea 
strălucirea străvechii taine, ar fi devenit o ţară ca oricare alta, lăsată 
pradă ambițiilor unora, viciilor, nedreptăţii, minciunii și violenţei. 

Din această pricină, faraonul Sesostris, al treilea cu acest nume, 
era hotărât să se bată până la ultima suflare ca să păstreze 
neprețuita moștenire lăsată de înaintașii săi şi să o transmită celui 
care i-ar fi urmat la tron. Înalt de peste doi metri, acest uriaș în 
vârstă de 50 de ani, cu privirea pătrunzătoare, ducea o luptă grea, 
din care, în ciuda autorității înnăscute, a curajului şi a ambiţiei sale, 
poate nu avea să iasă învingător. 

Cu ochii înfundaţi în orbite, cu pleoapele grele și pomeţii ascuțiți, 
cu nasul drept și subțire, cu gura arcuită, chipul lui Sesostris era de 
nepătruns. Dar nu se vorbea, oare, că datorită urechilor sale mari 
faraonul auzea și cea mai neînsemnată vorbă, fie ea rostită chiar și 
în străfundul unei peşteri? 

Sesostris vărsă apă la rădăcina copacului, iar Marea Soţie regală 
deşertă un vas cu lapte. Regele și regina se lepădaseră de brăţările și 
de colierele lor de aur și de argint, căci legea din Abydos nu 
îngăduia niciun soi de metal pe pământul lui Osiris. 

Abydos era centrul spiritual al Egiptului, pământul liniștii, ţinutul 
judecății drepte, Insula Celor Drepţi deasupra căreia zburau suflete- 
păsări şi vegheau stelele nepieritoare. Aici domnea Osiris, Cel care 
se reînnoia mereu, născut înaintea vieţii înseși, făuritorul 
pământului și al cerului. 

Biruitor al morţii, el reînviase sub înfățișarea marelui salcâm ce 
își întindea rădăcinile până la Nun, oceanul de energie din care se 
iviseră toate vietăţile. Insulă neînsemnată, pierdută în sânul acestei 
imensități, lumea oamenilor era în primejdie de a se scufunda 
oricând. 


Ţinând seama de gravitatea împrejurărilor, Sesostris înălțase un 
templu și un locaș de veci care să dea naștere unei energii spirituale 
în stare să salveze Arborele vieţii. Dar, cu toate că salcâmul încetase 
să se mai usuce, doar o singură creangă înverzise. 

Căutările începute pentru aflarea pricinii dezastrului și a celui 
care pusese totul la cale aveau să dea roade în curând, căci faraonul 
nu va întârzia să dezlănțuie un atac hotărâtor împotriva 
guvernatorului provinciei, Khnum-Hotep, bănuit a fi vinovat de 
această crimă. 

Ţinând în mână paleta de aur, simbolul poziţiei sale de mai-mare 
peste toți preoţii din Abydos, faraonul citi cu voce tare formulele 
cunoașterii înscrise pe ea. În spatele său, stăteau cei câțiva preoți 
permanenţi cărora le era îngăduit să locuiască în locașul sacru, unde 
veneau în fiecare zi să muncească preoții temporari, controlaţi cu 
grijă și supravegheați de forțele de ordine. 

Împuternicit oficial al regelui, Pleşuvul nu lua nicio hotărâre fără 
consimțământul suveranului. Răspunzător de arhivele Locașului 
Vieţii, Pleșuvul își petrecuse întreaga viaţă la Abydos și nu simțea 
nicio dorință să cunoască alte locuri. Ursuz, morocănos, fără urmă 
de tact, nu se gândea decât la îndeplinirea sarcinilor încredințate 
preoţilor permanenți și nu suporta niciun fel de abatere. Norocul de 
a face parte din acest cerc restrâns nu îngăduia nicio slăbiciune. 

— Strămoșii au fost veneraţi cum se cuvine? întrebă regele. 

— Servitorul lui Ka și-a împlinit îndatoririle, Luminăţia Voastră. 
Energia spirituală a făpturilor luminii răzbate încă până la noi, iar 
legăturile cu nevăzutul rămân puternice. 

— Mesele de ofrande sunt pline? 

— Preotul care face libaţiile cu apă proaspătă în fiecare zi nu și-a 
neglijat sarcina. 

— Mormântul lui Osiris e neatins? 

— Preotul care veghează asupra integrităţii marelui trup a 
controlat sigiliile de pe ușa locașului de veci al zeului. 

— Înţelepciunea este transmisă așa cum cer ritualurile? 

— Preotul a cărui muncă este ascunsă și care cercetează tainele 
nu și-a trădat îndatoririle, Luminăţia Voastră. 


Însă unul dintre acești patru preoţi permanenţi nu se gândea cu 
sinceritate la îndeplinirea îndatoririlor sacre. Dezamăgit că nu fusese 
numit Mare Preot după o carieră pe care el o considera fără pată, 
preotul acesta luase hotărârea să se îmbogăţească, folosindu-se de 
toate cunoștințele dobândite în anii de învățătură. Şi din pricină că 
Sesostris nu-i recunoscuse meritele, avea să se răzbune pe rege şi pe 
Abydos. 

— Poarta cerului se închide, se plânse Pleșuvul. Corabia lui Osiris 
nu mai alunecă printre stele. Puțin câte puţin, răul o acoperă. 

Tocmai acestea erau vorbele de care faraonul se temea. Uscarea 
Arborelui vieţii va duce la un șir neîntrerupt de nenorociri, apoi la 
prăbușirea întregii ţări. Dar s-ar fi dovedit nevrednic și laş dacă şi-ar 
fi astupat urechile și și-ar fi acoperit faţa. 

— Să vină cele șapte preotese ale lui Hathor și s-o ajute pe 
regină! porunci monarhul. 

De origini diverse, aceste femei locuiau la Abydos şi, asemenea 
preoţilor, juraseră să păstreze secretul deplin. Pleşuvul nu se arăta 
mai binevoitor cu ele decât cu ceilalți și nu le-ar fi iertat nicio 
greșeala. În inima templului, funcţiile nu erau încredințate cuiva 
pentru totdeauna şi orice sacerdot care se dovedea incapabil era 
înlăturat fără ca Pleșuvul să dea dovadă de vreun fel de compasiune. 

Ridicată de curând la gradul de Cea-care-s-a-trezit de către însăși 
regina Egiptului, cea mai tânără dintre preotese era de o frumuseţe 
aproape nepământeană. Cu chipul luminos și cu trăsături de o finețe 
fără seamăn, cu pielea netedă și cu ochii de un verde încântător, cu 
şoldurile înguste, fata avea mersul atât de elegant și de grațios, încât 
îi fermeca până și pe cei mai nesimţitori. 

Atrasă de tainele iniţierii încă din copilărie, renunţase la lumea 
profană pentru a învăţa hieroglifele care o ajutaseră să treacă una 
câte una porţile templului. Chemată să ia parte la celebrarea unor 
ritualuri în diferite provincii, se întorcea întotdeauna bucuroasă la 
Abydos. 

Îmbrăcată într-o rochie ce imita pielea de panteră, împodobită cu 
stele, tânăra preoteasă juca rolul zeiţei Sechat, suverana Locașului 
Vieţii și a scrierilor sacre alcătuite din cuvintele puterii, singurele 
capabile să se împotrivească dușmanilor nevăzuți. 


Hotărâtă dinainte, existenţa tinerei preotese ar fi trebuit să se 
desfășoare în tihnă dacă mai multe întâmplări neașteptate n-ar fi 
tulburat-o. Mai întâi, uscarea Arborelui vieţii care răspândea teama 
într-un loc unde odinioară domnise pacea, apoi prezicerile că ea nu 
avea să fie o simplă slujitoare a zeului la fel ca toate celelalte, ci 
urma să împlinească o misiune însemnată și primejdioasă, dincolo 
de orice închipuire; în sfârșit, întâlnirea cu un tânăr scrib, Iker, pe 
care nu reușea să și-l alunge din minte și care-i tulbura gândurile 
din ce în ce mai des. 

— Cele șapte Hathor să formeze un cerc împrejurul Arborelui 
vieţii, porunci regina. 

După ce preotesele se rânduiră, Marea Soţie regală încinse 
trunchiul salcâmului cu o fâșie de pânză roşie pentru a întemnița 
forțele râului. 

Dar faraonul știa că această protecţie nu era de ajuns. Pentru ca 
Arborele să fie salvat, se impunea reunirea Cercului de aur din 
Abydos. 

În afara Pleșuvului, ceilalți sacerdoţi se retraseră. 

Adânciţi în meditaţie, perechea regală și Pleșuvul așteptară 
sosirea membrilor Cercului de aur care străbătuseră canalul săpat 
din porunca lui Sesostris și mărginit de 365 de mese de ofrandă, ce 
aminteau de ospăţul ceresc celebrat de-a lungul întregului an. 

Dintr-o barcă uşoară coborâră generalii Sepi şi Nesmontu, Marele 
Trezorier Senankh şi Purtătorul sigiliului regal, Sehotep. 

Plecat cu o însărcinare tainică, unul dintre inițiați lipsea. 

Oamenii de încredere ai faraonului purtau cu ei un relicvariu 
format din patru lei aşezaţi spate în spate. În mijlocul acestui obiect 
cilindric gol pe dinăuntru, se înălța un stâlp în vârful căruia se afla o 
tainiță care reprezenta chiar stâlpul venerabil creat la începuturile 
timpurilor, în jurul căruia se organiza ţara întreagă. 

Cei patru bărbați aşezară preţiosul obiect lângă salcâm. Păzitorii 
neobosiţi, ai căror ochi nu se închideau niciodată, leii îl descurajau 
pe orice răufăcător să se apropie de Arborele vieţii. 

Regele și regina înfipseră câte o pană de strut în tainiță. Acestea o 
simbolizau pe Maat, dreptatea, judecata corectă și armonia pe care 


se înălța Egiptul în fiecare zi. Rod al luminii divine, Maat era 
ofranda cea mai pură din care se hrănea pământul faraonilor. 

Un vânt rece străbătu împrejurimile. 

— Uitaţi-vă acolo, jos! exclamă generalul Nesmontu. 

În vârful unei movile golașe, la marginea deșertului, îşi făcuse 
apariţia un şacal. Cu ochii săi negri, tiviţi cu portocaliu, îi privea 
țintă pe sacerdoți. 

— Spiritul din Abydos încuviinţează fapta noastră, socoti regina. 
Cel care se află în fruntea Oamenilor Apusului, al celor morţi și 
recunoscuți în calitate de Cei Drepţi, ne răsplătește cu prezența sa și 
ne îndeamnă să ne continuăm căutarea. 

Acest semn venit din lumea de dincolo îi întări lui Sesostris 
hotărârea de a schimba înfățișarea ținutului sacru. 

— Sădiţi câte un salcâm în cele patru zări! porunci faraonul. 

Membrii Cercului de aur se supuseră de îndată. Și astfel, Arborele 
vieţii urma să fie protejat de către cei patru fii ai lui Horus, care 
aveau să vegheze de-acum înainte asupra locașului lui Osiris. 
Martori ai reînvierii, ei vor alcătui un talisman eficace împotriva 
distrugerii. 

După ce binecuvântă plantațiile, monarhul vizită noul său oraș, 
„Cetate întărită”, în care locuiau constructorii templului și ai 
mormântului său. Acolo domnea o atmosferă apăsătoare, dar nimeni 
nu dădea înapoi în fața greutăților. Monarhul nu îngăduia delăsarea 
pe teritoriul lui Osiris, unde se decidea soarta Egiptului. 

La sfârşitul inspecției sale, regele se retrase într-o capelă și o 
chemă la el pe tânăra preoteasă. 

— Mulțumită informaţiilor pe care le-ai adunat tu din scrierile 
vechi, zise Sesostris, am făcut tot ce-mi stătea în putinţă ca să 
prelungesc viața salcâmului. Dar nu e de ajuns. 

— Voi continua să caut, Luminăţia Voastră. 

— Nu-ţi slăbi cu niciun chip strădaniile! Nenorocirea care a lovit 
în Abydos nu se datorează întâmplării, pricinile ei sunt, probabil, 
nenumărate. Şi poate că una dintre ele se ascunde chiar în acest loc. 

— Ce-ar trebui să înțeleg? 

— Preoţii din Abydos trebuie să se dovedească desăvârşiți. 
Altminteri, zidul magic înălțat pentru a-l apăra pe Osiris de orice 


rău se crapă. De aceea, îţi cer să fii cu băgare de seamă și să dai 
atenţie chiar şi celor mai mici întâmplării. 

— Voi face întocmai cum porunciţi şi nu voi întârzia să-i dau de 
știre Pleșuvului. 

— Doar mie îmi vei da de știre, nimănui altcuiva. Vei putea să 
pleci și să te întorci după bunul plac, şi nu o dată vei fi chiar 
nevoită, fără îndoială, să părăseşti Abydosul. 

Deși îi venea greu să îndeplinească această obligaţie, preoteasa se 
înclină. Doar aici și nicăieri altundeva, viaţa sa căpăta un sens. Îi 
plăcea priveliștea ce se întindea parcă în afara timpului, clipele de 
reculegere înscrise în fiecare dintre pietrele marelui templu, 
celebrarea zilnică a ritualurilor. Împărtăşea aceleași gânduri cu 
ceilalți inițiați care, de la începuturile orașului lui Osiris, luau parte 
la misterele sale. Pentru ea Abydos era pământul, lumea și întregul 
univers. 

Dar o poruncă de-a faraonului, chezașul existenţei acestor locuri, 
nu putea fi nesocotită. 


2. 


Cu faţa pătrată, cu sprâncenele groase şi pântecele rotund, Sekari 
lucra în grădina de legume cu o încetineală plină de înțelepciune. 
Temându-se de durerile de spate şi de o rană la ceafă cauzată de 
ridicarea prăjinii la capetele căreia atârnau două găleți grele 
umplute cu apă, Sekari își drămuia eforturile și avea grijă să nu se 
spetească prea tare. Oricât s-ar fi grăbit el, prazul nu avea să crească 
mai repede. 

Sekari smulse din pământ prazul cel mai mare şi îl îndesă într- 
unul dintre sacii pe care îi căra Vânt-de-Miazănoapte, măgarul uriaș, 
cu ochi căprui și mari al prietenului său, scribul Iker. Neobosit, 
patrupedul nu se supunea decât stăpânului său care-l salvase din 
mâinile unui om fără inimă, apoi din cele ale unui preot care voia 
să-l sacrifice. Dat fiind că Iker îi îngăduise să-l însoţească pe Sekari, 
Vânt-de-Miazănoapte îl ajuta pe grădinar în munca sa pe cât de 
puţin preţuită, pe atât de anevoioasă. 

Potrivit obiceiurilor, în perioadele calde, Sekari uda culturile 
după lăsarea amurgului. Apa se evapora mult mai încet în timpul 
nopții şi plantele puteau să soarbă pe săturate preţiosul lichid și să 
reziste mai bine în fața săgeţilor soarelui arzător. 

Dorind să-şi lărgească straturile de ceapă, Sekari îngenunche 
pentru a smulge buruienile. Dar ceea ce descoperi îi tăie pofta să 
mai continue. 

t 

Să-l nimicească pe faraonul Sesostris, indiferent prin ce mijloc, 
acesta era gândul ce nu-i dădea pace lui Iker. 

Tânărul suferise atât de mult din pricina cruzimii regelui, încât 
nu mai avea de ales. 

Încă de la intrarea sa în elita scribilor oraşului Kahun, din 
Fayyum, Iker ar fi trebuit să fie mulțumit cu situația sa remarcabilă. 
Dar nu izbutea să-și uite trecutul, când văzuse moartea cu ochii de 
mai multe ori și aceleași imagini reveneau fără încetare să-i bântuie 


somnul, după ce fildeșul său magic, care îndepărta demonii, îi fusese 
furat. 

Iker își amintea cum fusese legat de catargul unei corăbii, 
Fulgerul, şi cum fusese promis drept ofrandă mării furioase, apoi 
cum doar el singur scăpase dintr-un naufragiu neașteptat. 
Îndreptându-se spre Ţara Punt, acea corabie nu putea aparține decât 
regelui. 

Și același monarh poruncise unui fals soldat să-l omoare pe Iker, 
împiedicându-l astfel să dea la iveală adevărul şi să provoace o 
răzmeriță care să-i clatine tronul. Acest tiran criminal stăpânea 
Egiptul, ţara iubită a zeilor, călcând în picioare legea lui Maat. 

Calea tânărului scrib era deci stabilită: trebuia să-l împiedice pe 
acest despot asasin să facă rău în continuare. 

Dar rămâneau încă multe întrebări fără răspuns. De ce îl răpiseră 
pirații? De ce, pe insula lui Ka, un șarpe uriaş îl întrebase pe 
naufragiat, într-un vis, dacă va fi în stare să-şi salveze lumea? De ce 
căpitanul numise răpirea tânărului „secret de stat”? De ce bătrânul 
său învăţător, un scrib din satul Medamud, îi prezisese aşa: „Oricare 
ar fi încercările, voi fi mereu alături de tine pentru a te ajuta să-ţi 
împlineşti destinul pe care nu-l cunoşti încă”? Cât despre încercări, 
Iker trecuse prin multe, dar misterul rămânea neatins. Măcar o să se 
dovedească folositor ucigându-l pe Sesostris. 

În locuința sa atribuită de administraţie, tânărului scrib nu-i 
lipsea nimic. Nu avea decât să-şi vadă de frumoasa lui carieră, 
îngrijindu-se doar să dobândească slujbe tot mai înalte. 

O încăpere mică, destinată cultului strămoșilor, o modestă sală de 
primire, un dormitor, o baie, o bucătărie, o pivniţă, o terasă, 
mobilier puţin, dar solid, ce-și putea dori mai mult? Dar Iker nici 
măcar nu observa această îndestulare, într-atât mintea lui era 
concentrată către singurul său ţel, neînchipuit de greu de atins. 

Adesea se gândea la tânăra preoteasă de care se îndrăgostise și pe 
care, probabil, nu avea s-o mai revadă vreodată. Pentru ea se 
străduise să se desăvârșească în îndeletnicirea de scrib, ca să n-o 
dezamăgească dacă ar mai fi întâlnit-o vreodată și i s-ar fi ivit ocazia 
să-şi dezvăluie sentimentele. Mult timp se încăpăţânase să creadă în 


acest miracol. Acum însă, știa ca ea nu era decât un vis minunat și 
cu neputinţă de atins. 

Răgetele lui Vânt-de-Miazănoapte îl smulseră pe Iker din 
nefericita sa meditaţie. 

— M-am întors! strigă Sekari. Tu dă-i măgarului să mănânce, iar 
eu mă duc să pregătesc supa. 

— A fost bună recolta? 

— Mi s-au înverzit mâinile. 

Bucatele gătite de Sekari nu erau alcătuite doar din legume. 
Grădinarul adăugase bucăţi de carne și de pește, pâine, chimen și 
sare. Mâncarea aceasta ţinea de foame și-ți îngăduia să petreci o 
noapte liniștită până la masa de dimineaţă. 

După ce scăpase de la moarte, împreună cu Iker, în minele de 
turcoaze din Sinai, Sekari îi ieșise din nou în cale vechiului său 
tovarăș, la Kahun, unde devenise slujitorul său, plătit de primărie. 
Câştigurile din grădinărit îi completau modesta sa simbrie, căci își 
vindea scribilor o parte din recolte. 

După ce Iker îl duse pe Vânt-de-Miazănoapte în grajd, se întoarse 
în casă abătut. 

— N-ai un aer prea vesel, bagă de seamă Sekari. De ce nu iei 
partea bună a vieţii? Îmbracă-te cu pânzeturi fine de in, plimbă-te 
prin grădini frumoase și mergi la ospeţe, respiră parfumul florilor, 
îmbată-te, petrece! Viața e așa de scurtă, că se duce ca un vis. Uite, 
dacă vrei, am să te prezint unei tinere foarte drăguţe. Din pletele ei 
face un laţ ca să-i prindă pe bărbaţi în capcană. Cu inelul ei îi 
însemnează cu fier roșu. Degetele ei sunt frunze de crin. Gura? Un 
boboc de lotus, iar sânii - mandragore. Dar mai înainte să te lași 
cucerit, mănâncă! 

Iker abia se atinse de capodopera lui Sekari. 

— N-ai să-ţi recapeţi buna dispoziție flămânzind. Vrei altceva? 

— Nu, supa e delicioasă, dar n-am poftă de mâncare. 

— Ce te chinuie, Iker? 

— Chiar dacă nu voi izbuti să pricep de ce faraonul a hotărât să 
mă ucidă, pe mine, un biet scrib, tot trebuie să fac ceva. 

— Să faci, să faci... Ce vrea să însemne asta? 


— Când cunoști rădăcina răului, nu trebuie cu orice chip s-o 
distrugi? 

— Voi, scribii, născociți mereu înțelesuri pentru orice! Eu sunt un 
om simplu și te sfătuiesc să te ferești de încurcături. Ai o casă, o 
slujbă, un viitor asigurat... De ce cauţi necazurile? 

— Are însemnătate numai ceea ce-mi dictează conștiința. 

— Dacă începi să rosteşti vorbe mari, mă zăpăcești. Sunt nevoit 
totuși să-ți spun că... 

Sekar se posomorî. 

— O descoperire tristă, mărturisi el, dar poate n-ai chef să afli. 

— Dimpotrivă! 

— E vorba despre fildeșul magic care-ţi proteja somnul. 

— L-ai găsit? 

— Da și nu... Hoţul l-a făcut fărâme și l-a împrăștiat printre 
buruieni. Poate e chiar bărbatul care te-a atacat și al cărui leş a fost 
pescuit într-un canal. Nu e cu putință să lipim amuleta la loc. Pentru 
mine, ăsta nu-i un semn bun. Orice planuri ai avea, te povăţuiesc să 
renunti. 

— Îmi rămân micuțele amulete pe care mi le-ai dat tu, îi reaminti 
Iker. Oare nu sunt bine apărat de şoimi, încarnări ale zeului ceresc 
Horus, şi de babuinii lui Thot, stăpânul scribilor? 

— Sunt prea mici amuletele acelea! În locul tău, nu m-aș încrede 
în ele prea tare. 

Sekari își termină porţia de supă, sub privirile pierdute ale lui 
Iker. 

— Data viitoare voi adăuga și mirodenii. Și-acum, ce-ar fi să 
mergem la culcare? Mâine ne trezim devreme. 

Iker consimțţi. 

Sekari întinse o rogojină dintre cele mai bune pe pragul căsuţei. 
De când cu atacul căruia Iker ar fi trebuit să-i cadă victimă, 
slujitorul său lua anumite măsuri de precauţie în fiecare noapte. 

Când fu convins că Sekari dormea adânc, Iker părăsi locuinţa, 
trecând prin terasă. După ce se asigură că nu-l urmărea nimeni, se 
strecură pe o străduță de o curățenie fără cusur și aşteptă aici 
îndelung. 


Kahun era un oraș remarcabil. Construit după legile proporţiei 
divine, se împărțea în două cartiere principale. Cel vestic cuprindea 
200 de case de mărime mijlocie, cel estic adăpostea mai multe case 
mari cu grădini, dintre care unele numărau și câte 70 de încăperi. În 
nord-est, se găsea uriașa reședință a primarului, înălțată pe un fel de 
acropolă. 

Iker nu mai ştia ce să creadă despre acest demnitar de seamă. Pe 
de o parte, primarul îl luase în slujba lui, apoi îi înlesnise cariera; 
dar pe de alta, era, prin forţa împrejurărilor, un slujitor credincios al 
faraonului. Oare tânărul scrib nu reprezenta doar o piesă mutată 
încoace și-ncolo pe tabla unui joc ale cărui reguli nu le cunoștea? 

Cum nimic nu tulbura liniștea împrejurimilor, Iker se îndreptă 
spre locul stabilit pentru întâlnire. Nici primarul, nici mai-marele 
său, Heremsaf, nu aflaseră despre legăturile lui cu tânăra asiatică, 
Bina, o servitoare care nu ştia să citească sau să scrie, dar care lupta, 
ca și el, împotriva tiraniei lui Sesostris. 

Tânăra îl aştepta într-o casă părăsită. De îndată ce Iker păși 
înăuntru, fata închise ușa și îl trase după ea într-o încăpere unde 
fuseseră depozitate cândva urcioare, și unde nicio ureche curioasă n- 
ar fi putut să le surprindă discuţia. 

Bina era brunetă, spontană și fermecătoare. 

— Ai fost prudent, Iker? 

— Mă socoteşti un neisprăvit? 

— Nu, bineînţeles că nu! Dar mi-e frică, mi-e atât de frică... N-ar 
trebui să mă liniștești? 

Bina se cuibări la pieptul scribului, dar el nici nu se clinti. De 
fiecare dată când ea încerca să-l cucerească, chipul tinerei preotese 
îi revenea în minte și îi gonea orice dorință de a ceda avansurilor 
complicei sale. 

— Nu avem prea mult timp, Bina. 

— Într-o zi, acest oraş va fi al nostru și nu vom mai fi nevoiți să 
ne ascundem. Dar drumul este încă lung, Iker. Doar cu ajutorul tău 
vom izbuti să ajungem la capăt. 

— Eu nu sunt așa de sigur. 

— Încă mai șovăi? 

— Nu sunt un ucigaș. 


— Să-l omori pe Sesostris înseamnă să faci dreptate. 

— Aş mai avea nevoie de unele dovezi ale vinovăţiei sale. 

— Ce mai vrei? 

— Să văd arhivele. 

— Va dura mult? 

— Nu știu. Însărcinările mele de acum nu-mi îngăduie așa ceva și 
va trebui să înaintez în funcţie, ca să pot răscoli arhivele fără să 
atrag atenţia primarului și a lui Heremsaf. 

— Ce speri să descoperi, Iker? Știi deja că faraonul e singurul 
răspunzător de toate nenorocirile tale şi ale ţării. Înţelegi că 
împrejurările sunt primejdioase. De aceea nu ai dreptul să renunti! 

— Mă vezi tu, Bina, înfigând un cuţit în inima unui om? 

— Vei avea acest curaj, sunt sigură! 

Iker se ridică și păși printre cioburile de vase. Unul dintre ele se 
sparse sub talpa lui şi Iker își dori ca uciderea monstrului să fie la fel 
de simplă. 

— Sesostris continuă să-mi nimicească poporul, zise tânăra cu 
emoție. Mâine, îl va distruge și pe-al tău, din cauza războiului care 
va începe curând. Nu departe de aici, guvernatorul Khnum-Hotep a 
ridicat o armată întreagă pentru a se împotrivi tiranului, dar câte 
săptămâni va putea să reziste? 

— De unde ai aceste informaţii? 

— De la aliaţii noștri care vor sosi curând la Kahun, sper. Cu ei, 
puterile noastre se vor înzeci. 

— Şi cum vor intra în oraș? 

— Nu știu, Iker, dar vor reuși. Ai să vezi, ajutorul lor va fi 
neprețuit. 

— E o nebunie, Bina. 

— Te asigur că nu! Nu există nicio altă cale de a scăpa de această 
asuprire și tu vei fi brațul înarmat care ne va dărui libertatea. Se 
află, oare, pe lume o soartă mai măreață? Atacându-te, Sesostris a 
dezlănțuit o forţă în stare să-l distrugă. 

Ultimele cuvinte ale Binei îl convinseră pe scrib că înainta pe 
drumul cel bun. Totuși, țelul rămânea îndepărtat și șansele de a-l 
atinge păreau foarte slabe. 


— Îţi împărtășesc îndoielile și neliniştile, Iker. Dar curând n-o să 
mai fim singuri. 

Întins pe terasă, Iker nu dormi toată noaptea. De data aceasta, 
planul său prindea contur şi se simțea capabil să-l ducă la bun 
sfârşit. Nimic nu i se părea mai greu de îndurat decât nedreptatea, 
indiferent dacă era săvârșită de un rege sau de un sărac. Şi chiar 
dacă nimeni în afara lui nu avea să se ridice contra ei, el tot nu va 
da înapoi. 

Un strigăt de durere, provenind de jos, îl făcu să tresară. 

— Nu sunteți în toate mințile? protestă Sekari cu aprindere. Nu 
trezeşti un om cu lovituri de picior în spate! 

Iker coborî să vadă ce se petrece. 

Doi soldați stăteau în fața casei lui. 

Bastoanele pe care le purtau cu ei nu aveau deloc un aer 
liniștitor. 

În picioare, posomorât încă, Sekari își pipăia posteriorul. 

— Cine e ăsta? îl întrebă pe Iker cel mai în vârstă dintre soldați. 

— Sekari, servitorul meu. 

— Doarme întotdeauna pe prag? 

— E o măsură de prevedere. 

— Cu un voinic care se trezeşte aşa de greu, eu, unul, m-aș simți 
mai degrabă în primejdie! Dar nu pentru el am venit. Scribul 
Heremsaf îţi cere să i te înfăţișezi degrabă. 

Și cei doi trimiși se îndepărtară. 

„Cel puţin, gândi Iker fără să se miște, nu mi-au legat mâinile și 
nu mă târăsc pe străzile orașului ca pe un tâlhar de rând!“ 

Din nefericire, dacă Heremsaf îl chema în acest fel însemna că-i 
ghicise intenţiile. Iker avea să fie arestat și condamnat. Singura sa 
scăpare era fuga, dar paznicii porţii celei mari a orașului l-ar fi lăsat 
să iasă? 


3. 


Sesostris numise orașul construit la Abydos „Cetate întărită” 
pentru a incarna prima din cele două valori respectate de toți 
faraonii: stăruința. Cea de-a doua, veghea, sau, mai precis, trezirea 
lui Osiris cu ocazia reînvierii, le conferea monarhilor Egiptului 
dimensiunea supranaturală, care le permitea să clădească 
monumente durabile. 

Faraonul cercetă el însuși tabla cu planificarea muncii preoţilor 
temporari, împărțiți în cinci echipe care urmau una după alta. 

În faţa uriașului, răspunzător de întocmirea planului, un om 
mărunt și nervos nu se putea împiedica să nu tremure. 

— Dacă mi-ai respectat poruncile și ţi-ai îndeplinit corect 
îndatorirea, de ce ţi-e frică? 

— Privilegiul de a vă întâlni, Luminăţia Voastră, și... 

— Nici tu, nici eu nu avem privilegii. Suntem doar slujitori ai lui 
Osiris. 

— La fel gândesc și eu, Luminăţia Voastră, și... 

— Cum se desfășoară lucrul? 

— Mai multe grupuri de preoţi cărora li se încredințează sarcini 
precise alcătuiesc o echipă. Niciunul nu trebuie să îl încurce pe 
celălalt şi toate obligaţiile sunt îndeplinite la timpul lor. 

Apoi bărbatul începu o cuvântare lungă și amănunțită, în care 
pomeni de îngrijirea statuilor, de ştergerea vaselor de purificare, de 
prepararea uleiurilor pentru iluminat, astfel încât să nu 
răspândească fum, de alegerea merindelor ce urmau să fie depuse pe 
mesele de ofrandă, apoi de împărțirea lor. Îi spuse regelui numele și 
simbriile gardienilor, ale șefilor de atelier, ale pictorilor, ale 
grădinarilor, ale brutarilor, ale berarilor, ale măcelarilor, ale 
pescarilor, ale celor care pregăteau uleiuri parfumate, fără a-l uita 
nici pe cel mai neînsemnat purtător de ofrande. 

— Fiecare dintre ei este controlat de paznici care ţin un registru 
unde sunt trecute zilele și orele de venire și de plecare, precum și 
pricinile întârzierilor sau ale absenţelor. 


— Până acum, câţi preoţi temporari au fost izgoniți pentru 
săvârşirea unor greșeli grave? 

— Niciunul, Luminăţia Voastră! răspunse, mândru, bărbatul. 

— Iată dovada nepriceperii tale. 

— Luminăţia Voastră, eu... 

— Cum poţi să-ţi închipui, fie şi o singură clipă, că ai atins 
desăvârşirea? Ori încerci să mă înșeli, şi aceasta-i o greşeală de 
neiertat, ori te încrezi în rapoartele întocmite în pripă de oamenii 
tăi, ceea ce nu-i o greșeală mai puţin primejdioasă. De îndată ce voi 
numi pe altcineva în locul tău, vei părăsi Abydosul. 

Vizitând atelierele, magaziile, măcelăriile şi brutăriile, Sesostris 
observase mai multe încălcări ale regulilor ce priveau paza. Sobek 
Păzitorul luă numaidecât măsurile ce se impuneau. Apoi regele îl 
primi pe maestrul de operă, care avea chipul marcat de oboseală. 

— Întâmpini necazuri? 

— Nimic demn de luat în seamă, Luminăţia Voastră. Mulțumită 
ocrotirii oferite de preotesele lui Hathor, uneltele nu se mai rup și 
cioplitorii în piatră nu se mai îmbolnăvesc. De aceea sunt fericit să 
vă dau de veste că lucrările de pe șantier s-au încheiat, pictorii au 
isprăvit în dimineaţa aceasta ultimul chip divin, cel al lui Isis. 
Templul vostru este pregătit să dea naștere lui Ka, la fel ca şi locașul 
vostru de veci. Când doriţi să însufleţiți aceste comori? 

— Chiar mâine. 

La Teba, ceremoniile erau însoţite de o veselie generală. Dar la 
Abydos, chiar și berarii aveau de îndeplinit o însărcinare în slujba 
lui Osiris. Și în împrejurările de acum, orice manifestare de bucurie 
ar fi fost necuviincioasă. 

Sub privirile preoteselor și ale preoţilor permanenți, Sesostris 
așeză în încăperea aflată la temelia templului său 24 de bucăţi mari 
de metal și pietre preţioase, printre care aur, argint, lapislazuli, 
turcoaz, jasp și comalină. Scoase din măruntaiele muntelui, aceste 
materiale intrau în alcătuirea ochiului lui Horus, cel mai puternic 
dintre talismane. 

Apoi purtătorii şi purtătoarele de ofrande se îndreptară în 
procesiune spre sanctuar pentru a le înzestra cu cele trebuincioase: 
bazine de purificare, cupe, vase, sipete, altare, cădelniţe, ţesături, 


bărci formau comoara templului cu tavan de aur și lapislazuli, cu 
podea de argint și uşi de aramă. 

— Voi celebra azi cele trei ritualuri, al dimineţii, al miezului zilei 
şi al serii, grăi faraonul, astfel ca puterile nepământene să păstreze 
treaz spiritul acestui loc, adăpost al divinităţilor, și nu al oamenilor. 
Menirea sa va fi aceea de a răspândi în jur energie. 

Tânăra preoteasă vedea astfel împlinindu-se profeţiile scrierilor 
pe care le deslușise în Locașul Vieţii şi care vorbeau despre 
neasemuita importanţă a regelui Egiptului, stăpânul creaţiei 
riturilor. El aducea ordinea în locul dezordinii, adevărul în locul 
minciunii și dreptatea în locul greșelii. Aceasta era deci calea de a 
aduce armonia cerească în mijlocul oamenilor: îndeplinirea 
ritualurilor la timpul lor și existența unui faraon în stare să-și 
împlinească misiunea. 

— Fie ca lumina să inunde altarele! porunci Sesostris. 

Vasele în care ardeau esențele parfumate răspândiră miresme 
suave. Flori, carne, legume, plante aromate, cupe cu apă, vin și bere, 
pâini de forme și mărimi diferite fură depuse pe mesele de ofrandă 
din diorită, din granit și din alabastru. Toate aceste bogății erau 
dăruite divinităţilor pentru ca ele să se bucure de aspectul lor 
delicat și să se hrănească din ele. Ofranda întărea legătura dintre 
partea văzută și cea nevăzută a lumii. Datorită ei, creaţia se 
reînnoia. 

Sesostris pătrunse în templul acoperit, unde puteau intra doar 
câțiva sacerdoţi însărcinaţi să-l reprezinte. În acest loc interzis 
neinițiaţilor, ei trebuiau să fie chezășii integrităţii divine şi să 
respingă fără odihnă forţele haosului care încercau să distrugă acest 
teritoriu al lui Maat. 

În capătul sanctuarului, se găsea movilița primordială spre care 
cobora tavanul și se înălța podeaua. Ieșită din apele începuturilor, în 
prima dimineaţă a lumii, ea era soclul pe care Creatorul își ridica, 
fără încetare, lucrarea. 

În penumbra Sfântului Sfinţilor se dezvăluia ţinutul luminii ale 
cărui porţi fură deschise de faraon. În inima cerului puterilor, regele 
făcu să renască începutul. 


— Atâta vreme cât universul se va sprijini pe cei patru stâlpi ai 
săi, zise monarhul, atâta vreme cât apele se vor revărsa la timpul 
potrivit, atâta vreme cât cei doi aștri vor domni peste noapte şi peste 
zi, atâta vreme cât stelele vor rămâne pe cer, iar decanii îşi vor 
îndeplini sarcinile, atâta vreme cât Orion va face ca Osiris să poată 
fi zărit, acest templu va fi etern asemenea cerului. 

Însuflețirea templului încetinise uscarea salcâmului lui Osiris. 
Înconjurându-l cu energii binefăcătoare, templul înalță un zid magic 
care apăra Arborele vieţii de noi atacuri, fără a înlătura însă pricina 
răului. 

Dar momentul pentru altfel de înfăptuiri se apropia. Așa că, 
regele îi strânse pe membrii Cercului de aur din Abydos pentru a lua 
o hotărâre. 

— Un singur guvernator de provincie refuză să se supună, 
reaminti asprul general Nesmontu. Să pornim la atac împotriva lui 
Khnum-Hotep, ca să stârpim orice urmă de răzvrătire. Când Egiptul 
va fi cu adevărat unit, salcâmul va înverzi din nou. 

Tot mai robust și în putere, bătrânul ofițer nu avea obiceiul să 
vorbească pe ocolite. Indiferent la onoruri, nu trăia decât pentru 
măreţia Celor Două Regate. Și cine o reprezenta cel mai bine, dacă 
nu faraonul Sesostris pentru care era gata să-şi dea viaţa? 

— Sunt de aceeași părere cu Nesmontu, declară generalul Sepi. 
Chiar dacă această înfruntare va face multe victime de ambele părți, 
nu poate fi ocolită. 

Înalt, slab şi autoritar, Sepi fusese mâna dreaptă a guvernatorului 
provinciei lepurelui, Djehuty, devenit acum credincios lui Sesostris. 
Primind o sarcină specială din partea Cercului de aur, generalul îl 
convinsese treptat pe Djehuty să evite un conflict cu urmări 
dezastruoase. Aflat în fruntea uneia dintre cele mai strălucite școli 
de scribi din ţară, Sepi nu se înflăcăra niciodată. Chibzuit și 
cumpătat, ura pornirile războinice. 

— Mă tem de violenţă, mărturisi Purtătorul sigiliului regal 
Sehotep, un bărbat de vreo 30 de ani, elegant și distins, cu o privire 
ce sclipea de inteligență, dar mă alătur lui Nesmontu și lui Sepi, căci 
Khnum-Hotep nu se va închina faraonului de bunăvoie. Cu el, 


tratativele nu au sorți de izbândă. Chiar dacă a rămas singurul 
guvernator care se împotriveşte Luminăţiei Sale, nu-și va recunoaște 
greşeala și va prefera să verse sânge pentru a-și păstra privilegiile. 

Pleșuvul se mulțumi să dea din cap în semn de aprobare. Pe 
Marele Preot din Abydos nu-l interesau deloc frământările lumii din 
afară, dar fusese izbit de faptul că oameni cu firi atât de diferite, 
cum erau Nesmontu, Sepi şi Sehotep, împărtăşeau același gând. 

— Încleștarea se anunță cumplita, prezise Marele Trezorier 
Senankh, un bărbat de vreo 40 de ani, vesel, mare amator de 
mâncăruri rafinate şi iscusit administrator. Khnum-Hotep este bogat, 
iar trupele sale, puternice. Se va bate cu încrâncenare. Să credem 
lupta câștigată dinainte ar fi o dovadă de trufie. 

— Nu spun că nu-i așa, interveni generalul Nesmontu, dar acesta 
nu-i un motiv ca să șovăim și să nu ducem până la capăt ce-am 
început. 

— Sunteţi siguri, întrebă regina, ca Khnum-Hotep se foloseşte de 
forța lui Seth și face să se usuce salcâmul lui Osiris? 

— Nu mai există nicio îndoială, răspunse Nesmontu, căci ceilalți 
guvernatori s-au dovedit nevinovaţi. Setea lui de mărire îl împinge 
să stăpânească peste tot ţinutul de la Miazăzi. Și cum monarhul îi 
încurcă planurile, se răzbună atacând însăși inima Egiptului. 

— Şi dacă are complici? sugeră Sehotep. 

— E o posibilitate de care trebuie să ţinem seamă, grăi 
îngândurat generalul Sepi. Khnum-Hotep a controlat multă vreme 
drumurile folosite de negustori punându-le în legătură cu Asia. 
Poate a găsit în afara ţării aliaţi care sunt dornici să vadă slăbind 
puterea faraonilor. 

— E doar o simplă bănuială, obiectă Senankh. 

— Dar uşor de verificat, se repezi Nesmontu. Să zdrobim armata 
lui Khnum-Hotep, să-l prindem și să-l luăm la întrebări. Credeţi-mă, 
o să ne spună adevărul. 

— Luminăţia Voastră cunoaște părerea singurului membru al 
Cercului de aur care lipsește din pricina unei misiuni secrete? 

— Nu voi vorbi în numele său. 

— Însă eu, care sunt destul de apropiat de el, rosti Sepi, nu mă 
îndoiesc că ar fi consimţit să pornim atacul. 


— Reţinerile tale înseamnă că te împotrivești? îl întrebă regele pe 
Senankh. 

— Desigur că nu, Luminăţia Voastră. Dar când mă gândesc la 
pierderea atâtor vieţi omenești în timpul unui război civil, mă 
cuprinde deznădejdea. Totuși, știu că nu avem de ales și voi face tot 
ce-mi stă în putere ca tezaurul să sufere cât mai puţin. 

— Cum toţi membrii Cercului de aur au încuviințat, grăi 
Sesostris, să ne pregătim să-l atacăm pe Khnum-Hotep și să 
recucerim provincia Oryx. Regina și Marele Trezorier să pornească 
spre Memphis ca să se îngrijească de treburile ce nu suferă amânare. 
Dacă voi pieri în luptă, Marea Soţie regală va domni și, împreună cu 
supraviețuitorii Cercului de aur şi ai Casei Regelui, va hotărî cine o 
să urmeze la tron. 

Înaintea luptei ce amenința să însângereze Egiptul, Sesostris se 
bucura de pacea şi de liniştea din Abydos. Desigur, ele erau 
tulburate din pricina uscării salcâmului, dar păstrau încă amintirea 
vârstei de aur când inițiații învingeau moartea datorită celebrării 
misterelor lui Osiris. 

Tocmai pentru a salva aceste valori neprețuite, faraonul trebuia 
să înăbuşe răzmerița lui Khnum-Hotep, să-l supună și să-l facă să 
mărturisească. Dacă Sesostris izbutea să distrugă această cetate a lui 
Seth şi să unească Cele Două Regate, ar fi dispus de o forță nouă 
căreia, până acum, îi simţise adesea lipsa. 

Pe chei, tânăra preoteasă recita formulele de protecţie pentru 
călătorie, în fața ochiului întreg pictat iar, de curând, la prora 
corăbiei regale. Sobek Păzitorul îi verificase el însuși pe toți 
corăbierii şi scotocea pentru a treia oară prin cabina monarhului, 
chiar înaintea plecării. 

— Când socotiți că vă veţi întoarce, Luminăţia Voastră? întrebă 
tânăra femeie. 

— Nu ştiu. 

— Războiul se apropie, nu-i aşa? 

— Osiris, primul dintre faraoni, domnește peste o ţară unită ale 
cărei provincii, fără să-şi piardă înzestrările proprii, trăiesc în 


armonie. Am datoria să-i duc lucrarea mai departe. Fie că mă întorc 
sau nu, tu îndeplineşte-ți-o pe a ta! 

Pe când corabia se îndepărta de țărm, Sesostris nu reușea să-și 
desprindă ochii de la priveliștea neasemuită a Abydosului, înălțat 
pentru vecie de Osiris. 


4. 


La fiecare trei luni, străjile însărcinate să vegheze asupra 
intrărilor în orașul Kahun erau reînnoite. Soldaţii se repartizau în 
cele patru colțuri și nu lăsau să pătrundă în oraș decât persoane 
cunoscute și pe cei care aveau documente ce le îngăduiau să 
petreacă un timp înăuntru. Convins că avea să fie arestat, Iker nici 
măcar nu încercă să-i înfrunte și se îndreptă, cu fruntea sus, spre 
locuinţa lui Heremsaf, mai-marele său. 

Înainte de a fi aruncat în temniţă, osândit la muncă silnică sau 
chiar executat, Iker voia să-i dezvăluie lui Heremsaf gândurile sale 
cele mai tainice. Neîndoielnic, nu avea niciun rost, căci înaltul 
funcționar îl slujea pe Sesostris. Dar rostind adevărul, poate că alții 
își vor da seama de tirania faraonului şi un braț înarmat va izbuti 
să-l ucidă. 

Când pornise să se înfăţișeze înaintea judecătorului său, Iker 
luase cu sine minunatele lui unelte de scrib, pe care le primise în dar 
de la învățătorul său, generalul Sepi. Celui care avea să-l învinuiască 
îi va încredința paletele sale, pensulele, cuţitașele pentru răzuit, 
gumele și vasele cu cerneală. În acest chip avea să tragă linie pentru 
totdeauna după trecutul său. 

Heremsaf savura ultimele felii subţiri de praz pe care le îndepărta 
de brânza proaspătă amestecată cu usturoi. Când Iker păși înăuntru, 
Heremsaf nu-și ridică privirea, menținându-și atenția asupra 
mâncării favorite. 

Cu fața pătrată, cu mustaţa scurtă și tăiată îngrijit, Heremsaf era 
una dintre persoanele cele mai de vază din Kahun. Intendent al 
piramidei lui Sesostris II şi al templului lui Anubis, el controla în 
fiecare zi livrările de carne, pâine, bere, uleiuri și parfumuri, cerceta 
amănunțit însemnările scribilor contabili, verifica orele de lucru în 
plus ale slujbașilor săi și se încredința că hrana era împărţită corect. 
Se trezea devreme, se culca târziu și aproape că ajunsese să uite ce 
era aceea odihnă. 


Iker îi datora prima sa slujbă și toate înlesnirile de care se 
bucurase, însoţite de un sfat: „Nimic nu trebuie să scape atenţiei 
tale”. Dar în timpul muncii încredințate de mai-marele său, Iker 
descoperise mânerul unui cuţit pe care era scrijelit numele 
Fulgerului, corabia care îl condusese cândva spre moarte. Simplă 
întâmplare sau tânărul scrib era doar o jucărie în mâinile lui 
Heremsaf? Neîngăduindu-i lui Iker să citească documentele din 
arhivă, îi dovedea de fapt că între el și primar, supus credincios al 
faraonului, exista o înțelegere secretă. Totuși, scribul nu avea nimic 
anume să-i reproşeze, căci nu ştia cu certitudine pe ce să se bizuie. 

Dar astăzi, Heremsaf urma să-şi scoată masca. Adevăratul lui plan 
fusese să-i întindă capcane lui Iker, nădăjduind ca tânărul să 
săvârşească o greşeală care să-l ducă la pieire. Având acum 
informaţii hotărâtoare, putea deci să-i dea ultima lovitură. 

— Trebuie să stăm de vorbă, Iker. 

— Vă stau la dispoziţie. 

— Îmi pari foarte nervos, fiule. Ai necazuri? 

— Chiar asta aştept să-mi spuneți. 

— Te temi că sunt nemulțumit de tine, nu-i așa? Ei bine, ia să 
vedem! Ai descâlcit treaba aceea încurcată cu hambarele, ai stârpit 
şobolanii şi șoarecii din oraș, ai făcut inventarul vechilor depozite și 
ai pus în ordine, cu o iuțeală de necrezut, biblioteca din templul lui 
Anubis. Înşiruirea mea ți se pare corectă? 

— N-am nimic de adăugat. 

— Isprăvi tot una și-una, ce zici? 

— Nu eu sunt în măsură să judec. 

— Chiar dacă vrei să te arăţi urâcios, eu n-am să-mi schimb nici 
părerea, nici hotărârea. 

— Dar nici nu mă aşteptam la așa ceva. lată uneltele mele de 
scrib. 

Heremsaf îşi ridică, în sfârșit, capul. 

— De ce dorești să te desparţi de ele? 

Iker râmase fără glas. 

— Să ştii, fiule, că nu primesc niciun fel de dar, de la nimeni. Ar 
trebui să-ți ceri iertare pentru această nechibzuinţă, dar nu-ţi stă în 
fire. Mai bine să uităm... dacă pronunt chiar şi cea mai mică 


mustrare împotriva celui mai priceput tânăr scrib din Kahun, 
primarul mă va pedepsi. Favorul pe care ţi-l face mi se pare nefiresc 
de mare, însă sunt nevoit să mă supun. Dar să nu ţi se urce la cap. 
Invidioșii nu vor lipsi și vor ști să profite de cea mai măruntă 
greșeală de-a ta. Fii deci cu mare băgare de seamă și nu te lăuda cu 
averea dobândită. 

— Averea mea... despre ce vorbiti? 

— Despre faptul c-ai să te muţi. Primarul îți oferă o casă nouă, 
mai încăpătoare şi mai bine așezată. lată-te şi stăpân! 

— Dar de ce atâta dărnicie? 

— Te numeri, de acum încolo, printre cei mai de vază scribi din 
Kahun, fiule, și toate ușile din oraș îţi vor fi deschise. 

— Va trebui să mă îngrijesc în continuare de biblioteca din 
templul lui Anubis? 

— Bineînţeles, căci noi manuscrise vor fi mutate acolo săptămâna 
aceasta. Tu ești cel mai potrivit ca să le rânduiești cum se cuvine. 
După părerea mea, vei fi chemat cât de curând la primărie ca sfetnic 
al primarului. Atunci, n-am să mai fiu mai-marele tău și vei fi nevoit 
să te descurci singur în faţa slujbașilor care se spetesc acolo de mult 
timp. Să n-ai încredere în ei, căci nu-i preţuiesc pe cei tineri care le- 
ar putea lua locul. Eşti mulțumit de servitorul tău? 

— Sekari? Îl socotesc drept un prieten care muncește pentru mine 
o parte din zi. 

— De acum va lucra doar pentru tine, întreaga zi. Casa ta trebuie 
să fie bine îngrijită, căci e în joc renumele tău. O zi bună, scribule 
Iker! Şi eu, și tu avem o mulțime de treburi. 

— Am avut un vis de necrezut, îi destăinui Sekari lui Iker. Se 
făcea că mâncam carne de măgar. Cei care știu să tălmăcească visele 
spun că asta înseamnă o slujbă mai bună fie pentru mine, fie pentru 
cineva care mi-e apropiat. 

— Visul nu te-a înșelat, primarul mi-a dat o altă casă, mai mare. 

Sekari nu-și putu împiedica un fluierat de admiraţie. 

— Ca să vezi... Devii cu adevărat un om însemnat în orașul ăsta. 
Când mă gândesc la toate clipele urâte prin care am trecut amândoi, 
îmi vine să-i mulțumesc sorții. Și când te muţi? 


— Îndată. 

— Atunci să ne apucăm de strâns lucrurile. 

— Se vor îngriji de ele slujbașii primăriei. 

Iker, Sekari și Vânt-de-Miazănoapte porniră spre locul descris de 
Heremsaf, o străduță curăţică, situată în frumosul Kahun, nu departe 
de uriașa casă cu grădină a primarului. 

— Asta să fie? se minună Sekari. 

— Chiar ea. 

— Dar nu e cu putinţă... Cât e de frumoasă, și pe deasupra 
proaspăt văruită. Are etaj și ditamai terasa. Ai să mai vorbești cu 
mine de-acum? 

— Bineînţeles, căci o să locuiești aici ca intendent. 

— Nu-mi vine să cred! Așteaptă, să nu intrăm ca niște sălbatici! 
Mă duc să caut cele trebuincioase. 

Sekari se întoarse după puţin timp cu un vas umplut cu apă 
parfumată, pe care îl așeză pe prag. 

— Nimeni nu va păși înăuntru fără să-și spele mâinile și 
picioarele. Stăpâne, ţi se cuvine onoarea de a fi primul. 

În încăperea rezervată cultului strămoșilor, Sekari adulmecă 
aerul. 

— Au stropit bine pereţii cu pastă de usturoi pisat și înmuiat în 
bere, băgă el de seamă. Nici șerpii, nici scorpionii, nici duhurile rele 
n-o să ne deranjeze. 

O sală de primire, trei dormitoare, camere pentru baie, o 
bucătărie largă, o pivniţa ce-şi merita numele... Vrăjit, Sekari le 
străbătu de câteva ori. 

— Şi... mobila? 

— Cred că urmează să vină. 

Mai mulți lucrători ai primăriei aduseră o cantitate impresionantă 
de obiecte. Sub ochiul atent al lui Vânt-de-Miazănoapte, Sekari îi 
obligă să-și spele mâinile și picioarele înainte de a-și depune 
preţioasele poveri în locurile potrivite. 

Coșurile şi lăzile în care puteau fi rânduite alimentele, 
îmbrăcămintea, sandalele și obiectele de toaletă i-ar fi mulțumit 
până şi pe cei mai pretenţioşi. Dreptunghiulare, alungite, ovale sau 
cilindrice, erau făcute din stuf împletit cu frunze de palmier, fie din 


lemn cu capace frumos împodobite care se închideau cu ajutorul 
unor sforicele. Cât despre rogojini, acestea erau de cea mai bună 
calitate, bucăţile de stuf și fâşiile din țesătură de în alcătuind pătrate 
şi romburi colorate diferit. Unele aveau să fie aşternute pe jos, altele 
agățate la ferestre ca să împiedice razele soarelui să pătrundă 
înăuntru. 

Mesele joase și scăunelele cu trei picioare erau elegante și 
trainice, dar Sekari aprecie cel mai mult scaunele de culoarea 
paiului, cu picioarele pătrate și cu spătarul curbat după forma 
spatelui. Și ce cusur ai fi putut, oare, găsi superbelor lămpi alcătuite 
dintr-o bază de calcar și un picior subțire din lemn ce imita o 
tulpină de papirus, în vârful căreia se găsea un vas din bronz pentru 
uleiul de iluminat?! 

Cu răsuflarea tăiata, Sekari se așeză pe un scaun. 

— Ai fost cumva numit ajutorul primarului? 

Apoi slujitorii aduseră lucrurile cele mai uimitoare: trei paturi, 
câte unul pentru fiecare cameră, cu așternuturi așa cum Sekari nu 
mai văzuse niciodată. Pipăi încetișor mănunchiurile de cânepă 
împletită fixate într-o ramă de lemn împodobită cu chipurile zeului 
Bes şi al zeiței-hipopotam Tueris, care, înarmaţi cu cuțite, înălțau 
victorioși deasupra capului corpurile șerpilor uciși şi protejau 
somnul celui care se odihnea în aceste paturi. Apoi Sekari își puse 
capul pe pernele umplute cu lână și căzu în extaz când își plimba 
mâna peste cearşafurile din cea mai fină pânză de in. 

— Închipuie-ţi cum va fi, Iker, să dormi în ele, mai ales dacă le 
parfumezi... Nicio fată n-ar rezista! Le văd pe cale să... 

Răgetul lui Vânt-de-Miazănoapte îl întrerupse pe Sekari din visele 
sale. În apropierea casei, măgarul tocmai descoperise o grădină 
micuță și un grajd cu acoperișul din frunze de palmier. Acolo găsi 
un culcuș de paie curate și un jgheab plin de cereale, de legume și 
scaieţi, al căror gust Vânt-de-Miazănoapte îl socotea fără pereche. 
Era de la sine înțeles că animalul se bucura de această mutare. 

Trei flăcăi voinici se iviră în ușa casei. 

— Unde e pivniţa? întrebă primul. 

Sekari alergă degrabă înaintea lor. 

— De ce? 


— Am adus urcioare cu bere din partea primarului. 

Sekari privi vasele cu gâtul strâmt, arse bine în cuptorul olarului 
şi prevăzute cu două toarte. Dopurile din lut garantau o băutura de 
calitate. 

— Bine... Veniţi cu mine! 

De-abia fură așezate urcioarele la locul lor, că apăru încă un 
slujitor purtând un veșmânt din pânză de in nealbită, alcătuit din 
două bucăţi identice, cusute la mijloc. 

— Acesta e cel mai nou model, îl lămuri el pe Iker. Veșmântul 
coboară de la piept până la pulpa piciorului. Cele două vârfuri mai 
lungi ale triunghiului se înnoadă în jurul mijlocului, la brâu. Vârful 
mai scurt se aduce din spate în față printre coapse și se leagă de 
celelalte două în dreptul pântecelui. Dacă totul e făcut cum trebuie, 
țesătura înfășoară corpul de două ori. 

Iker îl probă fără să stea pe gânduri și fu mulțumit de rezultat. 

— Și asta e pentru servitor. 

Sekari primi o matură grozavă din fibre lungi de palmier, îndoite 
şi strânse în mănunchiuri. 

În timp ce Sekari își încerca noul instrument de lucru, Iker privi 
îndelung un obiect neobișnuit care nu avea ce căuta printre lucrurile 
sale: un vas pentru farduri, reprezentând o femeie care înota, goală, 
ținându-și capul ridicat și purtând în mâini o cupă ovală în formă de 
rățoi. Ea era Nut, zeița Cerului, iar el, Geb, zeul Pământului. De 
unirea lor depindea mișcarea aerului și a luminii care făceau cu 
putinţă viaţa pe pământ. 

Și deodată se ivi ea. 

Datorită micului obiect, Iker o văzu parcă aievea pe tânăra 
preoteasă, atât de îndepărtată şi cu neputinţă de atins! Era o 
greșeală sau un semn al sorții? 

— Ce socotești să faci cu el? întrebă Sekari amuzat. 

— Dăruiește-i acest vas uneia dintre iubitele tale! 

— Te mai gândeşti încă la acea femeie pe care n-ai s-o mai revezi 
niciodată! Am să-ţi prezint alte zece, frumoase și înţelegătoare. Cu o 
casă ca asta, o să ajungi unul dintre cei mai vânaţi bărbaţi din 
Kahun. 


Iker își aminti de piatra fără seamăn, regina turcoazelor, pe care 
o scosese din munte. Datorită ei zărise chipul femeii pe care o 
îndrăgea și pe care nicio alta nu va izbuti s-o înlocuiască! 

— Te chinui zadarnic, insistă Sekari, şi nu te bucuri de norocul pe 
care-l ai, adică o astfel de casă și o slujbă printre scribii de frunte. 
Pricepi? 

— Nu mi-ai vorbit tu despre Cercul de aur din Abydos? 

Sekari se încruntă. 

— Nu-mi aduc aminte, dar ce contează? Toată lumea a auzit 
aceste vorbe despre cei inițiați în misterele din Abydos. Dar noi nu 
ne numărăm printre ei, și cu atât mai bine! Îţi poţi închipui o viață 
singuratică, fără nicio plăcere, departe de vin și de femei? 

— Şi dacă ea face parte din acest Cerc? 

— Uit-o şi îngrijeşte-te de slujba ta! Pentru ce te porți de parca ai 
prevesti o nenorocire, când ai totul pentru ca să fii fericit? 

— Iartă-mă că ţi-o spun, bunul meu prieten, dar n-ai înţeles 
pricina acestui munte de daruri. 

Sekari se aşeză pe un scăunel. 

— Ai fost recunoscut drept un scrib foarte priceput şi acum ai 
parte de înlesnirile pe care ţi le oferă slujba ta. Ce te nedumerește? 

— Vor să mă cumpere. 

— Baţi câmpii! 

— Vor să mă împiedice să-mi duc mai departe căutările şi să aflu 
adevărul. O slujbă bună, o casă frumoasă, o viaţă îndestulătoare... 
Cine și-ar dori mai mult? E un plan iscusit, dar n-au izbutit să mă 
păcălească. Nimeni nu mă va opri, Sekari! 

— Dacă o iei aşa... Dar nu cumva priveşti lucrurile cu prea multă 
asprime? 

— Pentru mai-marii acestui oraș eu însemn o primejdie. Şi ei 
încearcă să-mi îndepărteze bănuielile. 

— Să zicem ca ai dreptate. Dar atunci, bucură-te de aceste 
împrejurări! Dacă adevărul pe care-l cauţi te va duce la pieire, de ce 
să nu renunți la el și să te mulțumești cu ceea ce ţi se oferă? 

— Îţi spun încă o dată: nimeni nu mă va cumpăra! 

— Bine, cum vrei tu. Eu am să fac prima curăţenie aici, apoi am 
să pregătesc de mâncare. 


Iker urcă pe terasă. 

În locul acesta nu se simţea la el acasă. Străduindu-se să-l abată 
de la ţinta sa, dușmanii nu reușiseră decât să-i întărească hotărârea. 

Dintre cutele veșmântului său, scribul scoase cuțitul cu care avea 
să-l ucidă pe Sesostris şi lăsă razele soarelui să scânteieze pe lamă. 


5. 


Văduva muncea din greu. Voia cu orice preţ să le asigure celor 
trei copii ai săi o viață fericita. Pe pământurile ei rupte de lume, 
aflate la nord de Memphis, cultiva legume ajutată de doi țărani și le 
vindea în târg. 

Pe când îngrămădea dovlecii într-un coş uriaș, un monstru păros 
îi răsări înainte. Deşi văduva nu era fricoasă, se trase totuși puțin 
înapoi. 

— Ce faci, buna mea prietenă? Ai un ogor frumușel. Câștigi 
binișor de pe urma lui, nu-i așa? 

— Și ce te privește pe tine? 

Gură-Pocită surâse răutăcios. 

— De felul meu sunt un om atent la necazurile semenilor mei. De 
aceea mă îngrijesc să-i apăr. Iar tu ai, fără îndoială, nevoie de 
ocrotirea mea. 

— Te înșeli. 

— Ah, nu! Eu nu mă înșel niciodată! 

— Pleacă și lasă-mă-n pace! 

— Dacă-mi vorbeşti așa mă supăr. Nu te bizui pe muncitorii tăi ca 
să te apere, căci sunt în mâinile oamenilor mei. Cât despre copii, nu 
le voi face niciun rău dacă te arăţi înțelegătoare. 

Văduva păli. 

— Ce vrei? 

— A zecea parte din câștigurile tale în schimbul prieteniei mele. 
Și nu încerca să mă înșeli. Dacă mă minţi sau dacă şovăi, am să mă 
răzbun pe fetiţa cea mică. 

Metoda lui Gură-Pocită era bine pusă la punct. Lui și cetei de 
tâlhari fără milă care-l însoțea le cădeau pradă gospodăriile modeste 
ai căror stăpâni nu i se împotriveau de teamă să nu-și piardă viaţa 
sau să nu-şi vadă rudele schingiuite. 

Văduva nu făcu nici ea altfel. 

Gură-Pocită nu atrăsese până acum atenţia gărzilor, căci nu lăsa 
niciodată vreun cadavru în urma lui. Și cum numărul celor pe care-i 


proteja sporise, partea ce i se cuvenea crescuse și ea simțitor. Și nu 
era decât începutul, iar Gură-Pocită se felicita pentru iuțeala cu care 
înaintau treburile, sperând că stăpânul cel mare va fi mulţumit. 

Gură-Pocită pătrunse în Memphis prin cartierul de nord, de unde 
se zărea vechea fortăreață cu ziduri albe, creație a lui Menes, „Cel 
Statornic”, primul faraon. Având în vedere mulțimea de oameni de 
toate soiurile care treceau încolo și-ncoace, te puteai strecura ușor 
fără să fii băgat de seamă. Marele stăpân, Prevestitorul, alesese să 
locuiască într-o clădire modestă, deasupra prăvăliei pe care o țineau 
credincioșii săi. 

Născut tâlhar, făcându-se vinovat de mai multe furturi săvârşite 
sub ameninţarea cuţitului, Gură-Pocită își petrecuse mai mulți ani în 
minele de aramă din Sinai și nu scăpase din cele de turcoaze decât 
datorită Prevestitorului și cetei sale. Deși nu era înclinat să se 
supună cuiva, recunoscuse totuși că nu putea găsi un stăpân mai 
bun. 

Motivul hotărâtor fusese acela că Prevestitorul îi îngăduia să se 
îmbogăţească după voia inimii, cu condiţia să stea în umbra și să-și 
organizeze ceata în vederea unor atacuri mai îndrăzneţe decât cele 
asupra unor gospodării izolate. Nelegiuitul gusta din plin noua sa 
viaţă, căci singura sa obligație era să meargă regulat la Memphis 
pentru a sta de vorbă cu Prevestitorul și pentru a-i duce felul de 
mâncare preferat. 

Oricare fusese capitala aleasă de un faraon sau de altul, Memphis, 
cu portul său cel mare, rămăsese inima negoțului din Egipt. Aici 
soseau mărfuri provenind din Creta, din Liban sau Asia, care erau 
verificate şi apoi rânduite în magazii încăpătoare. Nenumăratele 
hambare erau pline cu grâne, grajdurile adăposteau vite grase, iar 
tezaurul conţinea aur, argint, arama, lapislazuli, parfumuri, felurite 
leacuri pentru boli, vin, tot felul de uleiuri și încă multe alte bogatii. 

Gură-Pocită visa să pună stăpânire pe ele și să devină omul cel 
mai bogat din tot regatul. Iar Prevestitorul îi încuraja aceste dorinţe, 
căci ele nu stăteau în calea planurilor sale. 

Indiferent faţă de credința în anumiţi zei, dar temându-se de 
cruzimea Prevestitorului, care o întrecea pe a sa, Gură-Pocită nu se 


gândea decât la izbândă. Stăpânul său n-avea decât să conducă așa 
cum îi plăcea, atâta vreme cât el, Gură-Pocită, urma să se aleagă cu 
bogăţia. Şi dacă pentru aceasta trebuia să semene spaima, ucigându- 
i pe cei care se împotriveau, atunci îşi va îndeplini cu însuflețire 
sarcina. 

Apropiindu-se de casa Prevestitorului, Gură-Pocită se simţi 
urmărit. Mai multe iscoade, mereu la pândă, îi descopereau îndată 
pe curioși. Aici, un vânzător de pâine, colo, un gură-cască, puţin mai 
departe, un măturător. Toţi erau credincioși Prevestitorului și-și 
anunțau îndată stăpânul dacă era vorba de vreo primejdie. 

Nimeni nu-l împiedică pe Gură-Pocită să intre în prăvălia unde se 
îngrămădeau laolaltă sandale, rogojini și pânzeturi grosolane. 
Urmând sfaturile Prevestitorului, învățăceii săi deveniseră negustori 
cinstiţi, priviţi cu ochi buni în cartier. Unii își întemeiaseră familii, 
alții se mulțumeau cu legături trecătoare. Luau parte cu toţii la 
numeroasele sărbători celebrate de-a lungul anului, umblau prin 
cârciumi, străduindu-se să nu se deosebească de locuitorii orașului. 
Ca să-şi poată lovi dușmanii, trebuiau să treacă neobservați. 

— Ce mai faci, Gură-Pocită? îl întrebă un roșcovan. 

— Cum nu se poate mai bine, băiete. Dar tu? 

Shab Strâmbu”, mâna dreaptă a Prevestitorului, era un temut 
mânuitor al cuţitului, care se pricepea cel mai bine să lovească pe la 
spate. Ucigaş cu sânge rece, fără sentimente sau remușcări, sorbea 
cu nesat învățătura trimisului Zeului și n-avea ochi decât pentru el. 

— Înaintăm pe calea cea bună. Sper că n-ai fost urmărit. 

— Doar mă cunoşti, Shab. Știu să mă păzesc. 

— Oricum, niciun intrus n-ar ajunge până aici. 

— S-ar zice că nu ţi-ai pierdut nimic din neîncrederea de 
odinioară. 

— Nu este ea temelia izbânzii noastre viitoare? Necredincioșii 
bântuie peste tot. Dar într-o bună zi o să-i nimicim noi! 

Gură-Pocită ceru să-l vadă pe Prevestitor. Nimic nu-l plictisea mai 
mult decât cuvântările despre adevărata credinţă. 

— Stăpânul predică. Urmează-mă fără să faci zgomot! 

Cei doi bărbaţi urcară la primul etaj unde vreo douăzeci de 
discipoli ascultau foarte atenţi vorbele învățătorului lor. 


— Zeul îmi vorbește, le dezvălui Prevestitorul. Mie și numai mie 
îmi îngăduie să-i port solia. Zeul se arată blând și îndurător cu cei 
care-l slujesc, dar fără milă faţă de necredincioși, care vor pieri de 
pe faţa pământului. Pe voi, apărătorii adevăratei credinţe, vă supune 
la o încercare nespus de grea, forțându-vă să vă amestecați printre 
egiptenii prinși în capcana desfrâului și iubitori ai falșilor zei. Dar 
nu există altă cale pentru a pregăti marele război şi a face să învingă 
adevărul al cărui purtător sunt. Cei care se vor încăpăţâna să nu-l 
recunoască vor fi zdrobiţi, iar pedeapsa lor ne va umple de bucurie. 
Îi vom ucide pe cei care-l pângăresc pe Zeu, începând cu primul 
dintre ei, faraonul. Să nu credeţi că acesta e un țel cu neputinţă de 
atins. Mâine vom domni peste aceasta ţară. Apoi vom șterge 
hotarele, pentru ca puterea Zeului să se întindă peste întreg 
pământul. Femeile nu vor mai umbla pe străzi, nu vom mai 
încuviința dezmăţul și Zeul va revărsa asupra noastră binefacerile 
sale. 

„Mereu aceleași vorbe gândi  Gură-Pocită, pe care îl 
impresionaseră violența tonului și puterea de convingere. 

După ce cuvântarea se încheie, discipolii se retraseră în liniște și 
deveniră iar, unul brutar, altul vânzător de sandale, altul frizer. 

Ca de fiecare dată când îl întâlnea, Gură-Pocită se minuna de 
puterea fizică a Prevestitorului. Înalt, slab, cu barbă şi ochii roșii 
adânc înfundaţi în orbite, cu buze cărnoase și capul acoperit cu un 
turban, înveșmântat într-o o mantie de lână ce-i cobora până la 
călcâie, Prevestitorul îi îngrozea chiar și pe cei mai curajoşi, cu 
privirea sa de pasăre de pradă. Vorbele lui erau când tăioase ca o 
lamă de silex, când dulci și învăluitoare. Fiecare dintre ucenici îl știa 
în stare să-i stăpânească pe demonii deșertului și să-și extragă tăria 
din forțele lor de temut. 

— Mi-ai adus ceea ce îmi trebuie, Gură-Pocită? 

— Bineînţeles! Iată! 

Și bărbatul îi întinse Prevestitorului un sac. 

Shab Strâmbu” se repezi între ei. 

— O clipă, să verific. 

— Dar tu cine te crezi? se răzvrăti îndată părosul. 

— Măsurile de prevedere sunt valabile pentru toată lumea. 

— Faceţi pace, prieteni! interveni Prevestitorul. Niciodată Gură- 
Pocită n-ar îndrăzni să mă trădeze. Am dreptate, nu-i așa? 

— Negreșit. 

Prevestitorul desfăcu sacul și scoase din el o mână de sare din 
oaze. Fără să bea nici vin, nici bere, nici alcool, și abia gustând 
puţină apă, își potolea setea cu această spumă a lui Seth care se 
forma la suprafața pământului în timpul marilor călduri ale verii. 

— Minunat, Gură-Pocită. 

— E de cea mai bună calitate. Vine din deșertul apusean. 

— Vânzătorul nu te-a minţit. 

— Nimeni nu-și bate joc de mine. 

— Eşti mulțumit de cum îți merg treburile? 

— Pe deplin. Țăranilor le e atât de frică, încât mi se supun de 
îndată. 

— Vreun semn de împotrivire? 

— Nici cel mai mărunt, stăpâne. 

— Gărzile bănuiesc ceva? 

— Nimic! Când m-aţi învăţat cum să fac, ați avut o idee 
înțeleaptă. În curând voi aduce câştiguri mari cauzei noastre. 

— Oamenii tăi continuă să se antreneze? 

— Bizuiţi-vă pe mine! Flăcăii mei sunt mai zdraveni ca niciodată. 
Când veţi avea nevoie de ei vor fi gata de atac. 

— Aşteptaţi-mă aici amândoi! 

Și Prevestitorul ieși din încăpere, lăsându-i pe Gură-Pocită și pe 
Shab Strâmbu” faţă în faţă. 

Pătrunse într-o odăiță plină de coșuri umplute cu rogojini 
grosolan lucrate. Zâmbind, se gândea la răzmerița pe care o 
aprinsese în orașul Sichem, din Canaan. Armata egipteană credea că 
o înăbușise, uitând de focul ascuns sub cenușă. Arestat şi aruncat în 
temniță,  Prevestitorul scăpase folosindu-se de un vicleșug: 
convinsese un bărbat sărac cu duhul să vorbească în locul lui și să se 
dea drept el. Executându-l, egiptenii își închipuiau că se terminase 
cu  îndemnurile la răscoală. Dar acum, fiind crezut mort, 
Prevestitorul putea să acţioneze din umbră fără nicio grijă. Împinse 
peretele din fund al odăiței și acesta se roti descoperind o 
ascunzătoare. Prevestitorul scoase de acolo un cufăr din lemn de 


salcâm pe care îl meșşterise un tâmplar din Kahun, eliminat mai 
apoi, când ameninţa să devină prea vorbăreţ. 

Splendidul obiect merita să se numere printre comorile unui mare 
templu. Înăuntrul lăzii se găseau înscrisuri, figurine magice și o 
piatră pe care Prevestitorul o luă în mâini cu mare băgare de seama. 
Apoi se retrase în încăperea unde-l așteptau Gură-Pocită şi Shab 
Strâmbu”, și le arată minunăţia. 

— Aceasta e regina turcoazelor. 

O nestemată de această mărime și de o asemenea calitate nu avea 
pereche. Prevestitorul o înălțţă spre lumină pentru ca piatra să se 
încarce cu energie. 

— Cu ajutorul ei vom dezlănțui un dezastru în fața căruia 
faraonul va fi neputincios. 

— Recunosc această piatră, zise Gură-Pocită. Iker, o iscoadă de-a 
soldaţilor, a scos-o din măruntaiele muntelui lui Hathor. Dar în 
timpul atacului de la mină a fost omorât, iar cadavrul lui, ars. 

— Primiţi această frumuseţe și bucurați-vă de favoarea pe care n- 
o fac decât celor mai credincioase dintre ajutoarele mele. 

Dar Gură-Pocită nu avea răbdare pentru astfel de lucruri. 

— Care vă sunt poruncile, stăpâne? 

— Măreşte numărul gospodăriilor aflate sub paza ta, sporește-ţi 
câștigurile, îmbunătăţeşte-ți armele și continuă să antrenezi 
luptători nemiloşi. Timpul curge în avantajul nostru. 

Felul acesta de ordine îi convenea pe deplin lui Gură-Pocită care 
ieși din prăvălie ducând cu sine mai multe perechi de sandale, ca un 
cumpărător de rând. 

Prevestitorul luă iar o mână de sare. 

— După câte se aude, începu Shab Strâmbu”, Sesostris se 
pregăteşte să-l atace pe guvernatorul Khnum-Hotep. Înfruntarea se 
anunță sângeroasă, iar biruința, nesigură, căci trupele provinciei 
Oryx sunt numeroase și înarmate. 

— Cu atât mai bine, prietene! 

— Poate că Sesostris va fi înfrânt şi omorât. Şi atunci... 

— Atunci Khnum-Hotep îi va lua locul și va deveni noul nostru 
vrăjmaș. Trebuie să-i distrugem pentru totdeauna pe faraoni, să nu 
mai domnească vreodată pe aceste pământuri. 


— Aveţi cu adevărat încredere în Gură-Pocită? E atât de lacom, 
că ar putea deveni cu neputinţă de controlat. 

— Liniștește-te, acest ucigaș a înţeles că nimeni nu mă trădează 
dacă nu vrea să simtă ghearele unui demon al deșertului înfigându-i- 
se în came. 

— Dar nu-i pasă de credinţa adevărată! 

— La fel sunt mulți dintre aliaţii noștri, simple unelte în mâna 
Zeului. Tu însă ai altă fire. Învățătura pe care-ai primit-o de la mine 
ţi-a schimbat soarta și acum pășești pe calea virtuţii. 

Vocea blândă a Prevestitorului îl scufundă pe Shab într-un fel de 
extaz. Era pentru prima dată când îi vorbea așa, întărindu-i 
convingerile. Avea să-l urmeze oriunde pe acest stăpân cu privire de 
foc şi să i se supună orbește. 

— Am nevoie să ştiu dacă iscoadele noastre din Canaan strecurate 
în Memphis sunt gata să treacă la fapte, grăi Prevestitorul. Le vom 
încredința misiunea de a înlătura o piedică însemnată, care oprește 
un grup de asiatici să intre în Kahun. 

În vârstă de 17 ani, iuți ca vântul şi mlădioase ca trestia, cele 
doua iscoade ale generalului Nesmontu nu se temeau de nimic. 
Convinși de importanța misiunii lor, băieţii erau hotărâți să înfrunte 
toate primejdiile pentru a obţine informaţiile despre apărarea 
guvernatorului Khnum-Hotep. Reușita atacului depindea în mare 
parte de lămuririle pe care ei aveau să le dea comandantului lor. 

Începură cu Nilul. Neînarmaţi, cu şoldurile acoperite cu o bucată 
de pânză sărăcăcioasă mirosind a peşte, se dădură drept pescari. Și 
ceea ce văzură îi uimi peste poate: Khnum-Hotep adunase în fața 
portului capitalei sale o adevărată flotilă alcătuită din tot soiul de 
ambarcaţiuni. La bordul lor se aflau zeci de arcași. 

Când una dintre corăbii înaintă spre barca lor modestă, băieţii nu 
încercară să fugă. 

— Ce căutaţi pe aici? îi întrebă unul dintre ofițeri. 

— Să vedeţi... pescuim. 

— Pentru cine? 

— Pentru noi. Trebuie să ne hrănim familiile. 

— De ce nu ţineţi seama de poruncile stăpânului Khnum-Hotep? 
Nicio barcă nu are voie să treacă prin partea aceasta a fluviului. 

— Locuim în sat, în vale, și ne-am obișnuit să pescuim pe aici. 

— Acum însă nu mai este îngăduit. 

— Şi atunci, ce-o să mâncăm? 

— Duceţi-vă la postul de pază cel mai apropiat şi o să primiţi 
merinde. Dacă vă mai prind pe aici, vă arestez. 

Cele două iscoade se îndepărtară fără grabă, ca doi pescari de 
treabă, suparăți de noile porunci. Traseră barca la mal înainte să 
ajungă la postul de pază şi se afundară în desișurile de papirus unde 
mișunau șerpi și crocodili. Indiferenţi la pișcăturile insectelor, 
răzbiră până la marginea pământurilor cultivate. 

Și aici Khnum-Hotep își luase măsuri de prevedere. Ascunse sub 
crengi acoperite cu pământ, o mulțime de gropi erau tot atâtea 
capcane pentru atacatori. Iar în colibele de stuf nu se adăposteau 


țărani, ci soldaţi. Și la fel stăteau lucrurile și în gospodăriile din 
apropiere. Iscoadele zăriră chiar şi soldaţi cățăraţi în copaci. 

Continuându-și căutările, băieţii se aruncară într-un canal ce 
ducea până la capitala provinciei şi înotară pe sub apă, ieșind la 
suprafață cât mai rar ca să ia o gură de aer. În depărtare descoperiră 
întărituri puternice, supravegheate de un număr mare de soldați. 

Așezarea trupelor lui Khnum-Hotep nu avea niciun punct slab. 

Iscoadele ştiau acum destule, însă le mai rămânea de îndeplinit 
însărcinarea cea mai grea: să se întoarcă teferi și nevătămați, și să 
aducă la cunoştinţa comandantului lor informaţiile culese. 

Şi deodată, o săgeata șuiera pe la urechile lor. 

t 

De îndată ce regele trecu pragul palatului său, fostul guvernator 
de provincie Djehuty îi ieși înainte. Înveșmântat într-o mantie lungă, 
ce mai îndulcea neplăcuta senzaţie de frig ce-l chinuia, bătrânul 
demnitar voia să dea uitării vârsta și durerile de oase, și să-l 
slăvească așa cum se cuvine pe suveranul al cărui slujitor credincios 
devenise. 

— Vă aşteptam cu nerăbdare, Luminăţia Voastră. 

— Ai vești proaste? 

— Am întărit hotarele provinciei şi mi-am desfășurat toate 
trupele ca să-l izolez pe Khnum-Hotep, dar mă temeam în fiecare zi 
să nu încerce să forțeze intrarea. Are mai mulți oameni decât mine 
şi n-aş fi putut să-i țin piept timp îndelungat. 

— De vreme ce această nenorocire nu s-a petrecut, să ne păstrăm 
în continuare speranţa. 

— Rămân totuşi neîncrezător, Luminăţia Voastră. Oamenii mei 
nu par prea siguri pe ei. Şi vă sfătuiesc să nu vă puneţi nădejdea în 
soldații provinciilor care vi s-au supus de curând. Faima 
guvernatorului provinciei Oryx îi face să tremure. O parte dintre ei 
socotește că Khnum-Hotep va ieși biruitor din orice înfruntare. De 
fapt, nu vă puteţi bizui decât pe forţe proprii. 

— Îţi mulțumesc că mi-ai vorbit deschis. 

— Neîndoielnic, aveţi înzestrările unui mare faraon de care țara 
noastră are atâta nevoie, dar obstacolul ce vi se ivește acum în cale 


pare de netrecut. Chiar dacă veţi porni la luptă, rănile nu se vor 
şterge niciodată. 

Djehuty se întrebă dacă regele dădea atenţie vorbelor sale. 
Reîntoarcerea în sânul Egiptului a provinciilor răsculate, în afara 
celei a lui Khnum-Hotep, fusese o adevărată izbândă, totuși 
împăcarea adevărată avea nevoie de timp, de foarte mult timp. 
Dorindu-şi cu încăpățânare o victorie deplină, Sesostris nu avea, 
oare, să atragă astfel un mare dezastru? Dar și stând cu mâinile în 
sân, s-ar fi dovedit slab în fața lui Khnum-Hotep, care nu ar fi 
întârziat să profite de această situaţie. 

Căpetenia gărzii personale a lui Sesostris şi a tuturor străjilor 
Egiptului, Sobek Păzitorul, aproape că nu mai dormea de când 
regele poposise în provincia Iepurelui. Voinic și mereu agitat, nu 
cunoştea încă pe deplin toate informațiile necesare pentru a asigura 
paza monarhului în aceste ținuturi întinse. Mai mult, din trupele 
aflate sub comanda sa făceau parte și soldați de-ai lui Djehuty, ceea 
ce îi sporea neliniștea. Bine că măcar reușise să impună prezența 
celor mai buni oameni ai săi în preajma încăperilor regelui. 

Era limpede că Khnum-Hotep va încerca să-l ucidă pe monarh 
înainte ca acesta să pornească atacul. Lipsiţi de mai-marele lor, 
soldaţii lui Sesostris s-ar fi unit apoi cu vrăjmașul. Dar unde și când 
se va petrece această încercare? 

La Khemenu, capitala provinciei, atmosfera era apăsătoare. 
Niciuna dintre iscoadele trimise de generalul Nesmontu pe 
pământurile dușmanului nu se întorsese. Sesostris nu cunoștea deci 
nimic despre apărarea lui Khnum-Hotep. Să atace orbește l-ar fi dus, 
neîndoielnic, la înfrângere. 

Încă din zori, Sobek îi controlase el însuși pe toți slujitorii 
palatului. Nu avea încredere nici măcar în bătrânii din partea cărora 
nu te puteai aştepta la fapte primejdioase. La bucătărie le ceruse 
ajutoarelor de bucătari să guste mâncărurile în fața sa. 

Și tocmai când își luase răgazul de a savura o plăcintă umplută cu 
bob, unul dintre aghiotanţii săi, un bărbat cu o figură dârză, se 
apropie șovăind. 

— Vreo pricină de îngrijorare? 


— Nu tocmai, comandante... Dar ne-aţi ordonat să vă dăm de 
ştire despre tot ce se petrece. 

— Lămureşte-mă! 

Sobek puse alături plăcinta pe care un câine cu picioare scurte și 
privire ageră o pândea de mult timp. Înșfăcându-și prada, animalul 
se retrase într-un ungher, înfulecând-o pe nerăsuflate. 

— L-aţi văzut, comandante, a... 

— Aştept. 

— E vorba despre o întâmplare neînsemnată. Frizerul a intrat în 
palat aseară, cu puțin înainte de apusul soarelui. Și nimeni nu l-a 
mai văzut ieșind. În mod obişnuit, trebuia să-și fi isprăvit munca 
până acum. 

— Deci, e ascuns pe undeva pe aici. 

— Nu vă faceți griji, uneltele sale sunt la mine. Nimănui nu-i este 
îngăduit să umble prin palat cu obiecte tăioase. 

— Nătărăule, fără îndoială că are asupra lui un brici. 

Sobek și aghiotantul său alergară către odăile lui Sesostris. 

Pe culoarul care ducea spre ele, aghiotantul îl văzu pe frizer. 

— Ele! 

Ţinând în mână un săculeț din piele, omul rămase pe loc, 
înspăimântat. Sobek îi sări în spinare cu toată greutatea sa și-l ţintui 
la pământ. Aghiotantul îi legă mâinile și picioarele cu o frânghie 
care îi pătrunse în carne. 

— Aşa deci, voinicule, voiai să-l omori pe rege! 

— Nu, nu, vă jur că nu! 

— Asta rămâne de văzut. 

Sobek desfăcu săculeţul. 

Înăuntru nu se găsea niciun brici, ci doar un splendid scarabeu 
din comalină. 

— L-ai furat? 

Frizerul își cobori privirile în pământ. 

— Da, e adevărat. 

— De la cine? 

— De la o slujnică. 

— Te-ai ascuns aici peste noapte ca să săvârşești această 
nelegiuire? 


— M-am gândit că voi trece nebăgat în seamă. Trebuie să mă 
iertați, eu... 

— Îţi făgăduiesc că vei petrece mulţi ani în temniţă. 

În timp ce Sesostris cântărea planul de atac al generalului 
Nesmontu, Sobek îi vesti că două iscoade rănite cereau îngăduința 
să li se înfăţișeze. Neîncrezător, căpetenia gărzii faraonului îl trimise 
pe Nesmontu să verifice dacă erau într-adevăr oamenii lui, înainte 
de a-i lăsa să intre. 

Unul din cei doi tineri avea înfipt în umărul stâng vârful unei 
săgeți, iar piciorul drept al celuilalt era plin de sânge. Mândri că-și 
îndepliniseră misiunea, refuzaseră orice îngrijiri până nu vorbeau cu 
monarhul și cu generalul care îi ascultară cu atenţie. 

Nesmontu îi felicită și îi ridică la gradul de ofițeri. Cei doi viteji 
nu-și putură împiedica lacrimile când regele, care-i depășea în 
înălțime cu un cap, îi îmbrățișă. 

Apoi Sesostris își reuni consiliul restrâns din care făceau parte 
generalii Nesmontu și Sepi, Purtătorul sigiliului regal Sehotep și 
Sobek Păzitorul. 

Cu o mină severă, Nesmontu îi înștiință pe scurt despre cele 
aflate. O tăcere lungă urmă cuvintelor sale. 

— Apărarea lui Khnum-Hotep e de netrecut, fu de părere Sepi. 
Ne-ar trebui o armată de trei ori mai numeroasă ca s-o înfrângem, și 
asta cu preţul unor grele pierderi. Dar acum n-avem sorți de 
izbândă. 

— Recunosc că această luptă nu se anunţă deloc ușoară, consimți 
generalul Nesmontu. Totuși, nici nu poate fi vorba să dăm înapoi. În 
fruntea celor mai bune trupe ale mele, voi străpunge apărarea 
dușmanului. 

— Te vei bate cu îndârjire, grăi Sehotep, dar îţi vei pierde viaţa. 
Dacă soldaţii noștri cei mai iscusiți vor pieri, ce speranță ne mai 
rămâne? 

— Fiindcă știm cum și-a desfășurat vrăjmașul forțele, avem un 
avantaj preţios. Dacă vom ști să tragem foloase de pe urma lui, 
soarta va fi poate de partea noastră. 


— Zadarnic! se împotrivi Sobek. Chiar tu ne-ai arătat că suntem 
înfrânți dinainte. 

— Să încercăm totuşi să cădem la o înţelegere, propuse Sehotep. 
Consider că sunt în stare să-l îmbunez pe Khnum-Hotep. 

— Te va păstra ca ostatic, zise generalul Sepi. Încăpăţânarea 
acestui guvernator e mai tare decât granitul. Lui Khnum-Hotep nu-i 
sunt pe plac înțelegerile căci nici nu se gândește să renunțe la 
prerogativele sale. 

Nimeni nu-l contrazise pe Sepi. 

— N-avem de ales, rosti Nesmontu. Oricare ar fi primejdiile, să 
atacăm! Dacă nu, faima de care se bucură faraonul va primi o 
lovitură de moarte. 

— Siguranța regelui e mai presus de orice, reaminti Sobek 
Păzitorul. În timpul atacului, viața Luminăţiei Sale nu trebuie sa fie 
pusă în primejdie. 

— Sunt de aceeași părere, zise răspicat Nesmontu. În ceea ce mă 
priveşte, voi porni la luptă în fruntea soldaţilor mei. 

Sesostris se ridică. 

— Hotărârea ultimă îmi aparţine. O veţi afla mâine-dimineaţă 
după celebrarea ritualurilor în sanctuarul lui Thot. 


Za 


Îmbrăcată într-o rochie plisată, cu mâneci scurte și corsaj bej, 
tânăra preoteasă se înclină în fața Arborelui vieții, apoi începu să 
cânte la harpă, instrument care cerea multă iscusință. Din lemn de 
sicomor, având o lungime de 50 de centimetri, harpa era prevăzută 
cu patru coarde. Fata își sprijini de umăr partea de jos a 
instrumentului și, ținându-l orizontal, se strădui să obțină un 
echilibru desăvârşit, sub protecția celor două sculpturi ce 
împodobeau harpa, nodul magic al lui Isis și capul lui Maat. 

De sub degetele ei se înălța o melodie duioasă, dar al cărei ritm 
calma spaimele și aducea seninătate. 

Înainte de a trece la vărsarea rituală a apei, Pleșuvul aşteptă să se 
stingă ultimele acorduri. 

— Cerul și stelele cântă în cinstea Arborelui vieţii, aminti el. 
Soarele și Luna îl proslăvesc, zeițele dansează pentru el. Un cântăreţ 
adevărat cunoaște planul Creatorului, deslușeşte felul în care el a 
pus ordine în Univers și armonie între părțile sale. Astfel se naște 
muzica aceasta cerească, ai cărei interpreți modești putem deveni și 
noi. Fie ca măiestria ta să se împlinească într-un ritual! 

t 

Sosind la Abydos, Gergu se simțea abătut. Ca om de încredere al 
bogatului şi puternicului Medes, Secretar al Casei Regelui, Gergu 
fusese promovat drept responsabil principal al hambarelor. La 
adăpostul acestei slujbe, străbătea Egiptul în lung şi-n lat, 
şantajându-i pe unii intendenți şi amenințându-i cu măsuri aspre 
dacă nu-i cedau, fără să sufle o vorbă, o parte din avutul lor. 

Greoi, mare mâncău și iubitor de băutură, amator de femei, 
divorțat de trei ori, Gergu ar fi trebuit să zacă în temniță pentru că- 
şi bătuse ultima soție, dar Medes îi scăpase pielea poruncindu-i să 
nu mai aibă de-a face decât cu prostituate. 

Superstițios, temându-se de puterile ascunse ale zeilor şi ale 
vrăjitorilor, Gergu nu pleca nicăieri fără să poarte o cantitate 


respectabilă de amulete. Totuși, punând piciorul pe pământul sacru 
al lui Osiris, se socotea pradă atacului unor forțe nevăzute. 

Marinar încercat și vânător priceput, Gergu ura acţiunile 
nechibzuite. Iar Medes îl trimisese din nou la Abydos. Și cum Gergu 
nu-i putea refuza nimic protectorului său, se întorsese pe pământul 
sacru pretinzând că aduce preoţilor alimentele de pe lista întocmită 
de aceștia. 

Adevăratul motiv al călătoriei sale era însă altul: să vorbească iar 
cu unul dintre preoţii permanenţi, să-l ademenească și să-l 
transforme în aliat sigur. Medes spera în acest chip să pună mâna pe 
comorile din Abydos. 

După ultima lor întâlnire, Gergu socotise că acest lucru este cu 
putinţă. Dar când se gândi mai bine, i se păru că preotul îi întinde o 
capcană. 

Totuși, niciun argument nu-l făcuse pe Medes să-şi schimbe 
părerea şi să renunțe. Și doar câţiva litri de bere tare îl convinseseră 
pe Gergu să iasă din cabină. 

Ca și în timpul celorlalte vizite ale sale, fu uimit de mulțimea 
soldaților însărcinaţi să păzească ţinutul. Ce se petrecea, oare, la 
Abydos? Fiecare dintre cei care soseau aici era controlat cu grijă și 
fiecare corabie, cercetată în întregime! 

Gergu nu făcu nici el excepţie de la regulă. Când văzu 
năpustindu-se înaintea sa un ofițer şi patru voinici înarmați cu 
bastoane, începu să asude. 

Aveau să-l aresteze, să-l ia la întrebări și să-l arunce în temniţă! 

— Arătați-mi actele! îi ceru ofițerul. 

— Iată-le! 

Tremurând, Gergu îi înmână un papirus ofițerului care îl citi cu 
atenţie. 

— Inspectorul hambarelor Gergu, însărcinat să transporte 
alimente... Să vedem dacă încărcătura corăbiei se potrivește cu ce 
scrie aici. 

Apoi ofițerul îl privi cu ochi curioși. 

— Se pare ca nu vă simţiţi prea bine. 

— Am mâncat ceva stricat, cred. 


— La postul de comanda găsiţi un doctor. Dacă nu vă reveniţi, vă 
sfătuiesc să mergeţi la el fără şovăire. În timp ce oamenii mei 
controlează încărcătura, haideţi cu mine! 

— De ce? 

— Am primit ordine clare în ceea ce vă privește. 

Gergu simţi că i se înmoaie picioarele, dar reuși să-și țină firea. 
Neîndoielnic, soarta lui era pecetluită. Având în vedere numărul 
soldaţilor, era cu neputinţă să fugă. Resemnat, îl urmă pe ofiţer până 
într-o încăpere întinsă, unde lucrau vreo zece scribi. 

Ofiţerul luă de pe un raft o tăbliță din lemn și i-o dădu lui Gergu. 

— Fiindcă veniţi des la Abydos, aveţi aici permisul de trecere ca 
preot temporar, semnat de cel care răspunde de legăturile cu lumea 
din afară. Permisul nu vă îngăduie să pătrundeți pe pământul 
interzis neinițiaților și nu vă scutește de niciun control. Totuși, un 
chip cunoscut ușurează lucrurile. 

Incapabil să rostească vreun cuvânt, Gergu se mulțumi să 
zâmbească prosteşte. 

— Şi acum veţi fi condus spre locul de întâlnire. 

Năucit încă de cele întâmplate, Gergu rămase să aștepte fericit și 
răbdător la locul obișnuit. Iar așteptarea îi îngădui să-și mai vină în 
simţiri înainte de a da ochii cu preotul permanent care părea hotărât 
să-i trădeze pe ai lui. 

Dar îndoielile îl năpădiră iar. 

Și dacă un alt preot se va ivi din templul acoperit şi-l va învinui 
ca-l ademenise pe unul dintre membrii celei mai tainice confrerii din 
Egipt? 

Cu gâtlejul uscat, Gergu aproape ca se sufocă încercând să bea 
puţină apă. 

Apoi, deodată, bărbatul apăru. 

Era același preot, la fel de sever şi de respingător! 

Dezamăgit peste măsura că nu fusese numit mare preot la 
Abydos, Bega dorea să se răzbune pe principalul vinovat, faraonul 
Sesostris. Dar ca să izbutească, avea nevoie de aliați. Însă cum să-i 
găsească dacă el trăia izolat pe pământul lui Osiris? 


Venirea lui Gergu fusese un adevărat miracol. Deși părea un om 
cu un caracter îndoielnic, Bega îl socoti drept trimisul unui înalt 
demnitar hotărât să pătrundă misterele din Abydos. Poate că acesta 
îl împuternicise pe Gergu să afle dacă există vreo fisură care să-i 
permită să se strecoare înăuntru. 

Și acest punct slab era el, Bega. 

Așa că avea să-și vândă foarte scump secretele, îmbogăţindu-se 
astfel și împlinindu-și îndreptăţita răzbunare. 

— Permisul de trecere ne va înlesni întâlnirile, îi dezvălui el lui 
Gergu. Bineînţeles, voi continua să-ţi încredinţez liste cu proviziile 
pe care să mi le aduci și tu vei căuta să-ţi îndeplinești sarcinile cu 
multă râvnă. 

— Voi face întocmai, se învoi Gergu. 

— Dar înainte de asta, mi-ar plăcea să ştiu că mă pot bizui pe 
tine. Așa că te întreb clar dacă te simți în stare să găsești 
cumpărători pentru ceea ce am eu de vânzare? 

— Oricare ar fi mărfurile, nu voi întâmpina nicio greutate. 

— Prin urmare, ești un demnitar de vază, Gergu. 

— Sunt doar un mijlocitor. Mai-marele meu însă ocupă, într- 
adevăr, o slujbă înaltă. 

— Se numără printre apropiații faraonului? 

— Deocamdată, nu pot să vă spun mai multe, trebuie să ne 
cunoaștem mai bine. Dar mai întâi, ce aveţi de vânzare atât de 
preţios? 

— Vino cu mine! 

Stomacul lui Gergu se strânse. Nu era, oare, o cursă? 

— Nu-ţi fie frică, îl sfătui Bega. Îţi voi face o favoare pe care 
preoţii temporari care s-au bucurat de ea au apreciat-o nespus. Ai să 
te apropii de terasa Marelui Zeu. 

Pe cât de speriat, pe atât de uimit, Gergu descoperi un mare 
număr de capele ce mărgineau un drum rezervat procesiunilor. 
Alcătuite dintr-un sanctuar în fața căruia se întindeau o curte şi o 
grădină, capelele erau înconjurate de ziduri. 

— Cine are dreptul să fie îngropat aici? întrebă Gergu. 

— Nimeni, de fapt. 

— Atunci... 


— Să vizităm unul dintre aceste monumente și ai să înţelegi. 

Trecând de poarta tăiată într-unul dintre ziduri, cei doi bărbați 
pătrunseră în grădina unei capele mari. Lângă rădăcina unui 
sicomor, consacrat zeiței Cerului, Nut, se întindea un bazin în care 
înfloreau lotuşi. Pe lângă pereţi erau înşirate stele, statuete și mese 
de ofrandă de mărimi diferite. 

— Niciun trup nu se odihnește aici, îl lămuri Bega pe Gergu. 
Totuși, mulți demnitari se află în preajma lui Osiris căci li s-a 
îngăduit sa trimită la Abydos aceste monumente, pe care preoții 
permanenţi le animă prin ritualurile lor. În acest fel se săvârșește 
călătoria sufletului. Să ai o stelă și o statuie lângă terasa Marelui Zeu 
înseamnă să fii sigur că-i stai alături pentru vecie. Adesea eu și 
ceilalți preoți vărsăm apa, numită „roua divină”, şi împrăștiem fum 
de tămâie, „care slăveşte”, peste aceste pietre sacre. Numele 
fericiților aleși se reînnoiesc atunci. 

Deși vrăjit de măreţia locurilor, Gergu rămase totuşi temător. 

— Este impresionant, dar nu văd cum... 

— Priveşte mai cu atenţie! 

Gergu se strădui, dar tot nu desluși altceva în afara capelelor și a 
monumentelor închinate divinităților. 

— Aceste stele, statui și mese de ofrandă sunt neprețuite, zise 
Bega, căci au fost dedicate şi pătrunse de spiritul lui Osiris. 

Gergu nu îndrăzni să înțeleagă. 

— Doar nu aveţi de gând să... 

— Este controlat cu asprime tot ce intră în Abydos, dar nu şi ce 
iese. 

— Dar cum să scoţi... 

— Ah, nu, nu statuile, stelele mari sau cele ale demnitarilor 
trimiși la Abydos de vreun faraon, ci stelele cele mai mici. În unele 
capele sunt atât de multe, că nimeni nu va băga de seamă că lipsesc 
câteva. Tu trebuie să găsești cumpărători pentru aceste comori a 
căror putere protectoare n-are egal. 

„Asta-i treabă uşoară, gândi Gergu, și am să scot un câștig cum nu 
se poate mai bun.” 

— Pe viitor, adăugă Bega, îţi voi da și alte mărfuri încă și mai 
preţioase, dar despre ele vom vorbi mai târziu. 


— Nu aveţi încredere? 

— Jocul acesta e primejdios şi nu vreau să pierd. Mai întâi, să 
văd cum te descurci. 

— N-o să fiți dezamăgit! Stăpânul meu lucrează repede şi ştie să 
păstreze o taină. 

— Sper. 

— De ce sunt postați atâţia soldaţi și paznici în jurul Abydosului? 
întrebă Gergu. 

— E vorba de una dintre informaţiile pe care am să ţi le vând. S- 
au răspândit, poate, anumite zvonuri, dar numai preoţii permanenţi 
și apropiații faraonului cunosc adevărul. Faptele fiind neînchipuit de 
grave, păstrează toţi cea mai deplină taină. 

— O taină pe care sunteţi gata s-o dezvăluiţi? 

Bega deveni și mai ursuz decât de obicei. 

— Vom vedea. 

Cei doi bărbaţi se îndepărtară încet de terasa Marelui Zeu. 
Liniştea era atât de adâncă, încât zbuciumul lui Gergu se domoli. 

— La următoarea ta vizită, îi spuse Bega, am să-ți dau prima 
stelă. 

— Şi cum o să facem? 

— Fii fără grijă! Dacă negoţul acesta se va dovedi mulțumitor 
pentru mine, am să vreau să-l cunosc pe stăpânul tău. 

— Nu ştiu dacă... 

— Tu și prin tine și el știți cine sunt. De aceea trebuie să aflu și 
eu cine este el pentru ca asocierea noastră să fie trainică. 

— Am să-i aduc la cunoştinţă aceste dorințe. 

— lată aici lista cu proviziile pe care să le aduci preoţilor 
permanenţi când ai să te întorci. Nu te grăbi şi lasă destul timp să 
treacă înainte să vii iar aici! 

Urcându-se pe corabie, Gergu observă că nu fusese supus nici 
unui control. Cunoscut acum ca preot temporar, gărzile îl salutară și 
un soldat îl ajută chiar să-şi ducă sacul de călătorie. 

Gergu se minuna de îndrăzneala și hotărârea preotului. Probabil 
că strânsese în el multă ură și pizmă dacă-i trăda astfel pe ai săi! Dar 
ce noroc nemaipomenit... Nici chiar în visele sale cele mai 


nebunești, Medes nu-și închipuise vreodată să-și facă așa un aliat în 
inima Abydosului! 


8. 


În vârstă de treizeci de ani și aflat în plină vigoare a tinereţii, 
Rudi era una dintre cele mai temute gărzi din Memphis. Numit într- 
un post care cerea prudenţă și subtilitate de către Sobek Păzitorul, 
vajnicul controlor al asiaticilor care veneau să se stabilească în Egipt 
îşi îndeplinea sarcina cu multă severitate. 

Muncitor, atent la amănunte și având o fire neîncrezătoare, Rudi 
nu suporta să-și amintească de răzmerița cananeiană de la Sichem, 
în timpul căreia murise cel mai bun prieten al său. Deși încântat că 
acela care o stârnise, un nebun care-și spunea Prevestitorul, fusese 
ucis, Rudi rămăsese în continuare cu ochii în patru. Se ocupa el 
însuşi de fiecare caravană care cerea permisiunea să intre în Egipt și 
cerceta documentele tuturor negustorilor. Dacă îi dădea ceva de 
bănuit, se îndrepta imediat spre postul de vamă situat la nord de 
Memphis, unde erau reținuți suspecţii pe care îi lua îndată la 
întrebări. 

Lui Rudi nu-i plăceau locuitorii din Canaan și nici asiaticii. În 
ochii săi erau unii mai vicleni ca alţii, întrecându-se în minciuni și 
lovituri pe la spate. De aceea îi trimitea înapoi pe cât mai mulți, 
fiind convins că astfel contribuia la păstrarea ordinii și a liniștii fără 
de care nu era cu putință să te bucuri de viață. 

— Comandante, în apropierea templului am dat peste doi oameni 
care m-au pus pe gânduri, îl înștiinţă aghiotantul său. Nu-i lucru 
curat cu ei! Ei zic că ar fi negustori de sandale, dar nu au nicio 
pereche de vânzare. 

— Mă duc chiar acum să văd despre ce e vorba. 

— Dar, comandante, e ora mesei. 

— Datoria înainte de toate. 

— Drumul pare liber, fu de părere Shab Strâmbu”. 

Mergând înaintea Prevestitorului prin labirintul de străduțe din 
spatele portului din Memphis, Shab se deplasa precum un animal 
sălbatic ieşit la vânătoare. Încerca să prevadă chiar şi cea mai 


neînsemnată primejdie și niciun urmăritor n-ar fi reușit sa-i înșele 
atenţia. Pe deasupra, Shab se bizuia și pe puterea stăpânului său de 
a se preschimba în pasăre de pradă și de a sfâșia carnea dușmanilor. 

Shab se opri în fața unei case părăginite și privi iscoditor 
împrejurimile. 

Nu văzu însă nimic care să-i dea de bănuit. 

Așa că bătu de patru ori, rar, în ușa joasă. Dinăuntru i se răspunse 
cu o singură lovitură. Strâmbu” ciocăni iar, scurt, de două ori. 

Și uşa se deschise. 

Neîncrezător ca întotdeauna, Shab pătrunse primul într-o 
încăpere cu pământ bătătorit pe jos, unde stăteau chirciți doi bărbați 
cu barbă. 

Socotind că nu-i nicio primejdie, Strâmbu îi făcu un semn 
Prevestitorului, care păşi la rândul lui în odaie. 

Ușa fu iute închisă. 

— Du-te să-i cauţi pe ceilalţi, îi porunci Prevestitorul celui care 
păzea ușa. 

Patru bărbaţi spâni, în vârstă de vreo 30 de ani, apărură fără 
întârziere și se plecară adânc înaintea stăpânului lor. 

— De ce aceștia doi și-au lăsat bărbile să crească? 

— Stăpâne, explică unul dintre ei, tovarășii noștri nu izbutesc să 
se împace cu felul de viaţă al acestui oraș blestemat. S-au străduit 
mult, dar să le vadă pe aceste femei nerușinate umblând libere peste 
tot e mai presus de puterile lor. De aceea au ales să rămână aici şi să 
respecte obiceiurile noastre. 

— Dar încercările tale ce roade au dat? 

— Mă tem că nu tocmai bogate. Împreună cu tovarășii mei ne-am 
găsit de lucru în port, la încărcarea şi descărcarea corăbiilor, dar 
egiptenii nu ne privesc deloc cu ochi buni. Ei beau alcool, povestesc 
istorioare nerușinate, râd tare și petrec alături de femeile decăzute. 
Cum să ne împrietenim cu ei când ne scârbesc într-atât? Vrem să ne 
întoarcem la Sichem, în Canaan, și să pornim iar lupta acolo 
împotriva asupritorului. 

Shab Strâmbu ar fi avut poftă să-l scuipe-n față pe acest 
neputincios, dar numai Prevestitorul avea dreptul să ia o hotărâre. 


— Vă înțeleg chinurile, zise el cu blândeţe. Egiptul e un pământ 
al desfrâului și trebuie să-l aducem pe calea virtuții. 

Toţi se așezară și Prevestitorul începu o cuvântare lungă, în care 
înfieră dezmăţul, libertatea de neîngăduit a femeilor şi pe faraonii 
pe care Zeul îi poruncise să-i nimicească. În mai multe rânduri, 
bărbaţii din Canaan dădură din cap în semn de încuviinţare. 
Văzându-l la fel de înverșunat ca şi până acum, se simţiră 
îmbărbătaţi. 

— Vom învinge, continuă Prevestitorul și voi o să fiți primii care 
vor săvârși o faptă măreață despre care tot Canaanul va vorbi cu 
mândrie. 

Toate privirile se ridicară întrebătoare spre el. 

— Ca să-l putem lovi de moarte pe tiran, îi lămuri Prevestitorul, e 
nevoie ca o caravană a aliaților noștri să ajungă la Kahun. Dar un 
slujbaș egiptean, pe nume Rudi, e o piedică de netrecut. Iar pe 
această piedică, chiar voi, curajoșii mei învăţăcei o s-o înlăturați. 

— În ce fel? întrebă unul din bărboși. 

— O să-i întindem o capcană din care nu va ieși viu. Şi meritul 
pentru această ispravă o să fie pe de-a-ntregul al vostru. 

Bărbaţii ascultară cu atenţie lămuririle Prevestitorului. 

— Până-n clipa când voi da semnalul de începere, vă cer să 
păstraţi deplina taină. Dacă unul dintre voi scapă vreo vorbă, 
suntem cu toţii în primejdie. 

— Nici n-o să ne mișcăm de-aici, hotărî unul din bărboși, și ne 
vom supune poruncilor primite. 

Apoi Shab Strâmbu” cercetă străduţa cu atenţie. 

Nu se vedea nimeni. 

Așa că Prevestitorul putu să iasă din vizuina cananeienilor. 

În drum spre casă, Strâmbu” nu putu să-și ţină gura. 

— Nişte lași și niște nevolnici, stăpâne. După părerea mea, n-ar 
trebui să vă bizuiţi pe ei. 

— Nu te înșeli deloc. 

— Atunci... Tocmai le-aţi încredinţat o misiune de cea mai mare 
însemnătate! 

— Bineînţeles, prietene, dar, oare, nu va fi și singura? 

— Aşadar, începu Rudi, susțineţi că sunteţi vânzători de sandale. 

Cei doi cărora li se adresase îngenuncheară. 

— Întocmai, răspunse cel mai în vârstă. Fratele meu e mut, de 
aceea voi vorbi eu pentru amândoi. 

— Încearcă să nu spui și alte minciuni, că îmi pierd răbdarea! 

— Vă jur că... 

— Nu te încăpățâna zadarnic. Cum aţi intrat în Egipt? 

— Pe drumurile lui Horus. 

— Atunci înseamnă că aţi lăsat o urma a trecerii voastre pe la una 
dintre micile fortărețe. La care? 

— Nu-mi mai aduc aminte. 

— Tu şi complicele tău ați trecut pe ascuns hotarul. Cu ce 
gânduri? 

— Egiptul e bogat, noi suntem săraci. Speram să ne găsim aici 
norocul. 

— Vânzând sandale? 

— Da, chiar așa. 

— Pe care să le împletiți voi înșivă? 

— Bineînţeles. 

— Am să vă duc pe amândoi într-un atelier și o să-mi arătaţi dacă 
stăpâniţi acest meșteșug. 

— Am înțeles... Numai că nu știm nimic despre sandale. 

— S-o luăm de la capăt atunci, voinice! Și de data asta să nu-mi 
mai îndrugi baliverne! Altminteri, am să-i las pe oamenii mei să se 
îngrijească de tine în felul lor. 

— Dar în Egipt nu e nimeni bătut! 

— Când își vor isprăvi treaba, nici mama ta n-o să te mai 
recunoască. 

Cei doi fraţi se chirciră. 

— Dacă vorbesc, o să am necazuri. 

— Dacă taci, o să ai altele și mai mari. 

— De fapt, nu cunosc mare lucru... dar mai ales nu vreau să 
păţesc ceva! Dacă vă spun tot, ne daţi drumul? 

— Ceri cam mult, nu ţi se pare? Uite care e înțelegerea, și nu e 
loc de târguială: tu îmi spui adevărul gol-goluţ și eu o să poruncesc 
să fiți conduși până la hotar. 


— Juraţi! 

— Jur. 

— Bine. Venim din orașul Sichem, din Canaan. Am fost poftiţi la 
Memphis de către unul de-al nostru care s-a mutat aici anul trecut. 
Ne-a făgăduit adăpost și ceva de lucru. Însă el socotea să facă din 
noi niște ucigași! 

— Cum anume? 

— Plănuia să jefuiască una dintre magaziile din port și nu ar fi 
şovăit să omoare santinelele. Dar nouă nici prin gând nu ne dă să 
săvârşim asemenea nelegiuire. Aşa că suntem fericiți să ne 
întoarcem pe pământul nostru. lată, acum aţi aflat ce doreați. 

— Mai lipsește ceva: unde stă acest compatriot? 

— Într-o casă din spatele templului lui Ptah. În faţa casei sunt trei 
palmieri, iar la poartă se găsește mereu un paznic. Omul e foarte 
bănuitor. 

— Care e parola de trecere? 

— Răzbunare. 

— Tu şi fratele tău veţi părăsi Egiptul chiar azi. 

Rudi ar fi trebuit sa-i dea de știre mai-marelui său, Sobek, dar 
preferă să se ocupe singur de o treabă așa ușoară. După aceea, avea 
să smulgă de la acest cananeian numele tuturor complicilor săi. Nu 
avea niciun rost să-l deranjeze pe comandantul gărzii personale a 
faraonului din pricina unei bande de răufăcători mărunți. 

Prevăzător, Rudi luă cu sine cinci gărzi, căci știa despre 
cananeieni că se furișau cu multă iscusinţă și nu voia să le lase nicio 
posibilitate de scăpare. 

Casa nu fu greu de găsit. Gărzile o înconjurară, iar Rudi se 
îndreptă spre paznicul care aţipise pe prag, și-l trezi bătându-l pe 
umăr. 

— Stăpânul tău e aici? 

— S-ar putea. Cine să-i spun că a venit? 

— Răzbunare. 

— Mă duc să-l caut. 

Fără grabă, bărbatul deschise poarta, o apucă pe o potecă 
acoperită cu nisip, pătrunse în casă, rămase acolo câteva clipe și 
apoi reapăru fără să iuţească pasul. 


— Vă așteaptă. 

La rândul său, Rudi străbătu poteca. Îi ieşi înainte unul dintre 
cananeienii cei spâni, căruia Prevestitorul îi poruncise să vină aici, 
înainte de a-i trimite pe cei doi complici în apropierea templului 
Ptah ca să atragă atenţia gărzilor. lar Rudi însuși vorbise cu ei, 
picând astfel în capcană. 

Lucrurile mergeau de minune. 

— Puteţi să repetați cuvântul de trecere? întrebă bărbatul. 

— Răzbunare. 

— Chiar tu eşti ținta acestei răzbunări! 

Pe la spate, paznicul îl apucă pe Rudi de mijloc pe când ceilalți 
credincioși ai Prevestitorului se năpustiră afară din casă și-l 
înjunghiară pe egiptean. Prăbușit la pământ, Rudi avu totuși puterea 
să-şi cheme în ajutor oamenii, care apărură fără întârziere. 

La sfârșitul unei lupte crâncene, doar un soldat, deși grav rănit, 
scăpă cu viaţă. Se târî până dincolo de poarta, strigă după ajutor, 
apoi leșină. 

După cum era înțelegerea, Shab Strâmbu’ bătu la uşa casei 
părăginite. Unul din cei doi bărboși din Canaan, care rămăseseră 
aici așteptând, îi deschise. Strâmbu' intră, urmat de Prevestitor. 

— Ai noştri au reușit? întrebă celălalt bărbos care stătea jos şi bea 
lapte. 

— Rudi a fost omorât. 

— Şi tovarășii noştri au plecat spre Sichem? 

— Nu, ci undeva mult mai departe. 

Bărbosul se ridică. 

— Vreți să spuneți... 

— Și-au dat viața pentru cauza noastră. Zeul îi va primi ca pe 
nişte viteji adevărați și ei se vor bucura, în sfârșit, de toate plăcerile. 

— Şi noi... O să părăsim în cele din urmă Memphisul? 

— N-ați vrea să vă alăturați și voi celorlalți viteji? 

Shab Strâmbv’ îl sugrumă iute pe primul bărbos cu un șnur de 
piele. Al doilea încercă să fugă, dar mâna Prevestitorului îl strânse 
de piept. 

Cananeianul urlă înfiorător. 


O gheară de şoim i se înfipse în carne și îi smulse inima. 

— Ce facem cu trupurile neînsufleţite? întrebă Shab. 

— Lasă-le la vedere și nu închide ușa după noi! Vreun trecător le 
va zări și va da de știre gărzilor. Iar acestea vor fi mulțumite că au 
găsit adăpostul cananeienilor pe care-i vor socoti probabil complicii 
ucigașilor lui Rudi. Şi o nouă persecuție se va abate asupra 
Sichemului. Faraonul va da poruncă să fie supravegheat cu şi mai 
mare asprime Canaanul, convins fiind că acolo se găseşte rădăcina 
răului. lar noi vom fi liberi să ne ducem planurile la bun sfârşit. 


9. 


Din vârful colinei unde fusese săpat vastul său mormânt, acum 
terminat, Khnum-Hotep admira întinderile magnificei provincii 
Oryx, unde, peste câteva ore sau câteva zile, avea să se desfășoare 
sângerosul război iscat între egipteni. 

În acest mormânt împodobit cu minunate păsări de toate culorile, 
domnea încă o pace adâncă. Dar ce va rămâne din acest monument 
dacă Sesostris va birui? Fără îndoială că faraonul l-ar fi distrus 
piatră cu piatra ca să şteargă orice urmă a ultimului său dușman. Și 
ce se va alege de capitala Menat-Khufu, „Doica lui Kheops”, locul de 
naștere al vestitului constructor al marii piramide? 

Dar nu, Sesostris nu va învinge! Nu, el nu va domni încă peste 
ogoarele acestei provincii, peste satele sale frumoase cu mici case 
albe, peste plantațiile sale de palmieri și bazinele sale de irigaţii. Nu 
va stăpâni drumurile pentru caravane ce șerpuiau prin deșertul 
oriental și nu va comanda trupele sale numeroase și bine antrenate. 
Soldaţii aveau să se bată cu sălbăticie şi niciunul nu va depune 
armele. 

— Răcoriţi-mă! porunci Khnum-Hotep celor doi servitori, care 
începură pe dată să agite două evantaie în forma de lotus. 
Cunoscând dorinţele stăpânului lor, găsiră iute ritmul potrivit. 

„Cât e de fermecătoare această privelişte, gândea Khnum-Hotep, 
cât e de pătrunsă de blândeţe! De ce trebuie ca acest vis devenit 
aievea prin munca omului să sfârșească atât de violent?” 

Dar nu mai era cu putinţă să prelungească aceste prea scurte clipe 
de meditație, căci toţi îi așteptau ordinele. 

— Să ne întoarcem la palat! 

Corpolent, Khnum-Hotep dispunea de trei lectici cu spătar ce se 
putea ridica sau coborî după voie. 

Cei trei câini ai săi, un mascul foarte vioi şi două femele 
dolofane, veniră în fugă spre el ca să-și primească mângâ:ierile. 
Absorbit de gânduri, stăpânul nu le dărui decât un scurt moment de 
tandrețe. 


Patru voinici ridicară lectica, de curând întărită și, în tovărăşia 
câinilor, porniră spre capitală. 

După un îndelungat masaj cu pomada sa preferată, obținută din 
grăsime purificată fiartă în vin aromat, Khnum-Hotep se cufundă 
într-un jilt cu spătar înalt. 

Un servitor se grăbi să-i spele mâinile, un al doilea îi turnă vin 
alb în cupa sa favorită, împodobită cu o frunză de aur, un al treilea 
scoase dintr-o lădița din lemn de sicomor două peruci scumpe, una 
scurtă, cu pârul împletit, cealaltă lungă, cu șuviţe ondulate. Lui 
Khnum-Hotep îi plăcea să-și schimbe în fiecare zi pieptănătura și nu 
suporta ca aceasta să aibă vreun cusur, căci ținea mult la înfățișarea 
sa. Uneori dorea să aibă fruntea, urechile și ceafa acoperite, în alte 
împrejurări, cozile grele i se păreau mai potrivite. 

— Niciuna, nici alta, îi spuse el servitorului. Dă-mi-o pe cea mai 
veche și mai simplă! 

Ca să-și înfrunte vrăjmașul, Khnum-Hotep voia să semene cu 
strămoșii săi. 

Tocmai atunci se înfățișă și doamna Techat, Trezoriera care avea 
însărcinarea să controleze magaziile provinciei și să se îngrijească de 
averea guvernatorului. 

— Poruncile pe care le-aţi dat au fost îndeplinite cu mare grijă. 
Apărarea este bine pusă la punct, iar soldaţii, la locurile lor. 

— Provincia Oryx va fi mormântul trupelor celui care ne atacă. 
Se vor năpusti înainte și vor cădea în capcanele noastre. 

— lertaţi-mi îndrăzneala, stăpâne, dar oare aceasta nu e o 
speranţă zadarnică? Doar nu-l socoţi pe Sesostris un nepriceput? 
Neîndoielnic, și-a trimis înainte iscoade să cerceteze câmpul de 
bătaie. 

— Însă noi le-am prins! 

— Dar nu pe toate! Credeţi că regele nu ne cunoaște puterile și 
slăbiciunile? 

— Dacă e așa, atunci să scăpăm de acestea din urmă! 

— Nu avem destui oameni. 

— Femeile şi copiii să ia parte cu toţii la apărarea pământurilor 
noastre. 


— Asta și fac deja. 

Privirea lui Khnum-Hotep se întunecă. 

— După părerea ta, doamnă Techat, nu avem nicio şansă să 
învingem! 

— Poate curajul nostru ne va îngădui să respingem primul atac. 

— Vrei să zici că e mai bine să ne predăm? 

— Bineînţeles că nu, stăpâne! Dar îmi dau seama că oricare ar fi 
soarta acestei înfruntări, provincia noastră îşi va pierde strălucirea. 
Mi-e frică. Frică să nu văd cum este nimicit ceea ce cu toţii prețuim 
atât. 

Khnum-Hotep nu rosti nicio vorbă de îmbărbătare. Ce ar fi putut 
să mai spună în faţa gândirii atât de limpezi a sfătuitoarei sale? 

— Îngăduiţi-mi să mă retrag, stăpâne! Nu vreau să fiu de faţă la 
acest măcel. Dacă vom fi înfrânți, soldaţii faraonului nu mă vor 
prinde vie. 

Khnum-Hotep se afundă și mai mult în jilț. Aici dorea să 
primească vestea că Sesostris a pornit la atac. Şi atunci se va așeza 
în fruntea celor mai buni oameni ai săi care vor lupta până la 
capătul puterilor. 

Deodată, răsunară zgomote de pași grăbiţi. 

— Stăpâne, îl anunţă intendentul său cu o voce tremurătoare, a 
sosit faraonul! 

— Unde a atacat? 

— N-a atacat, este aici! 

Khnum-Hotep se încruntă. 

— Aici... Ce înseamnă asta? 

— La ușa palatului, stăpâne. 

— Trupele mele au fost zdrobite și eu nu aflu decât acum! 

— Nu, stăpâne! N-a murit nimeni. 

— Ţi-ai pierdut minţile? 

— Faraonul e singur, adică aproape singur. Purtătorul Sigiliului 
regal îl însoţeşte. 

Neîncrezător, Khnum-Hotep se ridică și se îndreptă cu pași mari 
spre intrarea în palatul său. 

Monarhul purta pe cap coroana albastră, iar trupul îi era acoperit 
de o pânză pe care se vedeau hieroglifele ce aminteau de funcţia 


acestui veșmânt sacru: să-l prefacă pe rege în lumină, să-i aducă 
biruință împotriva răului și să-l ajute să vadă creaţia zeilor în toata 
deplinătatea ei. 

— Nimeni... nimeni nu v-a împiedicat să ajungeţi până la mine? 

— Cine ar îndrăzni să ridice mâna asupra regelui Egiptului de Sus 
și al celui de Jos? 

— Provincia mea e independentă, zise Khnum-Hotep roșind, 
înainte de a începe o cuvântare lungă în care zugrăvi istoria familiei 
sale până în cele mai mărunte amănunte. 

Înşirând toate binefacerile de care se bucurase provincia sub 
conducerea sa, își lăudă apoi cu dărnicie meritele. 

Nemişcat, Sesostris aşteptă sfârşitul cuvântării fără să arate cel 
mai mic semn de nerăbdare. Apoi lăsă ca liniștea să se aștearnă preţ 
de câteva clipe înainte de a vorbi: 

— Cel care grăiește către oameni îndelung și fără limpezime, cel 
care nu știe să-şi stăpânească limba, naște tulburare. Să aţâţi 
mulțimile duce la distrugere. De aceea, ca să conduci, trebuie să 
grăiești cu pricepere și cu înţelepciune. 

Demnitarii prezenţi erau convinși că Khnum-Hotep, simțindu-se 
batjocorit peste măsură, va porunci fără întârziere arestarea acestui 
rege nechibzuit. 

Însă, ca lovit de fulger, guvernatorul provinciei rămase nemișcat 
și mut. 

— Stând de vorbă cu zeii, faraonul face o înțelegere cu ei, 
continuă Sesostris, dar nu în folosul propriu. Energia creatoare care 
îi este încredinţată o îndreaptă către poporul lui. Armonia domnește 
peste regat când oamenii nu își reclamă drepturile, ci îşi împlinesc 
îndatoririle. Fie ca gândurile oamenilor și spiritul divinităţilor să se 
unească, fie ca Locașul Regelui, să rămână întreg, iar cârmuirea să 
se bizuiască pe dorinţa omului de a se alătura semenilor săi, și nu de 
a se rupe de ei. De aceea toate provinciile trebuie să se strângă 
laolaltă ca să aducă ofrande templului, iar Egiptul să fie astfel un 
singur trup, asemenea cerului. Faraonul nu se mulțumește doar să 
vorbească, el trece la fapte. Eu împlinesc cu răbdare și stăruință 
ceea ce inima mea mă îndeamnă. Dacă ești un om căruia îi pasă de 
ceilalți, nu-i dezbina. Dar oare răul nu te roade deja, Khnum-Hotep? 


Nu tu ai furat aurul zeilor? Nu tu ai aruncat vraja asupra Arborelui 
vieții? Nu ești tu cel care încearcă să împiedice renașterea lui Osiris? 

Și din nou domni tăcerea. 

De data aceasta, Khnum-Hotep nu putea să mai tacă. Acuzaţiile 
erau atât de grave, încât ar fi fost de așteptat ca guvernatorul 
provinciei să-l ucidă pe monarh, fie pentru că știa prea multe, fie 
pentru că îndrăznise să-i păteze onoarea. 

În cele din urmă, Khnum-Hotep răspunse, dar într-un mod pe care 
nimeni nu l-ar fi bănuit. 

Impunătorul guvernator izbucni în râs. 

Un râs atât de răsunător, că trecu dincolo de zidurile palatului. 

Când se potoli, Khnum-Hotep băgă de seamă că privirea 
faraonului îi sfredelea inima. 

— Luminăţia Voastră, recunosc că n-am știut să-mi înfrânez 
limba! Dar am râs din două pricini. Mai întâi, din pricina mea și a 
încetinelii cu care v-am priceput vorbele chibzuite și atât de 
puternice! Apoi, din pricina învinuirilor pe care mi le-aţi adus. Aurul 
scos din minele deșertului răsăritean s-a împuţinat cu multă vreme 
în urmă, iar cel pe care-l am este sortit templelor. Cât despre 
Arborele vieţii, socotind că nu e o închipuire, nu știu unde se află. Și 
chiar dacă-l venerez pe Osiris, singurul chezaș al supravieţuirii 
sufletului meu, nu sunt iniţiat în misterele renașterii sale și, prin 
urmare, nu am nicio putere nici asupra lui, nici asupra pământului 
său sacru de la Abydos. Nu sunt ucigașul pe care-l căutaţi, Luminăţia 
Voastră! Această întâlnire este cel mai însemnat lucru din viaţa mea, 
căci ea pune capăt vrăjmășiei noastre și ne îngăduie să ocolim o 
luptă sângeroasă și pustiitoare. Am văzut și am ascultat un faraon 
adevărat, al cărui supus credincios sunt începând de acum. Vă 
încredințez provincia Oryx și vă invit la cel mai măreț ospăț care s-a 
desfășurat vreodată în capitala mea. 

Pentru Sobek Păzitorul, care se îndoia încă de sinceritatea lui 
Khnum-Hotep, acest ospăț era un adevărat coşmar. Cum să asigure 
paza regelui în sala uriașă în care veniseră să ia loc înalții demnitari 
ai provinciei, împreună cu soțiile lor? Oare gazda lor nu se 
prefăcuse doar ca să-l atragă pe faraon în capcană? 


Generalul Nesmontu împărtășea aceleași gânduri. Obligat să 
îmbrace veșminte de ceremonie, îl socotea pe Khnum-Hotep în stare 
să plănuiască asasinarea regelui şi a apropiaților săi în timpul 
acestei sărbători grandioase, când soldaţii provinciei Oryx se 
înfrățeau cu cei ai faraonului. Neîncrezător, Nesmontu dăduse 
ordine precise unui regiment de elită însărcinat să intervină la cea 
mai mică întâmplare neprevăzută. 

Generalul Sepi și Purtătorul sigiliului regal Sehotep se arătară mai 
puţin aplecaţi spre gânduri negre. Primul, pentru că observase 
ușurarea pe care o resimțea toată lumea căci scăpaseră de o 
înfruntare cruntă, al doilea, pentru că fusese de față la schimbarea 
petrecută cu Khnum-Hotep și era convins că nimeni n-ar fi putut să 
se prefacă într-atât. 

Împodobită cu sute de flori, luminată de zeci de lămpi și scăldată 
în parfumuri, sala ospăţului era o încântare pentru ochi. 

Când vocea autoritară a lui Khnum-Hotep se înalță, se așternu 
tăcerea: 

— Faraonul a venit. El uneşte Cele Două Regate, Egiptul de Sus și 
Egiptul de Jos, domneşte peste pământul roșu și așază pământul 
negru sub puterea sa, dă viaţă trestiei și albinei. Noi, toți cei de aici, 
să ne plecăm înaintea lui și să-l veneram! 

Mulţi dintre oamenii cu firi aspre, începând cu generalul 
Nesmontu, nu-și putură stăpâni emoția. În acest moment, Egiptul își 
regăsea deplinătatea, pacea și armonia. Umbra războiului dintre 
egipteni dispăruse. 

Ţinând seama de această faptă măreaţă, Sesostris se număra de- 
acum printre cei mai mari faraoni din istoria egipteană. 

Bucătarii lui Khnum-Hotep aleseseră să pregătească tot soiul de 
pești, unii fripți şi serviţi cu sparanghel, iar alţii într-un sos de 
chimen, ţelină și coriandru. Lungi de doi metri, cei mai mari bibani 
cântăreau 150 de kilograme. Luptători aprigi, nu se lăsau prinși cu 
ușurință, dar cădeau pradă pescarilor iarna, când se apropiau de 
suprafața apei. Aveau spatele brun-verzui, burta argintie și carnea 
neobișnuit de fină. Însărcinat să apere prora bărcii soarelui, bibanul 
dădea de veste echipajului divin că șarpele uriaș apăruse, hotărât să 
bea apa Nilului. 


Generalul Nesmontu aprecie îndeosebi un chefal cu capul 
rotunjor şi solzi mari, ce trăia în bălțile sărate şi în Deltă. Șiret şi 
iute, scapă adesea din năvoade. Cât despre Sehotep, acesta gustă cu 
încântare din carnea delicată a unei mrene cu corp alb, argintat și 
strălucitor. Pentru pescuirea ei erau întrebuințate cârlige triple și 
drept momeală, curmale sau bulgări de orz încolţit. Generalul Sepi 
gustă dintr-un pește foarte scump, cu botul scurt și ochii mari, care 
vieţuia în apropierea malurilor fluviului. Peşte nocturn, temător, 
urca foarte rar la suprafață și doar pescarii încercaţi izbuteau să-l 
înhaţe. Sobek Păzitorul mânca plin de poftă o minunată citharine, 
alb-argintată pe burtă şi pe părţi, și gri-albăstruie pe spate. Și 
nimeni nu strâmbă din nas când apărură tăvile cu barbuni, ţipari, 
crapi și lini. 

Icrele de chefal erau dintre cele mai bune, căci fuseseră spălate de 
mai multe ori în apă sărată, stoarse între două bucăţi de lemn și 
apoi uscate. Ele însoţiră felurile de mâncare principale, care se 
bucurară de multă prețuire, sporită de vinul ale cărui etichete 
precizau că era „de opt ori bun”, cel mai înalt grad de apreciere pe 
care-l putea dobândi o podgorie. Chiar şi Nesmontu fu nevoit să 
recunoască priceperea podgorenilor din provincia Oryx care o egala 
pe a celor din Deltă. 

Pe când vorbele începură să se lege cu ușurință și atmosfera se 
înveseli, Khnum-Hotep îi zise regelui: 

— Luminăţia Voastră, pot să vă cer lămuriri despre întrebările 
îngrozitoare pe care mi le-aţi pus? 

— Asupra Arborelui vieții, salcâmul lui Osiris de la Abydos, s-a 
abătut o vrajă. Dacă el piere, piere și Egiptul. Doar un anumit fel de 
aur l-ar putea tămădui. Și va trebui să-l aflăm pe vinovat, cel care 
mânuiește forța lui Seth împotriva lui Osiris. 

— Și aţi crezut că... eram eu! 

— I-am bănuit pe fiecare dintre guvernatorii care nu voiau să 
renunțe la privilegiile lor. Să lupţi împotriva unui Egipt unit nu 
înseamnă să împiedici renașterea lui Osiris? Astăzi, Cele Două 
Regate stau laolaltă și nevinovăția ta și a celorlalți guvernatori a fost 
dovedită. 

— Atunci cine e făptașul? 


Atâta vreme cât nu-l vom găsi, vom fi în mare primejdie. 

— Am să vă ajut cum voi putea mai bine. 

— Fără să dai greş şi fără ranchiună? 

— Porunciți şi mă voi supune. 

Târziu în noapte, fură servite prăjituri cu miere şi sirop. Când 
faraonul se ridică, toți mesenii făcură la fel, ca să-i asculte vorbele 
pe care le presimţeau a fi de cea mai mare însemnătate. 

— Nu mai există guvernatori de provincii, drepturile transmise 
din tată în fiu sunt înlăturate. Egiptul de Sus și Egiptul de Jos s-au 
alăturat în inima și mâna regelui. Încredințez administrarea Celor 
Două Regate unui vizir. El va sta de vorbă cu mine în fiecare 
dimineaţă, va da seamă de faptele sale în fața mea, va fi ajutat de 
cei mai înalți slujbași și supus controlului Casei Regelui. Sarcina sa 
se anunță anevoioasă, aspră și amară ca fierea. Va veghea ca legea 
lui Maat să fie respectată, fără s-o încalce, fără slăbiciuni sau zel 
dăunător, va izgoni nedreptatea, va avea urechi și pentru cel bogat, 
şi pentru cel sărac, se va face respectat mulțumită cinstei sale şi nu- 
și va pleca fruntea în fața demnitarilor. 

Toţi cei prezenţi se gândeau la același lucru: cui va încredința 
faraonul această funcţie copleșitoare, cine avea să fie omul care se 
va bucura de încrederea monarhului, dar va fi împovărat de 
mulțimea sarcinilor sale. 

— Îl numesc vizir pe Khnum-Hotep, hotărî Sesostris. 


10. 


Soarele apusese. Iker intră în casa părăsită unde se întâlnea cu 
Bina, tânăra asiatică, la adăpost de urechile curioase. 

Locul îți dădea fiori. Un perete ameninţa să se prăbușească, iar 
grinzile erau crăpate. Cât de curând, această cocioabă avea să fie 
dărâmată pentru a îngădui ridicarea unei noi construcții. 

— Eu sunt, zise scribul cu jumătate de glas. Poţi să te arăţi. 

Dar nicăieri nu se zărea niciun semn de viaţă. Brusc, Iker se 
întrebă dacă nu cumva frumoasa cu pielea arămie îl trădase. Oare 
nu uneltea ea împreună cu primarul și cu Heremsaf, ca să-l ducă pe 
tânărul scrib la pierzanie? Destăinuindu-le acestora care erau 
planurile lui, ea l-ar fi condamnat la pedeapsa cea mai grea, iar 
tiranul ar fi continuat să distrugă Egiptul răspândind numai 
nenorocire în jur. 

Tocmai când se pregătea să plece, nădăjduind că soldaţii nu-l 
așteptau deja afară, două mâini îi acoperiră ochii. 

— Aici sunt, Iker. 

Tânărul se smuci, furios. 

— Eşti nebună! De ce vrei să mă bagi în sperieţi? 

Bina se bosumflă ca un copil. 

— Mie îmi place să mă distrez... Dar se vede treaba că ţie nu. 

— Crezi că îmi arde de râs? 

— Ai dreptate, iartă-mă! 

Se aşezară unul lângă altul. 

— Te-ai hotărât în cele din urmă, Iker? 

— Mai am de verificat ceva. 

— Am primit vești îmbucurătoare! Aliaţii noştri nu vor mai 
întârzia mult. Peste puţin timp, vor ajunge la Kahun. Aceşti 
războinici adevăraţi vor ști să pună stăpânire pe oraş. Cel care le 
împiedică venirea în Egipt tocmai și-a părăsit slujba, iar locul i-a 
fost luat de altcineva mai îngăduitor. De aceea, caravana va izbuti să 
treacă fără greutate. 

— Presupun că vor să cucerească și alte orașe. 


— Nu știu, Iker. Eu nu sunt decât o slujitoare neînsemnată, 
devotată luptei celor asupriţi. Și ei vor învinge! 

— Primăria mi-a oferit o casă superbă, zise Iker. 

— Vor să-ţi înăbuşe setea de dreptate! Dar tu nu te numeri 
printre ambiţioşii care nu visează decât o viaţă ușoară și 
îmbelșugată, nu-i așa? 

— Nimeni n-are să mă cumpere, Bina! Bătrânul meu învățător m- 
a povăţuit să caut întotdeauna dreptatea și să-i urmez căile. 

— Atunci, omoară-l pe Sesostris! 

— Trebuie să mai cercetez arhivele unde, deocamdată, nu mi se 
îngăduie să intru. 

— Cum vrei, Iker. Dar nu pierde prea mult timp! 

T 

Întins în patul său, Sekari se gândea la minunatele clipe pe care 
tocmai le trăise în brațele noii sale iubite, slujitoare într-o casă 
învecinată, pe care o fermecase cu istorioare vesele și din ce în ce 
mai îndrăznețe. Când bărbatul o întrebase dacă n-ar vrea ca 
împreună să dea viață celei mai deocheate dintre ele, ea se-nvoise și 
trecuse la fapte cu multă însuflețire. Dar ce femeie, demnă de acest 
nume, ar fi refuzat să se zbenguiască între așternuturi de in, noi și 
parfumate? 

Sekari ar fi luat-o bucuros de la capăt, dar trebuia să-i dea de 
mâncare lui Vânt-de-Miazănoapte și nu putea să-l lase să aștepte pe 
măgarul stăpânului său. Apoi avea să pregătească niște bucate 
îmbietoare, căci lui Iker îi lipsea de la o vreme pofta de mâncare. 

Și cum nu se ivi nimic neașteptat, Sekari petrecu timp îndelungat 
în bucătărie. 

Când se întoarse acasă, tânărul îşi spălă mâinile și picioarele, apoi 
se aşeză pe un scaun. Avea fața mai întunecată decât în ajun. 

— Sunt sigur că nu vei prețui nici mâncarea de dovlecei, nici pe 
cea de bob cu usturoi. 

— Nu mi-e foame. 

— Oricare ţi-ar fi ţinta, Iker, n-o vei atinge slăbind văzând cu 
ochii. 

Tocmai atunci se auzi o voce cunoscută. 

— Pot să intru? îl caut pe scribul Iker. 


— Heremsaf... 

„De astă dată, gândi tânărul, nu-mi va dărui nici casă, nicio slujbă 
mai bună. Probabil că a poruncit să fiu urmărit şi a aflat de legătura 
mea cu Bina.“ 

— Mă duc să-l poftesc înăuntru, zise, plin de curaj, Sekari. 

— Nu, lasă. Treaba aceasta nu mă privește decât pe mine. 

Mai-marele lui Iker avea o înfățișare aspră și hotărâtă. 

— Frumoasă casă, Iker! Dar îmi pari obosit. 

— Munca de peste zi a fost grea. 

— Te învoiești să mă urmezi fără să pui întrebări? 

— Am de ales? 

— Bineînţeles. Ori rămâi aici și te odihnești, ori pornești în 
căutarea neprevăzutului. 

„Neprevăzut... Ciudată vorbă întrebuinţează pentru temniță”, își 
spuse Iker. 

Să fugă? Era doar o amăgire. Şi, pe deasupra, câtă plăcere ar fi 
simţit Heremsaf să-l vadă pe tânărul scrib doborât la pământ și lovit 
de soldaţi cu bastoanele! Pentru că ajunsese la capătul drumului său 
avea, cel puţin, să se poarte cu multă demnitate. 

— Vă urmez. 

— După părerea mea, n-o să-ţi pară rău. 

Iker nu răspunse nimic la această ironie mușcătoare. Nu voia să 
arate faţă de învingătorul său niciun semn de slăbiciune. 

Când ieșiră din casă, tânărul nu zări niciun soldat, apoi înţelese 
că Heremsaf nu-l conduce în afara orașului, ci spre zidul de la 
miazăzi. 

— Unde mergem? 

— La templul lui Anubis. 

— Ce învinuiri îmi aduceţi? Nu mi-am îndeplinit cum se cuvine 
îndatoririle? Nu vă e pe plac ordinea din bibliotecă? 

— Dimpotrivă, Iker, dimpotrivă! Ţi-ai îndeplinit atât de bine 
sarcinile, încât corpul preoţilor lui Anubis doreşte să te vadă. 

— Acum? 

— Să ştii că oamenii aceştia nu țin seama nici de oră, nici dacă e 
zi sau noapte. Dar tu ești liber să le respingi chemarea. 


Ce fel de cursă pusese la cale Heremsaf? Pe cât de neliniștit, pe 
atât de curios, Iker nu se întoarse din drum. 

În pragul templului, stătea un sacerdot ras în cap ţinând în mână 
o torță. Lângă el veni încă un preot, ducând un papirus rulat, și se 
închină înaintea lui Heremsaf. Acesta se întoarse către scrib. 

— Tu, Iker, vrei să devii preot al lui Anubis? 

Luat pe nepregătite, tânărul răspunse fără să şovăie. 

— Da, vreau! 

Şi aceste cuvinte aprinseră focul unei speranțe până de curând 
zadarnice și care, de-acum, ar fi putut să se preschimbe în realitate. 

— Ai fost inițiat în misterele scrierii sacre? întrebă purtătorul 
papirusului. 

— Cunosc hieroglifele mame și vorbele lui Thot. 

— Atunci citește acest text ritual. Apoi vei scrie formulele 
cunoașterii care privesc meșteșugul scribilor. 

Iker trecu această încercare cu ajutorul cugetărilor în care Maat, 
adevărul şi judecata dreaptă, ocupa locul cel mai de seamă. 

— Preoţii să se adune, fu de părere cel care ţinea torța, și să 
cercetăm ce însușiri de preț are acest tânăr. Marele preot se 
învoiește să ne vegheze? 

Heremsaf dădu din cap în semn de încuviinţare. 

Iker era peste măsură de uimit. Lui Heremsaf, demnitarul pe care- 
și închipuia că-l cunoaște bine, îi fuseseră încredințate misterele lui 
Anubis. 

Cei doi preoți îl luară de mâini pe tânărul scrib și îl conduseră în 
prima sală a templului. 

Pe băncile de piatră ce se înșirau de-a lungul pereţilor stăteau 
preoții permanenți, care celebrau ritualurile zilnice și îngrijeau locul 
sacru. 

Heremsaf se așeză și el şi rosti prima întrebare: 

— Ce ştii despre Anubis, Iker? 

— El face legătura între lumi și are în păstrare secretele 
ritualurilor reînvierii. În chip de şacal, curăță deşertul de stârvuri pe 
care le preschimbă în energie. 

Clare și scurte, alte cincizeci de întrebări țâșniră una după alta. 
Iker răspunse fără grabă și fără a încerca să-și ascundă neștiința în 


spatele unei vorbarii de om învăţat. 

În timp ce preoții se sfătuiau, Iker fu condus într-o încăpere cu 
pereţii goi, luminată de o singură lampă. Timpul își încetă curgerea, 
iar scribul se pierdu într-o meditaţie liniștitoare. 

Un sacerdot îi aduse un veșmânt lung din pânză de in, pe care 
Iker îl îmbrăcă. 

— Scoate-ţi amuletele! îi ceru preotul. Acolo unde vei merge, nu- 
ti vor fi de niciun folos. Judecătorul tău, singurul tău judecător va fi 
Anubis. Și nu te poţi împotrivi hotărârilor sale. 

Apoi ritualistul îl făcu să coboare într-un mormânt întunecos. 

— Priveşte în adâncul acestei peşteri și ai răbdare. Poate că zeul 
ți se va arăta. 

Rămas singur din nou, Iker se obişnui puţin câte puţin cu bezna. 
În cele din urmă zări, mirat, un șacal mascul și unul femelă stând 
față în față ridicaţi pe picioarele din spate și lăsând între ei un loc 
gol care-l atrăgea pe Iker cu o putere mai presus de voinţa lui. 

Fără să-i pese de primejdie, se strecură între cele două fiare 
sălbatice, care își puseră labele din față pe umerii lui. 

În clipa aceea, Iker simţi o energie nouă care îl străbătu din 
creștet până în tălpi. Parcă tot trupul său se reînnoia, iar simţurile îi 
deveniseră mai ascuţite ca oricând. 

Apoi apăru Heremsaf purtând o lădița din lemn de salcâm, pe 
care o așeză la picioarele lui Iker și o deschise încet. 

Înăuntrul ei se găsea un sceptru din aur, numit sekhem. Când era 
desenat sub formă de hieroglifă însemna stăpânire şi putere. 

Scribul își aminti cuvintele olarului care lucra lângă templul lui 
Anubis. De la el aflase că zeul cu cap de şacal stăpânea adevărata 
putere, incarnată în acest simbol păstrat la Abydos. Cu ajutorul 
lunii, discul de argint pe care-l mânuia noaptea, Anubis îi lumina pe 
cei drepți, și tot el modelase o bucată de aur dându-i forma soarelui. 

Heremsaf închise lădița și ieși. Iker îl urmă până în sala sprijinită 
de coloane și acoperită cu dale mari din piatră. Aici preoții 
permanenţi îl ascultară cu pioșenie pe mai-marele lor care i se 
adresă noului preot. 

—  Întoarce-ţi privirile spre Sfântul Sfinţilor, cerul deasupra 
pământului. Să nu intri niciodată aici înainte să te purifici, să nu 


săvârşeşti nicio greșeală, să nu furi, să nu rostești minciuni, să nu 
dezvălui secretele pe care le vei afla, să nu împuţinezi ofrandele, să 
nu-ți hrănești inima cu vorbe nelegiuite, sa-ţi îndeplinești 
îndatoririle după legile noastre, și nu după voia ta. Nu ți se cere să 
răspândești vreun adevăr sau vreo învăţătură, nici să convingi pe 
cineva să urmeze căile credinței. Când vei fi chemat la templu, să 
încalți sandale albe și să-ți duci sarcinile până la capăt, căci Zeul îl 
cunoaşte pe cel care-l venerează. Eşti gata, Iker, să depui jurământ? 

— Sunt gata. 

— Apropie-te de altar! 

Scribul se supuse. 

— Aceasta e piatra de temelie din care s-a născut templul. Dacă 
îți încalci jurământul, ea se va preschimba într-un șarpe care te va 
devora. Repetă după mine această formulă: „Sunt fiul lui Isis și nu 
voi trăda cele şapte cuvinte ascunse sub pietrele din vale”. 

După ce Iker fu astfel primit în rândul preoţilor, Heremsaf îi 
aduse la cunoştinţă sarcina ce-i revenea. 

— O dată pe săptămână vei umple cu ofrande acest altar. Pe 
timpul procesiunilor și al sărbătorilor lui Anubis, vei aprinde un 
opaiţ. În schimbul muncii tale, vei căpăta orz şi feștile pentru 
iluminat. Pe deasupra, vei fi slujitorul Ka-ului acestui templu, care e 
puterea sa spirituală. De aceea vei rosti, în timpul ceremoniilor, 
vorbele care dau viaţă acestei forţe hrănitoare. Fii binevenit printre 
noi, Iker, și ia parte la ospăţul nostru! 

Noul preot temporar fu îmbrățișat de către tovarășii săi. 

Noaptea era blândă, iar bucatele, gustoase. În timpul împărțirii 
plăcintei rituale prin care zeul îşi arăta chipul, Iker se simţi mai 
aproape de sacru decât oricând, chiar dacă adevăratele taine 
rămâneau încă de nepătruns. 

El, un scrib mărunt din târgușorul Medamud, se număra de-acum 
printre preoții temporari ai templului lui Anubis din Kahun... Cine 
şi-ar fi închipuit o asemenea soartă? Și se gândi la tânăra preoteasă, 
la acea femeie fără seamăn pe care continua să o iubească. În seara 
aceasta, oare n-ar fi fost mândră de el? 

Nu, bineînţeles că nu, căci era obișnuită să se afle în preajma 
înalților demnitari și nici măcar nu şi-ar fi coborât ochii asupra lui 


Iker. Totuși, el pătrunsese în ierarhia sacră şi primise protecţia lui 
Anubis. 

— lată noua ta amuletă, zise Heremsaf oferindu-i lui Iker un 
sceptru mic, Puterea, din comalină. Pune-l la gât și nu te despărți de 
el niciodată! 

La rândul lor, slujitorii lui Anubis îi urară bun venit noului lor 
confrate. 

Ascultând cuvintele lor domoale care-l încurajau să descopere 
puţin câte puţin învățăturile zeului, tânărul se întrebă dacă nu 
apucase pe un drum greşit. N-ar fi trebuit, oare, să dea uitării 
planurile lui fără rost şi să se mulțumească sa trăiască aici, la Kahun, 
îndeplinindu-și noile îndatoriri și citind cărțile înțelepciunii? 

Se bucura de farmecul acestui ritual, de seninătatea acestor 
oameni, de frumuseţea acestui loc... Cât i se părea de luminos 
viitorul! 

Dar mersese prea departe. 

Ascuns în camera sa, pumnalul cu care hotărâse sa-l ucidă pe 
Sesostris n-avea să dispară. Iar Bina era așa de vie în mintea lui și-i 
amintea de adevărata sa misiune! Să nu mai ţină seama de ea, să-i 
uite pe nefericiții asupriţi de tiran ar fi fost o lașitate de neîndurat. 

— Te crezi pe deplin în stare să iei asupra ta noile sarcini? îl 
întrebă Heremsaf. 

— Altminteri m-aţi mai fi chemat? 

— Oare viața nu e un șir de încercări? 

— Doar atât însemn eu... o încercare? 

— Asta tu trebuie să mi-o spui, Iker. 

Scribul era copleşit de nesiguranță. Adăugându-se agitaţiei 
acestor clipe, vinul de la ospăț se amesteca printre gândurile sale. 
Cine era Heremsaf? Un protector care îi deschidea calea misterelor 
sau un dușman care jurase să-l dea pierzaniei? 

Dar ora nu era potrivită nici pentru întrebări, nici pentru 
răspunsuri, ci pentru înţelegere frățească între slujitorii lui Anubis. 
Și în inima nopţii, Iker gustă din ea ca dintr-o mâncare neasemuită. 


11. 


Când mai-marele tuturor gărzilor din regat se înfuria, cel mai 
bine era să-ți ţii gura, să ciulești urechile, să-i asculți ordinele și să 
le îndeplinești fără crâcnire. De aceea, cercetările asupra morţii lui 
Rudi fură duse cu iuțeală la bun sfârșit. 

Nu încăpea nicio îndoiala că ucigașii erau cananeieni din Sichem, 
orașul răzmeriţei, supravegheat acum cu asprime. Dar măsurile de 
precauţie se dovediseră insuficiente, căci luptători din umbră se 
strecuraseră în Memphis și trecuseră la fapte. Și avuseseră legături 
cu niște cananeieni bărboși, găsiți morţi într-o casă dărăpănată din 
spatele portului. Era limpede că acolo se adăpostiseră ucigașii. Dar 
ce se petrecuse? Se omorâseră unii pe alţii sau căpetenia lor se 
descotorosise de ei înainte să fugă? Distrus în parte, oare grupul își 
refăcuse forțele într-o altă ascunzătoare? 

Oricum, trebuiau grabnic găsiți și înlăturați complicii lor din 
Sichem şi se cuvenea ca soldaţii egipteni din Canaan să-și 
înăsprească purtările. Aşa se încheia raportul lui Sobek, trimis 
faraonului care, la întoarcerea în Memphis îi chemase la el pe cei 
care făceau parte din Casa Regelui. Printre ei se număra acum și 
vizirul Khnum-Hotep, căruia i se dăduse o locuință impunătoare 
chiar lângă palat. Între el şi cei mai însemnați demnitari alături de 
care lucra, Marele Trezorier Senankh și Purtătorul sigiliului regal 
Sehotep, se născuse de îndată o mare simpatie. Khnum-Hotep se 
vădea a fi un vizir sever, credincios faraonului. Cu ajutorul celor doi 
îi strânse pe cei mai pricepuţi scribi, sporind astfel eficiența 
administraţiei. Dar nimeni nu-l pizmuia căci, în fiecare zi, era nevoit 
să rezolve mii de probleme. 

— L-am trimis pe generalul Sepi în căutarea aurului tămăduitor, 
le spuse Sesostris. În fruntea unei mici trupe de soldaţi, el va cerceta 
toate locurile unde e cu putinţă să-l afle. Reîntregirea Egiptului va 
încetini uscarea arborelui, dar nu e de ajuns pentru a-l salva. Și încă 
nu ştim cine a aruncat vraja asupra salcâmului, încercând să 
împiedice reînvierea lui Osiris. Trebuie să-l aflăm neîntârziat. Pe 


deasupra, suntem nevoiţi să înfruntăm încă o primejdie: având în 
vedere uciderea lui Rudi de către cananeieni, Sobek e de părere că 
acolo mocnește o nouă răzmeriţă. De aceea trebuie să intervenim 
energic în Canaan și în toată Syro-Palestina. Ieri, așa ceva ar fi fost 
cu neputinţă. Dar acum vom alcătui o armată din care vor face parte 
și soldaţii provinciilor care au revenit în sânul Egiptului. Încredințez 
comanda acestei armate a întregii țări generalului Nesmontu, care 
va începe degrabă pregătirile. Iar aceste trupe nu vor fi o putere 
oarbă, ci vor lupta împotriva dezordinii și a nesupunerii. 
t 

Singurul om căruia nu-i păsa de faima pe care i-o aducea numirea 
sa era chiar generalul Nesmontu. Onorurile și decoraţiile nu-l 
interesau pe bătrânul general, care nu se gândea decât să adune în 
jurul său ofițeri cu experiență, disciplinați și curajoși, fără să țină 
seama ca unii dintre ei slujiseră în trupele fostelor provincii. Fiecare 
regiment număra patruzeci de arcași și patruzeci de lăncieri sub 
comanda unui ofițer ajutat de un purtător de flamură și doi scribi, 
din care unul se îngrijea de provizii, iar celălalt, de hărți. Soldaţii 
erau înzestrați cu arcuri, sulițe, bâte, bastoane, securi, pumnale, 
scuturi şi apărători din aramă pentru mâini, făurite în atelierele din 
Memphis. Şi Nesmontu însuşi controlase fiecare corabie de război, 
verificând priceperea căpitanilor. 

În ritmul în care lucra generalul, în curând, armata avea să fie 
pregătită să-i facă pe cananeieni să priceapă că orice încercare de 
răzvrătire era sortită înfrângerii. 

Îndată ce fu întocmit decretul regal privitor la crearea acestei 
armate, Medes poruncise curierilor să ducă degrabă câte o copie în 
fiecare oraș al regatului. Şi ca de obicei, Medes își duse sarcina la 
bun sfârșit în mod desăvârșit, iar Sesostris n-ar fi putut să-i aducă 
nicio învinuire Secretarului Casei Regelui. 

Aflat în floarea vârstei, apreciind mâncarea bună și vinurile tari, 
cu părul negru lipit de capul său rotund, cu fața visătoare, pieptul 
larg, gambele scurte şi labele picioarelor umflate de grăsime, Medes 
devenise una dintre cele mai bine văzute persoane de la curte. 
Stăpân al unei superbe case cu grădină în Memphis, căsătorit cu o 
femeie proastă, grasă și depravată, care-şi petrecea timpul încercând 


să-şi refacă frumuseţea apusă, el era o pildă de înalt demnitar căruia 
îi reușea totul. 

Totuşi, Medes se simţea nemulțumit și îngrijorat. Atras de putere 
şi de bogăţie, socotea că nu-i erau apreciate cu adevărat meritele. De 
aceea voia să pună mâna pe aurul din Punt, de existenţa căruia nu 
se îndoia. Pusese la cale până și răpirea unui tânăr scrib pentru a-l 
oferi drept ofrandă mării furioase, însă Fulgerul, corabia pe care o 
construise, se scufundase în timpul unei furtuni. Deși îi îngăduiau să 
ajungă la informaţii de cea mai mare însemnătate, noile sale 
însărcinări îl împiedicau, în viitorul apropiat, să trimită într-acolo o 
altă corabie fără să atragă atenţia. 

De când Sesostris, spre surprinderea tuturor, reuşise să unească 
Egiptul, Secretarul Casei Regelui dormea prost. Până în urmă cu 
câteva luni, sperase să uneltească împotriva monarhului și chiar să-l 
ucidă. Acum însă, fără să renunțe pe de-a-ntregul la acest gând, 
trebuia să dea dovadă de cea mai mare prudenţă. 

Dar Medes își stabilise încă o ţintă de atins: să pătrundă misterele 
templelor. În ciuda darurilor şi a lingușelilor sale, niciun mare preot 
nu consimţise sa-l lase să intre în ultima încăpere a unui sanctuar. 
De acolo, și mai ales de la Abydos, îşi trăgea faraonul toată puterea. 
Și tot de acolo, mai devreme sau mai târziu, şi-o va lua şi Medes pe 
a sa. 

Acum însă porţile păreau închise. Numirea lui Nesmontu în 
fruntea noii armate a țării nu era o veste îmbucurătoare. Pe bătrânul 
soldat nu-l atrăgeau nici bogăţia, nici onorurile. Și nici cele mai 
ascunse cercetări nu-i dezvăluiseră lui Medes vreun mijloc de a-l 
ademeni pe general. 

— Gergu, responsabilul principal al hambarelor, cere să-l primiţi, 
îl vesti intendentul. 

— Condu-l sub umbrarul din grădină și servește-ne vin alb. 

Să se folosească de Gergu era treabă ușoară, dar trebuia din când 
în când să-l îmbărbăteze și să se îngrijească de dispoziţia lui 
sufletească schimbătoare. Beţiv, dispreţuind femeile, acest bărbat 
care știa să se bucure de viaţă era copleșit uneori de cele mai negre 
gânduri. Cu desăvârșire egoist, interesându-se doar de propriile 
plăceri, Gergu se supunea totuși fără şovăire poruncilor lui Medes. 


După ce goli prima cupă cu vin, administratorul hambarelor 
surâse larg. 

— Am păstrat legătura cu preotul permanent de la Abydos și 
chiar am întărit-o, grăi el cu mândrie. 

— Eşti sigur că nu ţi-a întins o capcană? 

— Mulțumită lui am primit un permis de preot temporar şi am 
vizitat o parte din ţinutul sacru al lui Osiris unde se înalță capele, 
stele și statui. Un loc plin de măreție... dar cel mai însemnat lucru e 
că preotul mi-a destăinuit planurile sale. Vrea să vândă unele 
obiecte sacre, iar noi urmează să-i înlesnim scoaterea lor din 
Abydos. 

Lui Medes nu-i venea să-și creadă urechilor. 

Se întrebă dacă nu cumva Gergu îşi bătea joc de el, dar după ce 
acesta îi istorisi pe îndelete întâlnirea cu preotul, se încredinţă că 
totul era adevărat. 

— Cât de scârbit trebuie să fie acest preot! 

— E limpede că inima lui clocotește de ură, dar ce noroc pe capul 
nostru! Ca doar la asta aţi visat, să vă găsiți un aliat la Abydos, nu-i 
aşa? 

— Era doar un simplu vis... 

— Ei bine, acum prinde viață și ne aflăm la doi pași de izbândă, 
se înflăcără Gergu, dar preotul pretinde să-i spun cine e stăpânul 
meu și să-l cunoască. 

— Nu e cu putinţă! 

— Încercaţi să-l înţelegeţi. Și lui îi este frică de o capcană și își ia 
şi el măsuri de prevedere. Dacă nu-i împlinim voia, va da înapoi. 

— Având în vedere poziţia mea, nu pot să risc. 

— Având-o în vedere pe a lui, el nici atât nu poate. 

Medes părea tulburat. Ori se mulțumea cu slujba sa şi dădea 
uitării ambiția, ori se încumeta să meargă mai departe, cu teama de 
a pierde tot. 

— Trebuie să mai chibzuiesc, Gergu. 

t 

Ca în fiecare dimineață, tânăra preoteasă se duse, încă din zori, 

pe malul lacului sacru din Abydos, ce îşi avea izvorul în Nun, 


oceanul de energie din care se născuse viața. După ce se purifică, 
umplu un vas cu apă pentru salcâmul lui Osiris. 

Simţind o privire arzându-i umerii goi, se întoarse. 

Unul dintre preoţii permanenți se uita cu atenţie la ea. 

— Ce doreşti, Bega? 

— Apă pură. Vrei să umpli aceste vase? 

— Dar asta nu-i treaba preoţilor temporari? 

— Dacă ai face-o tu, sunt sigur că jertfele de apă vor fi mai bine 
primite decât de obicei. 

— Nu am atâta putere pe cât îţi închipui. 

— Te numeri printre preotesele lui Hathor și însăși regina 
Egiptului te preţuieşte. Oare nu ai în faţă un destin măreț? 

— Nu năzuiesc decât să-l slujesc pe Osiris. 

— Dar nu ești prea tânără pentru o cale atât de aspră? 

— Nu văd asprimea, ci mai degrabă lumina care însuflețește tot 
ce atinge. 

Bega se întristă deodată. 

— Frumoasă gândire, dar cum vezi viitorul Abydosului? Dacă 
arborele piere, orașul va fi părăsit și noi ne vom împrăștia. 

— Încă nu e totul pierdut, își spuse părerea tânăra femeie. Una 
dintre ramuri a înverzit. 

— Mă tem că e doar o slabă speranţă. Totuși, ai dreptate: vom 
lupta până la capăt, fiecare după forţele sale. 

— Preoţii temporari vor umple vasele, zise preoteasa, surâzând, și 
se îndepărtă. 

Apoi se îndreptă spre salcâmul unde o aştepta Pleșuvul. Înainte 
de a vărsa împreună apa și laptele la rădăcina copacului, preotul îi 
spuse vestea pe care tocmai o primise. 

— Un curier regal mi-a adus o copie a decretului semnat de 
faraon: guvernatorii provinciilor s-au supus Coroanei, Egiptul s-a 
unit, Cele Două Regate sunt un singur trup. 

O adiere blândă se făcu simțită deodată. Ramurile salcâmului 
fremătară şi, sub privirile emoționate ale Pleșuvului și ale preotesei, 
încă o ramură, ce părea uscată, căpătă culoarea verde. 

— Luminăţia Sa a ales calea cea bună, zise cu hotărâre Pleşuvul. 
Am să-i dau îndată de știre. Şi dacă arborele revine la viață? 

În zilele următoare, din nefericire, nu se ivi alt semn că arborele 
își recăpăta puterile. Vraja fusese doar oprită, nu şi înlăturată. 

— Însoţește-mă până la Locașul Vieţii! îi porunci Pleşuvul tinerei 
preotese. Dacă vei reuși să treci de ușă, vei căuta acolo vechile 
papirusuri în care se găsesc poate lămuriri despre felul în care poate 
fi tămăduit salcâmul. 

La temelia fiecărui mare templu din Egipt stătea un Locaș al 
Vieţii, unde erau păstrate Sufletele luminii divine, adică arhivele 
sacre; ţinând seama de mulțimea și valoarea textelor adăpostite aici, 
cea din Abydos se vădea a fi de o bogăţie fără seamăn. 

Doar faraonul putea îngădui cuiva să pătrundă în Locaș. De aceea 
tânăra femeie înțelese că Pleșuvul împlinea porunca lui Sesostris. 

Pereţi înalți protejau neprețuita comoară. 

— la această prăjitură pe care am scris cuvintele „dușmani”, 
„răzvrătiți? şi „răsculaţi”, toți oameni ai lui isefet, puterea 
distrugătoare, care se împotriveşte lui Maat. Să o întrebuințezi cu 
folos. 

Rostind aceste vorbe, Pleșuvul împinse o ușiță care dădea într-un 
culoar strâmt. Şi îndată apăru o panteră minunată, Stăpâna Palatului 
Vieţii, având spatele acoperit de patru pânze. 

Cu ochii săi negri, pantera o cercetă îndelung pe nepoftită, apoi 
înaintă spre ea, unduindu-se. 

Femeia nu se mișcă. 

După ce o adulmecă, fiara îşi puse laba stângă din faţă pe coapsa 
prăzii sale. Dar, deși scoase din tecile lor, ghearele nu sfâșiară 
carnea. 

Preoteasa întinse prăjitura spre incarnarea zeiței Mafdet, 
păzitoarea arhivelor sacre. Pantera îi înghiţi iute pe aliaţii lui isefet, 
apoi se ghemui lângă ușă şi adormi. 

Drumul era liber. 

Tânăra râmase încremenită multă vreme când ajunse în marea 
bibliotecă. Pe rafturi se înșirau papirusuri şi tăblițe cuprinzând 
întreaga știință a Strămoșilor: marea carte a tainelor cerului, ale 
pământului și ale obârșiei stelelor, cartea pentru înţelegerea graiului 
păsărilor, al peștilor şi al patrupedelor, cartea pentru tălmăcirea 


viselor, cartea formelor tainice ale zeilor, cartea pentru liniștirea lui 
Sekhmet, leoaica înspăimântătoare, cartea preschimbărilor în 
lumină, cartea Nilului, a prezicerilor, a înțelepciunii, tratate de 
alchimie, de magie, de medicină, de astrologie, de astronomie, de 
matematică și de geometrie, calendarul sărbătorilor tainice și 
publice, manuale ale sacerdoţilor, cartea pentru păstrarea bărcii 
divine, manuale de arhitectură, de sculptură și pictură, inventarul 
obiectelor rituale, lista faraonilor şi însemnări despre domniile lor... 
Simpla citire a titlurilor îți dădea amețeli! 

Dar preoteasa avea o misiune și nu trebuia să se lase pradă 
tulburării. Călăuzită de cunoștințele şi de intuiţia sa, alese scrierile 
care vorbeau despre energia creatoare, Ka, și modul în care putea fi 
ocrotită. 

Pleșuvul însuși îi aducea de mâncare tinerei femei căreia i se 
îngădui să doarmă într-o mică încăpere de lângă bibliotecă. 
Odihnindu-se cât mai rar cu putință, ea își continuă căutările zi și 
noapte, urmând toate îndrumările, fără să se descurajeze niciodată. 

Şi în cele din urmă, i se păru că a găsit ceva. 

După ce își verifică bănuielile cu ajutorul unui papirus ce 
cuprindea formulele reînvierii din textele Piramidelor, stătu de 
vorbă cu Pleșuvul. 

— Consider că presupunerile tale sunt îndreptăţite și dovezile, 
convingătoare, admise el. Mâine vei porni spre Memphis ca să i le 
aduci la cunoștință Luminăţiei Sale. 


12. 


Parfumat abundent, înveşmântat într-o mantie lungă, brodată, 
care-i ascundea rotunjimile, Libanezul semăna cu ceea ce fusese 
întotdeauna: un negustor bogat și vorbăreţ, interesat să încheie orice 
soi de târg din care el se alegea cu cel mai mare câștig, făcându-l pe 
celălalt sa creadă ca lucrurile stăteau tocmai pe dos. 

De când locuia la Memphis, într-o casă mare și frumoasă, 
discretă, dar demnă de un înalt demnitar, Libanezul avea de ce să fie 
mulțumit. Negoţul său, și cel ascuns, și cel oficial, înflorea. 

Totuși, era îngrijorat din două pricini: mai întâi, vânzarea unei 
cantități considerabile de lemn preţios ce fusese adus din Liban pe 
sub nasul vameșilor egipteni; apoi, o durere puternică de măsele 
care trebuia  lecuită fără întârziere în aceste împrejurări 
primejdioase când avea nevoie de o gândire limpede. 

— Stăpâne, îl anunța paznicul, a sosit doctorul de dinţi. 

Datorită oamenilor pe care-i cunoştea, Libanezul trimisese după 
cel mai bun felcer din oraș. 

Mărunt, firav, acesta nu-i inspira însă prea mare încredere. 

— Unde vă doare? 

— Cam peste tot... mai ales sus în partea stângă. Dar și jos în 
dreapta. O să mă chinuiţi? 

— Dacă vă temeți de suferinţă, pot să vă adorm. 

— Şi dacă nu mă mai trezesc? 

— Asta se întâmplă rar. Staţi jos! 

Doctorul îl așeză pe suferind într-un jilt, în plină lumină. Cu 
ajutorul unei oglinzi, cercetă interiorul gurii. 

— Încă nu aveţi carii. Însă dacă veţi continua să mâncaţi prea 
multe dulciuri, nu vor întârzia să apară. Nu vă curăţaţi cum trebuie 
dinţii, iar gingiile sunt înroșite. Dac-o mai ţineţi așa câţiva ani, o să 
vă cadă toți. Din fericire, sunt foarte iscusit când e vorba de proteze 
din fildeș și plombe din aur. Şi mânuiesc la fel de bine sfredelul și 
lanţeta de cauterizat. 


— Dar nu e nicio grabă, zise Libanezul. Nu există totuși o cale de 
a împiedica această nenorocire? 

— Frecaţi-vă dinţii și gingiile de cel puţin două ori pe zi cu o 
pastă care să aibă în alcătuirea ei sare. Şi clătiți-vă gura cu apă 
amestecată cu anason, dovleac și fructe zdrobite de avocado. Nu e 
prea plăcut, dar o să vă ușureze suferințele. 

— Cât vă datorez? 

— Două amfore cu vin, o bucată de pânză de in și o pereche de 
sandale dintre cele mai fine. 

Deși doctorul se dovedi a fi cel mai scump din oraș, vorbele sale îl 
liniștiră pe Libanez. De aceea porunci unui slujitor să-i trimită 
acestuia acasă cele cerute, apoi să prepare degrabă leacurile. 

Îi mai rămânea să ducă la bun sfârșit vânzarea lemnului. În ceea 
ce privește acest negoţ, datorită complicelui său, înaltul demnitar 
Medes, prima încercare izbândise. Fără el, îi era cu neputinţă să 
evite controalele și să aducă încărcătura în port pe ascuns. După ce 
se târguiseră îndelung, cei doi bărbaţi hotărâseră să împartă 
câștigurile pe jumătate. Libanezul aducea mărfurile, iar Medes 
înlătura piedicile ce ţineau de administraţie și-i înmâna o listă cu 
oameni bogaţi, dornici să le cumpere. Libanezul se îngrijea de 
vânzare în așa fel încât numele lui Medes să nu fie amestecat. 

De data aceasta, corabia purta cedru, abanos şi unele soiuri de 
pin, din care se făceau mobile de preț. Până și cei mai năzuroși 
cumpărători aveau să fie încântați. Așa că lucrurile mergeau de 
minune... Dar numai dacă Medes rămânea în joc. 

— Stăpâne, vă caută cineva. 

Libanezul cobori la parterul casei. 

Iată omul pe care-l aştepta! Cea mai bună iscoadă a sa, un cărăuș 
de apă, care se putea strecura peste tot fără să atragă atenţia şi care- 
l urmărise pe Medes. Datorită lui, Libanezul știa că Medes era una 
dintre cele mai de vază persoane din regat, Secretar al Casei 
Regelui. Dar negustorul avea nevoie și de mai multe informaţii. 

— Ce-ai aflat? 

— Medes nu trece neobservat. Oamenii de la palat pe care-i 
cunosc nu sunt zgârciți cu laudele în privința lui. Însărcinat să 
întocmească decretele regale, se îngrijește ca acestea să ajungă în 


toate provinciile. Toată lumea îl socotește drept un demnitar foarte 
iscusit. Nimeni nu i-ar putea aduce nici cea mai măruntă învinuire. 
Bănuitor și sever, Medes nu e deloc îngăduitor cu slujbaşii săi pe 
care îi izgonește la prima greșeală. Nu-i păstrează în preajma sa 
decât pe cei foarte muncitori. E bogat, are nevastă şi o casă 
frumoasă. S-ar zice că nu-i lipseşte nimic. Dar nu şi-a văzut încă 
visul cu ochii. După câte mi-a spus un preot temporar din templul 
lui Ptah, în ciuda strădaniilor sale, Medes n-a reușit să pătrundă 
misterele vreunui templu. Dar acesta e un fapt neînsemnat căci 
acum a ajuns atât de sus, încât în faţa lui se deschid drumuri noi. 
Mai devreme sau mai târziu, va face parte din Casa Regelui. 

— N-ai auzit dacă a săvârşit vreun furtișag? 

— Niciunul, Medes trece drept cinstea întruchipată. Și-a făurit un 
renume de slujbaș darnic și fără pată. 

— Cine sunt prietenii săi? 

— Slujitori și demnitari care îi datorează mult și de care se 
folosește după bunul său plac. 

— Ai veşti despre corabia mea? 

— A sosit în portul din Memphis. Verificarea documentelor e în 
toi. 

— Întoarce-te acolo și, dacă apare ceva neprevăzut, dă-mi de ştire 
cât mai iute. 

Clipa hotărâtoare se apropia. Sau Medes își respecta înțelegerea și 
nu avea să întârzie să-l viziteze pe Libanez, sau îi întinsese o 
capcană ca să înlăture negoțurile săvârşite pe ascuns și să-l arunce 
în temniţă. 

Dar Medes nu știa că Libanezul era omul Prevestitorului, 
însărcinat să găsească o persoană aflată într-o poziție înaltă, de la 
care să obțină informaţii despre curte, despre apropiații faraonului 
şi obiceiurile lui Sesostris, dușmanul ce trebuia doborât. Şi de când 
încheiase primul târg cu Secretarul Casei Regelui, Libanezul nu se 
simţea în apele sale. Oare nu încerca să prindă un pește prea mare? 

Însă, dacă Medes se dovedea pe de-a-ntregul un ticălos ros de 
ambiţii, ce-și putea dori mai mult? 

Atâta gândire îi făcea foame. De aceea Libanezul se aruncă asupra 
unei prepelite umplute, pe care bucătarul său o preparase fără 


cusur. 
t 

Medes se fălea cu locuința sa cu două etaje, aflată în inima 
Memphisului. O curte împrejmuită de pereți înalți, un bazin cu apă 
înconjurat de sicomori, o terasă deschisă spre gradină şi sprijinită de 
coloane zugrăvite în verde o făceau nespus de plăcută. 

— Ce oaspeți avem astă-seară la masă, iubitule? îl întrebă soția 
sa, a cărei unică distracție era să se înfrumusețeze cu cele mai 
scumpe pomezi și farduri. 

— Câțiva demnitari care se îngrijesc de administrația canalelor. 

— Nişte oameni groaznic de plictisitori, nu-i aşa? 

— S-ar putea să am nevoie de ei. De aceea, străduiește-te să fii o 
gazdă atentă și să arăţi încântător. 

— Dar îmi lipsește o pomadă pentru păr şi o alta care şterge de 
pe față ridurile de îndată ce se ivesc. E alcătuită din păstăi, din 
semințe de cimbrișor, miere și pudră de alabastru. Dacă n-o s-o am 
astăzi, nici n-o să îndrăznesc să mă înfățișez oaspeţilor. Iar pricina e 
alabastrul. Cel pe care-l folosește negustorul de la care cumpăr eu de 
obicei nu e dintre cele mai bune. 

— Trimite un slujitor la atelierul regal de sculptură. Mai-marele 
meșterilor îi va da bucăţi din cel mai preţios alabastru, pe care vei 
porunci să fie făcut pudră. 

Femeia îi sări de gât. 

— Eşti bărbatul pe care și l-ar dori orice femeie! 

Apoi plecă degrabă să dea poruncile cuvenite. 

În cele din urmă, sosi şi Gergu. 

— În port, totul merge bine, îl vesti el pe Medes. Vameşii care 
lucrează pentru noi s-au prefăcut că nu văd nimic, documentele 
măsluite au fost trimise administraţiei și muncitorii au descărcat 
mărfurile. Așa că toată încărcătura se găsește acum într-o magazie 
supravegheată de oamenii mei. Libanezul nu s-a lăudat. Veţi 
dobândi o adevărată avere. 

— Vei avea și tu partea ta de câștig. În ceea ce-l priveşte pe 
preotul din Abydos, m-am hotărât. Mă învoiesc să-l întâlnesc. Este 
un prilej neașteptat și nu pot să-l las să-mi scape, orice s-ar 


întâmpla. De îndată ce va fi cu putinţă, întoarce-te acolo şi pune la 
cale întâlnirea. 
t 

Luna plină strălucea pe cerul Memphisului. Cu capul acoperit, 
Medes grăbi pasul. După ce se încredință că nu a fost urmărit, bătu 
la ușa casei Libanezului, ascunsă bine printre străduțele din spatele 
portului. 

Când se ivi paznicul, Medes îi arătă o bucată mică de cedru pe 
care era gravată hieroglifa arborelui. Omul îi deschise, îl lăsă sa 
între și închise îndată ușa la loc. Un slujitor îl conduse pe Medes în 
camera de primire încărcată de mobile prețioase. Pe mese se înșirau 
vase cu fructe și prăjituri. În aer pluteau mirosuri delicate de 
parfum. 

— Scumpe prietene, scumpe prietene, exclamă Libanezul, ce 
plăcere neasemuită să vă revăd! Vă rog, aşezați-vă! Aici, în jilțul 
acesta... E din cel mai bun lemn de cedru, iar pernele sunt 
neînchipuit de moi. Îmi îngăduiti să vă ofer o cupă cu vin fiert? 

— Bucuros, răspunse Medes, căruia i se putea citi pe față 
încordarea. 

— Tocmai am cumpărat câteva vase frumoase din piatră, 
continuă, voios, Libanezul. Şist albastru, brecie roşie, alabastru alb, 
granit roz... Un adevărat curcubeu de culori! Se pare că vinurile își 
sporesc aroma dacă sunt lăsate câtva timp în vase mari de granit. Ia 
priviți aceste minunaţii: cupe din cristal de stâncă! 

Libanezul turnă el însuși băutura în cupe. 

— Scumpe prietene, vă mărturisesc că sunt peste poate de 
mulțumit. Este un vin rar, recunoscut „de trei ori bun”. Ușor, dulce, 
tare, e ținut la păstrare mulţi ani. Strugurii copţi trebuie culeși într-o 
zi însorită, când însă nu e prea cald și nici nu bate vântul prea tare. 
După ce sunt zdrobiți, mustul este vărsat într-un cazan și fiert la foc 
domol. Cu o strecurătoare, sunt adunate resturile ce se ridică 
deasupra până când rămâne limpede. Dar în a doua fierbere, foarte 
blândă, stă toată taina. Apoi... 

— N-am venit să ascult tainele preparării vinurilor, i-o tăie scurt 
Medes, ci să vorbim de noul nostru negoţ. Încărcătura a ajuns în 
port și o să-ți înmânez lista cumpărătorilor. Aşa cum ne-am înţeles, 


de aici încolo e treaba oamenilor tăi. Aştept partea ce-mi revine cât 
mai curând. Iar data viitoare, voi schimba magazia. 

— Înţeleaptă hotărâre, zise Libanezul cu răceală. Secretarul Casei 
Regale nu se cuvine, oare, să fie cu mare băgare de seamă când vine 
vorba de negoțuri ascunse? 

Medes sări în picioare ca ars. 

— Ce înseamnă asta? Ai îndrăznit să pui iscoade pe urmele mele? 

— Nu se face un astfel de negoţ fără să te lămurești cine îţi e 
complice. Mă cunoașteţi bine. Dacă aș fi continuat să mă port ca un 
naiv, ați mai fi avut încredere în mine? Așezaţi-vă la loc şi să 
sărbătorim izbânda noastră, bucurându-ne de acest vin fără pereche. 

Obligat să recunoască în sinea sa că Libanezul nu greșea, Medes îi 
întinse cupa sa din cristal de stâncă. 

— Lemnul ne va aduce câștiguri frumușele, spuse Libanezul, dar 
mai am şi alte planuri. Singur nu aș reuși să le înfăptuiesc. Dar 
împreună... 

— Despre ce e vorba? 

Libanezul se înflăcăra. 

— Mai întâi, de niște talismane din Cipru, pentru femeile 
însărcinate. Sunt pictate cu multă pricepere și vor fi apreciate de 
egiptenii bogați. Doar eu singur voi avea de vânzare așa ceva, deci 
pot să impun prețurile cele mai mari. 

— Înțelegerea e ca şi încheiată. 

— Apoi, continuă Libanezul, consider că voi pune mâna pe tot 
laudanumul recoltat în Siria. Mai am de înlăturat vreo doi-trei rivali, 
dar n-o să-mi ia decât vreo câteva săptămâni. Datorită mirosului său 
puternic, care seamănă cu ambra, meșterii de parfumuri din Egipt îl 
vor găsi pe gustul lor. Dar nu am la îndemână pe cineva care să mă 
pună în legătură cu ei. 

— Nu e nicio greutate, îl asigură Medes. 

— Am păstrat ce e mai bun, dar şi mai greu pentru încheiere: 
uleiul. Egiptul consumă neînchipuit de mult și de toate soiurile. Dar 
eu mă gândesc la cel de susan, adus mai ales din Siria, și la cel de 
moringa, care nu are culoare, e dulce și nu râncezește. Întrebuințat 
pentru leacuri și pomezi, are mare căutare. Îi cunosc pe mulţi dintre 
negustorii din Liban, în stare să-mi asigure aceste mărfuri. Dar e cu 


putinţă, oare, să dispunem aici, la Memphis, de un număr 
îndestulător de vânzători şi de magazii? 

— Tot ce se poate, fu de părere Medes, pe care spusele 
Libanezului îl cuceriseră. 

— Şi... va dura mult? 

— Câteva luni, ca să nu se strecoare vreo greșeală. Lanţul 
corupției ce se cere alcătuit trebuie să fie trainic şi fiecare să aibă de 
câștigat. 

— Nu vă puneţi în primejdie? 

— Am un om de încredere care e priceput la toate. 

— lertaţi-mi această întrebare, Medes, dar de ce un demnitar așa 
înalt îşi asumă astfel de riscuri? 

— Pentru că am negustoria în sânge şi iubesc bogăţia. Slujba mea 
de la palat, oricât de însemnată ar fi ea, e plătită prost. Merit mai 
mult, mult mai mult. Cu tine îmi scot o parte din pierderi. 
Bineînţeles, scumpul meu prieten și complice, acum suntem legaţi 
pe viață. Și mă bizui pe discreţia ta desăvârşită. 

— Se înţelege de la sine. 

— Şi nici să nu-ţi dea prin minte să începi alte negoțuri, oricât de 
mărunte, cu altcineva în afara mea. De azi înainte, doar cu mine vei 
sta de vorbă. 

— Așa voi face. 

— Iar acum, din moment ce ne-am spus tot, îți mărturisesc că mă 
uimesc ideile tale și oamenii din afara Egiptului pe care-i cunoşti. 
Nu vreau să te jignesc, dar oare nu ești doar un braţ pe care-l 
călăuzeşte o altă minte? 

Libanezul sorbi puţin vin fiert. 

— Bănuiţi că se află undeva un stăpân ale cărui ordine le respect? 

— Întoemai. 

— Întrebarea e primejdioasă. Foarte primejdioasă. 

— Şi treburile noastre, de asemenea, sunt foarte primejdioase. Mă 
tem că știu despre tine mai puţine decât știi tu despre mine. Așa că, 
scumpul meu tovarăș, îți cer să-mi spui adevărul. Tot adevărul. 

— Înţeleg, înțeleg... Dar mă puneţi în încurcată. 

— Nu încerca să mă duci de nas. Nimeni nu-și bate joc de Medes. 

Libanezul își cobori privirea. 


— Da, există un stăpân. 

— Cine este, unde stă? 

— Am jurat să nu dezvălui taina aceasta. 

— Îţi apreciez devotamentul, dar nu mă voi mulțumi cu atât. 

— Atunci nu mai rămâne decât o singură cale de urmat: să-i 
propun să vă întâlniți. 

— Aici ai nimerit-o bine! 

— Nu vă bucurațţi încă! Nu știu dacă se va învoi. 

— Sfătuiește-l din toată inima s-o facă. Ne-am înțeles? 

— Da. 

Medes ajunsese chiar acolo unde voia Libanezul să-l aducă, 
lăsându-l să creadă că el stăpânea situaţia. 


13. 


De la Abydos la Memphis, călătoria pe apă durase mai puţin de o 
săptămână. Și cum căpitanul își cârmuia corabia cu multă prudenţă, 
tânăra preoteasă se odihnise în tot acest răstimp, admirând 
priveliștile ce se întindeau de-o parte și de cealaltă a Nilului. 

Ajungând în port, se miră văzând neîntrerupta forfoteală care se 
deosebea atât de mult de liniștea ce domnea la Abydos. 

Căpitanul luă legătura cu  mai-marele soldaților care 
supravegheau portul și îi arătă documentele de călătorie. Ofițerul 
dădu ordin ca tânăra să fie condusă până la clădirea în care se găsea 
vizirul. Preotesei i-ar fi plăcut să poposească în templul lui Hathor și 
să ia parte la celebrarea ritualurilor, dar sarcina ce-i fusese 
încredințată nu suferea amânare. 

Memphisul i se păru uriaş și pestriţ, cu toate acele hambare, 
magazii, târguri, prăvălii, cu locuințe bogate, alături de care se 
găseau case modeste. Cele mai impunătoare construcţii erau templul 
lui Ptah, al lui Sekhmet cea Puternică și al lui Hathor, Doamna 
sicomorului de la miazăzi. Aflat în apropierea vechii fortărețe cu 
ziduri albe și a sanctuarului lui Neith, ale cărui șapte cuvinte 
zămisliseră universul, cartierul administraţiei nu era lipsit de 
eleganţă. Scribi grăbiţi alergau de colo-colo. Aici, departe de 
pământul sfânt al lui Osiris, se luau hotărârile cele mai însemnate 
privind conducerea regatului. 

Vizirul lucra într-o aripă nouă, construită lângă palatul regal. 
După ce trecu de două posturi de control și răspunse la o mulțime 
de întrebări, preoteasa fu poftită să aștepte într-o încăpere unde 
domnea o răcoare plăcută. 

Câteva minute mai târziu, un scrib deschise uşa unei săli întinse, 
ale cărei trei ferestre dădeau într-o grădină cu tamarini ce se puteau 
măsura în frumuseţe cu sicomorii. 

Două căţeluşe durdulii și un câine foarte vioi o înconjurară fără 
să latre. Tânăra femeie îi mângâie pe rând până la apariţia 
impunătoare a lui Khnum-Hotep. 


— Iertaţi-i, sunt niște nesuferiți! 

— Dimpotrivă, eu îi găsesc foarte primitori. 

— Sunt vizirul faraonului Sesostris. Puteţi să-mi arătați 
scrisoarea? 

Tânăra femeie îi înmână lui Khnum-Hotep tăblița din lemn pe 
care Pleşuvul scrise câteva cuvinte şi apoi o însemnase cu sigiliul 
său. Preotul cerea ca purtătoarea mesajului să fie primită în 
audiență de faraon. 

— Ce aveţi să-i spuneți Luminăţiei Sale? 

— Îmi pare rău, dar sunt împuternicită să-i vorbesc regelui și 
numai lui. 

— Nu vă lipseşte voința, dar, fără îndoială, nu cunoaşteţi că 
Luminăţia Sa mi-a dat în grijă o mulțime de lucruri. 

— Încercaţi totuși să mă înțelegeţi, aşa cum vă înţeleg și eu. 

— Bag de seamă că nu voi izbuti să vă clintesc hotărârea. Unul 
dintre slujitorii mei vă va însoți până la palat. 

Ajunsă acolo, fu dusă în faţa ofițerului însărcinat cu paza 
palatului, care îl chemă degrabă pe mai-marele său. 

Sobek nu întârzie să sosească. 

— Nimeni nu pătrunde în sala de audienţe fără să-mi spună 
întocmai pentru ce pricină, zise el cu asprimea sa obişnuită. 

— Vin de la Abydos, răspunse preoteasa. Marele preot mi-a 
poruncit să-i aduc faraonului un mesaj de mare însemnătate. 

— Şi ce cuprinde acest mesaj? 

— Doar regele trebuie să-l audă. 

— Dacă vă încăpăţânațţi, n-o să-l vedeţi pe Luminăţia Sa. 

— Ceea ce am a-i spune priveşte viitorul regatului nostru. Așa că, 
vă rog, nu mă împiedicaţi să-mi îndeplinesc misiunea. 

— Dar este împotriva ordinelor pe care eu însumi le-am dat. 

— Mă văd nevoită să vă cer să le încălcați. 

— Unul dintre ajutoarele mele trebuie să vă cerceteze veșmintele 
ca să se asigure ca n-aveţi asupra voastră vreo armă. 

Preoteasa se supuse fără să șovăie. Apoi fu condusă într-o 
încăpere pe care o păzeau doi soldaţi înarmaţi și lăsată să aștepte. 

leșind dintr-o altă cameră și străbătând această încăpere unde 
doar persoanelor de vază le era îngăduit să pătrundă, Medes o zări 


pe tânăra femeie. 

Și devenind pe dată curios, îşi promise să afle cine era, căci nu 
aparținea curţii din Memphis și nici n-o mai văzuse vreodată la 
palat. De unde răsărise această necunoscută, de o frumuseţe 
luminoasă, şi de ce faraonul voia s-o primească? 

t 

— Luminăția Voastră, zise Sobek cu seriozitate, preoteasa nu 
renunță. Nu s-a învoit să ne dezvăluie mesajul nici vizirului și nici 
mie. O puteţi socoti pe deplin credincioasă Luminăţiei Voastre. 

— Spune-i să intre și lasă-ne singuri. 

Preoteasa se înclină în fața monarhului a cărui statură o 
impresiona mereu la fel de mult. 

— Luminăţia Voastră, îndată după primirea decretului privind 
unirea Celor Două Regate, a doua ramură a Arborelui vieţii a 
înverzit. Apoi am avut norocul să descopăr în biblioteca Lăcașului 
Vieţii că, pentru a se împotrivi uscării salcâmului, faraonul trebuie 
să dea naștere lui Ka. A strânge toate provinciile sub porunca 
voastră nu e de ajuns, căci e nevoie, de asemenea, să-l întăriți pe 
Osiris. Cele mai vechi scrieri o spun cu limpezime: Osiris e creaţia 
Faraonului, Osiris este piramida. Deși timpul construcției marilor 
piramide a apus, acum se cuvine ca Osiris să se întruchipeze astfel?! 

Faraonul tăcu îndelung, gândurile sale călătorind în spaţii 
îndepărtate ca să găsească un răspuns. 

— O idee minunată, zise, în cele din urmă, regele. Mai rămâne să 
găsim locul unde va fi ridicată piramida mea. 

t 

Însoțit de tânăra preoteasă şi de garda sa personală, faraonul 
vizită necropolele de la Abusir, de la Saqqara, de la Gizeh și de la 
Licht, dar nu desluși semnul la care spera. La Dachur, în sudul 
Saqquarei, la marginea deșertului apusean, se înălțau cele două 
piramide uriașe ale faraonului Snefru, înaintașul lui Kheops, şi mica 
piramidă a lui Amenemhat al II-lea, care murise cu 27 de ani înainte 
ca Sesostris al III-lea să urce pe tron. 

De aici pornea un drum mărginit de stele, care şerpuia la 
miazănoapte de Fayyum și se sfârșea la Qasr el-Sagha, unde un 


templu ciudat proteja o zonă de cariere. Un alt drum ducea către 
oaze, vestite pentru vinurile lor. 

Orașul meșterilor, Djed-Snefru, „Snefru e etern”, îi primea încă pe 
preoţii însărcinaţi să hrănească, la timpul cuvenit, Ka-ul măreţului 
faraon, socotit drept cel mai mare constructor al Vechiului Imperiu. 
Ei încărcau mesele cu ofrande și celebrau ritualurile în templele 
înalte, aflate în faţa laturilor răsăritene ale celor două piramide, una 
netedă, cealaltă cu dublă pantă. 

Soarele avea să apună în curând, așa că Sesostris și însoțitorii săi 
trebuiau să se întoarcă la Memphis. 

Când umbrele celor două piramide se întinseră pe nisipul 
deșertului, faraonul rămase nemișcat. 

— Sufletul lui Snefru și-a aflat pacea, grăi Sesostris. El veghează 
asupra acestor locuri pe care continuă să le sfințească. Prin numele 
său, „Cel care împlineşte divinul”, el ne cheamă să dăm viaţă. Aici, 
la umbra acestui uriaș monarh, îmi voi construi piramida. 

t 

Încă de când venise să locuiască la Memphis, fostul guvernator de 
provincie Djehuty era suferind. Din fericire, doctorul Gua îl urmase 
în capitală unde faima sa nu înceta să crească. Mărunt și foarte slab, 
Gua purta întotdeauna cu el sacul său greu din piele, plin de 
instrumente de chirurgie și leacuri de tot soiul. 

— Dacă veți continua aşa, îi spuse doctorul bolnavului său, voi 
refuza să vă mai îngrijesc. V-am prevenit de atâtea ori: mâncaţi prea 
mult, beți prea mult și nu faceți destulă mișcare. 

— Am doar reumatism, îl contrazise Djehuty. 

— Dacă n-ar fi decât asta! Puţină fiertură din coajă de salcie v-ar 
alina durerile. Dar lucrurile stau mai rău: inima vă este obosită. În 
fiecare seară, înainte de culcare, veţi înghiţi cinci pastile conținând 
strugure, valeriană, miere şi piretru. Apoi am să încerc să uşurez 
mișcarea umorilor, ale căror căi s-au îngreunat mult. Dar totul trece 
prin inimă. Altfel spus, aveți nevoie neapărat de odihnă. Dacă nu, eu 
nu mai răspund de nimic. 

Un slujitor intră grăbit, întrerupându-l. 

— Iertați-mă, dar... 

— Cine te crezi? se oţări la el doctorul Gua. 


— Faraonul dorește să-i vorbească de îndată stăpânului Djehuty. 

Gua își strânse sacul la gură. Când îl văzu pe rege pășind în 
camera pacientului său, se întrebă dacă va ajunge vreodată să 
îngrijească un asemenea uriaș. 

— Nu am decât o dorință, Luminăţia Voastră: nu-i încredinţați 
nicio sarcină bolnavului meu și porunciţi-i chiar să nu mai lucreze 
deloc. 

Apoi Gua se retrase bodogănind, în timp ce Djehuty îşi acoperea 
capul cu o perucă albă. 

— Bătrâneţea e aproape, recunoscu el, dar încă mă păzesc de ea. 
Doctorul acesta îmi promite o moarte apropiată încă de acum mulți 
ani, dar leacurile sale mă ţin în viaţă. 

— Ai primit vești de la generalul Sepi? 

— Căutările sale se anunţă a fi îndelungate și anevoioase. Atunci 
când există, hărțile sunt neclare. Sepi trebuie să-i găsească pe cei 
mai buni cunoscători ai deşertului ca să poată merge mai departe. 

— În ciuda sfaturilor doctorului tău, te învoiești să primeşti o 
nouă slujbă, pe care eu o socotesc de cea mai mare însemnătate? 

Faţa lui Djehuty deveni serioasă. 

— Luminăţia Voastră, sunt slujitorul vostru supus. Vreau sa 
muncesc pentru mărirea Egiptului până la ultima suflare. 

— Djehuty, te numesc primar al orașului piramidei pe care o voi 
înalță la Dachur. Marele Trezorier Senankh îţi va pune la dispoziție 
toate cele de trebuinţă. 

În umbra binefăcătoare a monumentelor lui Snefru, Sesostris văzu 
clar în mintea sa planul viitoarei construcții, apoi îi dădu lămuriri 
lui Djehuty. 

— Când un faraon pune temelia unui sanctuar, reaminti 
Purtătorul sigiliului regal, Sehotep, el făurește din nou Egiptul. 
Construind, el prelungeşte creația primei dimineți. Fie ca aceste 
pietre vii să alcătuiască unul dintre stâlpii Domniei Voastre. 

Pe o piatră neșlefuită, luminată de ultimele raze de soare, tânăra 
preoteasă vărsă apă din lacul sacru al templului lui Ptah. 

— Numele acestui loc va fi „Apa proaspătă cereasca”, hotări 
monarhul. Va fi înconjurat de un zid întărit asemenea celui lui 


Djeser de la Saqqara. Şi fiindcă piramida trebuie să răspândească 
degrabă Ka-ul, vom săpa până vom da de piatră şi vom așeza pe ea 
un miez de cărămizi nearse acoperite cu calcar de Tura. În piatra 
aceea, care se va numi Hotep, „apusul, pacea, împlinirea”, va fi 
însemnat drumul sufletului până la sarcofag, locul înnoirii trupului 
de lumină. 

Pe măsură ce gândurile faraonului prindeau glas, Djehuty le 
desena pe papirus. 

— La miazănoapte de piramidă, adăugă regele, va fi locașul de 
veci al vizirului Khnum-Hotep. Celelalte morminte ale curtenilor, 
mai modeste, le vor avea ca model pe cele din Vechiul Imperiu. 
Înăuntrul lor, pereţii vor fi acoperiţi cu scrieri din această vechime 
de aur. 

La Abydos, tânăra preoteasă înțelesese de ce era nevoie de 
construirea acestor locașuri de veci. Pentru că doar această 
arhitectură simbolică, în vreme ce căpăta viața în mod magic, îi 
preschimba pe iniţiaţi în akh, fiinţa luminoasă în stare să intre în 
legătură cu toate energiile ce străbăteau universul. Dincolo de 
moartea trupului, cel reînviat își păstra puterile aici jos și transmitea 
lumina în care trăia o viață nouă. 

Înmormântaţi împrejurul piramidei faraonului, slujitorii săi 
credincioși aveau să-l protejeze şi să-i răspândească, în același timp, 
binefacerile. 

— Casele lucrătorilor vor fi gata cât mai iute cu putinţă, zise 
Djehuty. Mâine vor începe pregătirile. Mă bizui pe Senankh pentru 
transportul materialelor. 

Terminând de întocmit decretul privind construcția noului 
ansamblu arhitectural de la Dachur, pe Medes îl uimi mărimea 
planului şi a mijloacelor desfăşurate ca să fie dus degrabă la bun 
sfârşit. Unirea Egiptului urma să fie desăvârșită de Sesostris printr-o 
înfăptuire spirituală măreață, care avea să-i sporească renumele. 

Şi să dobori un duşman atât de impunător mai era, oare, cu 
putință? Lăsând această întrebare pentru mai târziu, Medes încercă 
să capete lămuriri despre tânăra femeie care ceruse să-l vadă pe 


faraon. Punând cap la cap mai multe informaţii, Medes află că era o 
preoteasă care venea de la Abydos, purtând un mesaj tainic. 

Fără îndoială, nu era o persoană importantă. Dar de ce mai-marii 
ei o trimiseseră la Memphis? Poate că Gergu, la viitoarea sa întâlnire 
cu preotul permanent, va obţine un răspuns la această întrebare. 


14. 


Să pescuieşti înaintea inundaţiilor însemna o ispravă vrednică de 
toata lauda, căci apele Nilului erau foarte scăzute, căldura, 
sufocantă, iar peștii, neîncrezători. Totuși, Sekari ca un slujitor 
adevărat al lui Iker, voia hrană proaspătă, plină de Ka. De aceea se 
folosi de toată priceperea sa, în speranța că se va întoarce acasă cu o 
prada bogată. Din păcate, pescuitul cu undița se dovedi a fi un 
dezastru. Dar cu năvodul, care cerea vedere ageră și iuțeală în 
mișcări, Sekari se simţi din nou sigur pe el. Din păcate, peştii 
izbuteau sa iasă din plasă tot atât de repede pe cât intrau și bărbatul 
nu se alese cu nimic. Mai rămâneau capcanele ascunse în stuf, în 
care chefalii și somnii ar fi trebuit să nimerească fără să mai poată 
scapă. 

— N-am strâns mare lucru, îi mărturisi Sekari lui Vânt-de- 
Miazănoapte, măgarul enorm al lui Iker, care căra coșurile supărător 
de goale. Cu sălbăticiunile astea șirete, trebuie să ai multă răbdare. 

Animalul, cenușiu și cu ochi mari căprui, își ridică urechea 
dreaptă dându-i de înțeles lui Sekari că era de aceeași părere. Din 
pricina smocului său de păr roșcat de pe grumaz, semn al forței lui 
Seth, fusese părăsit într-o mlaștină, sortit unei morţi sigure. Purificat 
de ibisul lui Thot și salvat de Iker, măgarul crescuse neînchipuit de 
mult şi rămăsese pentru totdeauna devotat tânărului scrib. 

— La drept vorbind, Vânt-de-Miazănoapte, stăpânul tău mă 
îngrijorează. Și-a pierdut liniștea și voia bună, iar mintea îi e 
bântuită de gânduri negre, care îi fac mult rău. Ai încercat să-i 
vorbeşti? 

Măgarul făcu semn că da. 

— Şi a avut vreo urmare? 

Animalul ridică urechea stângă. 

— Tocmai de asta mă temeam. Nici tu nu mai ai vreo înrâurire 
asupra lui. Abia se atinge de mâncare, nu mai ştie să deosebească un 
vin bun, se culcă prea târziu și se scoală prea devreme, nu mai râde 
la glumele mele și se pierde în planuri fără rost. Dar nu vreau să 


deznădăjduiesc! Voinicul ăsta e un băiat de treabă și îl vom scoate 
noi, cumva, din starea aceasta. Până atunci, hai să mergem la târgul 
de pește să cumpăram ceva de mâncare! 

Primarul din Kahun ieșea arar din vasta sa locuință, unde forfota 
nu înceta niciodată. Zi și noapte, umblau încoace şi-n colo scribi, 
bucătari, berari, brutari, olari, tâmplari și alți meșteșugari, 
trebăluind în schimbul unor simbrii care sporeau după meritele 
fiecăruia. Închis în odaia sa de lucru, cercetând rapoarte peste 
rapoarte, primarul cunoștea însă tot ce se petrecea în oraș. Nicio 
înălțare în rang nu se făcea fără consimțământul lui și nicio greșeală 
de-a slujbaşilor nu-i scăpa. Cel care i se înfățișa nu știa dacă avea să 
fie mustrat sau lăudat. În acest ultim caz, era mai bine să nu te 
pierzi cu firea, căci laudele erau întotdeauna însoţite de sarcini noi, 
mai anevoioase decât cele de până atunci. 

— Te-ai descurcat frumos, fiule! îi spuse el lui Iker, care fusese 
nevoit să răspundă chemării primarului. Să ajungi preot temporar al 
templului lui Anubis la vârsta ta nu e lucru lesne. Cât priveşte felul 
în care te îngrijești de bibliotecă, toată lumea te preţuiește. La 
Kahun, așa ceva e o adevărată minune. Chiar și colegii tăi, oameni 
cu multă experienţă, dar roși de invidie, îți recunosc iscusinţa şi nu 
ştiu ce să mai născocească, sperând să-ți pricinuiască vreun neajuns. 
Singurul tău cusur este traiul prea aspru pe care-l duci. De ce nu te 
gândeşti să te odihnești și să iei de nevastă o fată frumoasă, care ar 
fi fericită să-ţi nască prunci sănătoși? 

— Am venit aici ca să devin scrib de rang înalt. 

— Ceea ce s-a şi întâmplat, fiule! La urma urmei, viaţa ta te 
priveşte doar pe tine. Dar munca depinde de mine. Şi cum Heremsaf 
nu mai contenește cu aprecierile când e vorba de tine, iar eu sunt 
înconjurat de prea mulți nepricepuţi, te numesc sfătuitor al 
primarului. 

— Sunt măgulit de încrederea pe care mi-o arătaţi, dar slujba pe 
care o am acum mă mulțumește pe deplin. 

— La Kahun numai eu hotărăsc. Și, de vreme ce ţi-ai dovedit 
puterea de muncă şi priceperea, am găsit de cuviinţă să mă folosesc 
de ele. Să nu-ţi închipui cumva că onoarea aceasta se datorează 


sufletului meu generos, caci sunt lipsit de așa ceva. Faraonul m-a 
însărcinat să fac din Kahun un oraș înfloritor și să întemeiez aici cea 
mai bună școală de scribi din regat. Acestea sunt ţelurile mele. Și 
acum poți sa pleci. 

Iker nu dădu crezare nici măcar unui singur cuvânt de-al 
primarului. Înălțându-l în rang, acesta voia să-i slăbească atenția. 
Copleșit de răspunderi, lingușit de curtenii mincinoși, bine îmbrăcat 
şi bine hrănit, nădăjduia că Iker avea să-și uite trecutul și ținta. 

Dar oricât de iscusit era acest plan, Iker nu se va lăsa păcălit. Ba 
mai mult, plănui să întoarcă totul în favoarea sa și să se poarte în 
așa fel încât să nu i se poată aduce nicio învinuire. Prefăcându-se 
bucuros de numirea sa, își va îndeplini sarcina cu multă râvnă. Nici 
primarul, nici Heremsaf nu-i vor ghici adevăratele gânduri. Și chiar 
îi vor pune la îndemâna o armă de care el nu va întârzia să se 
folosească. 

O casă ca aceasta era fericirea întruchipată. Pentru Sekari, 
îngrijirea ei nu însemna o muncă, ci mai degrabă o plăcere. Mânuia 
mătura fluierând vesel şi nu suporta să vadă vreun lucru aşezat 
altfel de cum se cuvenea. Bucătăria și sala de baie erau întotdeauna 
de o curățenie desăvârșită, ca, de fapt, toate celelalte odăi. 

Și ce să mai vorbim de mobile, în același timp elegante și 
trainice. Coşurile, lăzile pentru veşminte, scaunele şi mesele joase 
aveau să rămână moștenire urmașilor. Cât despre mâncăruri, vasele 
frumoase le sporeau gustul. 

— Stăpânul tău e acasă? îl întrebă Pletosul pe Sekari, care vopsea 
în roșu tocul ușii de la intrare pentru alungarea spiritelor rele. 

— Ca de obicei, aduci vești proaste, bănuiesc. 

Bârfitor, flecar și leneș, Pletosul nu-și dezminţi faima. 

— Nu tocmai bune, recunosc, dar ce pot să fac? Trebuie să 
vorbesc cu Iker. 

— Spală-ţi picioarele înainte să intri și așteaptă în prima odaie. 
Mă duc să-l caut. 

Dornic să scape cât mai repede de oaspetele nepoftit, tânărul 
scrib nu-i oferi nicio băutură răcoritoare. 

— Ce s-a întâmplat, Pletosule? 


— Primarul m-a trimis într-un suflet. Tocmai au sosit primele 
veşti despre revărsarea Nilului și sunt de-a dreptul îngrijorătoare. 

— Va fi prea slabă sau prea puternică? 

— Prea puternică. Trebuie să te îngrijeşti fără întârziere de 
întărirea digurilor. 

— Voi face întocmai. 

— Mă primeşti în echipa ta? 

— Deoarece se anunţă o mare nenorocire, e mai bine să te am 
alături. Du-te și cere un raport amănunţit despre starea bazinelor în 
care se strânge apa. 

— Alerg într-acolo! 

La rândul său, Iker porni spre clădirea ce adăpostea arhivele de 
stat pe care dorea atât de mult să le cerceteze. 

Prudent și sever, Pastorul arhivelor îl întâmpină cu mult respect. 
De la prima vizită a lui Iker, atitudinea sa se schimbase mult. 

— Cum aș putea să fiu de folos noului sfătuitor al primarului a 
cărui numire, pe deplin meritată, o încuviinţez din toată inima? 

— Am nevoie să citesc toate înscrisurile privitoare la digurile, 
canalele și bazinele regiunii ca să-mi dau seama de primejdiile pe 
care le poate aduce inundația. 

— Bineînţeles, toate arhivele vă stau la dispoziţie. 

Dar Iker nu se opri doar la aceste documente. În sfârșit, reuși să 
ajungă la registrul în care erau însemnate numele corăbiilor 
construite în Fayyum și al corăbierilor care alcătuiau echipajele. 

Dar nu dădu peste nicio urmă a Fulgerului. 

La fel ca în provincia lui Thot, documentele fuseseră distruse. Nu 
se pomenea nicăieri, nici măcar în treacăt, despre o călătorie în Ţara 
Punt. 

Până la urmă, tot ieşi la iveala o dovadă, și ea singură era de 
ajuns: numele Ochi-de-Ţestoasă și Cuţit-Iăios se numărau printre 
cele ale corăbierilor aflaţi în slujba faraonului! Prin urmare, era 
limpede că însuși Sesostris poruncise ca Iker să fie omorât. 

— Unde te-ai ascuns, Bina? întrebă Iker pășind cu băgare de 
seamă prin casa dărăpănată unde cei doi tineri obişnuiau să se 
întâlnească. 


— În spatele tău. Dar n-am de gând să mă arăt înainte să aflu ce- 
ai hotărât. Îl vei lovi pe monstru? 

— ÎI voi ucide. 

— Atunci, pot să ies. 

Când o văzu, Iker mai să n-o recunoască. 

Parcă era altă femeie, fardată îngrijit, având ochii conturaţi cu 
khol, un amestec de galenă, oxid de mangan, ocru brun, carbonat de 
plumb, oxid de fier şi aramă, malahit, antimoniu, care îndepărta 
insectele și proteja ochiul. O perucă bogată îi acoperea cea mai mare 
parte a feţei. 

— Chiar tu ești, Bina? 

— Ştiam eu că până la urmă vei alege calea cea adevărată. De 
aceea, m-am gândit să te duc să-i cunoşti pe prietenii noștri, dar 
niciun trecător nu trebuie să mă recunoască. Unde e cuțitul? 

— Îl am la mine. 

— Am să merg înainte, la o oarecare depărtare. După ce eu voi 
intra într-un atelier, să vii după mine. 

Câteva lămpi luminau atelierul unde se făureau cuțitele și 
pumnalele, unele pentru folosinţa în casă, celelalte pentru armată. 

Ghemuiţi în penumbră, meșterii îl priveau pe Iker cu dușmănie. 

— Nu te îngrijora, îl sfătui Bina pe tânărul scrib, sunt aliaţii 
noștri. Ascund o parte din roadele muncii lor și o trimit celor care 
ne vor elibera. În curând, rândurile noastre o să se îngroașe. 
Kahunul va fi al nostru, Iker! Totuși, asta nu e cu putinţă atâta timp 
cât tiranul deţine puterea deplină. Arată-ne arma care va face 
dreptate. 

Scribul dădu la iveala pumnalul. 

Bina îl luă și-l întinse mai-marelui meșterilor. 

— Ascute-l bine, ca lama lui să devină tăioasă precum moartea. 

Deşi sarcina nou încredințată fusese o adevărată povară, Iker o 
scoase cu bine la capăt. Cu o echipă alcătuită din scribi, meșteri și 
muncitori, înălțase malurile canalelor, iar toate digurile și bazinele 
fuseseră întărite. Scribul socotise ore întregi cât pământ trebuia 
cărat, apoi bătătorit ca să reziste apelor. Chiar și în cazul unor 


inundaţii neînchipuit de mari, locuitorii orașului nu aveau de ce să 
se teamă. Mai apoi se îngrijise şi de mutarea animalelor și a hranei 
în locurile cele mai înalte, la adăpost de ape. Şi nu uitase nici să 
facă un inventar al numeroaselor bărci, cu ajutorul cărora oamenii 
puteau să plece din Kahun și să se întoarcă. 

Toţi se minunau de puterea de munca a lui Iker. Deși nu era 
voinic, părea că nu obosește niciodată şi ținea cu orice preţ să 
supravegheze el însuși toate lucrările. Neîndoielnic, primarul îi 
pusese pe umeri o răspundere prea grea, dar Iker nu se plânsese. De 
câte ori se simţea la capătul puterilor sau îl cuprindea deznădejdea, 
se gândea la ea, la frumoasa preoteasă, mereu prezentă în inima lui. 
Atunci i se părea că o lumină străbate cerul înnorat, iar el prindea 
puteri și se apuca iar de treabă. 

Dar soarta acestei bătălii cu apele rămânea nesigură. Când 
începură cele cinci zile „adăugate anului”, care puneau capăt celor 
360 de zile precedente și anunțau începerea anului următor, 
îngrijorarea tuturor spori. În marile temple ale regatului, preoții 
rosteau formulele de  îmbunare a lui Sekhmet, leoaica 
înspăimântătoare, ca ea să nu trimită duhurile rele, cu tot alaiul lor 
de nenorociri și boli, împotriva poporului Egiptului. 

În prima zi din cele cinci de temut, se celebră nașterea lui Osiris. 
Oare inundația nu reprezenta chiar renașterea lui? A doua zi era 
închinată fiului său, Horus, protectorul țării. Dar cea de-a treia 
putea dezlănțui cele mai cumplite grozăvii, căci era ziua nașterii lui 
Seth. 

Fardată şi de nerecunoscut, Bina se întâlni cu Iker într-un loc 
adăpostit de palmieri. 

— În tot orașul nu se vorbește decât despre tine. Se pare că 
mulțumită ţie o să scăpăm de prăpăd. 

— Nimeni nu și-a cruțat puterile. Dar Nilul este cel care 
hotărăște. 

— Aştept ziua lui Seth cu nerăbdare. Poate el va pedepsi Egiptul 
ăsta blestemat! 

— Egipt blestemat... Ce vrei să spui, Bina? 

Tânăra asiatică pricepu că o luase gura pe dinainte. 


— Vorbeam de blestematul de tiran care își duce ţara la pierzanie 
şi seamănă jalea printre supușii săi. Te-ai răzgândit, Iker? 

— Mă crezi smintit? 

— Bineînţeles că nu! 

— Atunci, teme-te de Seth! Dacă o să-l lovească pe Sesostris, cu 
atât mai bine, dar dacă distruge pământurile roditoare și lasă pradă 
sărăciei mii de oameni, cum ai putea să te bucuri? 

— M-ai înţeles greşit! Vreau doar ca puterea zeului să ne dea 
tăria să luptăm mai departe. 

De ziua lui Seth, vizirul nu lucră, regele îşi petrecu timpul la 
templu şi toți înalții demnitari rămaseră în casele lor. 

Orele se scurgeau încet, chinuitor. 

Și în cele din urma sosi și ziua lui Isis, urmată de cea a lui Neftys. 
Și, datorită celor două surori cu puteri binefăcătoare, noul an 
începea în armonie. 

Puternică și bogată, inundația nu pricinui totuşi decât stricăciuni 
ușoare digurilor și niciun locuitor nu muri înecat. Primarul îl felicită 
pe scribul Iker pentru munca sa care ferise orașul de pagube. 
Socotelile sale se dovediseră corecte și, datorită lui, Kahunul și 
împrejurimile sale scăpaseră aproape neatinse din această încercare. 
Se anunțau chiar recolte îmbelșugate care vor umple hambarele. Iar 
o parte din ele avea să fie pusă la păstrare pentru anii mai puțin 
rodnici. 

La sfârşitul sărbătorilor prilejuite de noul an, Iker avu, în sfârşit, 
dreptul la câteva ore de odihnă. 

— Nu arăţi prea grozav, bagă de seamă Sekari. Sper că primarul 
nu va continua să te stoarcă asemenea unui sac cu struguri. 

— Greșești, trebuie să întocmesc un raport despre numărul și 
mărimea hambarelor și a magaziilor orașului. Arhivele îmi vor ușura 
munca, dar voi fi nevoit să verific eu însumi tot, căci slujbașii au 
supărătorul obicei să-şi copieze din nou greșelile. 

— Că veni vorba de arhive... ai găsit faimoasele tale dovezi? 

— Nu mai am nicio îndoială asupra drumului pe care-l voi urma. 

— Iker, eşti deștept, învăţat, priceput peste măsură. Eu sunt doar 
un om simplu, dar mă încred în instinctul meu și mă înșel arareori. 
De ce te afunzi în nenorocire tocmai când fericirea îţi întinde mâna? 


— Nicio fericire nu e cu putință până nu-mi voi îndeplini 
misiunea. 

— Aminteşte-ţi totuși de cuvintele înţelepţilor: faraonul știe tot ce 
se petrece. Nimic nu-i este ascuns, pe pământ sau în cer. 

— Oricâte iscoade ar avea tiranul, dreptatea tot îl va lovi. 

Sekari își coborî ochii în pământ. 

— Mi-e greu să-ți spun asta... Dar nu te bizui pe ajutorul meu. 
Viaţa mea n-a fost mereu ușoară şi am primit destule lovituri. Aici, 
la Kahun, mă simt bine. 

— Te înţeleg şi nu aveam oricum de gând să-ți cer ceva. Poţi 
totuși să juri că nu mă vei trăda. 

— Jur, Iker. 


15. 


Încă din zori, frumoasa casă a lui Medes se umplu de ţipetele 
pline de furie ale soţiei sale, care izbucnise într-o criză de nervi 
după un șir de greșeli de neiertat. Mai întâi, șireturile care 
împodobeau piepţii și părţile laterale ale mantiei sale de iarnă se 
descususeră, de parcă acest veșmânt ar fi ieșit din mâinile unor 
meșteri nepricepuţi! Apoi, femeia care îi aranja părul de obicei, 
căzuse bolnavă şi trimisese în locul ei o începătoare atât de 
stângace, încât nu izbutise să-i fixeze șuvițele de păr false ale perucii 
sale negre. Și totuși, era de ajuns să ridici o șuviţa din perucă, s-o 
răsuceşti în jurul unui ac gros, să agăţi șuvița falsă și să o acoperi cu 
alta ca să nu se vadă şiretlicul. Mânioasă, nevasta Secretarului Casei 
Regale trântise oglinda pe jos şi-o dăduse afara pe neisprăvită fără 
să-i plătească. 

Tocmai atunci o cuprinse o durere de cap cumplită, pe care 
încercă s-o alunge masându-și capul cu o pomădă alcătuită din 
semințe de mărar, de bryone:: și de coriandru. Dar de data aceasta, 
leacul dădu greș. 

Așa că intră ca o furtună în odaia soțului ei. 

— Scumpule, sunt groaznic de bolnavă! Porunceşte să fie adus 
doctorul Gua. Doar el m-ar putea vindeca. 

— Îngrijeşte-te singură de asta şi să nu mă mai trezești vreodată 
așa. Eu muncesc toată ziua. 

Femeia ieşi trântind ușa în urma ei. 

Medes părăsi patul și trecu în sala de baie. De obicei îi plăcea să 
se spele pe îndelete, apoi să savureze câteva feluri de mâncare. Dar 
acum, după o noapte zbuciumată, prea multe gânduri îl frământau. 

Când se va întoarce Gergu de la Abydos și cu ce veşti? Lui Medes 
nu-i venea încă a crede că în curând își va face un aliat acolo. Cum 
putea un preot permanent să-i trădeze pe ai lui? Dacă încerca cineva 
să se folosească de el, nu va fi ușor să afle cine anume. Dar oare 
Medes nu se dovedea prea neîncrezător? 


Și apoi, în calea lui se ivise o nouă piedică: reușitele strălucite ale 
lui Khnum-Hotep. Vizirul ales de Sesostris se vădea a fi un iscusit 
administrator și izbutise să stabilească o legătură fără cusur între 
capitală şi provincii. Ca mulți alţii, Medes își închipuise că vor 
apărea neînțelegeri, certuri și nemulțumiri, dar nimic din toate 
acestea nu se petrecuse. Cu ajutorul membrilor Casei Regelui, care 
nu-l invidiau deloc, vizirul conducea cu hotărâre o administraţie 
eficace. Din fericire, Khnum-Hotep, înaintat în vârstă cum era, nu 
avea să-l mai poată sluji mult timp pe faraon. În aşteptarea morții 
lui, Medes vedea cum influența sa slăbește şi trebuia să se 
străduiască să-și păstreze prietenii și cunoștințele din rândul 
curtenilor. 

O mulțime de uși i se închideau acum și să le deschidă din nou nu 
era o treabă tocmai la îndemână. Dar azi cea mai mare speranţă a sa 
se numea Abydos. 

Pe de altă parte, gândul că avea să-l întâlnească pe stăpânul 
Libanezului îl aţâţa. Ce ticălos fusese așa de priceput încât să-l ia pe 
acest negustor în slujba sa? Așa că Medes socotea să se folosească de 
el cât mai bine. 

Tocmai când terminase de îmbrăcat, apăru iar soţia sa. 

— Doctorul Gua nu poate să mă vadă decât diseară, se văită ea. 
N-ai vrea să-l convingi tu să lase la o parte celelalte întâlniri şi să 
mă îngrijească întâi pe mine? 

— Gua are o fire respingătoare și nu suportă să i se impună ceva. 
Și, la drept vorbind, durerea ta de cap nu cred că te va omorî. Culcă- 
te și dormi până la amiază. Apoi vor începe să se perinde pe aici 
toate prietenele tale și trăncăneala lor o să te însănătoșească. 

Sosirea lui Gergu întrerupse această discuţie. 

Încordat, Medes îl duse în odaia sa de lucru și închise ușa cu 
grijă. 

— Veşti bune, zise Gergu cu un surâs larg. Preotul ăsta e un om 
de toată isprava. Vă înţelege neîncrederea și doreşte să vă 
dovedească buna lui credinţă. Așa că mi-a dat ceva care să ne 
înlesnească anumite câștiguri chiar și fără el. 

Tulburat, Medes se întrebă dacă nu cumva Gergu băuse prea mult 
înainte. 


— Aceasta e o pecete de la Abydos. O vom întrebuința punând-o 
pe obiectele false pe care le vom vinde pretinzând că provin de pe 
pământul sacru al lui Osiris. Asta e ideea mea și l-am găsit deja pe 
meșterul care se învoiește să le făurească. Cel de-al doilea dar, încă 
şi mai de preţ, al noului nostru aliat este formula sacră ce vorbește 
despre primirea celor drepţi în lumea cealaltă: „Fie ca el să 
călătorească în barca lui Osiris și să-i mânuiască ramele, să ajungă 
acolo unde inima sa dorește, iar Cei Mari din Abydos să-i ureze bun 
venit, în pace, să ia parte la misterele lui Osiris și să-l urmeze pe 
drumurile pure ale pământului sacru”. Vom grava această formulă 
pe o parte din obiectele noastre şi vom primi aur în schimbul lor! 

t 

Născut într-o familie modestă, negustorul de vinuri simțea că 
trupul i se şubrezise. Aşa că începu să se gândească serios la marea 
călătorie. Datorită averii sale, avea să-și cumpere un sarcofag 
frumos, dar îi pizmuia pe norocoșii al căror nume era gravat, pentru 
totdeauna, pe un monument din Abydos, aproape de Osiris și sub 
protecţia sa. Exista, oare, o garanţie mai bună pentru o veșnicie 
fericită? 

Când îl văzu pe Gergu apărând, negustorul se întrebă îndată ce 
scădere a preţului avea să-i ceară de astă dată responsabilul 
principal al hambarelor. Dar era mai bine să nu-l înfrunte pe acest 
nemernic care se bucura de legături cu oameni de vază de la palat. 

— Scumpul meu Gergu, tocmai am primit niște vinuri noi. Doriţi 
să le gustați? 

— Bineînţeles că da. Putem sta de vorbă liniștiți? 

— Să mergem atunci în fundul pivniţei. 

Negustorului i se uscase gâtul. Cu ce îl va mai ameninţa acum 
responsabilul? Ca să-l îmbuneze, îi oferi o cupă din vinul cel mai 
ales. 

— Nu e rău, îşi spuse Gergu părerea, dar e un pic prea dulce 
pentru gustul meu. Ţi-ai comandat un sarcofag dintre cele mai bune, 
așa am auzit. 

— Trebuie să te gândești și la lumea de dincolo. 

— Abydos îţi spune ceva? 

— Abydos... Nu înţeleg. 


— Pot să-ţi aduc o stelă adevărată, cu formula sacră pe ea. Nu-ţi 
mai rămâne decât să-ți gravezi numele și-ți vei petrece veşnicia la 
picioarele scării Marelui Zeu. 

Negustorul se sufocă de emoție. 

— Glumiţi? 

— Prețul nu va fi deloc mic, căci e nevoie să ținem seama și de 
cheltuielile mele. 

— Oricât vreţi! 

— Mai înainte să te învoieşti, haide să-ți arăt ceva. 

Și Gergu îl conduse pe negustorul care tremura de nerăbdare 
până la o magazie unde îi arătă stela. 

— Facem târgul, bâigui cumpărătorul. 

t 

— Şi uite aşa, se grozăvi Gergu, pivnițele noastre s-au umplut de 
urcioare în schimbul unei frumoase pietre gravate care nu va ajunge 
niciodată la Abydos şi pe care omul meu o va distruge chiar în 
noaptea asta. Stați liniștit, l-am plătit bine. Pe deasupra, nici noi nu 
mai avem trebuință să mergem la Abydos. Ne putem descurca și fără 
preotul acela de treabă. 

— Te înșeli, îl contrazise Medes. Nu vreau să-ți tăgăduiesc 
meritele, dar vom repeta cât mai rar cu putință isprava pe care 
tocmai ai săvârșit-o. Avem alte lucruri mai bune de făcut, mult mai 
bune. Stelele adevărate îi vor interesa pe locuitorii bogați ai 
Memphisului. Vom fixa prețuri ridicate şi nu ne vom târgui asupra 
lor. 

Aceste argumente îl zăpăciră pe Gergu. 

— Deci, nu-l lăsăm pe preot pe dinafară... 

— Ar fi o greșeală gravă, căci ajutorul său este neprețuit. Mai 
întâi, ca să dobândim câştiguri sporite, apoi ca să obținem 
informații despre Abydos și ca să ne înlesnească drumul spre tainele 
marilor mistere. Fă bine și pune la cale cât mai iute întâlnirea cu 
acest om trimis de zei. 

t 

Cetatea întărită, oraşul lui Sesostris de la Abydos, prindea viață. 
Aici trăiau constructorii templului și ai mormântului său, preoți și 
scribi împreună cu familiile lor. Fiecare casă număra mai multe 


încăperi, avea curte și grădină. Largi de cinci coţi, străduţele erau 
trasate în unghi drept. În apropierea deşertului se găseau câteva 
locuinţe bogate. Cât despre cea a primarului, aflată în partea sud- 
vestică a orașului, aceasta adăpostea camerele în care lucrau scribii 
și numeroase ateliere. 

Într-una dintre aceste încăperi, preotul permanent Bega îl primi 
pe Gergu şi pe așa-zisul său ajutor, Medes, care trecuse sub un nume 
fals de controlul paznicilor. Și cum soldaţii îl cunoșteau bine, Gergu 
îi lămuri că sarcinile sale erau din ce în ce mai anevoioase și ca avea 
trebuință de un slujitor care să-i ușureze munca. 

Când Bega păși înăuntru, Medes simţi că aerul a devenit parcă 
mai rece. Nu-și închipuise că un inițiat în misterele din Abydos 
putea fi atât de urât şi respingător. Înalt, drept, cu nasul 
proeminent, Bega se aşeză pe un scaun cât mai departe de cei doi. 
Fără să-i dea nicio atenţie lui Gergu, îi vorbi direct stăpânului său. 

— Cine sunteți? 

— Numele meu e Medes și sunt Secretarul Casei Regelui. 
Faraonul îmi dictează decretele pe care eu le fac cunoscute apoi în 
toate provinciile. 

— Este o slujbă importantă. 

— Nici a voastră nu-i mai prejos. 

— Speram la mai mult, mult mai mult. Poate simţiţi la fel? 

— Pecetea și formula magică ne-au îngăduit să încheiem un prim 
târg, care vă va interesa, fără îndoiala. Prin urmare, să ne ajutăm 
unul pe altul ca să dobândim ceea ce meritam. 

Niciun surâs nu lumina chipul ursuz al lui Bega. Totuși, Medes își 
dădu seama că era mulțumit. 

— Prietenul vostru Gergu v-a adus la cunoștință propunerile 
mele? 

— Îmi convin pe de-a-ntregul. Vom ciopli stele false pe care le 
vom vinde doritorilor, făcându-i să creadă că ele vor ajunge la 
Abydos. Nu aveţi însă de ce vă teme, căci le vom distruge chiar noi. 
În ceea ce vă privește, cum veţi izbuti să le scoateţi de aici pe cele 
adevărate şi pe ce căi le-am putea duce până la Memphis? 

— Așa cum l-am lămurit pe Gergu, mărfurile și oamenii care 
pătrund în Abydos sunt controlaţi. În schimb, poți să pleci fără nicio 


greutate. Cu ajutorul unui soldat căruia, la fiecare zece zile, îi vine 
rândul să păzească scara Marelui Zeu, voi așeza într-o ascunzătoare 
stele mici de o valoare fără seamăn. Cineva de încredere le va lua, 
apoi nu-i mai rămâne decât să urmeze cărarea pe care i-o voi arăta 
eu, ca să ajungă la Nil unde-l va aștepta o corabie. 

— Planul mi se pare strălucit. De ce faceţi asta? 

— Vă întorc întrebarea. 

— Din moment ce ne încumetăm să înfruntăm atâtea primejdii, 
grăi Medes, consider că n-are rost să ne mințim. Nu sunt răsplătit pe 
măsura talentului meu și atunci încerc de unul singur să repar 
această nedreptate, întrebuințând mijloacele pe care le am la 
dispoziție. Dar un preot al templului... 

— Am crezut mult timp ca viaţa spirituală îmi este de ajuns și că 
dorinţele mele sunt tot mai firave. Dar Sesostris a răsturnat tot. În 
loc să mă numească pe mine în fruntea preoţilor, îi îndrumă el 
însuși și a orânduit în alt mod corpul sacerdoţilor. Nu pot să mă 
împac cu gândul că întreaga putere îi aparţine, că m-a lipsit astfel pe 
mine de dreptul ce mi se cuvenea. De aceea am hotărât să mă 
răzbun. Dar ca să răzbesc, trebuie să mă îmbogăţesc mai întâi. 

— Să vorbim limpede, Bega! Ce înțelegeţi, de fapt, prin 
răzbunare? 

— Să-l ucid pe omul care mi-a distrus viaţa. 

— Îl cunoașteţi pe Sesostris? Eu îl văd adesea și îi știu adevăratele 
forțe. Credeţi-mă, e mai de temut decât un taur sălbatic şi mai crud 
decât un leu. Și eu îi doresc moartea, dar cum să șubrezești o 
temelie atât de rezistentă? 

— Veţi renunţa deci să luptaţi împotriva lui? 

— Mă întreb care ar fi calea potrivită. Regele este înconjurat de 
prieteni devotați, iar pe vizirul său îl apreciază toata lumea. 

— Oricât de trainice par, înfăptuirile oamenilor sfârșesc prin a fi 
nimicite. E nevoie să ne unim și să-i găsim punctul slab. 

— De ce Abydosul e păzit de soldaţi? 

— Secret de stat. 

— După toate câte ne-am spus, de ce atâta șovăială? 

— Unul dintre misterele din Abydos este Arborele vieţii, îi 
destăinui preotul permanent. Fiindcă a început să se usuce, salcâmul 


lui Osiris ar putea pieri. Sesostris și preoţii au încetinit înaintarea 
răului, dar oare pentru cât timp? Poate fi tămăduit doar cu un aur 
anume care deocamdată nu a fost găsit. 

„Aurul din Punt”, gândi Medes, fermecat de aceste dezvăluiri. 

— Cine a aruncat această vrajă? 

— Nu ştim. Regele a început căutările ca să-l afle pe făptaș. 

— Şi nu aveţi nicio bănuială? 

— Nici cea mai măruntă. Dacă arborele moare, misterele nu vor 
mai fi celebrate și Osiris nu va reînvia. Va fi sfârșitul Egiptului. 

— Să vorbim de aceste vestite mistere! Oare nu sunt doar o 
amăgire? 

— Dacă le-aţi cunoaște cât de puţin, n-aţi mai pune așa o 
întrebare. 

— Ca preot permanent, pătrundeți pe pământurile sacre din 
Abydos și săvârşiți ritualuri care sunt doar pentru inițiați. 

Bega rămase tăcut. 

— Vreau să știu totul, se încăpățână Medes. Ani la rând nu mi s-a 
îngăduit să intru într-un templu ascuns. Cel din Abydos nu e cel mai 
însemnat dintre ele? 

Pe chipul preotului înflori un surâs ciudat. 

— Am jurat să nu trădez taina. 

— Orice om are un preţ. Aveţi multe comori, iar eu le voi plăti la 
adevărata lor valoare. 

— O să avem timp să mai vorbim despre asta. 

— Aveţi dreptate. Graba ne-ar putea încurca socotelile. Să 
adunăm mai întâi averi pentru război. Apoi vom merge mai departe. 
Bega îl cercetă îndelung cu privirea pe Secretarul Casei Regelui. 

— Să ne punem unul pe altul la încercare. Dacă totul se sfârșește 
cu bine, vom face un pas înainte. 

— Mai am o întrebare. La Memphis am zărit o tânără care 
pretindea că vine de la Abydos cu un mesaj tainic pentru rege. O 
cunoaşteţi? 

— Cum arăta? 

Apoi Bega îl ascultă cu atenţie pe Medes. 

— Este una dintre preotesele lui Hathor care trăiesc aici. Mai- 
marele nostru, Pleşuvul, i-a deschis ușa bibliotecii Casei Vieţii ca să 


poată cerceta vechile scrieri. 

—  Neîndoielnic, i-a dus faraonului planuri care să ușureze 
construcţia piramidei. Se numără printre persoanele de care ar 
trebui sa ținem seama? 

— Nu, e doar o preoteasă obișnuită şi n-a fost decât curierul 
Pleșuvului. Având în vedere adoraţia sa oarbă faţă de zei, n-avem de 
ce să ne temem de ea. lar acum n-am să mai spun nimic despre 
ceilalți preoţi, căci se cuvine să-mi iau măsuri de prevedere. Dar tu, 
Medes, vei fi la fel de chibzuit? 

— Nu-mi stă în obicei să greșesc. 


16. 


Pe corabia care-l purta spre Memphis, Medes își întocmi o listă de 
motive care să ducă la ruperea proaspetei alianțe cu Bega. Dar 
niciunul nu rezistă la o cercetare mai atentă. Acest preot părea un 
complice desăvârșit. Înăcrit, plin de ură, condus de o inteligență 
ascunsă, ambițios, lipsit de orice urmă de sensibilitate, Bega deținea 
taine pe care Medes voise dintotdeauna să le cunoască. Bineînţeles, 
trebuia să-l lingușească, să-l laude la momentul potrivit, să-l facă să 
creadă că era persoana cea mai însemnată dintre cei trei. Așa că 
Medes avea nevoie să îmblânzească firea prea sălbatică a preotului. 

Apoi gândurile i se întoarseră iar la aurul din Punt pe care doar el 
îl considera mai mult decât o închipuire. În viitorul apropiat, nu era 
cu putință să-şi alcătuiască un echipaj fără să fie descoperit. Mai 
târziu însă, avea să pună mâna pe un șantier de corăbii și să-și 
folosească averea ca să dobândească acea comoară. 

Paznicul se înclină în fața stăpânului său până la pământ și-i 
deschise îndată poarta grea a impunătoarei sale locuinţe. Pe alee, 
Medes își încrucișă pașii cu cei ai doctorului Gua, care era foarte 
grăbit. 

— Soţia mea mai are dureri? 

— Doar o migrenă îndărătnică. I-am dat o pomadă și un somnifer 
ușor. Dar ar mai fi ceva. 

— Vă rog să-mi spuneţi tot. 

— Este prea grasă. Dacă va continua să se îndoape de dimineaţa 
până seara, o să se îmbolnăvească de-a binelea. Mâncarea 
cumpătată e taina unui trup sănătos. Și-acum am alte cazuri mai 
grave de îngrijit. 

În timp ce Gua se îndepărta, Medes și Gergu intrară în odaia de 
lucru a Secretarului Casei Regelui unde li se aduseră bere, plăcinte 
calde și carne uscată. Gergu închise ușa și vorbi primul. 

— Uciderea lui Sesostris mi se pare o nebunie. Este bine apărat și 
nimeni n-ar îndrăzni să se atingă de el. Chiar dacă plătim un ucigaș, 
ar fi prins și ne-ar da de gol. 


— Poate că ai dreptate, dar mai există o cale: să slăbim puterile 
regelui atacându-i pe apropiații săi. Dacă distrugem persoanele pe 
care se bizuie el, o să rămână singur. Şi atunci va fi la mâna noastră. 
Să începem cu omul pe care-l cunoşti cel mai bine: Marele Trezorier 
Senankh. 

— Îl cunosc bine, e adevărat, dar, din păcate, nimeni nu-l poate 
învinui de nimic. Omul ăsta e cinstit! Are un singur cusur: îi place să 
mănânce bine. Nici măcar o femeie, oricât ar fi de atrăgătoare și de 
iscusită, n-ar izbuti să-l facă să-şi piardă minţile. 

— Sunt de aceeași părere, grăi Medes. Şi pentru că nu-l putem 
cumpăra pe Senankh, îl vom prinde în capcană. Nu uita că lucrez la 
palat şi știu și eu câte ceva. lată care e planul! De data asta, singurul 
talent al soției mele ne va fi de folos. 

În vârstă de patruzeci de ani, cu obrajii rotunzi şi pântecele 
bombat, Marele Trezorier al regatului, aflat în fruntea Dublei Case 
Albe, părea a fi un om care ştie să trăiască bine, prietenos și plăcut. 
De fapt, avea o fire hotărâtă, era neiertător, lipsit de orice urmă de 
tact și fără milă față de cei leneși. Cât despre lingușitori, aceștia nu 
reușeau să-i stea prea mult prin preajmă. Însărcinat de faraon cu 
împărţirea dreaptă a bogățiilor, Senankh credea că ţinerea în bună 
rânduială a socotelilor regatului era o condiţie necesară pentru 
respectarea lui Maat. În caz de risipă, împrumuturi, datorii sau 
delăsare, ordinea s-ar fi stricat și poarta s-ar fi deschis pentru tot 
soiul de nedreptăți. 

Ca în fiecare săptămână, Marele Trezorier îl vizită pe vizirul 
Khnum-Hotep ca să cerceteze nevoile provinciilor mai puţin 
înzestrate. Făcându-le înfloritoare, vizirul întărea în fiecare zi unirea 
înfăptuită, potrivit voinţei faraonului. 

Vorbind deschis şi fără ocolișuri, și unul, şi celălalt, cei doi 
demnitari se înțelegeau de minune. Fără sprijinul lui Senankh, 
Khnum-Hotep nu s-ar fi descurcat în hăţișurile administraţiei. 
Niciunul, nici celălalt nu erau stăpâniți de ambiţii şi se mulțumeau 
cu răspunderile încredințate de monarh. 

— Ai treburi grabnice, Mare Trezorier? 


— Nişte hambare de construit, dări ale corăbierilor sporite fără 
ştirea mea, vreo zece plângeri împotriva unor perceptori care o fac 
pe stăpânii, o încărcătură de urcioare care întârzie să sosească la 
Teba, doi scribi leneși de care vreau să scap... Te iert să le auzi și pe 
celelalte. Dar tu, mereu la fel de curajos? 

— Vizirul e la capătul puterilor, dar Egiptului îi merge bine. Sau 
aproape bine. 

Rostite de gura lui Khnum-Hotep, aceste cuvinte lăsau să se 
ghicească îngrijorarea. 

— Pot să te ajut? 

— Mai bine te-ai gândi la tine. Împărţirea precisă a bogățiilor nu 
e prima ta îndatorire? 

— Cred că n-am uitat! 

— Mai mulţi slujbași gândesc taman pe dos. 

— Şi pe ce se bizuie? 

— Tocmai am primit nişte rapoarte foarte stânjenitoare, însoțite 
de scrisori care poartă sigiliul tău şi care poruncesc o împărţire a 
grânelor mai degrabă surprinzătoare. Pe scurt, trei sferturi pentru 
cei bogați și restul pentru familiile nevoiașe și pentru satele sărăcite 
care nu vor primi astfel destulă hrană. Oamenii nu vor întârzia să 
afle, iar plângerile lor vor ajunge până la mine. Iar eu voi fi nevoit 
să-l pedepsesc pe cel vinovat. Va trebui să părăsești Casa Regelui, 
Senankh, și vei sfârși în temniţă. 

— Dai crezare acestor învinuiri? 

— Dorm prost de mai multe nopţi din pricina lor, dar nu am 
dreptul să distrug aceste documente. 

— Dacă ai săvârşi o asemenea greşeală, n-ai mai fi vrednic să-l 
slujești pe faraon. Arată-mi-le! 

După ce Khnum-Hotep i le întinse, Senankh le citi cu atenţie. 

— Este chiar sigiliul tău? îl întrebă vizirul. 

— Ai putea jura că da. 

— Dar scrisul? 

— Şi pentru el poţi să juri. 

— Atunci cum te dezvinovăţeşti? 

— Aş vrea să lămuresc totul în fața regelui. 


— Sunt sigur că Luminăţia Sa nu va avea nimic împotrivă, așa că 
să nu mai pierdem timpul. 

Cu inima grea, Khnum-Hotep abia se ridică în picioare. Se simţea 
copleșit de aceste dezvăluiri, care vor duce la slăbirea Casei Regelui. 
Pe deasupra, nu şi-ar fi închipuit niciodată că Senankh s-ar putea 
lăsa cumpărat. 

Calmul Marelui Trezorier îl uimi pe vizir. Când îl apăsau 
asemenea păcate, cum izbutea să-şi păstreze liniştea? Dar în fața lui 
Sesostris, masca avea să-i cadă fără îndoială. 

Sub privirea sfredelitoare a faraonului, Khnum-Hotep scoase 
documentele şi povesti cum stăteau lucrurile. Însă monarhul nu 
părea tulburat. 

— Bineînţeles, totul e fals. 

— Bineînţeles, adeveri Senankh. 

— Luminăţia Voastră, se împotrivi vizirul, dar dovezile se află 
chiar sub ochii voştri. 

— Sigiliul şi scrisul meu au fost imitate în chip desăvârșit, grăi 
Senankh. 

— Nu e cam șubredă apărarea ta? se neliniști Khnum-Hotep. 

— Ar fi dacă n-aş putea să-mi dovedesc nevinovăția. 

Vizirul se însenină, căci poate mai exista o speranţă. 

— În ce fel? 

— De multă vreme mă tem de o asemenea lovitură pe la spate. De 
aceea, mi-am luat măsuri de prevedere întrebuințând anumite 
semne ascunse în documentele întocmite de mine. Las un mic loc 
liber înainte de rândul al treilea și al cincilea. Când litera S, zăvorul, 
apare pentru a opta oară, are partea dreaptă mai lungă. Lui B, 
piciorul, îi scurtez talpa când îl scriu a doua oară. Așez trei puncte 
negre şi foarte mici, în formă de triunghi în mijlocul textului. 
Priveşte cu băgare de seamă acum documentele despre care spui că 
sunt ale mele și nu vei zări niciunul dintre aceste semne. 

Vizirul se convinse că Senankh avea dreptate. 

— Dar cum poţi să mă încredinţezi că nu le-ai născocit acum? 

— În două feluri: mai întâi, scoțând din arhive scrisorile mele și 
găsind semnele tainice pe care ţi le-am dezvăluit, apoi aducând un 


martor demn de crezare. 

— Cine e? 

— Faraonul Egiptului. 

Vizirul înghiți în sec. 

— Sunt bucuros, nespus de bucuros! Le voi da de știre celor care 
mi-au adus documentele că au fost înşelaţi. Dar ce ticălos a putut 
săvârşi o asemenea nelegiuire? 

— Cineva care voia să mă distrugă fără să-și murdărească 
mâinile. A ales un mijloc viclean și a socotit că îmi va fi cu 
neputinţă să mă apăr de această lovitură. Să izbutești să imiți atât 
de bine un scris şi un sigiliu e o ispravă demnă de toată lauda. Totul 
mă face să presupun că am un dușman foarte înverșunat printre 
înalții demnitari. 

— Poate chiar în preajma ta, își dădu cu părerea vizirul. Caută-l 
printre cei care te pizmuiesc şi visează să-ţi ia locul. Și te sfătuiesc 
să întrebuinţezi alte semne și să nu le dezvălui nimănui, decât 
Luminăţiei Sale. 

Pentru a doua oară Libanezul încercase. 

Şi pentru a doua oară dăduse greş. Cum să se lipsească de un vin 
alb, dulce şi aromat, cum să renunțe la carnea înăbușită bine, la 
păstăile verzi cu grăsime de gâscă, la prăjiturile cu miere și la 
dulceața de smochine? Desigur, Prevestitorul îl povățuise să 
mănânce şi să bea mai puţin, și sfaturile sale erau totuna cu 
poruncile. Dar la ce mai servea atunci bogăția dacă trebuia să rabde 
şi să se abțină a gusta din plăcerile vieții? Purtând veşminte mai 
largi, Libanezul spera să-şi ascundă trupul bine împlinit. Iar de faţă 
cu Prevestitorul, avea să se poarte ca un adevărat pustnic. 

Celei mai bune dintre iscoadele sale, aparul, nu-i oferi decât 
smochine uscate, îngăduindu-i să-și tragă sufletul înainte de a vorbi. 

— Medes s-a întors la Memphis. 

— Unde a fost? 

— După câte am aflat, la Abydos. 

— Abydos, pământul sacru al lui Osiris, unde nu calcă decât 
inițiații! se miră Libanezul. Ce-a căutat acolo? 

— N-am nicio bănuială. 


Nedumerit, Libanezul îl lăsă pe apar să plece, se îmbăie, porunci 
servitorului să-l maseze, apoi se înfășură într-o pânză atât de moale 
că adormi de îndată ce se întinse pe perne. 

Intendentul îl trezi ca să-l anunţe că a sosit căpitanul, un corăbier 
încercat, care se îngrijise de aducerea lemnului din Liban. 

— Noua încărcătură a ajuns cu bine în port, stăpâne. La fel și 
restul mărfurilor. 

— N-aţi avut vreo neplăcere cu vameșii? 

— Nici cea mai măruntă, totul merge de minune. 

Cu faţa aspră și părul vâlvoi, căpitanul rostea cuvintele rar, cu 
vocea sa răgușită. 

— Noi nu întâmpinăm greutăţi să cărăm mărfurile până aici. Dar 
pentru ceilalți oameni ai noștri nu e la fel de lesne. E adevărat, de la 
unirea Egiptului, lucrurile merg tot mai bine căci putem trece cu 
ușurință dintr-o provincie în alta. Am oameni de legătură acum în 
toate porturile și veştile aleargă iute. Opreliştea apare însă la Kahun. 

— Din ce pricină? 

— Un slujbaș de acolo se încăpățânează să nu deschidă porţile 
orașului caravanei noastre. A văzut permisele de liberă trecere, dar 
nu-i sunt de ajuns! Vrea să cerceteze el însuși fiecare om și toate 
mărfurile. 

— Neplăcut, tare neplăcut... Cum îl cheamă? 

— Heremsaf. 

— Am eu grijă de el! 

Heremsaf simțea că era lucru necurat cu această caravană, aşa 
cum un câine adulmecă mâncarea stricată. Totuşi, înscrisurile erau 
limpezi și n-ar fi avut de ce să-i dea de bănuit. Ar fi trebuit să-i lase 
pe străinii aceştia să intre în Kahun fără să mai stea pe gânduri. 
Totuși, instinctul îl îndemnă să mai facă o ultimă verificare. Poate că 
se înșela, dar mai bine niște prevederi în plus decât să-i pară rău 
mai târziu. Mai degrabă să fie cicălitor decât îngăduitor din cale- 
afară. Și n-ar fi fost prima oară când o caravană ascundea fugari sau 
mărfuri îndoielnice. De curând, un sirian încercase să vândă 
papirusuri dintre cele mai proaste pretinzând totuși că sunt de mare 
pret. 


Heremsaf se gândi să-l cheme la el a doua zi pe Iker. Deși tânărul 
izbutise să urce atât de iute treptele ierarhiei care aveau să-l ducă 
mai departe decât și-ar fi închipuit vreodată, era mereu trist și 
frământat. Trecuse mult timp de când marele preot al lui Anubis nu 
mai stătuse de vorbă cu cel pe care mulți îl numeau acum 
Salvatorul, ca urmare a iscusinţei pe care o dovedise, apărând orașul 
de revărsarea apelor. Însă un rău ascuns rodea sufletul scribului. 
Care să fie oare pricina lui? 

Doar întrebările directe i-ar fi îngăduit să primească răspunsuri 
sincere. Chiar mâine, Heremsaf va afla adevărul. 

Un slujitor îi dădu de ştire că-l caută o tânără. 

— Spune-i să vină. 

O brunetă frumoasă, fardată îngrijit, îi întinse un taler umplut cu 
mâncare de bob cu usturoi, scăldată în sos de verdețuri. 

— Bucătarul lui Iker cunoaște ca nimeni altul această reţetă. S-a 
gândit ca aţi fi bucuros s-o încercaţi. 

— E o idee bună. 

— Mâncaţi-o cât e caldă şi gustul va fi desăvârșit. 

Cum nu avusese timp până atunci să pună nimic în gură, 
Heremsaf nu se lăsă rugat a doua oară, mai ales că bucatele se 
dovediră minunate. 

În timp ce el le savura, Bina se îndepărtă, cu zâmbetul pe buze. 

Primele dureri îl treziră din somn pe Heremsaf în toiul nopții. La 
început, crezu că e doar o indigestie, dar suferința spori într-atât, 
încât îi tăie respirația şi-l împiedică să se ridice din pat. 

Mușchii i se înțepeniră, iar inima încetă să-i mai bată. Otrava 
adusă din Liban își făcuse efectul așteptat. 

— Pletosul vrea să te vadă, îl anunţă Sekari pe Iker, care sări din 
somn. Pare foarte tulburat. 

— Ce veste proastă a mai dus? 

— Nu vrea să ţi-o spună decât ţie. 

Înainte de a coborî la parter, tânărul scrib își clăti gura. 

— Ce s-a petrecut, Pletosule? 

— Heremsaf... Heremsaf a murit în noaptea aceasta! 

— Heremsaf! Eşti sigur? 

— Din nefericire, da. 

— Care a fost pricina morții? 

— Inima îi era slăbită. În ultimul timp obosise peste măsură și 
refuza să se odihnească. Deși ești mult mai tânăr, nenorocirea asta 
ar trebui să te pună pe gânduri. Și tu muncești prea mult. 

Iker plecă degrabă la templul lui Anubis, unde noul mare preot se 
îngrijea de ritualurile de înmormântare a lui Heremsaf şi ajuta ca 
acestea să fie înfăptuite în chip desăvârșit. 

Rapoartele și înscrisurile din odaia de lucru a defunctului fură 
luate de primar și încredințate mai multor slujbaşi. Unul dintre ei, 
negăsind ceva care să-i dea de bănuit, îngădui caravanei să intre în 
Kahun. 

Vestea morţii lui Uakha, fostul guvernator al provinciei Cobra, îl 
întristă adânc pe Sesostris, dar, ca de obicei, faraonul nu lăsa să se 
vadă nimic. Uakha fusese primul care-l sprijinise şi-i jurase credință 
la începutul luptei sale împotriva provinciilor care nu voiau să-i 
recunoască puterea. Atunci când înăuntrul ţării stătea să 
izbucnească războiul, ajutorul lui Uakha se dovedise hotărâtor. 
Dispariția sa, de asemenea, stârnea îngrijorare. Ce vor face oare 
rudele, apropiații și slujitorii săi? Se vor supune poruncilor vizirului 
Khnum-Hotep, trimis acolo de faraon ca să fie de față la 
înmormântare, sau vor încerca să aleagă un alt guvernator al 
provinciei? 


În caz de răzvrătire, monarhul va fi nevoit să folosească armata. 

Acestor gânduri negre li se adăuga o neliniște mai veche și 
stăruitoare: cine aruncase vraja asupra Arborelui vieţii, dorind să 
împiedice renașterea lui Osiris? Acum, faraonul știa că nu era vorba 
despre niciunul dintre guvernatorii provinciilor care se 
împotriviseră, până nu demult, unirii Egiptului. După o îndelungată 
chibzuială, Sesostris înțelese că vrăjitorul era un cananeian răzvrătit 
al cărui singur țel era nimicirea Egiptului. Poate că generalul 
Nesmontu, străbătând în lung și-n larg Syro-Palestina, va izbuti să-i 
dea de urmă. 

Întors pe înserat la Memphis, Khnum-Hotep se înfățiṣă de îndată 
monarhului. 

— Nimeni nu plănuiește să aleagă un nou guvernator, Luminăţia 
Voastră, grăi el cu un suspin de ușurare. Am rânduit acolo o 
administraţie care va lucra sub controlul unuia dintre împuterniciții 
mei. 

— Să nu îngădui nici slăbiciunea, nici lipsa de cumpătare. 
Provincia Cobra, asemenea celorlalte, să fie cârmuită potrivit lui 
Maat și niciunul dintre locuitorii ei să nu sufere de foame. Orice 
nedreptate să fie aspru pedepsită. În faţa zeilor, eu sunt răspunzător 
de fericirea poporului meu. Iar tu ești răspunzător în fața mea. 

— Mă aflu îndeajuns de aproape de Luminăţia Voastră ca să 
apreciez măreţia faptelor pe care le-aţi săvârșit. Acum, ele fac parte 
din ființa mea și nu am altă dorință mai arzătoare decât întărirea 
unirii al cărui chezaș sunteţi. De acum înainte, provinciile nu vă vor 
mai pricinui nicio grijă. 

— Dar dacă nu reuşim să tămăduim salcâmul lui Osiris, ce se va 
alege de Egipt? 

— Cum adică, nimic? se înfurie Medes străbătând, cu pași mari, 
încoace și-n colo, odaia sa de lucru. 

— N-a păţit nimic, își întări Gergu spusele. Marele Trezorier 
Senankh și-a păstrat slujba. 

— Nu i s-a dat nicio pedeapsă? 

— Nici cea mai neînsemnată. Vizirul îi acordă în continuare 
deplina sa încredere. 


— Şi faraonul la fel, din păcate! Și eu care credeam că Sesostris se 
preface ca să salveze aparențele și să păstreze renumele Casei 
Regelui! Și totuși, soția mea a imitat în chip desăvârșit scrisul lui 
Senankh, iar pecetea nu avea cusur. 

Și deodată, Medes pricepu. 

— Semne tainice... Senankh întrebuințează semne tainice! De 
aceea şi-a dovedit fără greutate nevinovăția. 

— Voi cerceta arhivele și le voi afla! 

— În zadar! Deja le-a schimbat. 

— Poate le mai cunoaşte cineva. 

— Faraonul însuși, neîndoielnic! 

Descurajarea puse stăpânire pe Gergu. 

— Atunci, Senankh nu poate fi atins. 

— Deocamdată, prietene, deocamdată. Dar există ţinte mai lesne 
de nimerit. 

Și Medes îi prezentă noul său plan lui Gergu, care îl găsi pe placul 
său şi plecă îndată să-l ducă la îndeplinire. 

Plină de învăţăminte, această înfrângere nu-i slăbi lui Medes 
hotărârea. Casa Regelui semăna cu o fortăreață care nu putea fi 
dărâmată într-o singură zi. Dar acum avea un aliat la Abydos. Și cu 
sprijinul lui putea să ajungă la marile mistere și să dobândească tot 
atâta putere cât faraonul care domnea. 

Libanezul folosi mai multe oglinzi ca să-şi verifice înfățișarea. 
Mulțumită noului său veșmânt cu dungi verticale, părea mult mai 
slab. Totuși, când Prevestitorul intră în sala de primire, nu fu în 
stare să-l privească în ochi şi se grăbi să-i ofere apă. 

Oaspetele refuză. 

— Doriţi ceva anume, stăpâne? 

— Doar un raport amănunțit și fără înşelătorii. 

Pe mesele joase nu se vedeau nici fructe, nici prăjituri. Aşa că 
Prevestitorul putea să se încredinţeze de eforturile gazdei sale. 

— În privința negoţului, se anunţă reuşite minunate. Viitoarele 
noastre vânzări ne vor aduce câștiguri însemnate. Argumentele mele 
l-au convins pe Medes și nu mă îndoiesc că va respecta înțelegerea. 
Așa cum hotărâsem, l-am făcut să spere la o întâlnire cu... stăpânul 


meu. Când îi va spori nerăbdarea, nu va întârzia să mă caute din 
nou. 

Prevestitorul surâse ușor, ceea ce mai degrabă îl neliniști pe 
Libanez, în loc să-l calmeze. 

— Cât despre iscoadele mele, continuă el, se descurcă din ce în ce 
mai bine. Deși sunt puţine, veștile ajung iute la urechile mele. 
Unirea înfăptuită de Sesostris nu e o vorbă în vânt, nicio provincie 
nu i se mai împotrivește și poţi să călătorești prin Egipt cu ușurință. 

— Şi caravana care trebuia să pătrundă în Kahun? 

Fu rândul Libanezului să zâmbească. 

— lată dovada priceperii oamenilor mei! Cea mai bună iscoadă 
pe care o am acolo, o tânără femeie pe nume Bina, a aflat că un 
slujbaș nu îngăduia intrarea caravanei. Cusurgiul ăsta bănuitor, un 
anume Heremsaf, refuza să-i deschidă porțile orașului. Așa că i-am 
trimis Binei o licoare foarte puternică, întrebuințată în Liban atunci 
când vrei să scapi de cei care te încurcă. Această tânără 
promițătoare şi-a îndeplinit cu bine sarcina. Heremsaf e mort, iar 
primăria din Kahun a înlăturat și ultima piedică din calea alor 
noștri. 

— Bună treabă. 

Libanezul roși. 

— Am făcut tot ce mi-a stat în putință. Distrugerea Egiptului îmi 
aduce multă bucurie. 

— Deşi te-ai mai îngrăşat, multe îți vor fi iertate, spuse 
Prevestitorul. 

Când caravana ajunse în apropiere de Kahun, fu oprită de străji, 
care verificară amănunţit toate documentele ce îi îngăduiau să 
călătorească. 

Bărboși și cu pieptul gol, asiaticii purtau în jurul șoldurilor pânze 
portocalii, iar în picioare sandale negre. Unii erau încărcaţi cu 
rogojini, alții cântau din lire cu opt coarde. Brățări frumoase 
împodobeau gleznele femeilor, îmbrăcate cu tunici brodate şi 
purtând încălțări din piele. 

Soldaţii cercetară poverile măgarilor şi găsiră coșuri, vase, sulițe, 
farduri din malahit de Sinai şi foaie de fierar. 


— Cine e căpetenia voastră? întrebă scribul care supraveghea 
controlul. 

— Ibcha, răspunse un băiat zâmbind. 

— Şi unde se află? 

— În spatele caravanei. 

— Du-te și caută-l! 

Băiatul plecă îndată. 

Ibcha era un bărbat voinic, cu barba stufoasă. 

— De ce aveţi arme în bagaje? 

— Arcurile și săgețile ne ajută să ne apărăm în caz de primejdie. 
Mulţi dintre noi sunt fierari și ştiu să meșşterească sulițe cu vârf de 
metal. 

— Pentru că o să locuiti în Kahun, armele voastre rămân la mine. 
Am să vorbesc cu fiecare dintre voi pe rând ca să-i aflu numele, 
vârsta, dacă e căsătorit şi cu ce se îndeletniceşte. După aceea am să 
vă arăt unde veţi trăi de acum încolo. 

Asiaticii se dovediră ascultători și răspunseră la toate întrebările. 

Apoi scribul i se adresă din nou lui Ibcha: 

— La Kahun domnesc rânduieli foarte aspre. La cea mai mica 
greşeală, vinovatul împreună cu familia lui va fi izgonit din oraș. Nu 
îngăduim să vă certațţi între voi și trebuie să vă supuneţi fără 
șovăială hotărârilor primarului. Vino cu mine! 

Scribul îl conduse pe Ibcha la atelierul unde se făureau cuțite. 
Rafturile gemeau sub povara lor. Chiar acolo fusese ascuţit 
pumnalul lui Iker. 

— Avem nevoie de cât mai multe, îl lămuri scribul. Primarul vrea 
să înzestreze gărzile cu arme noi și dintre cele mai bune. Cuptorul 
de alături a fost mărit, iar materialele tocmai au fost aduse. 
Bineînţeles, fiecare obiect va fi verificat și va primi un număr. Două 
zile poţi să te odihnești și să te obișnuiești cu locurile. Apoi vei 
începe lucrul și vei fi plătit ca un muncitor cu experienţă. Tu și ai tăi 
puteţi găsi la Kahun tot ce aveţi nevoie. În schimbul unei perechi de 
sandale, primești doi litri de ulei sau douăzeci de pâini sau 25 de 
litri de bere. Fiţi bine-veniţi printre noi! 

Nu departe de atelier, Bina urmărea cu atenţie tot ce se petrecea 
acolo. Şi fiindcă-și dusese la bun sfârșit prima parte a misiunii, nu-i 


mai rămânea decât să continue să tragă foloase de pe urma naivităţii 
egiptenilor care-și închipuiau că nu pot fi păcăliți. Din zece arme pe 
care le făceau, asiaticii furau una. Puțin câte puţin aveau să se 
adune destule pentru viitorii stăpâni ai orașului. lar dacă Iker 
izbutea să-l ucidă pe faraon, răzmeriţa o să izbucnească mai repede 
decât se aştepta oricine. 

— Aliaţii noștri au sosit, în sfârșit, îi destăinui Bina lui Iker. În 
curând, nu vom mai fi nevoiţi să ne ascundem în casa asta părăsită. 

— Şi ce au de gând? 

— Nu știu, dar te sfătuiesc să ai încredere în ei. ÎI urăsc pe tiran 
la fel ca și noi și nu se vor da înapoi să-și jertfească viaţa ca să-l 
biruie. 

Încă zdruncinat de moartea lui Heremsaf, Iker nu dăduse nicio 
atenţie caravanei asiaticilor. 

— În Kahun, îi reaminti el, străinii sunt supravegheați 
îndeaproape. Cum plănuiesc prietenii tăi să treacă la fapte? 

— Îţi repet, nu știu. 

— Dar tu cum îi vei ajuta? 

— Eu nu sunt decât o biată slujnică neştiutoare de carte. Mă voi 
mulțumi să le fac rost de mâncare și de veșminte. Și am primit de la 
ei un dar minunat. Vrei să-l vezi? 

Și fără să aștepte răspunsul tânărului scrib, Bina despături o 
bucată mică de pânză de in, având forma unui triunghi. 

— Un colţ se strecoară printre coapse, grăi fata cu voce ispititoare 
şi se leagă apoi de celelalte două, petrecute peste șolduri. Ce-ar fi să 
mă ajuţi să încerc? 

Frumoasa asiatică îşi lepădă mantia și, pe de-a-ntregul goală, 
lunecă în penumbră, apropiindu-se de Iker. 

— Mă ajuţi? 

— Iartă-mă, dar... am multe griji pe cap. 

Fata își înghiți furia. 

— Poate altă dată, zise împăciuitoare. 

Sărbătoarea zeului Bes era în toi. Toți locuitorii oraşului luau 

parte la ea, vinul curgea în valuri și din toate cartierele răzbătea 


muzică, iar oamenii sperau să-l vadă trecând pe dansatorul pitic, cu 
mască de leu. Bărbos, cu picioarele groase, el alunga demonii și tăia 
în bucăţi spiritele rele cu cuţitele sale mari. De aceea, meșterii 
împodobeau paturile, scaunele, lămpile și obiectele de toaletă cu 
chipul său. Scoțându-și limba roșie, zeul rostea cuvântul purificator 
și, lovind în tamburina sa, împrăștia în jur energie binefăcătoare. El 
veghea asupra nașterii copiilor și a iniţiaţilor din temple. 

Peste tot se găseau făclii aprinse; în întregime luminat, Kahun se 
lăsase în voia bucuriei de a trăi, a râsului şi a plăcerilor aduse de 
mesele îmbelșugate. 

După ce bău câteva cupe în tovărășia celorlalți demnitari ai 
orașului, Iker se retrase, pretinzând că îl durea capul și îi ardea tot 
trupul. Parcă împotriva dorinței sale, pașii îl purtară spre atelierul 
unde asiaticii îi ascuţiseră pumnalul. 

În această noapte a bucuriei, locul era nefiresc de liniștit. 

Iker se apropie. 

Nu se auzea nici muzică, nici cântece, nici râsete, doar o lumină 
slabă răzbătea din atelier. 

Prin ruptura uneia dintre rogojinile ce acopereau ferestrele, Iker 
trase cu ochiul înăuntru. 

Cu voce șoptită, Bina citea un text, iar vreo zece bărbați o 
ascultau cu atenţie. Apoi fata luă o pensulă și începu să întocmească 
o scrisoare. 

Uimit, Iker se trase înapoi cu iuțeală. 

Așadar, Bina îl minţise că nu știe nici să scrie, nici să citească! 

Biata servitoare neştiutoare de carte, supusă și chinuită era, de 
fapt, căpetenia acestui grup de luptători! 

Scârbit, Iker se întoarse acasă. 

— Iker, trezește-te, e târziu! 

Neprimind niciun răspuns, cu mintea încă înceţoșată din pricina 
sărbătorii din ajun, Sekari împinse ușa odăii scribului. 

Încăperea era goală. 

La fel și sala de baie. Neîncrezător, Sekari scotoci toată casa, apoi 
se duse la grajdul unde Vânt-de-Miazănoapte mânca niște lucernă. 


— Totuși, Iker nu și-ar fi lăsat aici tovarășul! Acum am înţeles... 
A băut peste măsură şi-acum doarme prin alte părți. 

Sekari străbătu tot orașul întrebând în stânga şi-n dreapta. 

În zadar. Fără putință de tăgadă, Iker părăsise orașul. 

Pe corabia ce plutea către Memphis, Iker nu simțea decât o 
singură părere de râu: că nu-l luase cu el pe Vânt-de-Miazănoapte. 
Dar era încredințat că nu va scăpa cu viață din această încercare și 
ştia că Sekari va avea grijă de măgarul său. 

Iker se văzuse nevoit să rupă brusc orice legătură cu asiaticii pe 
care nu-i mai considera drept aliați. Și nici măcar nu-i păsa care era 
adevărata lor ţintă. El trebuia să se descurce singur. 


18. 


Întâlnirea grabnică avu loc în toiul nopții, la cererea Binei. 

— Iker a părăsit orașul, le spuse ea fierarilor veniţi din Asia ca să 
făurească arme la Kahun. 

— O să ne pârască pe toți! se neliniști Ibcha, mai-marele 
meșterilor. 

— Dacă asta ar fi vrut, acum eram deja cu toții în temniță. 

— Atunci de ce a fugit așa în pripă? 

— Şi-a pierdut răbdarea, îl lamuri tânăra femeie. Are de gând să-l 
lovească pe tiran când i se va părea lui mai nimerit și fără să 
prevină pe nimeni, nici măcar pe mine. 

— N-are sorți de izbândă! 

— Scribul acesta nu e un băiat ca oricare altul. În el arde un foc 
care nu poate fi stins. De aceea nu îl cred învins de pe-acum. 

— Ştii câte piedici are de înfruntat ca să ajungă la rege? 

— Deja a trecut peste multe piedici! Și am izbutit să-l conving că 
Sesostris este un monstru nemilos care trebuie doborât prin orice 
mijloc, pentru că numai astfel Egiptul ar fi salvat. 

— Şi naivul ăsta te-a crezut? 

— Iker știe că râul există și sigur Sesostris se află la rădăcina lui. 
Dacă va fi nevoie să-și dea viața pentru a-l înlătura, nu va șovăi s-o 
facă. 

— După părerea mea, băiatul e ca și mort. Dar dacă o scoate cu 
bine la capăt, cu atât mai bine pentru noi! 

— Alt prilej de îngrijorare, mărturisi Bina, e necunoscutul care a 
încercat zadarnic să-l ucidă pe Iker. Crocodilii i-au mâncat leșul. 

— Dacă a avut complici, fu de părere Ibcha, cu siguranţă că n-au 
rămas în oraș. S-a mai petrecut ceva demn de luat în seamă de 
atunci? 

— Nu. La Kahun nu s-a dat prea multă atenţie acestui fapt. Ai 
putea jura chiar că nu s-a întâmplat nimic. 

— Îl pizmuia cineva pe Iker? 


— Fără îndoială că da, din pricina puterii sale de muncă și a 
încrederii pe care i-o arăta primarul. 

— Atunci nu căuta mai departe. N-a fost decât o răzbunare. 
Favoritul tău a scăpat de un rival stânjenitor. Pe mine asta mai 
degrabă mă linişteşte! Dacă știe să se bată, mai are o fărâmă de 
șansă. 

La 33 de ani, Purtătorul sigiliului regal, Sehotep, trecea drept 
unul dintre cei mai vestiți seducători din Memphis. Singurul 
moştenitor al unei familii bogate, scrib strălucit, înzestrat cu un 
spirit viu care îl făcea uneori nervos, mereu îmbrăcat elegant, 
Sehotep îi păcălea pe mulți. Unii îl socoteau chiar un uşuratic, 
îndrăgostit de plăcerile vieții, care nu era în stare să lucreze ore în 
şir. Dar asta însemna să nu ţii seama de ochii săi scăpărând de 
inteligență și de ușurința pe care o dovedea în cercetarea și 
înțelegerea celor mai complicate înscrisuri. Mai mare peste toate 
lucrările faraonului, însărcinat să vegheze asupra respectării tainei 
templelor şi a bunăstării vitelor, se îngrijea de toate în același timp 
fără să pară că se străduie prea mult. 

Curtenii îl urau pe Sehotep a cărui existență semăna cu un șir de 
victorii dobândite prea lesne. El însuși își sporea această faimă 
lăsând să se înțeleagă că nu întâmpina niciodată vreo piedică și că 
orice greutate n-ar fi fost decât o joacă. Bineînţeles, nu lipsea de la 
nicio petrecere din capitală şi de la niciunul dintre fastuoasele 
ospeţe date de înalții demnitari. Aici, toți vorbeau cu plăcere, iar 
Sehotep era numai ochi și urechi, adunând astfel informaţii 
preţioase. 

Invitat la deschiderea noii școli de dans din Memphis, Purtătorul 
sigiliului regal onora cu prezenţa sa această sărbătoare lumească. 
Profesoara de dans era la fel de veselă ca și tinerele sale eleve, 
acoperite cu veşminte îndeajuns de scurte ca să nu le îngreuneze 
mișcările. 

O brunetă frumoasă îi oferi cel mai încântător zâmbet cu putință 
lui Sehotep, care i-l întoarse. Apoi fata se alătură celorlalte și 
împreună desfășurară o serie de figuri acrobatice care-ţi tăiau 
răsuflarea. Ridicând un picior până în dreptul umerilor și ținându-și 


trupul drept, fiecare dansatoare se apleca și apoi sărea iar cu o 
iuţeală uimitoare. După aceea, urmă un şir de salturi primejdioase. 
Arcuindu-se, tinerele se sprijineau pe rând în mâini și în vârfurile 
picioarelor. Sehotep avu impresia că ele alcătuiau un cerc, dar 
privirea lui stăruia din ce în ce mai mult asupra frumoasei brunete. 

Când dansul se sfârşi, profesoara se apropie neliniștită de 
Sehotep. 

— Sunteţi mulţumit? 

— Dansatoarele au arătat multă iscusință. Mi-ar plăcea să le 
felicit. 

— Ce onoare neașteptată pentru noi! 

Sehotep întârzie ceva mai mult lângă preferata sa. 

— Câtă graţie şi măiestrie! Presupun că ai început să înveţi să 
dansezi de mică! 

— Într-adevăr. 

— Cum te cheamă? 

— Olivia. 

— Şi câţi ani ai? 

— 18. 

— Eşti deja logodită! 

— Nu... în sfârşit, nu cu adevărat. Profesoara noastră e foarte 
severă. 

— Atunci am putea să ne vedem din nou. Să zicem... astă-seară? 

Foarte dulce și puternic aromat, vinul adus din oaze avea 18 
grade și însoțise cele mai alese bucate. După ce el și Olivia isprăviră 
masa, Sehotep le ceru slujitorilor să plece. Încântată de minunata 
casă cu grădină a gazdei, Olivia mâncase cu poftă, sporovăind 
despre greutățile meseriei sale. 

Când Sehotep o prinse drăgăstos de mână, fata nu şi-o retrase. În 
ochii săi lucea dorința. 

Sehotep o dezbrăcă încet şi o conduse până în dormitorul său. 

— Nici tu, nici eu nu dorim să avem copii, nu-i așa? De aceea e 
bine să folosim pomada aceasta. 

Olivia unse sexul bărbatului cu pomada parfumată și grasă, făcută 
din spini de salcâm zdrobiți. 


Dansatoarea nu aprecia deloc preludiul. Așa că Sehotep nu pierdu 
timpul cu mângâieri nesfârșite. Ghicind preferințele fetei, se strădui 
să i le împlinească, gândindu-se numai la plăcerea ei. Și în felul 
acesta, se înlănțuiră într-un dans măiestrit, dovedindu-se unul mai 
priceput decât celălalt. 

Apoi, întinși alături, gustară clipele de liniște care urmară 
extazului împărtășit. 

— Ce face un Purtător al sigiliului regal? 

— Dacă ţi-aș înșira toate sarcinile mele, nu m-ai crede. Ştii, de 
pildă, că mă îngrijesc de aducerea unor vite grase pentru templul lui 
Hathor? Pentru inițierea noilor preotese se pregăteşte un mare 
ritual, care se va încheia cu un ospăț. De asemenea, supraveghez 
repararea porților templului şi a sanctuarului. 

— Eşti și arhitect? 

— Îi am în grijă pe toţi constructorii din întreg regatul și verific 
toate lucrările, mai ales când e vorba de împrejurări deosebite. 

— Şi acum e cazul? 

— Veghez, pe deasupra, şi la respectarea tainei templelor, zise 
Sehotep, surâzând. 

— Contează așa mult? 

— Dacă ai cunoaşte mărimea comorii sortită sanctuarului lui 
Neith, nu te-ai mai îndoi. 

— Comorile mă fac să visez! Din ce e alcătuită aceasta de care 
vorbeşti? 

— Secret de stat. 

— Îmi stârneşti și mai mult curiozitatea! Te rog, spune-mi ceva 
despre ea! 

— Comoara este atât de prețioasă, că până și zeii vor fi 
mulțumiți. 

Mângâierile cu care Olivia își răsplăti iubitul îi redeşteptă 
acestuia dorința. Și astfel se lăsară purtaţi într-un nou dans al 
dragostei. 

După un timp, tânăra femeie sări jos din pat. 

— Ce-ar fi să ieşim pe terasă? Cred că priveliștea e cum nu se 
poate mai frumoasă. 

Sehotep se supuse. 


Goi și înlănțuiți, priviră Memphisul, scăldat de razele lunii pline. 

— Ce minunăţie! murmură Olivia. Nu-mi închipuiam că sunt 
atâtea temple! Cel uriaş, acolo jos, este al lui Ptah? 

— Întoemai. 

— Şi celălalt, mai întins, la miazănoapte, cui îi aparține? 

— Zeiţei Neith. 

— Aceea care va primi comoara? 

— De fapt, nu o va adăposti decât o vreme. 

— Şi apoi, unde va fi dusă? 

— Într-un loc unde nu au ce căuta oamenii de rând. 

— Departe de aici? 

— La Abydos. 

— Abydos, pământul sacru al lui Osiris... Îţi este cunoscut, nu? 

— Cine se poate lăuda că ar cunoaște Abydosul? 

Olivia se strânse la pieptul lui Sehotep. 

— Mâine-seară voi dansa la un ospăț. Dar poimâine-seară sunt 
liberă. 

— Eu nu. 

— Atunci ne întâlnim săptămâna viitoare? 

— Voi pleca să cercetez vitele grase pentru ritual. Când am să mă 
întorc, comoara va fi la adăpost în templul lui Neith. Apoi am s-o 
însoțesc până la Abydos. După aceea, o să ne putem vedea iar. 

Bucuroasă, fata îl sărută cu înfocare. 

În mai puțin de o oră, Olivia îndură pentru a treia oară poftele 
nesățioase ale lui Gergu. Era gras și grosolan, dar o plătea bine. 
Bineînțeles, ar fi preferat să facă dragoste cu Sehotep, atât de atent 
şi delicat. Dansatoarea avea să-și amintească mereu de acea noapte 
neasemuită în care fusese tratată ca o regină. 

— Ai terminat? 

— Sunt la capătul puterilor, frumoasa mea! Nu mă dezamăgeşti 
niciodată. 

— Când soseşte stăpânul tău? 

— Nu mai întârzie mult. Să-i povestești totul fără să laşi deoparte 
nimic. Dacă va fi mulțumit, răsplata făgăduită va spori. 


Când Medes pătrunse în încăperea unde Gergu își ducea 
cuceririle, Olivia îl socoti urât și umflat. Dar după Sehotep, ce 
bărbat i s-ar mai fi putut părea atrăgător? 

— Ia spune, fetiţo, l-ai cucerit pe Purtătorul sigiliului regal? 

Din tonul vocii, Olivia simţi că întrebarea era primejdioasă. 

Cu Medes trebuia să se poarte cu mare băgare de seamă. 

— Gergu mi-a făgăduit o mulțime de veşminte dintre cele mai 
scumpe. 

— Sehotep te-a primit bine? 

— Mai presus de orice așteptare! 

— Frumoasă cum ești, nici n-ar fi putut să-ți reziste prea mult. I- 
ai smuls vreo mărturisire? 

— După ce fac dragoste, unora dintre bărbaţi le place să se laude 
cu munca lor. Din fericire, Sehotep se numără printre ei. 

— Te ascult, micuţo. Vei fi răsplătită după valoarea informațiilor 
tale. 

— Sehotep a pomenit despre îndatoririle sale: lucrările de 
construcție... 

— Astea le știu deja. Ţi-a zis ceva despre o sarcină anume pe care 
trebuie s-o îndeplinească în zilele următoare? 

— Va pleca să aducă vitele grase la Memphis. 

Amănuntul îl nedumeri pe Medes, căci nicio mare sărbătoare nu 
se anunţase. 

— De ce oare? 

— Pentru celebrarea unui ritual la templul lui Neith. 

— Ţi-a înșirat minciuni, copilă. Templul tocmai este restaurat. 

— Sehotep supraveghează lucrările. Iar eu știu de ce va avea loc 
această sărbătoare. 

— Atunci vorbește! 

Olivia strâmbă din nas. 

— Dar răsplata mea? 

Medes păru că se înveseleşte. 

— Eşti şireată și deşteaptă, dar nu-ţi forța norocul. 

— Dacă mă ameninţaţi, nu veți mai afla nimic. 

— Care e visul tău? 

— O casă frumoasă în centrul orașului. 


— Mult prea mult! 

— Nu cred. 

— Ei bine, să vedem ce ai de vânzare. Dacă marfa e dintre cele 
mai rare, mă învoiesc să primești casa. 

— Am mers cu pași mărunți ca să-i câștig încrederea lui Sehotep. 
Îngâmfat și mândru de munca sa, n-a putut să-şi biruie dorința de a 
mă uimi. Dacă nu mă arătam curioasă, l-ar fi mirat, dacă îi puneam 
prea multe întrebări, i-aş fi dat de gândit. Și cum până atunci totul 
se petrecuse în cea mai desăvârșită înțelegere și eu nu săvârșisem 
nicio greșeală, s-a lăsat dus de val și mi-a dezvăluit că există o 
comoară care va fi în curând depusă în sanctuarul templului lui 
Neith. Și cu acest prilej va avea loc o mare sărbătoare. 

— O comoară... ce fel de comoară? 

— „Atât de prețioasă și de însemnată, că până și zeii vor fi 
mulțumiți.” Acestea au fost întocmai cuvintele lui Sehotep. 

Medes fu surprins, căci Sehotep nu se juca niciodată cu vorbele. 

— Şi altceva mai ştii? 

— Comoara va sosi la Memphis săptămâna viitoare. 

— Fără îndoială nu-i decât o statuie hărăzită să înfrumusețeze 
templul lui Neith, socoti Gergu, cu părere de rău. 

— Ba nu, îl contrazise Olivia. 

— De ce eşti așa de sigură? o întrebă Medes. 

— Pentru că această comoară nu va rămâne aici decât un timp. 

— Şi ai aflat unde trebuie să ajungă în cele din urmă? 

— În legătură cu viitoarea casă, mi-ar plăcea să am o dovadă 
scrisă că este a mea. 

— Gergu, adu-mi un papirus! 

Apoi Medes întocmi documentul pe numele dansatoarei Olivia. 

— Îţi convine? 

— Lipsește sigiliul. 

— Iar mie îmi lipsește locul hotărât pentru comoară. 

Tânăra simţi că nu e momentul să mai facă nazuri. 

— Abydos. 

Medes îşi stăpâni un strigăt de uimire. 

— Eşti convinsă? 


— Sehotep a adăugat că acolo comoara nu va fi atinsă de 
neinițiaţi. 

Aurul... Era aurul hărăzit să tămăduiască salcâmul! Descoperirea 
Oliviei merita din plin o casă în centrul Memphisului! 

— Când te întâlneşti din nou cu el? 

— Când se va întoarce de la Abydos unde va duce comoara. 

Simţind cum stomacul i se strânge dureros, Medes se forță să se 
miște câțiva pași încoace și încolo, pentru a se linişti. 

— Frumoasă ispravă, Olivia, foarte frumoasă! 

Apoi rupse în bucăți mici papirusul. 

— Ce înseamnă asta? Mi-aţi făgăduit că... 

— Casa o ai deja! Încă de azi te poţi muta în ea. Și nu e decât 
prima parte din răsplata ce ţi se cuvine. 

— Vă bateţi joc de mine! 

— Gergu te va conduce la noua ta locuinţă, dar va trebui să 
lucrezi și pe mai departe pentru mine ca să capeţi actul și încă multe 
alte foloase. 

— Ce-mi cereţi? 

— Vreau comoara și tu o să mă ajuţi s-o dobândesc. 

— În ce fel? 

— Dându-te drept o preoteasă a lui Neith și pătrunzând în 
sanctuar. 

— Şi dacă dau greş? 

— Vei izbuti. 

— Şi ce capăt în schimb? 

— O să ai ce să mănânci și cu ce să te îmbraci mulți ani de-acum 
înainte şi pe deasupra un slujitor şi o slujitoare plătiți de mine. 

Dansatoarea căzu pe gânduri, închipuindu-și un trai îmbelșugat și 
fără griji. 

— Îţi voi da de ştire când comoara poposește în templu, iar tu vei 
trece la fapte. 

— Singură? 

— Nu, unul dintre oamenii mei te va însoți și va înlătura piedicile 
care se vor ivi. Tot el va scoate și comoara din templu. 

— Am de înfruntat prea multe primejdii! 


— Nu mai multe decât ca dansatoare. E de ajuns o rană gravă și 
tot viitorul ți se va nărui. 

Olivia înţelese amenințarea. Acum nu mai avea cum să dea 
înapoi. 

— Aşadar, aștept veşti... la mine acasă! 

— Condu-o până acolo, Gergu. Este a doua casă de pe prima 
străduţă din colţul nord-estic al templului lui Ptah. Pe ușă e desenat 
cu roșu un cuţit. Paznicul clădirii de peste drum o să-ţi dea cheia. 
Să-i spui că vii din partea lui Bel-Tran. 

Sub acest nume sirian, Medes stăpânea mai multe case la 
Memphis, pe care le folosea ca magazii pentru mărfurile aduse pe 
ascuns. Casa aceasta, ultima pe care o cumpărase, era goală încă. 

În timp ce Olivia și Gergu se îndepărtau, Medes își savura 
bucuria. Slăbiciunea nechibzuită a lui Sehotep pentru femei avea să- 
l ducă la pierzanie. Sesostris îl va găsi vinovat pentru furtul 
neprețuitei comori și Casa Regelui se va prăbuși. Aceasta va fi 
urmarea fericită a uneltirilor care vor face din Medes stăpânul 
aurului tămăduitor. 


19. 


Chiar dacă se gândea fără încetare la comoara pe care urma să 
pună mâna, Medes nu trebuia să lase deoparte celelalte treburi. De 
aceea, căută să-l întâlnească iar pe Libanez ca să afle dacă acesta își 
respectase promisiunile. Procedând întocmai ca și până atunci, 
Medes fu primit, târziu în noapte, de o gazdă mereu la fel de 
voioasă. 

Mesele joase gemeau sub greutatea nenumăratelor tăvi încărcate 
cu dulciuri. Fără să scoată o vorbă, Medes duse la buze o cupă cu 
vin vechi. 

— Tocmai l-am primit, grăi Libanezul și sunt bucuros că veți fi 
primul care-l gustă. Ce ţară de vis este Egiptul! Vremea e minunată, 
vinurile, neasemuite, iar în fața mâncărurilor nu te poţi stăpâni. 
Aici, până și celui mai trist om îi pier gândurile negre. 

— Spui niște lucruri demne de toată atenţia, dar aș vrea mai 
degrabă să aflu dacă planurile noastre prind viaţă. 

— Faceţi-mi onoarea de a încerca această prăjitură cu mirodenii, 
stropită cu alcool de curmale. Bucătarul meu susţine că e cea mai 
bună din întreg Egiptul. 

După ce înghiți și ultima bucată, lui Medes nu-i păru rău că se 
lăsase convins. 

— Egiptenilor le plac într-atât mobilele din cedru, că au cumpărat 
tot ce aveam în magazii, grăi Libanezul. Pregătesc un nou transport, 
mai mare decât cele dinainte. În ceea ce vă privește, aţi întâmpinat 
greutăți? 

— Niciuna. 

— Amuletele pentru femeile gravide vor ajunge la Memphis cam 
peste 15 zile. Ele întrec în frumuseţe și trăinicie tot ce se găsește 
acum de vânzare în oraș. Cât despre recolta de laudanum, este cea 
mai bogată din ultimii zece ani şi am cumpărat-o pe toată. Rivalii 
mei au fost... înlăturați. La fel și în privinţa uleiurilor. Câte magazii 
avem la îndemână? 

— Te-ai mișcat mai iute decât mine, recunoscu Medes. 


— Voi şti să mă dovedesc răbdător. 

— Trebuie să-ţi mărturisesc că mă uimești. 

— leşind de pe buzele voastre, lauda aceasta e nepreţuită și voi 
munci din toate puterile ca să merit și de-acum înainte încrederea 
pe care mi-o acordaţi. Dar n-am isprăvit încă veştile bune: stăpânul 
meu se învoiește să vă întâlnească la următoarea lună plină. E bine? 

— Da. La Memphis? 

Libanezul păru stânjenit. 

— Nu, ceva mai spre miazăzi. 

— Unde anume? 

— Lângă Abydos. 

— Abydos! E un ținut unde nu e cu putinţă să pășești. 

— Stăpânul meu mi-a spus că aţi cunoaște un preot permanent de 
acolo. Doreşte să stea de vorba și cu ajutorul vostru, Gergu, şi cu 
preotul din Abydos. 

Medes păli. Cine putea să prindă de știre despre înțelegerea lui cu 
Bega? 

— Spune-mi numele stăpânului tău! 

— O să vi-l spună el însuși. 

— Bagă de seamă, Libanezule! Ştii cine sunt, așa că nu mă stârni! 

— Am primit anumite porunci pe care trebuie să le respect, 
Medes. Fiţi înţelegător! 

— N-am să mă duc acolo. 

— Greșiţi. 

— Mă ameninţi? 

— Nu-mi stă în fire una ca asta! Cred doar ca veţi trage foloase 
din această întâlnire. 

Medes își pierduse minţile de furie. Cum îndrăznea hoţul ăsta 
blestemat să-i spună ce să facă? 

— Dacă nu încetezi de îndată să mai pui iscoade pe urmele mele, 
rup toate înțelegerile noastre. 

— Şi n-ar fi păcat, din moment ce sunt atât de promițătoare? 

— Ce ştii despre Abydos? 

— Eu? Chiar nimic. 

— Dar stăpânul tău... 

— Mi-a cerut doar să vă propun să vă cunoaşteţi. 


Libanezul părea sincer. Şi dacă acest stăpân tainic era un alt preot 
din Abydos care încerca să-l îndepărteze pe Bega? 

— Eu, unul, n-am nimic de câştigat dacă vă întind o capcană, 
adaugă Libanezul, iar stăpânul meu nici atât. 

— Trebuie să mă mai gândesc. 

Ideea că nu mai era el cel care conducea jocul îl îngrozea pe 
Medes. Dar oare nu era bine uneori să te prefaci că pierzi ca să poţi 
câștiga mai mult data viitoare? 

t 

Toți preoții permanenți din Abydos își îndeplineau sarcinile încă 
din zori. Cel care veghea asupra integrității marelui trup al lui Osiris 
se încredința că sigiliile de pe ușa mormântului său erau neatinse. 
Cel a cărui îndatorire era ascunsă, căci el vedea misterele, îl ajuta pe 
cel care vărsa apa proaspătă pe mesele de ofrandă. Cinstindu-i pe 
strămoși, servitorul lui Ka reînnoda legătura cu ființele luminii, 
protectoarele Abydosului. Iar cele șapte cântărețe ale zeiței Hathor 
desfătau sufletul divin. 

Neputând să le aducă vreo învinuire, Pleşuvul îi strânse laolaltă 
pe toți în faţa templului lui Sesostris, menit să dureze mii de ani și 
ale cărui lucrări fuseseră isprăvite. Așezându-se în fruntea 
procesiunii, Pleşuvul trecu de portalul aflat în mijlocul Peretului 
nordic al zidurilor înconjurătoare. De aici pornea un drum ce ducea 
spre templu, un patrulater întins împrejmuit de o curte mărginită de 
o galerie susținută de paisprezece coloane spre care se deschideau 
câteva uși. Prin ele se ajungea la clădirile care adăposteau proviziile 
pentru ofrande şi obiectele pentru ritualuri. Dincolo de galerie, 
începea sala coloanelor. 

Scoţând apă din bazine, Pleșuvul îi purifică pe preoţi unul după 
altul. Apoi trecură pe dinaintea statuilor faraonului și a Marii Soții 
regale care, în liniștea sanctuarului, celebrau pentru totdeauna 
misterul căsătoriei sacre. 

Pe tavanul templului acoperit, străluceau stele de aur. Pe pereți 
putea fi văzut regele alături de zei, dar mai ales de Osiris. 

În numele monarhului, Pleşuvul oferi nevăzutului pe Maat. 

— Locașul acesta a fost înălțat de Osiris după asemănarea 
ținutului luminii, grăi el. Stâlpii săi sprijină cerul, fiecare simbol 


sacru se găsește la locul cuvenit și parfumul lumii de dincolo se face 
simţit. Doamnele salcâmului să cânte pentru Arborele vieţii! 

Vocile se împletiră într-o melodie duioasă și blândă, ce făcu să 
domnească din nou împrejur armonia pe care o cunoscuse Abydosul 
înainte ca salcâmul să fie atins de boală. 

— Doar două ramuri au înverzit, grăi Pleşuvul după ce preotesele 
sfârșiră cântecul. Piramida de la Dachur va împiedica poate uscarea 
arborelui, dar vreau să vă amintesc iar că trebuie să ne împlinim în 
chip desăvârșit îndatoririle. În împrejurările de acum, nu e îngăduită 
nici cea mai măruntă neatenţie. 

Era rândul tinerei preotese și al lui Bega să îngrijească altarele și 
să împartă ofrandele între preoţii temporari. După ce zeii gustaseră 
din esenţa lor materială, ele puteau servi drept hrană trupului. 

— Treburile pe care le-aţi avut la Memphis s-au încheiat cu bine? 
o întrebă Bega pe tânăra preoteasă. 

— I-am transmis faraonului mesajul marelui preot. 

— Capitala v-a plăcut? 

— E un oraş mare, plin de viață și are temple minunate, dar n-aş 
putea trăi acolo. Prefer liniștea din Abydos. 

— Curtea regelui e umbrită de uneltiri și de ambiţii. Dar aici, 
regatul își găseşte cu adevărat pacea. Apărarea Abydosului e datoria 
de căpetenie a faraonului și sunt convins că înălțarea piramidei va fi 
un pas însemnat pe calea aceasta. 

— Cu toţii ne-o dorim, Bega. 

Tânăra râmase mult timp înăuntrul templului. Din fiecare 
basorelief, din fiecare pictură, din fiecare simbol izvora energia care 
lupta împotriva lui isefet, pornirea spre distrugere și dezordine. 
Ridicând această construcţie sacră, Sesostris aducea cerul pe 
pământ. Preoteasa simțea o nevoie de nestăpânit să pătrundă în 
acest univers în care abstractul devenea perceptibil, în care legile 
divine iluminau sensurile. 

În apropierea zidului înconjurător, tânăra se opri brusc. 

La picioarele sale, un scarabeu uriaș cu carapace strălucitoare 
modela un bulgare din balegă de vacă. 

Când isprăvi, începu să-l rostogolească folosindu-se de picioarele 
din spate, înaintând de-a-ndăratelea, dinspre răsărit spre apus. Apoi 


îngropă bulgărele în pământul afânat. 

— Ca să vezi roadele acestei munci, rosti o voce gravă, va trebui 
să aştepţi cu răbdare 28 de zile. 

Preoteasa își ridică ochii și îl văzu pe faraon. 

— Abydos este cetatea scarabeului divin, o lămuri Sesostris. În 
timpul acestor zile, bătrânul Osiris care se află închis în sferă, va 
înfrunta moartea. Dacă dreptatea și adevărul au fost respectate, 
lumina va ieși din pământ și el va reînvia. Un soare nou se va înălța 
şi viața se va răspândi peste tot. Câţi oameni pot să priceapă un 
asemenea mister doar uitându-se la această gânganie, pe care 
neștiutorii o strivesc sub picior, cu atâta ușurință? Mai ai încă 
trebuinţă de ore îndelungate de muncă și de căutare ca să dezlegi 
aceste tâlcuri. Te-ai hotărât să treci de o nouă poartă? 

— Este cea mai arzătoare dorință a mea, Luminăţia Voastră. 

— Ai cunoştinţă de primejdiile ce ţi se pot ivi în cale? 

— Am descoperit deja atâtea bogății, că mi-ar fi de ajuns pentru o 
viață întreagă. Dar a da înapoi în fața unei primejdii mi se pare o 
slăbiciune de neiertat. 

— Atunci, urmează-mă! 

Sesostris o apucă pe drumul pavat, lung de 700 de metri, care 
lega templul de ciudatul său locaș de veci, care tocmai fusese 
terminat. Aflat la marginea deșertului, nu departe de necropola 
faraonilor primei dinastii, locașul era protejat de un zid 
împrejmuitor și de un templu de întâmpinare. 

— Vom pătrunde în locul unde stelele îşi au obârșia, o înștiințţă 
faraonul pe tânăra preoteasă. Osiris, făuritorul ritualurilor și al 
legilor templelor, se reînnoieşte aici mereu. Dar nenorocirile nu-l 
ocolesc și Universul îndură atunci omorul și moartea, noaptea 
devine întunecoasă, ziua dispare, iar lumea noastră se clatină. Vrei 
să treci prin această încercare, oricât te-ar costa? 

Tânăra încuviință dând din cap. 

— Te-am prevenit: drumul e primejdios, întunericul — adânc, iar o 
inimă slabă nu va izbuti să-l înfrunte. Îţi păstrezi hotărârea? 

— Da, Luminăţia Voastră. 

În curte se găseau două puțuri. Unul vertical, altul cu o pantă 
lină, ce ducea spre un coridor care se sfârșea într-o sală cu pereţii 


îmbrăcaţi în calcar și cu tavanul imitând cu mare măiestrie 
trunchiuri de copac. La prima vedere, mormântul se oprea aici. 

Dar monarhul străbătu o porţiune împodobită cu granit, gresie şi 
cuarț. Simţindu-se pătrunsă de focul deosebit ce se ascundea în 
aceste pietre, tânăra preoteasă trăi etapele operei alchimice. 

Din tavan lipseau câteva blocuri de piatră. Folosindu-se de 
această deschizătură, ce urma să fie astupată cândva, faraonul și 
preoteasa se strecurară într-o încăpere foarte strâmtă, înaltă de șase 
metri. 

— Schimbăm nivelul și lumea, dezvălui faraonul. Ceea ce pare 
închis și terminat nu este aşa. Trecând pe deasupra, prin spiritul 
nemărginit, vom deschide poarta luminii ascunse. 

Ajutându-se de o frânghie, ajunseră la o galerie orizontală prin 
care intrară într-o sală asemănătoare celei pe care tocmai o 
părăsiseră. 

Privirea tinerei femei se schimbase. Vedea acum cu limpezime 
până în inima pietrelor. 

— Ne-am întors la același nivel, îi arătă monarhul, dar totul e 
altfel. Trecând dincolo de poarta stelelor, vei putea privi cealaltă 
față a vieţii. Doar până aici pot răzbate simțurile omenești. De aceea 
bucata de granit de 40 de tone la care te uiţi acum va fi ascunsă sub 
un înveliș de calcar și acoperită cu încă o bucată de granit. Dacă aș 
vrea să te cruț, aş renunța să mergem mai departe. Dar ți s-a spus 
demult că încercări înspăimântătoare te aşteaptă. Poţi încă să-ți 
schimbi soarta dacă te oprești aici. 

— Vreau să cunosc partea nevăzută. 

— Preţul ce trebuie plătit e foarte mare, iar eforturile depășesc 
puterile unui om. 

— Şi nu se cuvine să fie așa? Luminăţia Voastră să continue să 
mă călăuzească! 

Străbătură un culoar lung de douăzeci de metri, a cărui intrare 
urma să fie acoperită când mormântul avea să fie închis. 

La capătul lui găsiră camera reînvierii, îmbrăcată în cuarțit. 

Un sarcofag de granit și o ladă conținând vasele canopice erau 
singurele obiecte din micuța încăpere unde domnea o lumină 
blândă. 


— Sarcofagul e barca lui Osiris, rosti faraonul. Capacul său îl 
fereşte de ochii oamenilor și de spiritele distrugătoare, iar el 
călătorește în pace prin paradisuri. Aflându-se în legătură cu cei 
patru fii ai lui Horus, care au datoria să urmeze lucrarea tatălui lor 
Osiris, cele patru vase canopice vor fi ascunse în pereţii acestei 
încăperi. Coborând din Ra, Osiris a plămădit lumina ieșind din 
mama sa, Cerul. Din corpul său se naște creaţia. Şi astfel, el 
pătrunde în toate provinciile şi în toate sanctuarele. El îi protejează 
pe cei morţi și pe cei reînviaţi. Și pentru că vrei să-l cunoşti, urcă în 
barca lui! 

Preoteasa șovăi. 

Ceea ce-i propunea regele era de neînțeles. Cum să facă o 
asemenea călătorie fiind încă în viaţă? 

Dar nu avea să dea înapoi tocmai acum. 

Așa că, sprijinindu-se de braţul monarhului, păși înăuntrul 
sarcofagului și se întinse pe spate, cu ochii aţintiți spre cerul de 
piatră. 

— Să priveşti, să călătoreşti și să afli! îi porunci vocea gravă a lui 
Sesostris, al cărei ecou părea că nu se mai stinge. Și atunci, vei 
desluși cea mai mare taină a Egiptului: cel inițiat în misterele lui 
Osiris se poate întoarce din moarte. 


20. 


După ce ocoliră gura lui Pekar, un canal săpat înspre mormântul 
lui Osiris şi mărginit de 365 de mese de ofrandă, membrii Cercului 
de aur din Abydos se adunară departe de ochii și urechile oricui, sub 
paza lui Sobek ale cărui gărzi supravegheau împrejurimile. 

Alături de faraon şi de Marea Soţie regală erau de față Pleşuvul, 
Purtătorul sigiliului regal Sehotep, Marele Trezorier Senankh și 
generalul Nesmontu. 

— Din nefericire, doi dintre noi lipsesc, grăi cu părere de râu 
monarhul. Generalul Sepi continuă să caute cu grijă minele de aur, 
deocamdată însă, zadarnic. Cât despre fratele nostru în spirit, își 
duce mai departe misiunea delicată pe care i-am încredinţat-o și 
nimeni nu bănuiește cine este el cu adevărat. 

— Luminăţia Voastră, începu Senankh, propun să-l primim 
printre noi şi pe Khnum-Hotep. Muncește cu multă dăruire și 
întăreşte în fiecare zi unirea pe care ați înfăptuit-o. Vizirul trăiește 
potrivit lui Maat și o respectă în toate faptele sale, slujindu-vă cu 
credință. Dacă va fi iniţiat în misterele Cercului de aur, va putea să 
priceapă totul încă şi mai bine. 

— Se împotriveşte vreunul dintre voi? întrebă faraonul. 

Se așternu liniştea. 

— Toţi vă învoiţi, așa că Khnum-Hotep ni se va alătura curând. Şi 
acum să vedem ce roade au dat strădaniile noastre. 

— Cei patru salcâmi sădiți în cele patru zări dau naștere unei 
energii binefăcătoare pentru Arborele vieţii, arătă regina El se 
găsește acum în mijlocul unor forțe de care nu pot trece nici 
duhurile, nici bolile. Dar toate acestea nu sunt decât un mod de 
apărare. 

— Poarta cerului se închide, reaminti Pleşuvul cu gravitate. Barca 
lui Osiris nu mai străbate cum se cuvine nevăzutul și, puţin câte 
puţin, se strică. 

— Construirea piramidei de la Dachur ne va ajuta să luptăm, zise 
Senankh. Lucrările merg bine, iar condiţiile de muncă ale meșterilor 


sunt dintre cele mai bune. Djehuty se îngrijește de toate fără odihnă 
și fără a pierde nicio clipă. 

— Rămâne însă întrebarea care nu şi-a găsit nici până acum 
răspunsul, reaminti regele, cine a aruncat vraja cea rea asupra 
Arborelui vieții? 

— Lucrurile se liniștesc în Syro-Palestina, fu de părere generalul 
Nesmontu și oamenii noștri i-au luat la întrebări pe toţi cei bănuiți și 
mai ales pe vrăjitorii satului. Dar până acum n-am aflat decât 
fleacuri. Presimt totuși că nenorocirea a pornit de acolo. 

— Bănuiala că vinovatul este un demnitar de la curtea din 
Memphis, zise Sehotep, nu s-a adeverit deocamdată. Cercetările 
mele n-au scos la iveală nimic. Și n-am lipsit de la niciun ospăț în 
speranța că vreun lăudăros va scăpa vreo vorbă care să dea de 
gândit. 

— Nici verificarea slujbașilor administraţiei n-a fost de vreun 
folos, se plânse Senankh. 

— Și nici eu nu am cum să aduc vreo învinuire preoților și 
preoteselor de la Abydos, adăugă Pleșuvul. Își îndeplinesc sarcinile 
cu toată atenţia. 

Sesostris nu putea să lase deoparte groaznica posibilitate că răul 
îşi are rădăcina în pământul sacru al lui Osiris. Dar tânăra preoteasă, 
căruia regele îi ceruse să caute cu băgare de seamă, nu găsise nici 
cea mai slabă urmă. 

— Ducem o bătălie împotriva unui dușman de temut, observă 
regele. Inteligent, şiret, înzestrat cu puteri primejdioase, el conduce 
oameni care știu să se ascundă. Iscoadele vizirului și gărzile lui 
Sobek n-au izbutit nici ele să dezlege acest mister ce-l înconjoară. 

— E înfricoșător! socoti Senankh. Acest monstru ţese o pânză ale 
cărei fire nu le putem descoperi. Când le vom vedea nu va fi, oare, 
prea târziu? 

— Dar nu e deja prea târziu? se neliniști Pleşuvul. 

— Fără îndoială că nu, se împotrivi Sesostris. Oricât de firave ar 
fi, faptele și ritualurile noastre îi îngreunează calea. Salcâmul lui 
Osiris e încă viu și am zămislit energia care-l împiedică să dispară. 

— Dar dușmanul a prins de veste, grăi Sehotep. Nu va porni, 
oare, un nou atac ca să ne sfărâme apărarea? 


— Şantierul piramidei va fi protejat cu cea mai mare grijă, hotărî 
regele, iar paza în jurul Abydosului, întărită. 

— Dar nu trebuie să ne mărginim doar la apărare, încheie regina. 
Alcătuirea unor armate în stare să ţină piept acestui duşman cere 
mult timp, dar niciodată Cercul de aur nu se va lăsa pradă 
disperării. Și pentru că îi stă în putinţă să salveze izvorul spiritual al 
regatului nostru, toate gândurile noastre să se îndrepte într-acolo. 

Bărbie-Ascuţită tresări. 

Tocmai când ațipise, un zgomot de paşi îl smulse brusc din 
toropeală. 

Era a zecea noapte la rând când stătea pitit în colțul unei străduțe 
şi supraveghea mica poartă laterală de intrare în templul lui Neith 
din Memphis. Aflată în reparaţii, poarta cea mare nu se deschidea 
decât în timpul marilor ceremonii. 

Lui Bărbie-Ascuţită îi plăcea întunericul. Cunoștea cele mai rău 
famate locuri din capitală și prădase mulți trecători naivi. De două 
ori, cuțitul său se înfipsese în burta celor care îndrăzniseră să i se 
împotrivească. Iar străjile nu aveau să pună lesne mâna pe el, mai 
ales acum, când lucra pentru un om puternic, pe nume Gergu, care 
îl plătea așa de bine. Și dacă îi dădea de veste lui Gergu când cineva 
încerca să intre în templul lui Neith în plină noapte, urma să 
dobândească un câștig frumușel. Bărbie-Ascuţită plănuia chiar cum 
să-l cheltuiască pe tot, bucurându-se de farmecele a două sau trei 
femei, în cel mai bun lupanar din oraș. 

Dar după o așteptare îndelungată, începu să creadă că nici în 
noaptea asta nu se va petrece nimic în preajma templului. 

Apoi se făcu auzit sunetul unor pași însoţit de şoapte, din care 
Bărbie-Ascuţită prinse câteva vorbe: „Ai grijă, e preţios... Nu e 
nimeni pe-aproape?... Să-l ascundem în sanctuar... Apoi ne 
despărțim în liniște...” 

Patru oameni cărau o povară care părea peste măsură de grea. 
Dacă ieşea din ascunzătoarea sa, Bărbie-Ascuţită ar fi dat nas în nas 
cu un al cincilea care mergea la oarece distanță de ceilalți, iscodind 
locurile. 


După ce-și isprăviră treaba, cei cinci bărbaţi închiseră poarta cu o 
cheie mare și apoi se împrăștiară. 

Bărbie-Ascuţită mai aşteptă o vreme înainte de a porni pe un 
drum întortocheat, dar nesupravegheat de gărzile orașului, într-un 
târziu se întâlni cu Gergu și-i povesti de-a fir a păr totul. 

— Comoara a sosit, îl vesti Gergu pe Medes. O ladă care atârna 
greu, dusă de patru voinici. 

— Micuța Olivia nu s-a înșelat! Când un înalt demnitar ca 
Sehotep trăncănește prea mult, face o greșeală de neiertat. Ai 
verificat câte gărzi se găsesc în jurul templului lui Neith? 

— Doar două ronduri în plus, nu mai mult. Sobek nu doreşte să 
atragă atenția asupra unei construcții aflate în reparaţii, de unde în 
mod obișnuit nu ai ce să furi. 

— Cum au intrat purtătorii lăzii? 

— Printr-o poartă dosnică. Unul dintre ei avea cheia. 

— Şi nouă ne-ar fi de trebuinţă. 

Gergu surâse. 

— Bărbie-Ascuţită a copiat-o cu ajutorul argilei, aşa că diseară 
cheia n-o să ne lipsească. 

— Ai încredere în ticălosul ăsta? 

— E un hoţ care-și cunoaște meșteșugul. 

— A omorât pe cineva până acum? 

— A rănit grav doi oameni. 

— Deci, n-ar trebui să-i vină peste mână s-o omoare pe Olivia? 

— În schimbul unei plăți generoase, nu. 

— Să-i lase trupul acestei târfe în templu ca să se poată face 
legătura între ea și Sehotep. lar cercetările vor dovedi lipsa de 
chibzuinţă și vinovăția Purtătorului sigiliului regal. 

— Nu mai vreau, zise răspicat Olivia, cu o privire trufașă. 

Gergu crezu că a înţeles greșit. 

— Ce tot spui? 

— Meseria mea e dansul. Acum am o casă frumoasă, slujitori și 
nu mă mai interesează altceva. Nu mai vreau să fiu amestecată în 
planurile tale murdare. 


— Ţi-ai pierdut minţile, fato! Ai uitat de înțelegerea noastră? 

— Eu mi-am făcut treaba. 

— Nu încă! Trebuie să mergi la templul lui Neith la noapte, să te 
dai drept preoteasă dacă e nevoie și să-mi aduci comoara împreună 
cu un prieten pe care am bucuria să ţi-l prezint. 

Olivia își îndreptă, neîncrezătoare, ochii spre Bărbie-Ascuţită. 

— Nu-mi place. 

— Nimeni nu-ţi cere să-l iubeşti. El te va ajuta să ocoleşti toate 
primejdiile. 

— Degeaba stărui, Gergu. 

— Cum vrei tu, micuţo. Dar să nu te bizui pe mine că am să te 
scot din cartierele mărginașe ale Memphisului, unde îți vei duce 
traiul amărât până la sfârşitul zilelor tale. 

Cuprinsă dintr-odată de neliniște, Olivia se agăță de braţul 
protectorului sau. 

— Îţi baţi joc de mine, nu-i așa? 

— Stăpânul meu nu suportă să fie trădat. Vei fi izgonită dintre 
dansatoare și nimeni nu va mai îndrăzni să aibă de-a face cu tine... 
în afară de mine. 

Olivia se îndepărtă câţiva pași. 

— Am înțeles, am să mă supun. Dar după aceea, făgăduiește-mi 
că ai să mă lași în pace. 

— Îţi făgăduiesc. 

Bărbie-Ascuţită reuşise să scape atâția ani de străjile oraşului 
mulțumită cunoașterii desăvârșite a locurilor și a prudenţei sale 
nemăsurate. Așa că, înainte de a se îndrepta spre casa complicei 
sale, se plimbă îndelung, ca un gură-cască oarecare, pe lângă 
templul lui Neith. Cioplitorii în piatră lucrară până la apusul 
soarelui, apoi gărzile își începură rondul. 

Bărbie-Ascuţită nu observă nimic nefiresc. 

La fel se comportă şi în apropierea casei dansatoarei. Şi aici totul 
părea liniștit. Apoi ciocăni la ușă, după semnalul hotărât dinainte. 

Tânăra femeie apăru în prag, înveșmântată într-o rochie verde și 
având atârnată la gât o amuletă de forma a două săgeți încrucișate, 
simbolul zeiţei Neith. 


— Arăţi așa de serioasă, că te ia cu adevărat drept preoteasă cine 
te vede! 

— Lipseşte-mă de părerile tale! 

— Dar nu e nicio grabă, frumoaso! N-ai chef să guști câteva clipe 
plăcute împreună cu mine? 

— Câtuși de puţin! 

— Nu știi ce pierzi! 

— Am să mă împac cu gândul acesta. 

— N-o să mergem unul lângă altul, urmează-mă la mare distanţă. 
Dacă o rup la fugă, te întorci la tine acasă. Asta înseamnă că ne 
urmăreşte cineva. Dacă se întâmplă să ai tu bănuieli, pune-te pe 
cântat şi schimbă drumul. 

Dar nimic neprevăzut nu se ivi. 

Ajuns în fața ușii dosnice a templului, Bărbie-Ascuţită o deschise 
cu cheia. 

— Merge... Vino repede! 

Fata sosi în goană și păși prima în templu, în care plutea miros de 
tămâie. 

Vreo zece lămpi luminau slab sala susținută de coloane, dar 
mesele de ofrandă erau goale. De-a lungul pereţilor se înălțau 
schelele. 

— Să mergem spre sanctuar, şopti Bărbie-Ascuţită. 

— Mi-e frică. 

— Frică de cine? 

— De zeiţă! Cu arcul său îi săgetează pe nepofitiți. 

— Termină cu aiurelile, copilă! 

Și zicând acestea, bărbatul o împinse de la spate. 

Când atinseră pragul ultimei capele, o voce de femeie îi opri: 

— Ce căutaţi aici? 

Bărbie-Ascuţită se întoarse și zări o bătrână preoteasă, atât de 
măruntă și de subțire, că o pală de vânt ar fi trântit-o la pământ. 

Impresionată, Olivia se înclină adânc înaintea ei. 

— Sunt slujitoarea zeiței și vin de departe ca s-o venerez. 

— La ora asta? 

Corabia mea pleacă mâine în zori. 

— Cum ai pătruns înăuntru? Cine e bărbatul acesta? 


— Slujitorul meu. Am intrat pe ușa dosnică. 

— Paznicul a uitat iar s-o încuie. Ai cu tine rugăciunile pentru 
Neith, făuritoarea lumii? 

— Le port în inima mea. 

— Atunci, închină-te ei şi fie ca toate cele șapte cuvinte să-ţi 
lumineze gândurile! Eu sunt obosită şi mă retrag în odaia mea. 

Bătrâna dispăru. Bărbie-Ascuţită ar fi trebuit s-o omoare. 

După ce mai așteptară o vreme încredințându-se că nimic nu mai 
tulbură liniștea locașului, bărbatul luă o lampă și se-ncumetă să 
pornească spre sanctuar, însoţit de Olivia. 

Pe un soclu de granit se zărea o ladă din lemn de salcâm. 

— Uite comoara! Ajută-mă s-o ridic! 

O voce, de astă dată bărbătească, îi țintui locului. 

— Bună seara, Olivia. Oare nu ești decât o hoaţă demnă de 
dispreț? 

— Sehotep! Dar cum... cum...? 

— Îmi plac femeile și nu mă dau în lături de la cuceriri uşoare și 
legături trecătoare, dar mai înainte de orice sunt Purtătorul sigiliului 
regal. De aceea nu rostesc vorbe necugetate în pat, decât atunci 
când simt că mi se întinde o capcană. Şi ce altceva mai bun puteam 
să fac decât să întind și eu alta? 

Mai multe gărzi răsăriră din penumbră. 

Bărbie-Ascuţită își îndeplinea întotdeauna fără greșeală treburile 
pentru care era plătit, ceea ce era neapărat necesar dacă voia să i se 
mai încredințeze altele. Aşa că, înainte de a o rupe la fugă, îi tăie 
fetei gâtul, așa cum i se spuse de la început. 

— Nu-l omorâţi! porunci Sehotep. 

Tăindu-i calea, una dintre gărzi fu nevoit să se apere. Mai iute în 
mișcări decât hoțul care învârtea un cuţit prin aer, soldatul își 
înfipse pumnalul în inima lui Bărbie-Ascuţită. 

Purtătorul sigiliului nu-l învinui însă de nimic pe bărbatul 
însărcinat să păzească ușa, căci tâlharul se arătase mai sângeros și 
mai iscusit decât se așteptase el. 

Din păcate, nu mai putea să afle nici de la el, nici de la 
dansatoare numele celui care pusese totul la cale. 

— Ce facem cu lada? întrebă mai-marele gărzilor. 


— Du-o la tine acasă. E goală. 


21. 


De la numirea sa în fruntea tuturor forțelor de ordine din regat, 
Sobek Păzitorul abia dacă mai dormea. Gândindu-se zi și noapte la 
siguranţa faraonului, îl îngrijora faptul că acesta părăsea prea des 
capitala şi își asuma prea multe riscuri. Sobek ar fi preferat ca 
Sesostris să nu iasă niciodată din palatul său. Dar regele nu ţinea 
seama de sfaturile lui, aşa că Sobek era nevoit să se împace cu 
această situaţie, oricât de neplăcută ar fi fost ea. 

În ciuda rangului său, Sobek continua să se antreneze cel puţin o 
oră pe zi împreună cu oamenii săi cei mai iscusiţi care alcătuiau 
garda personală a faraonului. Erau doar câţiva, dar nespus de agili şi 
de aprigi, nu se îndepărtau nicio clipă de rege când acesta călătorea 
și știau cum să se descurce în fața oricărui fel de atac. 

În dimineaţa aceasta, Sobek era prost dispus. Bineînţeles, nu era 
lucru lesne să-ți răspândești iscoadele în tot Egiptul, și mai cu seamă 
în provinciile până de curând dușmănoase față de Sesostris, dar de 
ce nu obținuse totuşi nicio informaţie despre una sau mai multe 
persoane care se mândreau cu răzvrătirea lor? Răufăcătorii nu 
rămâneau niciodată prea mult timp în umbră, căci le plăcea să se 
vorbească de ei. Și să pui întreg regatul în primejdie atacând centrul 
spiritual al Egiptului nu era o ispravă cu care să te poți lăuda? 

Cu toate acestea, nimic nu răzbătuse până la urechile sale. Sobek 
se frământa din pricină că nu izbutise să-i ofere regelui niciun 
indiciu. De aceea, le chema adesea la el pe căpeteniile diferitelor 
forțe de ordine și le cerea să se străduiască mai mult. Chiar dacă 
erau complicii demonului, vinovaţii nu aveau cum să se facă 
nevăzuți. 

După nefericita întâmplare din templul lui Neith, Sobek și 
Purtătorul sigiliului regal Sehotep se întâlniră în casa celui din 
urmă. 

— O cunoșteai pe această Olivia mai înainte s-o vezi la școala de 
dans? 


— Nu. Și cum mi-a căzut prea ușor în brațe, am bănuit că e 
plătită de cineva anume. Ai vorbit cu profesoara ei? 

— Şi cu ea, şi cu celelalte dansatoare. Niciuna nu are vreun 
amestec. Te pui prea mult în primejdie, Sehotep! Gândește-te că fata 
asta ar fi putut avea de gând să te omoare. 

— Nu-i stătea în fire. Oricum, după necazurile lui Senankh, am 
fost convins că vor încerca să mă distrugă și pe mine. Cineva s-a 
hotărât să-i lovească pe membrii Casei Regelui și să-i înlăture pe cei 
din preajma faraonului. Ce-ai aflat despre Olivia? 

— Nimic demn de atenţie, din nenorocire! Chiar voia să ajungă o 
dansatoare dintre cele mai apreciate. 

— Vreun iubit cunoscut? 

— Doar legături scurte cu bărbaţi fără slujbe însemnate. Pe 
ultimii doi i-am găsit, dar nici ei nu știu prea multe despre ea. La 
prima vedere, Olivia era o fată fără trecut. 

— Doar la prima vedere, căci totuși cineva i-a dat anumite 
porunci. 

— Ai dreptate, Sehotep. Nu te însoţeşti din întâmplare cu un hoț 
atât de înrăit ca Bărbie-Ascuţită. 

— Nici el n-a trecut la fapte de capul lui. 

— Bineînţeles că nu, dar este peste putință să-i dăm de urmă 
stăpânului său. Bărbie-Ascuţită intra în slujba celui care oferea mai 
mult și lucra temeinic. 

— A primit poruncă s-o ucidă pe Olivia, nu crezi? 

— E posibil. 

— Când mai mulți răufăcători pun la cale o ticăloșie, până la 
urmă unul dintre ei se dovedește mai slab. 

— Mă îndoiesc din ce în ce mai mult de asta, Sehotep! 

— Eşti sigur că sunt morți amândoi? întrebă Medes, neliniștit. 

— Pe deplin, răspunse Gergu. 

— Gărzile au avut timp să le pună întrebări? 

— Judecând după furia lui Sobek Păzitorul, fără îndoială că nu. 
Și ca un slujitor de nădejde, Bărbie-Ascuţită și-a îndeplinit treaba și 
a omorât-o pe dansatoare. L-au biruit însă când a încercat să fugă. 
Dacă vreți să știți părerea mea, am scăpat ca prin urechile acului. 


— L-am judecat greșit pe Sehotep, recunoscu Medes. Dar cum să 
bănuiesc ca acest iubitor de femei ne-ar putea întinde o capcană atât 
de iscusită? 

—  Senankh, Sehotep... două înfrângeri, socoti Gergu, cu 
amărăciune. Membrii Casei regelui se dovedesc tari ca piatra. 

— Faraonul nu i-a ales la întâmplare și ei şi-au arătat valoarea. 
Totuși, nu sunt decât niște oameni. Până la urmă le vom scoate la 
iveală slăbiciunile. 

Gergu se afundă într-un jilt cu picioare scurte. 

— Suntem bogaţi, prețuiţi, puternici... Ce-ar fi dacă ne-am 
mulțumi cu norocul ăsta? 

— Cine nu înaintează, dă înapoi, îl contrazise Medes. Nu-ţi pierde 
încrederea din pricina acestor întâmplări. Trebuie cu orice chip să-i 
slăbim forțele regelui. 

Gergu își turnă ceva de băut. 

— De acum înainte, apropiații lui vor fi cu mare băgare de 
seamă. 

— Să ne arătăm atunci mai vicleni! Știu spre cine să ne îndreptam 
lovitura hotărâtoare. 

Și Medes îi desluși lui Gergu planul său, care cerea multă migală 
și nu îngăduia nicio nesăbuință. În caz de izbândă, puterea lui 
Sesostris se va împuţina simţitor. 

Nici de data aceasta, Sobek nu află vreo veste bună de la 
comandanții gărzilor. Toate căutările fuseseră zadarnice. Prin 
taverne nu se lăudase nimeni cu fapte care sa pună Egiptul în 
primejdie. 

Unul dintre aghiotanţii lui Sobek părea stânjenit. 

— Mai multe plângeri au ajuns până la mine, îi spuse el lui 
Sobek. Sunt de-a dreptul îngrijorătoare. Provin din patru provincii, 
una din nord, celelalte trei din sud. 

— Cine sunt cei care au făcut plângerile? 

— Nişte negustori arestaţi fără nicio pricină, o vânzătoare din 
Sais şi un ţăran de lângă Teba, care au fost nedreptăţiți de către 
gărzi. 

— Întâmplări mărunte. 


— Nu tocmai. Acest soi de lucruri se petrece foarte rar și acum 
parcă ar fi o boală ce se răspândește cu iuțeală. 

— Administraţia să înceapă cercetările. Dacă s-au săvârşit cu 
adevărat greșeli, voi da pedepse aspre. 

Tocmai când ieşea din odaia sa de lucru, Sobek se lovi de un 
trimis al lui Khnum-Hotep. 

— Vizirul vrea sa vă vadă degrabă. 

„Poate a dat de un fir”, gândi Sobek. 

Ar fi preferat să-l găsească el însuşi, dar nu era momentul să se 
arate trufaș. Orice informaţie era bine-venită. 

Judecând după chipul sever al vizirului, comandantul gărzilor 
pricepu că veştile nu erau bune. 

— Luminăţia Sa te prețuiește mult, începu Khnum-Hotep, și eu de 
asemenea, dar... 

— Dar nu am obţinut niciun rezultat și mi se cuvine o mustrare! 
Totuși, te asigur că oamenii mei caută peste tot, fără odihnă. 

— Știu și nu-ţi aduc nicio învinuire în privința aceasta. 

— Atunci, despre ce e vorba? 

— Supușii faraonului trebuie să poată călători liberi și fără griji, 
iar tu ești răspunzător de acest lucru, nu-i așa? 

— Întoemai. 

— Chiar acum am primit plângeri amănunțite despre piedicile pe 
care le întâmpină oameni fără nicio vină. 

— Dar acestea nu sunt un prilej de îngrijorare. 

— Te înşeli! De când Egiptul a fost unit, nu mai există bariere 
între provincii și fiecare poate merge dintr-un loc în altul, în 
siguranță. Gărzile trebuie să-i liniştească pe oameni, nu să le caute 
nod în papură. Numărul şi gravitatea acestor plângeri arată că toți 
cei pe care îi comanzi se folosesc de puterea lor într-un chip 
neîngăduit. 

— Am poruncit deja să fie începute cercetările. 

— Isprăveşte-le cât mai iute, iar pedepsele să servească drept 
pildă. Mă învoiesc să trec cu vederea peste aceste greșeli dacă nu se 
mai repetă. 

Pe corabia ce-l purta spre Memphis, Iker se ţinu departe de toţi 
călătorii. Nu avea încredere în nimeni, nici în căpitan, nici în 
țăranul ursuz care adormise pe niște baloţi. Tânărul nu dădu atenţie 
nici frumuseţii priveliştilor, într-atât pusese stăpânire pe el un singur 
gând: să ucidă monstrul. 

Acum se bucura că fusese supus unui antrenament aspru în 
timpul şederii sale în provincia Oryx căci, la momentul potrivit, va 
avea nevoie de curaj şi de hotărâre întocmai ca un soldat aflat în 
luptă. 

Iker nu se simţea în stare să omoare cu sânge rece o făptură 
omenească. Dar cel pe care trebuia să-l doboare nu era un om 
obișnuit. Acest rege se purta ca un tiran însetat de sânge care-și 
conducea țara spre ruină și dezastru. Oare câte crime făptuise ca să- 
şi întărească îngrozitoarea putere? 

— Ia spune-mi, prietene, aceste frumoase unelte sunt ale tale? 

Un bătrân se uita ţintă la uneltele de scrib pe care Iker le pusese 
alături. 

— Da, îmi aparţin. 

— Atunci înseamnă că știi să scrii și să citeşti! Şi eu am visat 
cândva la astfel de lucruri. Dar a trebuit să lucrez pământul, să am 
grijă de nevastă, de copii, de turme... Pe scurt, viaţa mea a trecut de 
parcă ar fi fost doar o singură zi și n-am avut timp să învăţ. Acum 
sunt văduv şi am lăsat pământurile în grija fiilor mei. Locuiesc la 
Memphis într-o căsuță de lângă port. Mergi spre capitală? 

— Într-adevăr. 

— Ai primit o slujbă acolo, pun rămășag! Ah! Ce noroc... cel mai 
frumos oraș din regat. Dar presupun că-l cunoşti deja. 

— Nu. 

— E prima ta ședere la Memphis? Îmi aduc aminte când am venit 
eu aici pentru prima dată cât am fost de uimit. Pregăteşte-te să 
descoperi o groază de minunăţii. Ia zi, te învoiești să-mi dai o mână 
de ajutor? 

— Depinde. 

— A! Nu e vorba de ceva greu! Sunt nevoit să trimit o scrisoare 
către administrație în legătură cu dările mele. Ar trebui să fie mai 


mici acum, căci am dat pământul copiilor. Nu prea cunosc cuvintele 
potrivite. 

— Există scribi care... 

— Ştiu, dar, dacă tot suntem aici și avem timp destul, ar fi mai 
simplu pentru mine! Şi îți voi arăta recunoştinţa mea găzduindu-te 
pe degeaba în casa mea până îţi vei găsi ceva mai bun. 

Propunerea era neașteptată, dar dacă i se întindea o capcană? 
Totuși, scribul se încumetă până la urmă să încerce. 

— Mă învoiesc. 

— Îmi ușurezi viața! Începem? 

Iker își desfăcu sacul, scoase din el o bucată de papirus și o 
pensulă. După ce prepară puţină cerneală neagră, ascultă cu atenţie 
vorbele bătrânului, îi ceru câteva lămuriri și întocmi o scrisoare 
plină de formule care aveau să fie apreciate. Văzând că venea de la 
un scrib căruia nu-i erau străine legile şi rânduielile administrative, 
strângătorul de dări îi va face pe plac bătrânului. 

— Scrii tare bine, fiule! Am avut noroc cu tine! Dacă te 
înveselește, am să te conduc prin tot orașul. Îi cunosc și cele mai 
ascunse cotloane. Dar poate că tu ai alte treburi. 

— Nu tocmai. Sunt liber câteva zile înainte de a începe munca. 

— N-o să-ţi pară rău! Mulțumită mie, te vei preschimba iute într- 
un adevărat locuitor al Memphisului. 

Din prudenţă, bătrânul îl rugă pe Iker să mai întocmească încă o 
scrisoare către mai-marele strângătorului de dări ca să-l verifice pe 
acesta din urmă. Lucrul se dovedi anevoios, căci Iker trebui să caute 
cele mai potrivite cuvinte ca să nu jignească pe nimeni. 

Bătrânul trăncăni neobosit. Îi plăcea să-și povestească viaţa care 
era cu desăvârşire una obișnuită și să ofere multe amănunte care nu- 
l puteau interesa decât pe el, fără teama că se repeta. 

În apropiere de Memphis, păru că întinerește. 

— Priveşte, am ajuns! Admiră portul, cu cheiurile sale nesfârșite 
şi sutele de corăbii. Toate bogăţiile vin aici. lar magaziile sunt cele 
mai întinse din tot Egiptul! 

Locul semăna cu un furnicar. 

— Nu stau departe de aici. Poţi să-mi duci bagajele? 


Plin de vioiciune, bătrânul își croi drum prin mulțime. Iker îl 
urmă. 

Cum s-ar fi descurcat, oare, singur într-un oraș necunoscut? Dar 
soarta îi sărise în ajutor. 

Tovarășul său de călătorie locuia într-un cartier aglomerat unde 
casele mici cu două etaje se amestecau cu altele mai bogate. Copiii 
se jucau pe stradă, femeile schimbau între ele reţete şi bârfe, iar un 
vânzător de plăcinte te îmbia cu marfa lui. 

— Aici e, zise bătrânul împingând o ușă pe care era desenat cu 
roșu un Bes bărbos şi caraghios, cu rolul de a îndepărta duhurile 
rele. 

După ce trecu pragul, Iker ciuli urechile. 

Înăuntru se găsea cineva. 

Scribul lăsă jos bagajele. Oare câți oameni îl așteptau? Va izbuti 
să scape de ei? 

Cu mătura în mână, o femeie voinică, de vreo șaizeci de ani, își 
făcu apariţia. 

— Ea are grijă de casă, îl lămuri bătrânul. Chiar şi în lipsa mea. 

— E unul dintre băieţii tăi? întrebă femeia, bănuitoare. 

— Nu, e un scrib care tocmai a primit o slujbă la Memphis. Am 
să-l găzduiesc aici o vreme. 

— Sper că e curat, bine-crescut și că n-o să facă mizerie peste tot. 

— Bizuiţi-vă pe mine, îi făgădui Iker. 

— Zici şi tu aşa... Las” că văd eu. 

— Odaia ta e la primul etaj, îi arătă bătrânul. După ce te 
odihnești puțin, mergem să mâncăm la o tavernă bună. 

De îndată ce se văzu singur, Iker scoase pumnalul, îl aşeză pe pat 
şi-l privi îndelung. 

Nimic nu-l va face să-și uite datoria. 


22. 


Căpitanul corăbiei încărcate cu cereale înghițea cu poftă 
mâncarea de năut cu usturoi. În mai puţin de patru ore avea să 
ajungă la Memphis, unde îl aștepta o femeie deloc timidă căreia îi 
plăceau nespus poveștile corăbierilor. 

— Căpitane, au apărut gărzile fluviului, îl avertiză ajutorul său. 

— Eşti sigur? 

— Ne poruncesc să tragem la mal. 

Furios, căpitanul lăsă la o parte farfuria și se înfățișă la proră. 

Într-adevăr, o corabie ușoară cu vreo zece oameni înarmați la 
bord le împiedica trecerea. 

— Control obligatoriu! strigă ofițerul. 

— Din ordinul cui? 

— Al lui Sobek Păzitorul, mai-marele peste toate gărzile 
regatului. 

Cunoscând faima acestuia, căpitanul înțelese că nu era de glumă. 
Așa că se supuse și îngădui soldaţilor să urce pe vasul său. 

— Ce se petrece? 

—  Rânduielile privitoare la căratul mărfurilor pe apă s-au 
schimbat, răspunse ofițerul. Trebuie să aștepți până mâine ca să 
pornești spre capitală. 

— Îmi puneţi capul în primejdie! Nu pot să întârzii atât! 

— Pe deasupra, suntem însărcinaţi să cercetăm încărcătura. 

— Dar documentele mele sunt în bună rânduială. 

— Asta rămâne de văzut... Și nu încerca să ne pui piedici! 

— Nici nu-mi trece prin cap așa ceva! 

— Atunci arată-mi înscrisurile, în timp ce oamenii mei își vor 
face treaba. 

Căpitanul nu se împotrivi. 

La apusul soarelui, vestea cea proastă îl năuci. 

— Ai încălcat legile, hotărî ofițerul. Corabia e în stare proastă și 
peste măsură de încărcată, iar echipajul — prea mic. Ai putea totuși 
să-ți continui drumul, dar vei plăti o amendă. 


După ce gărzile plecară, căpitanul lovi cu pumnul în marginea 
din lemn a corăbiei. 

— Aşa nu merge! Sobek nu are putere să schimbe legile după 
bunul său plac. Îl voi înștiința pe vizir. 

Bătrânul vorbea fără încetare, dar era o călăuză de neprețuit. Iker 
cunoștea acum aproape totul despre Memphis. Străbătuse în lung și- 
n lat portul, centrul orașului, cartierele de miazăzi și miazănoapte, 
admirase templele lui Hathor, Ptah și Neith, hoinărise prin Ankh- 
tauy, „Viaţa celor Două Regate”, unde se înălțau sanctuarele pentru 
cinstirea faraonilor morți, mersese de-a lungul străvechii cetăţi cu 
ziduri albe și se ospătase prin cele mai bune hanuri în schimbul 
scrisorilor întocmite pentru stăpânii acestora sau rudele lor. 

În mai multe rânduri, Iker și îndrumătorul său priviseră din 
depărtare palatul, păzit de numeroși soldați. 

— Faraonul se teme de un atac? întrebă Iker. 

— Egiptul unit se bucură de o pace trainică, dar asta nu e pe 
placul multora. Familiile foștilor guvernatori de provincie nu-l au la 
inimă pe regele nostru, căci din pricina lui şi-au pierdut destule 
privilegii. Vizirul Khnum-Hotep le-a închis gura, iar poporul e de 
partea lui! Un faraon precum Sesostris este o fericire pentru regat. 

Iker înțelese că nu putea rosti niciun cuvânt de ocară despre 
tiran, căci bătrânul se număra printre cei căzuţi sub vraja sa. 

— Presupun că sarcina căpeteniei gărzilor este neînchipuit de 
grea, îndrăzni totuşi Iker să zică. 

— Toţi sunt încredințaţi de acest lucra, fiule! Dar Sobek Păzitorul 
are umeri zdraveni. Când îl vezi, ești gata să-i mărturisești tot, chiar 
şi păcatele pe care nu le-ai făptuit. Cât timp se află sub paza sa, 
faraonul nu are de ce să se teamă. Dar mie mi-e sete... Ţie nu? 

Bătrânul izbutea să înghită bere și vin mult peste puterile unui 
om obișnuit, iar Iker de-abia putea să ţină pasul cu el. Băutura îi 
încâlcea vorbele, dar Iker deveni, mulțumită lui, un învăţat locuitor 
al Memphisului. 

Dar, în fiecare noapte, aceleași amintiri îi bântuiau visele, 
lovindu-se una de alta: catargul Fulgerului de care era legat, 
naufragiul, Insula lui Ka, șarpele care îl întreba dacă va fi în stare 


să-şi salveze lumea, amăgitoarea ară Punt, falsul soldat care 
încerca să-l omoare, bătrânul său învăţător care îi vorbea despre un 
destin tainic și apoi ea, tânăra preoteasă, atât de frumoasă, atât de 
strălucitoare şi cu neputinţă de atins! 

Sărea din somn şi strângea mânerul pumnalului ca să se 
liniștească. 

De-acum își cunoștea viitorul. 

— De ce nu mănânci în dimineaţa asta? îl întrebă bătrânul a cărui 
poftă nu se potolea niciodată. E bine să-ți începi ziua cu o masă 
bună. 

— Iartă-mă, dar nu mi-e foame. 

— Bucătăreasa nu ţi se pare pricepută? 

— Dimpotrivă, dar am stomacul strâns. 

— Cred că știu de ce, Iker: noua ta slujbă întârzie să-ți fie 
încredințată, nu-i așa? 

Tăcerea tânărului îl lămuri. 

— Nu-ţi face griji, e vorba de obișnuita încetineală a celor din 
administraţie. Întocmind scrisori pentru oamenii din cartier poți să- 
ți duci lesne traiul. Dar spune-mi... ce anume vrei tu? 

Iker prevăzuse această întrebare. 

— Nu sunt doar scrib, ci și preot temporar. De aceea ar trebui să- 
mi încerc norocul la un templu. 

— A, înţeleg! Vei ajunge o persoană de vază și n-o să mai fiu 
demn de tine. 

— Nu-i adevărat! Nu știu cum să-ți mai mulțumesc pentru 
ospitalitate. 

— M-ai scăpat de încurcăturile cu strângătorul de dări și asta n- 
are preț! Cu ajutorul scrisorilor tale, mă bucur de o bătrâneţe 
fericită. Să dau peste un scrib atât de iscusit a fost pentru mine un 
noroc nesperat, dar ştiu că acest lucru nu poate să dureze o veșnicie. 

t 

Iker se prezentă la templul lui Ptah, care era înconjurat de 
numeroase clădiri ale administrației, de ateliere, magazii şi 
biblioteci. Paznicul îl conduse în fața intendentului. 

Tânărul se hotărî să nu umble cu minciuni. 


— Cum te numești? 

— Iker. 

— Ce pregătire ai? 

— Sunt scrib și preot temporar al templului lui Anubis din Kahun. 

— Asta nu înseamnă nimic... Ce vrei? 

— Aș putea lucra ca bibliotecar. Mi-ar plăcea să-mi desăvârșesc 
învățătura despre legi, făcându-mă în același timp de folos. 

— Doreşti și o casă. 

— Dacă e cu putinţă. 

— Am să te prezint recrutorului care te va supune unui examen. 

În ciuda câtorva capcane pe care Iker învățase să le ocolească 
datorită lecţiilor generalului Sepi, examenul se dovedi floare la 
ureche. Așa că tânărul primi slujba pentru o perioadă de trei 
săptămâni, urmată de două zile de odihnă. Dacă munca sa avea să îi 
mulțumească pe mai-marii săi, putea să continue și după aceea. 

La vederea cărților, Iker încercă un sentiment de liniște și de 
împăcare. Gândul că urma să se adâncească în studiul scrierilor 
celor mai însemnate, religioase, literare sau științifice năștea în el o 
bucurie profundă. Însărcinat să verifice un inventar vechi, să 
îndrepte greșelile şi să adauge informaţii noi, descoperi bogăţia 
bibliotecii. 

Iker simți asupra lui privirea pătrunzătoare a supraveghetorului 
care-i cântărea priceperea. Dar, pasionat de munca sa, uită repede 
de el. 

Când supraveghetorul îl bătu pe umăr, tânărul scrib tresari. 

— Ziua de lucru s-a sfârșit demult. 

— Deja? 

— Ca să rămâi peste ora obișnuită, ai nevoie de o împuternicire 
scrisă pe care eu nu pot să ţi-o dau. Dacă muncești prea mult și prea 
repede o să stârneşti invidia celorlalți. Învață care ţi-e locul! 

Fără cea mai mică împotrivire, Iker se ridică și-l urmă pe 
supraveghetor. Acesta îl conduse până în odăița sa, aflată în clădirea 
preoţilor temporari. 

— Mâine vei lua parte la împărţirea ofrandelor, care au fost 
închinate zeilor. lar acum, pentru că ora mesei a trecut, îți urez 
noapte bună. 


Din sacul său cu unelte de scris, de care nu se despărțea 
niciodată, Iker scoase pumnalul și îl strânse la piept. În flecare seară 
își întărea astfel hotărârea luată. 

Cu fața proaspăt rasă, purificat şi parfumat, Iker primi din mâna 
unui preot permanent pâini rotunde cu coajă aurie pe care le oferi 
apoi fiecărui participant la acest ritual de dimineață. Iker fu ultimul 
care gustă din aceste bunătăți și bău lapte proaspăt. 

— Eşti nou pe aici, observă un bărbat de vreo treizeci de ani, uşor 
gârbovit. La ce te pricepi cel mai bine? 

— Am studiat legile. 

— Unde? 

— În provincia Iepurelui. 

— În oraşul lui Thot poți capătă o bună pregătire, dar mai ai 
multe de învățat. Acum nu mai există guvernatori de provincie. 
Vizirul se îngrijește de toate, folosindu-se de legea lui Maat. 

— Şi unde aş putea dobândi noua învățătură? 

— La şcoala de lângă clădirea vizirului. 

— Presupun că am nevoie de o recomandare. 

— Dacă munceşti bine, o vei obține. 

În săptămânile următoare, purtările lui Iker ar fi putut servi 
oricui drept model. Se amestecă printre preoții temporari, nu făcu 
nicio greșeală grosolană și se strădui ca munca lui să nu bată la 
ochi. Apoi, înarmat cu recomandarea pe care i-o acordase mai- 
marele său, se prezentă la școală unde domnea o atmosferă dintre 
cele mai prielnice învățăturii. Tovarășii săi nu se arătară nici 
prietenoși, nici disprețuitori față de nou-venit care urmarea toate 
lecţiile cu multă atenţie. Fără îndoială, tânărul poseda cunoștințele 
trebuincioase şi nu avea să fie trimis înapoi, așa cum se întâmpla cu 
destui elevi. 

Nu departe de școală se înălța palatul regal, mereu păzit de un 
număr impresionant de soldați. 

În timpul unei pauze, un băiat slab şi vioi se apropie de Iker. 

— Eşti din Memphis? 

— Nu, din regiunea Tebei. 

— Se spune că e un ţinut minunat. 


— Teba e cu mult mai mică decât Memphis. 

— Îţi place aici? 

— Am venit ca să învăţ. 

— Nu vei fi dezamăgit! Profesorii ne fac viaţa grea, dar ne 
împărtășesc toate tainele meșteșugului nostru. Cei mai buni elevi 
vor ajunge în cele mai înalte slujbe ale administraţiei, şi asta nu-i 
puţin lucru, căci vizirul a pus ordine în toate treburile regatului. Dar 
va trebui să ne dovedim talentul. Nu mai poți hoinări de colo-colo 
prefăcându-te că muncești. Gata cu trândăveala! Nimeni nu e numit 
scrib pe viaţă și se aude că e mai bine să te ferești de furia lui 
Khnum-Hotep. Iar faraonul nu se arată mai îngăduitor, aşa că nu are 
rost să te bizui pe iertarea sa. 

— Regele stă mult la Memphis? 

— Aşa e. În fiecare dimineaţa vizirul îi aduce la cunoştinţă cele 
mai însemnate pricini. De la unirea Egiptului, munca sa nu 
încetează niciodată. 

— L-ai zărit vreodată pe Sesostris? 

— De două ori, când ieșea din palat. Nu are cum să treacă 
nebăgat în seamă căci este cel mai înalt dintre egipteni. 

— De ce sunt soldaţi împrejurul palatului? 

— Din cauza lui Sobek Păzitorul, care răspunde de paza 
faraonului. E peste măsură de îngrijorat pentru viața regelui. Fără 
îndoială, se teme ca nu cumva unul dintre demnitarii dezamăgiţi să 
se atingă de Luminăţia Sa. Pe deasupra, în Syro-Palestina lucrurile 
se înrăutăţesc. Se pare totuși că generalul Nesmontu stăpânește bine 
situația, dar cu luptătorii ăștia din umbră nu se ştie niciodată. Unul 
dintre ei ar putea fi atât de nebun, încât să încerce să-l omoare pe 
rege. 


23. 


— Lămurește-mi toate acestea, Sobek, îi ceru vizirul Khnum- 
Hotep arătându-i un vraf de plângeri care se tot înmulțeau de câteva 
zile. 

Sobek cercetă cu atenţie documentele. Căpitanii corăbiilor de 
măguri se plângeau de schimbarea, petrecută peste noapte, a 
rânduielilor călătoriei pe ape, de creşterea dărilor și de purtările 
soldaţilor. 

— N-am dat eu aceste porunci. 

— Nu eşti mai-marele gărzilor din întreg regatul şi răspunzător de 
călătoriile pe Nil? 

— Nu tăgăduiesc. 

— Atunci înseamnă că nu-ţi supraveghezi oamenii! E grav, Sobek, 
peste măsură de grav! Din pricina acestor greșeli de neiertat, faima 
regelui riscă să nu mai rămână fără pată. Însăși unirea Egiptului ar 
putea fi pusă la îndoială. Dacă trupele provinciilor fac legea, opresc 
corăbiile şi le jefuiesc, unde o să ajungem? Întoarcerea vremurilor 
când provinciile erau stăpânite de guvernatori s-ar putea petrece 
oricând. 

— Nu izbutesc să pricep ce se petrece. 

— Această mărturisire a neputinței tale mă nedumereşte. Te mai 
crezi demn de înalta slujbă pe care o ai? 

— Am s-o dovedesc. Aceste întâmplări nefericite vor înceta. 

— Aştept raportul tău şi pedepse pilduitoare. 

Sobek Păzitorul ieşi ca o furtună şi se puse îndată pe treabă, își 
trimise ofițerii de încredere să strângă cât mai multe informaţii și el 
însuşi se apucă să stea de vorbă cu căpitanii păgubiţi și să le 
compare mărturiile. 

Și în lumina celor aflate, adevărul ieși la iveală. Aşa că Sobek se 
înfățișă din nou vizirului. 

— Oamenii mei n-au încălcat poruncile, grăi el, în afara unui 
singur caz când au fost înșelaţi de nişte înscrisuri false. 

— Ce vrei să zici? 

— Că o ceată de răufăcători foarte iscusiți încearcă să stârnească 
tulburări peste tot. 

— Au fost prinși? 

— Din nenorocire, nu. 

— Nu-mi vine a crede. E adevărat? 

— Din nenorocire, da. 

— Pacea regatului e în primejdie? 

— Să nu ne gândim prea departe! se împotrivi Sobek. Sunt sigur 
că nu e vorba de o armată, ci doar de un grup mic, dar bine pregătit, 
şi care se mișcă iute. De acum înainte, la bordul fiecărei corăbii 
încărcate cu mărfuri se vor găsi două gărzi. Pe deasupra, am 
schimbat şi parolele. Iar tu, vizirule, dă de știre că rânduielile 
călătoriei pe Nil rămân aceleași și că niciun căpitan nu trebuie să se 
lase păcălit dacă încearcă să-l mintă cineva. 

Khnum-Hotep se potoli. 

— Acești hoţi au legătură cu vraja aruncată asupra salcâmului din 
Abydos? 

— Nimic nu o dovedeşte. Nu e prima dată când au loc astfel de 
nelegiuiri, dar împlinirea poruncilor mele va readuce liniștea. 
Bineînţeles, urmărirea a început și vinovaţii vor sfârşi în temniţă. 

— Totuşi, iată două neajunsuri care îi vor face pe mulţi să 
clevetească pe seama ta, Sobek. 

— Nu-mi pasă! 

— Mie da! Dacă nu vei face față acestei încercări, voi fi nevoit să 
iau măsuri. Nu uita că tu ești răspunzător și de paza faraonului. 

— Socotești că viața Luminăţiei Sale e ameninţată? 

— Îţi voi lua apărarea în continuare, dar nu am să mai îngădui și 
alte greșeli. 

Iker îşi împărțea timpul între munca de preot temporar la templul 
lui Ptah și lecțiile de la școala vizirului. Retras, harnic, câștigă în 
curând bunăvoința tuturor. Scribul se ținea în preajma marelui 
preot, a păzitorului misterelor, a celui care se îngrijea de veşminte, a 
ritualiştilor, a scribilor contabili şi a celor care răspundeau de 
hambare și turme. Dar toți se purtau rece cu tinerii scribi, așa că 
Iker nu află de la niciunul ceea ce-și dorea cel mai mult, și anume 


care erau obiceiurile monarhului și cum puteai să te apropii de el. 
Să nu forțeze lucrurile și să pândească prilejul potrivit i se părea cea 
mai potrivită cale, dar cât timp mai trebuia să aștepte? 

La sfârşitul unei lecţii despre Casa Regelui și însărcinările sale, 
profesorul le dădu învățăceilor săi o veste care făcu să-i sară inima 
din piept tânărului scrib. Cei mai buni trei elevi vor fi prezentaţi 
Purtătorului sigiliului regal care obişnuia să-i conducă apoi înaintea 
faraonului. Cei trei scribi trebuiau să găsească și să-i înfăţișeze 
monarhului propuneri pentru simplificarea respectării legilor. 

Iker aproape că nu mai dormea. Ca subiect, își alesese problema 
hambarelor, stăruind asupra nevoii de a aduna provizii în marile 
orașe și de a ușura împărțirea lor în timpul anilor secetoşi. Din 
pricina unor scrieri învechite, apăreau de multe ori nedreptăți şi 
oamenii sufereau. 

Veni şi ziua în care cei trei aveau să fie aleși. 

Primul nume rostit de profesor nu era al lui. Și nici al doilea. Dar 
al treilea și ultimul... 

Un elev îl lovi ușor cu cotul. 

— Dormi, Iker? S-ar zice că nu-ți pasă! Totuși, cu toții am visat la 
clipa asta. Şi iată-te printre cei care-l vor întâlni pe faraon! 

Fără pizmă, cei mai puţin norocoși îi felicitară pe învingători. 

Dar Iker nu se gândea decât la momentul când se va repezi 
asupra tiranului ca să-l înjunghie. 

Purtând mantii albe, de o curățenie desăvârșită, peruci scurte și 
sandale din piele, cei trei învățăcei vădeau o eleganță reținută, care 
le ascundea cu greu încordarea și teama. 

Tocmai când să-și strecoare pumnalul sub veşminte, Iker căzu pe 
gânduri. Oare nu cumva toţi care intrau în palat erau mai întâi 
controlați? Dacă ar fi găsit o armă asupra lui, l-ar fi arestat și l-ar fi 
aruncat în temniţă. 

Nevoit să lase deoparte pumnalul, scribul căută alt mijloc de a-l 
lovi pe monstru. Trebuia să smulgă sabia unei gărzi și să se 
năpustească asupra lui Sesostris cu iuțeala unui fulger. 

Ajunși la palat, fură cercetaţi cu grijă pe toate părțile, apoi un 
secretar și un soldat îi călăuziră până în sala de audienţe a lui 


Sehotep. 

— Să vorbiţi scurt, îi sfătui profesorul. Timpul Purtătorului 
sigiliului regal este preţios. 

Înaltul demnitar îi tulbură pe tinerii scribi. Primul se bâlbâi, al 
doilea uită cea mai însemnată parte a cuvântării sale, iar Iker înșiră 
ideile fără prea multă limpezime. 

— Spusele voastre nu sunt lipsite de interes, hotărî Sehotep. 
Continuaţi să învăţaţi şi mai ales deprindeţi-vă să vă stăpâniți mai 
bine. 

— Nu-i prezentaţi și Luminăţiei Sale? se neliniști profesorul. 

— Am renunţat la acest obicei. 

Iker trebuia să rezolve două probleme: să intre în palat cu 
pumnalul, apoi să-i fie îngăduit să se apropie de rege. Și una, și 
cealaltă păreau de nedepășit. 

Dar scribul se încăpățâna să nu se dea bătut. Până acum, oare 
soarta nu-i surâsese? Să locuiască la Memphis era lucru anevoios, și 
totuşi porţile i se deschiseseră înainte. 

Așa că se purtă şi în continuare ca un ucenic și un preot model. 
Când profesorul său îi încredinţă noi sarcini, se supuse de îndată, iar 
când marele preot al templului lui Ptah îi ceru să-i ajute pe 
astronomi şi să-și petreacă nopţile observând cerul, se învoi fără să 
șovăie. 

Această din urmă muncă îl bucură mult, căci de pe acoperișul 
templului se vedea palatul regal. Iker nu nota doar așezarea aștrilor, 
ci și venirile și plecările gărzilor, cu speranţa că va găsi undeva un 
punct slab. 

Dar speranţa nu i se împlini. 

Noaptea nu erau mai puţini soldați decât ziua și se schimbau cu 
așa o iuțeală și precizie, că niciun intrus nu ar fi reușit să se 
strecoare printre ei. Sobek nu era un nepriceput, iar oamenii săi nici 
atât. 

Iker se gândi să-i pună mai multe întrebări celui însărcinat cu 
paza templului, ca să obțină mai multe amănunte despre obiceiurile 
gărzii personale a faraonului, dar se temu să nu fie privit cu ochi 


bănuitori. Dar atunci cum să afle ce se petrecea înăuntrul palatului 
și în ce loc anume locuia faraonul? 

Să pătrundă înăuntru era, așadar, peste putinţă. Îi rămânea doar 
posibilitatea să-l atace pe tiran în afara palatului. Dar și pentru 
această ispravă trebuia să cunoască unde și când anume pleca 
faraonul. Dar cum să facă să prindă de veste? 

Când Gergu ieși din lupanar, unde o prostituată siriană se arătase 
binevoitoare, paşii îi erau cam nesiguri. Cu toate acestea, regăsi 
drumul spre locuința lui Medes unde paznicul îi puse răbdarea la 
încercare, lăsându-l să aștepte. Apoi, clătinându-se, izbuti să ajungă 
în odaia de lucru a stăpânului său. 

— Mai bine te-ai așeza, fu de părere Medes. 

— Mi-e sete. 

— Nişte apă îţi va fi de ajuns. 

— Apă, pentru a sărbători izbânda noastră? Având în vedere 
veștile pe care le aduc, merit vin și încă din cel bun! 

Medes îi făcu pe plac. Înfăţișarea lui Gergu îi dădu de înţeles că 
acesta încă nu-și băuse pe de-a-ntregul minţile. Și apoi era mai bine 
să nu-i clatine încrederea pe care tocmai o căpătase. 

— Totul merge de minune, zise Gergu după ce goli o cupă cu vin. 
Zarva se împrăștie repede și se hrănește din clevetiri. Deși n-am 
crezut, aţi avut dreptate când v-aţi gândit la Sobek. 

— I-ai plătit bine pe falșii soldaţi care au iscat tulburări pe Nil? 

— Am folosit mijlocitori și toți sunt mulțumiți. Nimeni nu ne-ar 
putea învinui. Dar, deocamdată, nu mai avem cum să ne mărim 
avantajul, căci Sobek a dat porunci aspre. Pe fiecare corabie sunt 
acum gărzi, iar controalele au fost întărite. 

— Nu mai contează, ne-am atins ţinta. l-am pătat renumele lui 
Sobek Păzitorul. Chiar și vizirul a început să se îndoiască de 
priceperea și chiar de cinstea lui. 

— Îmi închipui cu plăcere furia lui Sobek! El, care se socotea de 
neatins, trăieşte acum un vis urât. 

— Să continuăm, hotărî Medes. 

— N-ar fi o... nechibzuinţă? 


— La ce servesc atunci aceste strădanii dacă ne oprim aici? Nu e 
de ajuns să-i facem zile fripte lui Sobek. Trebuie să scăpăm de el. 

Lui Gergu îi pieri pofta să mai bea. 

— Să avem răbdare, poate vizirul o să-l înlocuiască. 

— Nu are încă destule dovezi împotriva lui, şi Sobek rămâne încă 
aproape de rege. Noi trebuie să-i punem la îndemână dovezile 
josniciei lui Sobek. 

— Dar nu văd cum anume! 

— Cunoști câțiva oameni îndrăzneţi, în stare să mintă fără să 
clipească? 

— Bineînţeles. 

— Atunci o să-l înlăturăm pe Sobek dându-i o lovitură grea, astfel 
încât bănuielile vizirului să se preschimbe în convingeri. 

t 

De fiecare dată când Libanezul se întâlnea cu Prevestitorul, își 
pierdea pofta de mâncare, într-atât i se stingea stomacul. Acest 
bărbat pe care nimic nu-l putea atinge, îl înspăimânta și-l vrăjea în 
același timp. Încă de când omul-șoim voise să-l ucidă, lăsându-i în 
carne o urmă de neșters, negustorul știuse că avea să lucreze mereu 
pentru el și că nu va izbuti să scape niciodată din puterea lui. Așa că 
se împăcase cu soarta, încerca să dobândească un câștig cât mai 
mare și să se poarte fără ascunzișuri cu stăpânul său. Îndată ce-i 
ajungea la ureche o nouă veste, îl și înştiința pe Prevestitor, căci 
acesta nu i-ar fi iertat nici întârzierea, nici neatenţia. 

Mesele joase nu mai erau încărcate cu dulciuri, pernele fuseseră 
ascunse, iar odaia părea mai sobră. Prin toate mijloacele, Libanezul 
încerca să nu-i ofere Prevestitorului prilej să-l dojenească. 

— Dă-mi sare! 

— Îndată, stăpâne! 

Prevestitorul aruncă o privire dispreţuitoare asupra sălii de 
primire a Libanezului. La ce servea această bogăţie? Noua 
orânduire, în care va domni credința adevărată, o va stârpi cu 
desăvârșire. 

Negustorul se întoarse aducând o tavă. 

— Iată floarea oazelor. 

Prevestitorul îşi potoli setea cu spuma lui Seth. 


— Ce ai să-mi spui? 

— Nu sunt decât zvonuri, dar atât de stârnitoare, încât nu le 
lipsește un sâmbure de adevăr. Căpetenia gărzilor întregului regat, 
Sobek Păzitorul, e bănuit că împiedică libera trecere a oamenilor 
dintr-o provincie în alta și că a schimbat după bunul său plac 
rânduielile privind călătoriile pe Nil. Focul a fost înăbușit, dar 
legăturile lui cu Khnum-Hotep se înrăutăţesc de la o zi la alta. 

— După părerea ta, am putea să-l cumpăram pe acest Sobek? 

— Cu siguranță că nu. E aspru, cinstit şi devotat faraonului. 
Cineva încearcă să-i strice renumele ca să-l facă să-și piardă slujba. 

— Ai idee cine? 

— Nu, stăpâne. Am început unele cercetări, dar nu sunt 
încredințat că vor duce la ceva. Cel care a îndrăznit să se atingă de 
Sobek Păzitorul e plin de venin, dar prudent. 

— Şi vizirul se lasă înșelat de aceste false învinuiri? 

— Nu prea cred, dar Khnum-Hotep veghează asupra respectării 
legilor şi faima sa de om aspru nu e vorbă goală. Dacă va găsi o 
dovadă întemeiată, adică bine plăsmuită și demnă de crezare, va fi 
nevoit să-l dea afară din slujbă pe Sobek. Și, odată înlăturat, 
întreaga apărare va fi desființată în scurt timp. lar Sesostris va putea 
fi lesne atacat. 


24. 


Lui Iker îi plăcea începutul zilei în templu. După purificarea din 
zori, lua parte la aducerea ofrandelor, ceea ce îi dăruia câteva clipe 
de seninătate, care îl surprindeau de fiecare dată. Privind lacul 
sacru, dădea uitării neliniștile și groaznicul său plan. Viaţa 
redevenea iar plină de armonie și tihnă, ca și cum răul nici nu 
exista. 

Dar ritualul se isprăvea și realitatea i se înfățișa iar înaintea 
ochilor. 

— Îmi pari obosit, observă marele preot. E timpul să încetezi cu 
ajutorul dat astronomilor. Am pentru tine o nouă însărcinare, care 
riscă să nu fie pe placul unui iubitor al legilor și scrierilor frumoase. 
Totuși, un scrib nu trebuie să știe oare cât mai multe? 

— Porunciți şi am să mă supun. 

— Socot ascultarea drept o însușire dintre cele mai însemnate, și 
tu nu ești lipsit de această virtute. Începând de azi, te vei îngriji de 
controlul cărnii. 

Deși nu i se împotrivi, această hotărâre îl întristă adânc pe 
tânărul scrib, căci nu putea îndura să vadă cum erau omorâte 
animalele. Se gândi la Vânt-de-Miazănoapte pe care fusese nevoit să- 
l părăsească la Kahun, convins că Sekari avea să-i poarte de grijă. 

Cu chipul palid şi picioarele grele, Iker se duse la atelierul unde 
se făceau sacrificiile, alcătuit dintr-un abator și o măcelărie unde 
lucrau bărbaţi voinici, între care nu și-ar fi găsit locul nici cei 
nevolnici, nici cei milostivi. Obişnuiţi să vadă moartea zilnic şi să 
înfrunte ultima privire a vitelor care pricepeau ce le aşteaptă, nu se 
amestecau bucuroși cu scribii în veșminte albe de in. 

Iker sosi tocmai când oamenii își îngăduiseră o clipă de odihnă. 
Măcelarii mâncau cu poftă bucăţi de carne friptă și, fără să se 
oprească din mestecat, îl cântăriră pe nepoftit cu ochi bănuitori. 

— Cine ești? îl întrebă mai-marele măcelarilor, un bărbat 
zdravăn, de vreo cincizeci de ani, cu părul alb şi pieptul scos în 
afară. 


— Iker, și mă voi îngriji de controlul cărnii. 

— Încă un zgârie-tăbliţe care ne ia drept hoţi. Ai mâncat? 

— Nu mi-e foame. 

— Nu ti-ar plăcea niște coaste fripte? 

— Ba da, dar... nu acum. 

— Ceea ce facem te dezgustă, aşa-i? Nu ești singurul, fiule! însă 
trebuie să existe și unii în stare să omoare animalele și să hrănească 
fiarele care suntem noi, oamenii. 

— Nu vă disprețuiesc munca, pe care eu, recunosc, n-aş putea-o 
împlini. 

Măcelarul îl bătu pe umăr. 

— Fii pe pace, nici nu-ți cere nimeni una ca asta! Haide, 
mănâncă! Apoi îți vom spune numele noastre și ce-am lucrat 
dimineaţă. 

Iker trebui să înveţe să deosebească mușchii, splina, ficatul, 
măruntaiele şi toate celelalte părți ale corpului vitelor. Apoi verifică 
raportul doctorului de animale care cerceta sângele acestora ca să se 
asigure ca nu sunt bolnave. Iker se obișnui puţin câte puţin cu locul 
acesta aparte, unde domnea curăţenia cea mai deplină. Dar 
niciodată tânărul nu stătu să se uite cum erau doborâte animalele de 
cel puţin patru oameni, printre care și mai-marele măcelarilor, 
singurul împuternicit să taie gâtul vitei ca să-i curme suferinţele. 

Între Iker și muncitori se născu în cele din urmă încrederea și 
respectul. El se ferea să-i bată la cap sau să-i stânjenească, iar ei îl 
priviră cu mai multă bunăvoință. 

Într-o seară, la sfârșitul zilei de muncă, mai-marele măcelarilor și 
tânărul scrib se așezară alături, bând bere și ospătându-se cu carne 
uscată. 

— Unde ţi-ai deprins meșteșugul? îl întrebă bărbatul pe Iker. 

— În provincia Oryx, apoi la Kahun unde am devenit și preot 
temporar al lui Anubis. 

— Anubis  șacalul... care curăță deşertul de  leșuri, 
preschimbându-le în energia trebuincioasă vieţii. Are să te mire, fără 
îndoială, dar află că și eu sunt preot, ca orice căpetenie a 
măcelarilor, căci cele ce se petrec aici urmează îndeaproape 
ritualurile. Cruzimea nu-și găsește loc în inima mea și nici mâna 


mea nu o cunoaște. Îi mulțumesc animalului că ne oferă viața sa ca 
s-o lungim pe-a noastră. Preotesele lui Hathor ne protejează munca, 
nelipsită de primejdii, totuși. 

— Te gândești la mișcările neașteptate pe care le pot face 
animalele? 

— Nu, căci știm cum să le legăm cu frânghii. Vorbesc de 
înfruntarea lui Seth, cel atât de temut. 

— Şi când se petrece aceasta? 

— De fiecare dată când atingem copita stângă din faţă, care 
închide în ea o putere de neînchipuit. Priveşte cerul și vei înţelege. 
Sacerdoţii înfățișează această copită la poarta lumii de dincolo 
pentru ca ea să se deschidă și să lase sufletele celor înviaţi să treacă. 
Dacă ritualul nu ar fi îndeplinit, poarta ar rămâne închisă, iar focul 
lui Seth ar pârjoli tot regatul. 

Aceste dezvăluiri îl nedumeriră pe scrib. 

— Dacă sufletele faraonilor sălășluiesc în stelele ce înconjoară 
Steaua Polară înseamnă că se află sub protecţia lui Seth? 

— Ele se hrănesc din forţa ei, ca faraonul din talerele pe care i le 
duc eu. 

— Îl cunoști pe... Sesostris? 

— A-l cunoaște e mult spus, dar am cu adevărat onoarea să-l văd 
o dată pe săptămână atunci când stă în Memphis. În aceasta seară, 
vrea să mănânce singur. Eu și ucenicul meu îi vom pune înainte o 
carne plină de energie. 

Auzind aceste vorbe, Iker ştiu că descoperise mijlocul prin care se 
putea apropia de tiran. Trebuia însă să rămână liniștit, să nu-și 
trădeze nerăbdarea sau bucuria. 

— Grea răspundere... Nu-ţi este îngăduit să-l dezamăgești pe 
Luminăţia Sa. 

— E datoria mea să-mi fac bine treaba. 

— Se spune că regele nu se arată îngăduitor. 

— Să fii sigur de asta! Te strivește prin înălțimea sa și nimeni nu-i 
poate îndura privirea. Când grăiește, vocea sa adâncă îţi străpunge 
sufletul și te simți mic și neînsemnat. Şi nimic nu pare să-i tulbure 
stăpânirea de sine, care e mai presus de puterile unui om. Și nu mai 


pomenesc de forţa lui... înţelepţii care l-au ales ca faraon nu s-au 
înșelat. 

— Din fericire, îndrăzni Iker să zică, e bine păzit. 

— Cu măsurile de apărare rânduite de Sobek, căpetenia gărzilor, 
Sesostris nu are a se teme de nimic! Doar persoanele cunoscute pot 
pătrunde până la el. Chiar și eu şi ucenicul meu suntem controlați 
de mai multe ori înainte de a ni se da voie să intrăm în camerele 
Luminăţiei Sale. 

De frică să nu trezească neîncrederea măcelarului, Iker schimbă 
vorba. Nu ştia acum destul pentru a-și întocmi un plan care să aibă 
sorţi de izbândă? 

— Mulţi vorbesc că ar izbucni un război în Syro-Palestina. Crezi 
că e cu putinţă? 

— Deloc. Regele e îndreptăţit să treacă la fapte în Canaan care nu 
duce lipsă de răzvrătiți. Oamenii ăștia nu se gândesc decât să 
pricinuiască necazuri, chiar spre propria pagubă. Dar un general 
călit ca Nesmontu o să le rupă oasele. Ce zici de carnea asta friptă? 

— N-am gustat vreodată una mai bună. 

— E felul de mâncare preferat al regelui. 

— Ai mult noroc că poţi să-l întâlneşti. 

— Dacă vei deveni ucenicul meu vei avea și tu norocul ăsta! 

— Nu sunt decât un scrib, care n-o să fie niciodată în stare să 
ajungă măcelar. 

— Ca să mă însoţeșşti la palat și să duci un taler, n-ai nevoie să 
înveţi acest meșteșug. Dacă ajutorul meu va pleca, am să te iau cu 
mine, măcar o dată. Luminăţia Sa se va bucura să cunoască un scrib 
tânăr și strălucit. 

t 

Nas-Subţire isprăvi de cusut vela micii sale corăbii care îi 
îngăduia să ajungă în orașul vecin, unde urma să-și vândă oalele. În 
satul său, situat la două zile de traversat pe Nil, gospodăriile erau 
bine înzestrate, dar celor care locuiau la o oră de aici le lipseau 
vasele mari și trainice. Două gărzi intrară în vorbă cu el. 

— Tu ești Nas-Subţire? 

— Eu sunt. 

— Şi ești olarul satului? 


— După cunoștințele mele, nu mai există un altul. 

— Corabia asta e a ta? 

— Într-adevăr. 

— Trebuie să-ți împlinești mai înainte corvezile. 

— Corvezile... care corvezi? 

— O să vezi. 

— Ba n-o să văd nimic! Sunt meșter și nu mă supun corvezilor 
decât atunci când e neapărată trebuinţă, de obicei la repararea 
digurile înainte de inundație. Dar acum nu e vremea ei. 

— Acestea sunt noile porunci. 

— Date de cine? 

— De Sobek Păzitorul, căpetenia tuturor gărzilor din regat. 

— Şi ce vrea Sobek al vostru? 

— Ţi-am spus, o să vezi. 

— Nici nu mă gândesc. 

— Dacă te împotrivești, îți luăm corabia. 

— Încercaţi numai, că vă arăt eu! 

Dar, cu o lovitură de baston, unul din soldaţi seceră picioarele lui 
Nas-Subţire. Apoi celălalt se aruncă asupra lui și-l ţintui la pământ. 

— Stai liniștit, prietene, că de nu, îți crăp capul! 

Înfricoșat, Nas-Subţire îi privi pe cei doi îndepărtându-se în 
corabia sa. 

Fusese jefuit, atacat, rânit... Dar nu avea să se dea bătut. 

t 

După ce stătu îndelung de vorbă cu faraonul, vizirul Khnum- 
Hotep încercă un sentiment de descurajare în fața grămezii de 
dosare pe care trebuia să le citească. Să pună la punct o nouă 
administrație, să lupte împotriva demnitarilor necinstiți, să facă pe 
fiecare să lucreze cât mai bine, să asigure fiecărui egiptean un trai 
mulțumitor, să nu favorizeze nicio provincie erau doar câteva dintre 
sarcinile sale pe care Sesostris le socotea de primă importanță. 
Regele însuși muncea din greu, fără să-şi uite îndatoririle zilnice 
legate de ritualuri. Vizirul se lupta cu toate celelalte, ajutat de 
membrii Casei Regelui. 

Cei care-şi închipuiau că poziția lui înaltă îi aducea numai 
avantaje erau proşti sau naivi. Slujba lui avea, după cum fusese 


prevenit, amărăciunea fierii. Dar Khnum-Hotep resimțea o bucurie 
adâncă atunci când vedea domnind legea lui Maat și când izbutea să 
facă dreptate, fără să ţină seama dacă împricinatul era om sărman 
sau înstărit. 

— Câte cereri de audienţă sunt azi? 

— Douăzeci, îi răspunse secretarul său. 

— Pricini grave? 

— La prima vedere, nu. În afară de un meşter a cărui istorisire 
pare atât de ciudată încât, neîndoielnic omul nu e în toate minţile. 

— Lasă-l să intre primul. Dacă e nebun, voi termina degrabă cu 
el. 

Meșterul nu îndrăznea să pășească în odaia de lucru a vizirului, 
aşa că secretarul se văzu nevoit să-l împingă de la spate. 

— Cum te cheamă? îl întrebă Khnum-Hotep. 

— Nas... Nas-Subţire. 

— Ce meserie ai? 

— Olar. 

— După raportul pe care-l am sub ochi, primarul din satul tău a 
socotit că nu e în stare să-ți facă dreptate și te-a sfătuit să mergi la 
judecătoria provinciei, dar nici acolo n-ai găsit înțelegere. Prin 
urmare, ceri ajutorul vizirului. Faptele trebuie să fie foarte grave. 

— Sunt! 

Știind că un alt asemenea prilej nu i se va mai ivi, Nas-Subţire 
vorbi iute, învălmășindu-și cuvintele. 

— Am fost atacat, m-au omorât în bătaie și mi-au furat corabia. 
Erau doi, înarmaţi cu bastoane. M-au ameninţat că mă omoară dacă 
mă împotrivesc. Și toate astea din cauza corvezii! Dar nu e încă 
timpul ei și de aceea n-am vrut să... 

— Cine erau cei doi oameni? 

— Două gărzi. 

— Două gărzi! Eşti sigur? 

— Da, stăpâne. Împlineau poruncile lui Sobek Păzitorul. 

Faţa vizirului se întunecă dintr-odată. 

— Te învoiești să repeţi tot ce mi-ai povestit jurând pe numele 
faraonului că spui adevărul? 

Nas-Subţire repetă și jură. 


— Încotro au luat-o? 

— Spre miazănoapte. O să... faceţi dreptate? 

— Statul îți dă o corabie nouă, grâu, bere, ulei şi veșminte. O să 
fii dus la un doctor care să-ți îngrijească rănile. Toate cheltuielile o 
să le plătesc eu. 

— Sobek va fi pedepsit? 

— Dreptatea îşi va urma cursul. 

t 

Știind descrierea corăbiei furate, a cârei velă purta numele lui 
Nas-Subţire, scribii se prezentară la intrarea în port folosită doar de 
gărzile Nilului și de vasele lor. 

— Ce căutaţi? îi întrebă un paznic morocănos. 

— Control general. 

— Aveţi împuternicire scrisă din partea lui Sobek? 

— Cea a vizirului e de ajuns. 

— Eu nu mă supun decât poruncilor lui Sobek. 

— lar el se supune vizirului. Dă-te la o parte! Dacă nu, te 
arestam. 

Neavând încotro, omul îi lasă să treacă. 

Scribilor nu le trebui mai mult de o jumătate de oră ca să 
descopere corabia lui Nas-Subţire ascunsă printre cele ale gărzilor. 


25. 


— Ce s-a mai întâmplat, Khnum-Hotep? 

— De data aceasta, Sobek, e într-adevăr ceva grav. Un olar, Nas- 
Subţire, a fost bătut şi jefuit de două gărzi care îți împlineau 
ordinele privitoare la corvezi. 

— Dar nu e timpul lor și n-am dat niciodată asemenea porunci. 

— Am dovada. 

— Care dovadă? 

— Cei doi hoţi au furat corabia olarului, care a fost găsită apoi în 
portul gărzilor. 

— E o păcăleală! 

— Faptele sunt fapte, Sobek. Printre oamenii tăi se află cel puțin 
doi răufăcători. Vreau să cred că ai fost înșelat, dar vinovaţii trebuie 
arestați, şi încă iute. Dacă nu, vei fi socotit răspunzător de tâlhăria 
aceasta. 

Protectorul îşi lăsă deoparte toate celelalte sarcini și începu o 
cercetare amănunţită printre subordonații săi. 

t 

Aveau fruntea îngustă, privirea stinsă şi umeri de lucrători în 
port, dar acum erau bogaţi. Gergu dăduse fiecăruia câte un sac de 
piele plin cu pietre semiprețioase, pe care aveau să le vândă la un 
preţ bun. 

— Pentru o treabă așa ușoară, ne-ai plătit prea bine, recunoscu 
cel mai în vârstă. Am făcut noi altele și mai rele decât să batem un 
olar, să-l speriem și să-i furăm corabia. 

— Dar să o duci în portul gărzilor şi să o legi acolo e primejdios. 

— Nu ne-am ostenit prea tare, căci noaptea a fost fără lună, iar 
paznicul — cu desăvârșire beat. Dacă mai aveţi vreo treabă din asta 
așa lesnicioasă, daţi-ne de veste. 

— Îmi pare rău, grăi Gergu, dar e mai bine să nu ne mai vedem. 
În schimb, la Sichem, unul dintre prietenii mei are o surpriză pentru 
voi. 

— Un câștig mai mare? 


— Mult mai mare. 

— Ca să poţi trece de Zidurile Regelui trebuie să ai anumite 
înscrisuri. 

— Iată o tăbliță pe care s-o arătaţi străjilor și nu veţi întâmpina 
greutăţi. 

Bărbatul strecură tăblița sub veșmintele sale. 

— Cum îl cheamă pe prietenul tău? 

— Duceţi-vă direct la primărie, căci el vă aşteaptă acolo. 

Tâlharul înțelese: era vorba de însuși primarul, un nemernic ca 
atâţia alții! Fără îndoială, lucrând pentru Gergu aveau să ajungă 
departe. 

Din vârful unei movile de pământ, ascuns printre frunzele unui 
balanite:2:, Gergu îi privi pe cei doi netrebnici mergând liniștiți spre 
hotar. 

Niciunul, nici celălalt nu știau să citească. 

Când aveau să arate documentul unui soldat, acesta va începe să 
urle la ei. Va urma apoi o încăierare din care cei doi neisprăviţi vor 
ieși poate biruitori. Dar, când vor încerca să fugă, zece arcași îi vor 
lua drept ţinta și nu vor da greș. 

Pe tăbliță scria: „Moarte armatei egiptene, trăiască răzmeriţa din 
Canaan”. 

Și așa vor dispărea pentru totdeauna cei care-l atacaseră pe olar. 
Și nimeni nu va putea face o legătură între ei și leșurile acestor 
răzvrătiți. 

t 

— Cum adică, dormeai? se răsti Sobek. 

— Da, comandante. 

— Şi ai dormit toată noaptea, în loc să supraveghezi portul? 

— Nu toată... În sfârşit, aproape toată, comandante. N-aveam 
cum să bănuiesc ceva... E totuşi portul gărzilor, nimeni n-ar 
îndrăzni să vină aici! 

— Ai băut? 

— Alcool de curmale și încă din cel mai bun! 

— Cine ți l-a adus? 

— Nu știu. L-am găsit în odăița mea. Am gustat din el și ştiţi cum 
e... Te plictisești, afară e frig. De obicei însă, țin mai bine la băuturi. 


I-au dat somnifere tâmpitului ăstuia, gândi Sobek. 

Cel care pusese totul la cale nu era deloc prost și nu lăsase nimic 
la voia întâmplării. Sobek era prins în capcană dacă nu izbutea să-i 
găsească pe făptași. 

Dar era vorba de doi membri ai pazei sau de răufăcători plătiți? 

Păzitorul făcu o mulțime de cercetări neplăcute, luându-i el însuși 
la întrebări pe toţi, iar oamenii săi de încredere nu statură nici ei cu 
mâinile în sân, sperând să găsească o urmă cât de măruntă. 

Și foarte repede se răspândi vorba că în rândul gărzilor regatului 
apăruseră mari nereguli. 

t 

Beat, sirianul se urcă pe masa de la cârciumă și începu să danseze 
cu grația unui hipopotam. 

Ceilalți băutori îl aplaudară. 

— L-am învins pe Sobek! El care se credea mai tare decât toți. O 
lovitură zdravănă în coaste și gata, se prăbuşeşte! Cel mai tare eu 
sunt! 

Urmă apoi un șir lung de vorbe fără înțeles care stârni râsul 
bețivilor. 

Dar un apar, cea mai bună iscoadă a Libanezului, îl ascultă cu 
atenție. Bând puțin, aşa cum făcea și în alte cârciumi, aduna de ici 
de colo informații care ar fi putut să-l lămurească în privința 
nenorocirii ce-i lovise pe mai-marele gărzilor regatului. 

Poate că acum nu era vorba decât despre lăudăroșenia unui 
petrecăreț, dar aparul nu obișnuia să treacă nimic cu vederea. Așa 
că, atunci când cârciuma se închise, o luă pe urmele sirianului care, 
cu mare osteneală, abia izbutea să se ţină pe picioare. 

Iar pe o străduţă întunecată, chiar îl sprijini să nu cadă. 

— Mulţumesc, prietene! Din fericire, mai există oameni de 
ispravă... Nu ca Sobek ăsta! Dar i-am arătat eu lui. 

— Tu singur? 

— Eu singur. În sfârșit, aproape... O mică trupă bine unită. Dacă 
ai şti... Ne-am dat drept gărzi. Ar fi trebuit să vezi mutra căpitanului 
corăbiei cu grâne... Ne-a crezut... Ce-am mai râs, mai ales că am 
fost bine plătiţi, cu condiţia să nu suflăm un cuvânt. Așa că, bagă de 
seamă, prietene: nu ţi-am spus nimic. 


— N-am auzit niciun cuvânt. Dar ceilalți își ţin gura? 

— Ceilalți au dispărut. Trebuia să ne întâlnim ca să sărbătorim 
căderea lui Sobek, dar n-au venit. 

— Dar tu unde stai? 

— Depinde de seară. N-au să pună ușor mâna pe mine! 

— Cine v-a plătit? 

Sirianul îşi îndreptă spatele și ridică degetul arătător spre cer. 

— E cel mai mare secret! Oricum, omul nu era un sărăntoc. 

Neîndoielnic, nenorociţii însărcinați să-l distrugă pe Sobek 
fuseseră înlăturați ca să nu dezvăluie adevărul și să dovedească 
astfel nevinovăția căpeteniei gărzilor. Dar se vede treaba că unul, 
beat și vorbăreţ, scăpase. Grijuliu, aparul șterse şi această urmă 
înainte de a porni spre Libanez. 

t 

Cum să reziști în fața unor prepelițe scăldate în sos brun în care 
se amestecau armonios zeci de mirodenii? Acest al doilea fel de 
mâncare fusese servit după un peşte gras şi avea să fie urmat de mai 
multe dulciuri născocite de bucătarul său. Libanezul dădu uitării 
cumpătarea şi se lăsă în voia plăcerii fără seamăn a gustului, 
gândindu-se la noutăţile aduse de apar. 

De-acum nu mai încăpea nicio îndoială. Sobek Păzitorul căzuse 
pradă unei uneltiri. Veştile erau bune. Mai rămânea de aflat cine 
pusese totul la cale, dar fără a-i atrage atenţia și a-i stârni mânia. 
Așa că Libanezul le ceru iscoadelor sale să fie cu mare băgare de 
seamă, căci orice faptă necugetată putea să-i ducă pe toți la 
pierzanie. 

O masă îmbelșugată, stropită cu vin roșu a cărui aromă încânta 
cerul gurii şi reînnoia sângele, făcea gândirea mai ageră. Dintre 
toate informaţiile strânse de oamenii săi, una îl îngrijora pe Libanez: 
corăbiile tâlhărite cărau grâne. Cine ar fi putut, așadar, să le 
cunoască drumul și să ştie unde să le iasă înainte, în afară de doi 
oameni? 

Unul era căpetenia gărzilor Nilului și fusese ales pentru această 
slujbă chiar de Sobek. Așa că de ce ar fi dorit să-i pricinuiască 
acestuia vreun neajuns? 


Cel de-al doilea însă avea ceva de câștigat. Era Gergu, 
responsabilul principal al hambarelor. Iar în spatele lui Gergu se 
găsea Medes, Secretarul Casei Regelui. 

lar dacă Medes se dovedea capul uneltirilor, Libanezul nu-și 
putea continua căutările fără să-l anunţe pe Prevestitor. 

t 

— Dacă ai cerut să mă vezi, Îi spuse vizirul lui Sobek, înseamnă, 
fără îndoială, că investigațiile tale au dat roade. Sper că dintre cele 
mai bune. 

— După părerea mea, da. 

— Care sunt numele celor doi vinovați? 

— Nu știu, dar cu siguranță nu se numără printre gărzile 
regatului. 

Vocea lui Khnum-Hotep se înăspri. 

— Vorbe fără rost! Te ascunzi după degete Sobek! Dovezile sunt 
copleșitoare. Dacă te încăpățânezi să-ți aperi oamenii, vei fi socotit 
drept părtașul lor. 

— Nu apăr pe nimeni. Dar căutările făcute fără pic de înțelegere 
sau bunăvoință n-au izbutit decât să dea naştere neîncrederii și 
duşmăniei. 

— Atunci nu am de ales. Sunt nevoit să te învinuiesc de cele 
petrecute şi să te izgonesc din slujbă. 

— Sunt ţinta unor uneltiri, iar tu ai luat o hotărâre nedreaptă. 

— Dacă nu te-aș pedepsi, aş batjocori dreptatea și puterea regală 
ar slăbi. 

— Faci o mare greşeală, vizire. 

— Până când vei fi judecat, mai ai destul timp să-ți dovedeşti 
nevinovăția. Dar de acum înainte nu vei mai fi comandantul 
gărzilor. Şi cred că e bine ca oamenii tăi de încredere să nu se mai 
îngrijească de paza faraonului. 

Sobek păli. 

— Din ce pricină? 

— Să presupunem că răufăcătorii aceia fac parte din garda 
personală a regelui pe care tu ai alcătuit-o și care ţi se supune. N-ar 
fi o nesăbuinţă să le lăsăm mână liberă? 


— Dar înţelege odată! Un ticălos încearcă să mă distrugă ca să se 
poată atinge de faraon. 

Khnum-Hotep cugetă îndelung. 

— E cu putinţă, într-adevăr, şi voi lua toate măsurile 
trebuincioase ca viața Luminăţiei Sale să nu fie primejduită. Dar și 
un alt lucru e demn de crezare: apropiații comandantului gărzilor 
regatului şi-au închipuit că pot săvârşi orice nelegiuire fără teama 
de pedeapsă pentru că mai-marele lor le ia apărarea. O asemenea 
nerușinare e semnul unei decăderi de neîngăduit. Iar datoria mea e 
să o împiedic. 

— Mai am voie să-l văd pe rege? 

— Asta ar putea isca bănuiala că el nu se împotrivește uneltirilor 
tale. Iar faraonul nu pune niciodată piedici în calea dreptăţii. 

— Te preţuiesc mult, Khnum-Hotep. Dar tu nu mă cunoști deloc, 
iar acum te lași înșelat. 

— Nădăjduiesc din toată inima să fie așa. 

t 

— Gata! strigă Gergu victorios. Sobek Păzitorul a fost pus sub 
învinuire de vizir pentru lovituri, furtul corăbiei și pentru că a 
profitat de slujba încredințată de faraon. Am ajuns departe, nu? 

— Khnum-Hotep vrea să dea o pildă și să dovedească poporului 
că înalții demnitari sunt cinstiţi, fu de părere Medes. Dar mai 
trebuie ca Sobek să fie condamnat. 

— Nu mai are cum să scape. Dovezile sunt zdrobitoare, iar olarul 
nu-și ia vorbele înapoi. Micii mei hoţi s-au descurcat bine. 

— Nu e nicio primejdie dinspre partea lor, Gergu? 

— Niciuna. Aşa cum mă aşteptam, soldaţii care păzesc hotarul i- 
au ucis. N-am lăsat nicio urmă. 

— Sobek va încerca să-şi dovedească nevinovăția. 

— Nu are cum, vă asigur. Socotelile au fost încheiate, iar mai- 
marele gărzilor — înlăturat. 

— Vizirul va numi în locul lui mai mulți comandanți și îi va 
controla el însuși. Și, pentru început, se va isca o frumoasă 
dezordine de care noi vom profita ca să ne înfăptuim planurile. 

Înflăcărarea lui Gergu se stinse. 


— N-ar fi mai bine să-i atacăm mai întâi pe membrii Casei 
Regelui? Căderea lui Sobek îi va slabi și pe ei și... 

— Fără Sobek, Sesostris va deveni o pradă uşoară. Garda 
personală a faraonului, credincioasă Păzitorului, va fi schimbată de 
îndată. Deci, chiar înăuntrul palatului putem să-l lovim. 

— Dar niciunul din noi nu... 

— Te codeşti, Gergu? 

— Să-l omori pe faraon... E din cale-afară de primejdios! 

— Când gărzile alese de Sobek vor fi izgonite, o să-i cumpărăm 
pe cei care le vor lua locul. Și atunci, drumul va fi liber. 

— Nu-mi cereți prea mult, stăpâne! 

Medes nu se amăgea. Se putea bizui pe Gergu pentru treburi 
ascunse, dar acest slujitor de încredere n-ar fi avut niciodată curajul 
să-l omoare pe Sesostris. 

— Ai dreptate, nici tu, nici eu nu trebuie să fim amestecați. 
Așadar, să căutăm un om priceput care nu se teme de nimic. 

— La cine vă gândiţi? 

— Încă nu-l cunoaștem, dar tu ai să-l afli, Gergu, scotocind prin 
cârciumi, pe chei şi prin cartierele sărace. Găseşte un om care nu se 
dă în lături de la nimic și care visează să se îmbogăţească într-o 
singură noapte. 

— Dacă e prins, o să spună tot. 

— N-are să scape cu viaţă, fie că-și face treaba până la capăt, fie 
că nu. Ori gărzile îl vor doborî înainte să părăsească palatul, ori îl 
ucidem noi când va veni să-l plătim. 


26. 


Cele prevăzute de Medes se împliniră pas cu pas. 

Singur, adâncit în gânduri negre, Sobek se învârtea ca o fiară în 
cușcă, temându-se că nu-și va mai regăsi vreodată libertatea. Porţile 
se închideau una după alta și se simţea lipsit de sprijinul faraonului. 
„Nu iese fum fără foc”, șopteau mulţi, chiar și din rândurile gărzilor. 
Poate că Sobek Păzitorul nu era chiar un om fără pată. Îmbătat de 
atâta putere, se așezase oare mai presus de legi, crezându-se de 
neatins? 

Învinuitul nu știa unde să mai caute, căci nu avea la îndemână 
nicio bănuială, nicio urmă, fie ea cât de ștearsă. Oricât și-ar fi 
scormonit mintea, se vedea legat de mâini și de picioare. Târât prin 
noroi în timpul unei judecăţi, când cei pizmuitori, dezamăgiţi și 
înăcriţi vor scorni noi plângeri împotriva lui, avea să fie osândit la o 
pedeapsă cumplită. 

În faţa unei asemenea nedreptăţi, ar fi trebuit să încerce să 
părăsească Egiptul. Dar Sobek nu voia să se poarte ca un laş. Pe 
deasupra, o astfel de faptă i-ar fi dovedit vinovăția. Nu-i mai 
rămânea decât să spere într-o minune. 

Lovit drept în inimă, văzu cum e distrusă munca lui de ani 
întregi. Bănuiţi că ar fi înțeleși în taină cu comandantul lor, membrii 
gărzii personale a faraonului și ai străjilor palatului fuseseră mutați 
în alte provincii și înlocuiţi cu soldați care nu aveau pregătire 
necesară pentru a ţine piept unui atac neașteptat. În plus, rivalitatea 
dintre căpeteniile lor, care încercau să-și atragă favorurile vizirului, 
stricase rânduiala patrulelor, a rondurilor și a pazei palatului. 

Sobek se temea de tot ce putea fi mai rău. 

Iker și mai-marele măcelarilor se înțelegeau în chip desăvârşit. 
Deși privea cu alți ochi greutățile și partea rituală a muncii acestora, 
tânărul scrib nu avea niciodată să fie în stare s-o împlinească. Dar 
nici nu i se cerea altceva decât să țină cu atenție socoteala bucăților 
de carne sortite zeilor şi din care nimeni nu trebuia să fure. 


O zi pe săptămână, meșterul măcelar lipsea de la lucru ca să ia 
parte la ceremonia din templul lui Hathor, împreună cu doamnele 
Locașului Salcâmului, a cărui mare preoteasă nu era alta decât 
regina. 

Pe când se ospătau cu mușchi fript, Iker prinsese curaj să-i pună 
întrebări măcelarului. 

— Ți se întâmplă să stai de vorbă cu regina? 

— Când locuiește la Memphis conduce ritualurile și nu-și pierde 
timpul cu flecăreli. 

— De ce te-ai alăturat acestor preotese? 

— Le duc forţa lui Seth pe care doar ele ştiu să o stăpânească și 
să-i afle loc în armonia ce izvorăște din ceruri. Nu știi că Horus și 
Seth trăiesc laolaltă în aceeaşi făptură, cea a faraonului? Regina este 
singura care poate să vadă unirea acestor două puteri potrivnice. 
Privindu-l pe rege, ea îi dă viață. Și dându-i viaţă, îl ajută să împace 
tot ce este de neîmpăcat. 

Iker ar fi avut poftă să-i răspundă că în cazul tiranului Sesostris, 
Seth i-o luase înainte lui Horus, dar izbuti să-și țină gura. 

— Sarcina reginei Egiptului pare anevoioasă, grăi totuși scribul. 

— Mai ales acum! 

— Dar ce se petrece? 

— Regina a sporit numărul ritualurilor de apărare a regelui din 
pricina necazurilor apărute în rândul gărzilor al căror comandant, 
Sobek, e învinuit ca a înșelat încrederea faraonului. Vizirul se 
străduie să rânduiască trupele care asigură ordinea în regat, dar asta 
cere timp. 

— Totuşi, palatul nu rămâne deschis oricui. 

— Aproape! Întreaga pază pusă la punct de Sobek s-a făcut 
țăndări. Aseară, când i-am dus regelui mâncarea, împreună cu 
ucenicul meu, am băgat de seamă că nu se mai fac așa multe 
controale. 

Pentru Iker lucrurile deveniseră limpezi. Trebuia să ia locul 
acestui ucenic. Oare căderea lui Sobek Păzitorul nu-i oferea un prilej 
nesperat sa treacă la fapte? 

După ce-şi savură porţia de sare, Prevestitorul își pironi asupra 
Libanezului privirea sa de pasare de pradă. 

— Ce vești ai pentru mine, prietene? 

— Minunate, stăpâne! Sobek Păzitorul a fost izgonit din slujbă. 
Nu mai încape îndoiala că a picat în capcana întinsă de Medes, dar 
n-am pus mâna încă pe nicio dovadă. Socot că e mai bine să nu 
împing mai departe căutările. 

— Cine îl înlocuieşte pe Sobek? 

— Nimeni. Avea atâtea sarcini şi era atât de priceput, că 
înlăturarea sa a însemnat o adevărată prăpastie. Vizirul încearcă din 
răsputeri să o umple, dar fără să izbutească deocamdată. Așa că 
regele e păzit acum cu mai puţină strășnicie. 

— De ce Khnum-Hotep se poartă astfel? 

— E un om peste măsură de aspru și în ochii lui respectarea 
legilor trece înaintea oricărui sentiment. După cum se vorbește pe 
culoarele palatului, are dovezi copleșitoare împotriva lui Sobek. 

— Un soi de răzbunare... 

— Se poate. Khnum-Hotep a fost guvernator de provincie și 
probabil că-i place să-i îndepărteze pe foștii lui vrăjmași. Presupun 
că nu se va opri aici și că în curând le va căuta pricini și ailor 
demnitari apropiaţi faraonului. 

— E cu putinţă să dobândim informaţii despre cum e alcătuit 
palatul pe dinăuntru și unde se află camerele lui Sesostris? 

— Când Sobek se găsea în fruntea gărzilor, v-am răspuns ca nu. 
Acum însă, lucrurile stau altfel. Nici soldaţii, nici slujitorii nu mai 
sunt supuși aceleiași discipline. 

— Încearcă să afli în ce moment anume regele e cel mai puţin 
păzit. 

— Vă gândiţi să... 

Prevestitorul grăi cu nespusă blândeţe: 

— Destinul ne-ar putea ajuta să învingem mai iute decât speram. 

Cârciumile erau pline de cerșetori pregătiți să săvârșească mici 
hoţii, dar fără să întreacă măsura. Bineînţeles, înlăturarea lui Sobek 
Păzitorul îi încuraja pe mulți răufăcători să-și reia obiceiurile. Dar 
cei mai mulți dintre ei n-aveau deloc chef să se întoarcă în temniţă. 


Iar vizirul nu glumea când era vorba de siguranţa oamenilor și a 
bunurilor lor. Omorul și siluirea puteau fi pedepsite cu moartea, iar 
furtul era socotit o faptă gravă. Un hoț dădea dovadă de lăcomie și 
sub această formă se înfățișa isefet, puterea nimicitoare, potrivnică 
lui Maat. 

Ca să găsească pasărea cea rară, Gergu trebuia să profite de 
perioada de dezordine când Khnum-Hotep schimba rânduielile 
gărzilor şi numea noi comandanţi. Dar omul de încredere al lui 
Medes nu avea mari speranţe. 

Cârciumile erau locuri în care se vorbea mult, prea mult chiar. 
Acolo putea să dea peste oameni îndrăzneţi ca aceia pe care îi 
folosea de obicei şi pe care îi reducea apoi la tăcere, căci nimeni nu- 
şi amintea de ei și nu se îngrijora din pricina lor. Dar ucigașul unui 
faraon... trebuia să fie cu totul altfel. Nici prin lupanare, Gergu nu 
pusese ochii pe vreun posibil asasin. 

Apoi cercetă pe rând cartierele modeste din Memphis unde 
domnea totuși bucuria de a trăi. Nicio familie nu se zbătea în 
mizerie, iar faima lui Sesostris sporea fără încetare. Mulțumită lui, 
oamenii mâncau pe săturate, erau îngrijiţi, își duceau traiul în pace 
şi nu se temeau de ziua de mâine. 

Când faraonul cârmuia cu înțelepciune, toate mergeau bine. 

Gergu nu auzi decât cuvinte de laudă la adresa monarhului. 
Înciudat, părăsi cartierele şi se îndreptă spre port. 

Aici existau două avantaje: forța trupească a muncitorilor, 
neapărat trebuincioasă ca să-l răpui pe rege, şi prezenţa a tot soiul 
de oameni. Oare nu era chiar mai bine ca ucigașul să fie străin? 

După mai multe zile de cercetări, un amănunt îl nedumeri. Una 
dintre echipele care lucra la descărcarea corăbiilor cu grâne trebuia 
să numere zece oameni, printre care un sirian și un libian. 

Dar de fapt, erau unsprezece. 

Acest al unsprezecelea muncitor nu se găsea, aşadar, pe nicio listă 
a administraţiei. Observându-le venirile și plecările fără să fie văzut, 
Gergu băgă de seamă că un bărbat înalt, cu pieptul acoperit de 
cicatrice, lua din când în când câte un sac și-l ascundea în magazia 
vecină. Și de fiecare dată schimba câteva vorbe cu libianul. 


Când se lăsă întunericul, libianul apăru cu doi măgari, încărcă 
sacii și părăsi portul. Gergu se luă după el. Omul își descărcă în cele 
din urmă prada și o ascunse într-o colibă din apropierea locuinței 
sale, situată într-un cartier liniștit. 

Dar, când să pășească înăuntru, Gergu îi ieşi înainte. 

— Stai potolit, prietene, casa e înconjurată. Dacă încerci să fugi, 
arcașii te vor dobori la pământ. 

— Sunteţi... soldaţi? 

— Mult mai rău! Ne îndeletnicim cu prinderea hoţilor. Și îi 
pedepsim pe loc, fără nicio judecată. Știu totul despre negustoria ta 
ascunsă. Furtul de grâu înseamnă muncă silnică pe viață. Dar am 
putea să ajungem la o înţelegere. 

Înspăimântat, libianul începu să se bâlbâie. 

— O înţelegere... Ce fel? 

— Să intrăm mai întâi. 

Casa era frumos aranjată. 

— Câșştigi binişor, văd! 

— Fie-vă milă, voiam să mai adaug ceva la simbria pe care o 
primesc în port. Dar n-am să mai fac, jur! 

— Cine îți este părtaş la furtișaguri? 

— Nimeni. Nu există niciun părtaş. 

— Mai îndrugă-mi încă o minciună şi s-a isprăvit cu libertatea ta. 

— Am priceput. Într-adevăr, cineva îmi da o mână de ajutor. E... 
fratele meu. 

— Muncește pe ascuns? 

— Într-un fel. 

— De ce n-a intrat în Egipt respectând legea? 

— Ar fi avut necazuri. 

— Spune-mi adevărul de îndată! 

Libianul lăsă capul în pământ. 

— A omorât un soldat care l-a jignit. Era de datoria mea să-l 
salvez. Şi cum nu poate să-și ia o slujbă în port, încearcă și el să se 
descurce. Ceilalți s-au învoit să nu-l dea de gol. 

— Unde stă? 

— Într-o casă dărăpănată, lângă port. 

Gergu îi mai ceru câteva lămuriri ca s-o găsească ușor. 


— Cum îl cheamă? 

— Cicatrice. Şi recunosc că mereu a căutat ceartă. 

— Sunt încredinţat că n-a omorât doar un soldat. 

— Trebuia să se apere! O să ne arestați? 

— Depinde, răspunse Gergu, cu subînțeles. 

— Depinde... de ce? 

— De dorinţa voastră de a vă supune poruncilor mele. 

— Ce trebuie să facem? 

— Tu să taci şi să munceşti ca și până acum. lar muncitorilor din 
port dă-le de veste că fratele tău s-a întors în Libia. 

— Atunci înseamnă că-l arestați! 

— Am să-i propun o misiune care va duce la stârpirea furturilor, 
zise Gergu. Dacă o scoate cu bine la capăt, are să scape de toate 
necazurile. Veţi avea amândoi actele în bună ordine și veţi înceta să 
vă mai purtaţi ca niște hoţi. În schimb, dacă fratele tău nu se 
învoiește să mă asculte, viitorul vostru e tare întunecat. 

— Pot... să-i vorbesc? 

Gergu se prefăcu mai întâi că stă pe gânduri. 

— Legea nu îngăduie. 

— Aveţi încredere în mine, vă rog! Trebuie să-l iau cu frumosul 
pe Cicatrice, altminteri, ar putea săvârși vreo faptă necugetată. 

— Îmi ceri cam mult, dar am să mă arăt binevoitor. Mâine, stai 
de vorbă cu fratele tău, nu mai ascundeţi niciun sac, iar seara am să 
mă duc la el. Străduiește-te să-l îndupleci! 

— Bizuiţi-vă pe mine! 


27. 


Lui Gură-Pocită îi plăcea nespus Memphisul. Visa să jefuiască 
toate magaziile şi să devină foarte bogat. Dar din păcate isprava 
aceasta se anunța mult mai anevoioasă decât micile prădăciuni ale 
gospodăriilor singuratice, aflate de acum înainte sub „protecţia” sa. 

Zdrahonul păros, cu brațe enorme își înfricoşa într-atât victimele, 
încât acestea nu suflau o vorbă nimănui și-i plăteau regulat tributul. 

Gură-Pocită își vedea sporind neîncetat mica avere. Când venea la 
Memphis pentru a da socoteală Prevestitorului de faptele sale, nu 
uita niciodată să se bucure de plăcerile vieţii. 

Cartierul unde locuia marele stăpân era împânzit de pândarii săi 
care observau numaidecât un chip nou sau o privire prea curioasă. 
Gură-Pocită intră în prăvălioara ţinută de un supus al 
Prevestitorului, cu înfățișare prietenoasă, care vindea sandale, 
rogojini şi țesături grosolane unor cumpărători din împrejurimi, care 
nu se arătau deloc pretenţioşi. 

Dintr-o privire, bărbatul îi îngădui nou-venitului să urce la etaj. 

Însă în capul scărilor, Shab Strâmbu” îi tăie calea. 

— Trebuie să te controlez. 

— Stai puţin! Sunt eu, nu un necunoscut. 

— Împlinesc poruncile Prevestitorului. 

— Nu mă mai bănui atâta, că încep să mă înfurii. 

— Poruncile sunt porunci. 

Între cei doi bărbaţi, buna înţelegere nu domnise niciodată. Shab 
îl socotea pe Gură-Pocită un tâlhar nenorocit, care nu se gândea 
decât la propriile interese, Gură-Pocită îl ura pe Strâmbu”, devotat 
stăpânului său precum un câine vagabond, adunat de pe drumuri. 

— Când vin la Memphis, nu port niciodată arme, ca să n-am nicio 
grijă când gărzile mă opresc. 

— Lasă-mă totuși să mă încredinţez cu ochii mei. 

— Dacă ţii cu tot dinadinsul... 

Într-adevăr Gură-Pocită nu minţea. 

— Urmează-mă! 


Prevestitorul stătea jos, în mijlocul unei odăi întunecoase. 
Rogojinile care astupau ferestrele nu lăsau să treacă decât o rază 
slabă de lumină. 

— Ce mai faci, viteazul meu prieten? 

— Cum nu se poate mai bine, stăpâne! Treburile merg bine. Am 
adus partea pe care v-o datorez. 

— Sub ce formă? 

— Doi dintre oamenii mei, care m-au însoţit până aici, au lăsat în 
prăvălioară o mulțime de pietre preţioase. Puteţi să le schimbaţi pe 
arme. 

— Sper că nu ţi-ai asumat riscuri. 

— Niciunul! Găsesc gospodării fără apărare, ameninţ, lovesc 
puţin și scot un câștig frumușel pentru protecţia pe care le-o ofer. Și 
nu îngădui nicio întârziere când e vorba de plată. 

— Mulțumită mie, Gură-Pocită, iată-te bogat! 

— Să nu rostim vorbe mari! Întreţinerea trupei mele mă costă o 
avere. 

— Luptătorii tăi nu s-au lenevit? 

— Fără îndoială că nu! La antrenamente nimeni nu-și cruţă 
puterile. 

— Sobek Păzitorul nu mai este căpetenia gărzilor regatului, așa 
că toate sunt în mare neorânduială, iar împrejurările ne sunt 
prielnice. În curând, o să capăt informaţii cu ajutorul cărora vom 
putea trece la fapte chiar înăuntrul palatului. Am nevoie de un 
bărbat care să vrea și să fie în stare să-l ucidă pe Sesostris. 

— Toţi băieţii mei sunt așa, dar mai cu seamă un sirian 
neînduplecat și ager. Nimeni n-a izbutit încă să-l doboare la pământ. 
Urăşte Egiptul atât de aprig, încât ar pustii bucuros întreg regatul! 
Să-l înlăture pe faraon va fi pentru el cea mai mare dintre plăceri. 

t 

Locul era cufundat în întuneric. Dacă Gergu nu l-ar fi cercetat 
peste ziuă, ar fi întâmpinat greutăți serioase să găsească drumul pe 
timp de noapte. Toate cocioabele acestea aveau să fie cât de curând 
dărâmate ca să lase loc altor construcții, mai solide și mai întinse. 

— Arată-te, Cicatrice! 

Dar Gergu nu primi niciun răspuns și, dintr-odată, i se făcu frică. 


Și dacă nemernicul ăsta avea de gând să-l prade? Având în vedere 
statura hoțului, responsabilul principal al hambarelor nu i-ar fi 
putut face faţa într-o luptă corp la corp. 

— Arată-te sau plec! 

— Sunt aici, zise o voce aspră. 

Gergu înaintă câţiva pași și îl zări pe libian. Cu braţele 
încrucișate, acesta stătea rezemat cu spatele de un perete. 

— Ai vorbit cu fratele tău? 

— Am vorbit. 

— Şi te învoiești? 

— Nici vorbă! Pe mine nu mă poate obliga nimeni. 

— Cu atât mai rău pentru fratele tău. 

Cicatrice își desfăcu braţele. 

— Ce vrei să zici? 

— E arestat, iar soarta lui se află în mâinile tale. 

— Am să-ți sfărâm oasele! 

— Asta nu-l va scăpa pe fratele tău. Dacă nu te supui, o să moară. 

Libianul scuipă într-o parte. 

— Ce aștepți de la mine? 

— Dat fiind că ai omorât mai mulți oameni, mă gândesc că nu te- 
ai da în lături s-o mai faci o dată. 

— Se poate. 

— Isprăvile tale trecute n-au fost cine ştie ce, Cicatrice. Dar ai 
putea să ucizi o persoană însemnată? 

— Însemnată sau nu, tot aia e. Un biet om mai puţin pe pământ. 

— Chiar și faraonul? 

Libianul se lipi de perete. 

— Faraonul e un zeu! 

— Nu mai mult decât tine sau decât mine. 

— Şterge-o de-aici, nu vreau să mai aud nimic! 

— Ai de ales între rege și fratele tău. Dacă te încăpățânezi, fratele 
tău va fi executat chiar în noaptea asta. 

— Vrăjile îl apără pe faraon. 

— Te înșeli, lucrurile s-au schimbat. 

— A! Ce s-a întâmplat? 


— Sobek Păzitorul a fost înlăturat din slujbă și, fără el, vrăjile nu 
au putere. Regele nu mai e acum decât un muritor ca toți ceilalți. 

— Şi gărzile? 

— Cele antrenate de Sobek au fost izgonite. Voi aranja să ai cale 
liberă până în camerele lui Sesostris. 

— Spune-mi când și cu ce armă. 

— Am să-ţi dau de veste când va sosi clipa potrivită, iar arma o 
vei primi tot atunci. Așa că nu-ți părăsi vizuina și aşteaptă cu 
răbdare. 

— Şi fratele meu? 

— O să rămână închis până îți vei îndeplini sarcina. Apoi veţi 
deveni amândoi foarte bogaţi. N-o să mai fiți nevoiţi să furați, să vă 
ascundeţi și nici chiar să munciţi. Veţi fi socotiți viteji între viteji. 
Veţi avea o casă frumoasă cu grădină și nenumărați slujitori. Şi 
acum, ești liber să alegi. 

— Primesc. 

Băiat vesel şi sărac, ucenicul mai-marelui măcelar învăța 
meșteșugul acestora cu o înțeleaptă încetineală și respecta întocmai 
toate sfaturile ce i se dădeau. Mulțumită învățăturii acesteia 
temeinice, măcelăria templului lui Ptah rămânea una dintre cele mai 
prețuite din întreg cuprinsul regatului. 

— Am o veste bună, îi destăinui băiatul lui Iker. În curând mă 
însor. Dacă ai vedea-o cât e de frumoasă! N-a fost uşor să-i conving 
pe părinţii ei, dar, de vreme ce fata s-a hotărât, n-au avut încotro. 

— Îţi doresc multă fericire. 

— Dar tu nu te gândești la însurătoare? 

— Nu încă. 

— Nu ești puţin cam prea... serios? 

— Unuia care vine din provincii nu-i e deloc lesne să-și facă un 
rost la Memphis. Așa că vreau mai întâi să-mi desăvârșesc 
învăţătura. Apoi, mai văd eu. 

— Nu uita totuși să mai umbli și după fete! 

În timp ce ucenicul se îndepărta, Iker prinse a visa la tânăra 
preoteasă al cărui chip continua să-i bântuie nopţile. Dacă n-ar fi 


trebuit să-și ducă până la capăt misiunea, din care cu siguranţă nu 
avea să scape cu viaţă, ar fi pornit în căutarea ei. 

Dar la ce bun? S-o regăsească era cu neputinţă. Şi chiar dacă o 
minune i-ar fi îngăduit s-o revadă, oare ea n-ar fi izbucnit în râs 
ascultându-l cum bâiguie cuvinte prostești? Alături de ea, și-ar fi 
construit o altă viaţă. Să viseze cu ochii deschişi și să se amăgească 
nu ducea însă nicăieri. lar Iker ştia care este capătul ultimei sale 
călătorii: palatul regal. 

Întocmindu-și raportul săptămânal, plin de laude la fel ca şi cel 
de dinainte, tânărul scrib se gândea la singura greutate pe care o 
mai avea de înfruntat. Bineînţeles, ar fi putut să falsifice socotelile și 
să arunce bănuiala asupra ucenicului. Dar aceasta ar fi însemnat s-o 
trădeze pe Maat și să distrugă viitorul unui băiat de ispravă. Să-l 
vorbească de rău în fața mai-marelui măcelarilor ar fi fost, de 
asemenea, nedrept. 

Deși se afla atât de aproape de ţintă, Iker se simțea neputincios. 
Ucigașii adevăraţi s-ar fi descotorosit grabnic de această piedică 
stânjenitoare, dar scribul nu se număra printre ei. El voia doar să 
scape Egiptul de un tiran şi să-i redea liniștea și pacea. 

Desenând mai departe hieroglifele cu o mână sigură, Iker se 
străduia să-și limpezească gândurile. 

t 

După ce se încredință că nu-l vedea nimeni, aparul pătrunse în 
casa Libanezului în toiul nopţii. Paznicul avea poruncă să-i deschidă 
ușa la orice oră. 

Pe când un slujitor alergă să-și trezească stăpânul, oaspetele 
nepoftit se îndopă cu prăjiturile înșirate pe măsuţele joase. 
Mulțumită drumurilor sale neîncetate, nu ducea grijă că s-ar putea 
îngrașă. 

Înfășurat într-o mantie largă, Libanezul apăru pe jumătate 
adormit. 

— Noutăţile pe care le aduci nu puteau aștepta până mâine? 

— Nu cred. 

— Bine, te ascult. 

— Am devenit iubitul uneia dintre slujitoarele de la palat. O 
tânără zăpăcită, înzestrată cu o însușire de preţ: vorbeşte întruna 


verzi şi uscate. Și este atât de mândră de slujba ei, că nici măcar n- 
am avut nevoie să-i pun întrebări. Începând din această seară, 
cunosc tot ce se poate despre paza palatului. 

Libanezului îi pieri somnul. 

Aparul nu se lăudase niciodată degeaba. 

— Nişte soldați bătrâni, înfumuraţi și pretenţioşi au înlocuit 
gărzile lui Sobek. Sunt disciplinaţi şi se supun orbește ofițerilor lor, 
care se schimbă la fiecare șase ore. Uneori, regele rămâne singur în 
odaia sa de lucru unde mănâncă și citește rapoarte, fără ca vreun 
soldat să vegheze asupra lui. Şi astfel se vor petrece lucrurile și 
poimâine-seară. 

— Frumoasă treabă! Dar există totuși gărzile acelea. 

— Nu și dacă le îndepărtăm. 

— Cum anume? 

— Încântătoarea mea iubită mi-a spus numele ofițerului care 
răspunde mâine de pază, începând cu prima oră a nopții. Îl vom 
omorî. În locul lui vom pune un om de-al nostru care o să le ordone 
soldaţilor să părăsească palatul pentru o treabă grabnică în afară. O 
alarmă falsă. Şi atunci drumul va fi liber. 

t 

Chiorul bătu cu pumnul în pământ, recunoscându-și astfel 
înfrângerea. Sirianul care încerca să-l sugrume ar fi trebuit să-și 
slăbească strânsoarea, numai că acesta, dimpotrivă, şi-o înteți cu 
sălbăticie. 

— Ajunge, lasă-l! urlă Gură-Pocită. 

Dar sirianul se prefăcu a nu auzi, iar Gură-Pocită fu nevoit să-l 
tragă de păr. În sfârșit, sirianul dădu drumul prăzii. 

— Chiorul a cerut îndurare. 

— N-am văzut. Şi apoi e din cale-afară de viclean. Întâi zice că l- 
ai învins şi pe urmă se aruncă asupra ta. 

Chiorul rămăsese întins pe jos, cu singurul său ochi larg deschis. 

— Haide, ridică-te! 

Dar ordinul lui Gură-Pocită fu în zadar. 

— S-ar spune că e mort. 

— Firesc, tu l-ai omorât! 

— Nu-i nicio pagubă, lupta din ce în ce mai prost. 


— Du-te să te speli și să te îmbraci! se răsti la el Gură-Pocită. 
Pleci în misiune. 

Privirea sirianului străluci de fericire. 

— Adevărat? Și pe cine trebuie să ucid? 

— Pe faraonul Egiptului. 


28. 


Mai-marele măcelarilor tocmai pregătea ofrandele pentru ritualul 
de dimineața atunci când primi vestea cea proastă: viitorul mire 
suferea de fierbinţeli și nu putea veni la muncă. 

Măcelarul intră în vorbă cu Iker care era ocupat să-și dilueze 
cerneala. 

— Astă-seară, îi arătă el, regele este singur şi eu mă voi îngriji de 
mâncarea sa. Vrei să-l înlocuiești pe ucenicul meu care s-a 
îmbolnăvit? 

Scribul îşi stăpâni un strigăt de bucurie. 

— Mă tem că nu sunt îndeajuns de priceput. 

— Stai liniștit, nu-i mare lucru! Eu duc primul taler, tu — pe al 
doilea. 

— La palat nimeni nu mă cunoaște. Gărzile n-o să mă lase să 
intru. 

— Dar mă cunosc pe mine. Şi apoi, paza e acum mai 
îngăduitoare. Vei trece fără greutate, crede-mă. Sau ţi-e frică să-l 
vezi pe rege? 

— Mărturisesc că... 

— Fii fără grijă! Am să bat la ușă și când el va porunci: „Intraţi” 
cu vocea sa care răzbate prin pereţi, vom pătrunde în odaie, 
ținându-ne capetele plecate, şi vom așeza talerele pe masa joasă, din 
dreapta. Apoi, sau monarhul va fi adâncit în munca sa şi noi vom 
pleca îndată, sau mă va întreba cum merg treburile la măcelărie. 
Fără îndoiala că va băga de seamă că altcineva mă însoţeşte, iar eu 
am să te prezint. Îți înțeleg teama. Chiar când stă jos, regele pare 
uriaș! Și are un fel de a te privi care te lasă mut. Chiar dacă-l 
cunoşti, tot te impresionează de fiecare dată. Și acum gata cu 
trăncăneala și să începem munca! Notează numărul și soiul bucăţilor 
de carne hărăzite templului. După aceea, o să îmbucăm și noi ceva. 

Privindu-l pe măcelar cum se îndepărta, Iker vărsă cerneala. 
Mâinile îi tremurau. 


Acum, când se găsea atât de aproape de țelul său, va avea oare 
curajul să-și înfăptuiască planul? 

t 

Docherului libian nu-i stătea mintea la muncă. Pe deasupra, 
ceilalți muncitori din port se arătau neprietenoşi cu el. Doi dintre ei, 
alături de care descărca o corabie plină cu grâu, îi urau țara. Aşa că 
nu îndrăznea să-i întrebe care e pricina pentru care se purtau așa cu 
el și ridica poveri mai grele decât de obicei, tot gândindu-se la 
fratele său. Oare izbutise cu adevărat să-l facă să priceapă cum 
stăteau lucrurile? Cel care îl prinsese furând nu se juca. Și era peste 
putinţă să nu i te supui. 

Apucă încă un sac, atât de greu, că se simţi aproape strivit. 

— Hei, băieţi, trebuie cel puţin doi oameni ca să-l cărăm. 

— Dar când ai necinstit-o pe fata aia, te-ai descurcat singur, nu? 
îl întrebă un muncitor, aruncându-i o privire sfredelitoare. 

— Ce spui? 

— Ştim tot, ticălosule! 

— Greșiţi, n-am făcut așa ceva. 

— Îți repet, ştim tot. Nenorociţii de soiul tău nu merită să fie 
judecaţi. De aceea noi vom împlini pedeapsa ce ţi se cuvine chiar 
acum. 

Și muncitorul îl aruncă pe libian în apă. Neștiind să înoate, 
străinul se zbătu în zadar. Când strigă după ajutor, primi un sac 
drept în creștet şi, lovit de moarte, se duse la fund. 

— Dreptatea a fost înfăptuită, grăi în încheiere unul din 
muncitori. 

De la depărtare, Gergu urmărise cum se petrecură lucrurile. 
Convinși că tot ce le povestise el despre batjocorirea fetei e adevărat 
și plătiți cu dărnicie pentru a-l ucide pe nemernic în așa fel încât să 
pară o întâmplare, muncitorii îşi îndepliniseră sarcina cu sârguinţă. 

Și respectând poruncile lui Medes, Gergu nu lăsă vreo urmă nici 
de data aceasta. 

t 

După ce sfatul membrilor Casei Regelui se sfârși, Purtătorul 

sigiliului regal Sehotep îl înștiință pe Medes despre ce trebuiau sa 


cuprindă noile decrete. Ele aveau să îmbunătăţească soarta 
meșterilor și să uşureze schimbul de mărfuri dintre provincii. 

— Luminăţia Sa doreşte ca aceste legi să fie aduse cât mai iute la 
cunoștința tuturor, zise răspicat Sehotep. Altfel spus, nu pierde nicio 
clipă. 

— Voi întocmi degrabă planurile și chiar astă-seară le voi 
prezenta regelui. 

— Nu în seara aceasta. Faraonul mănâncă singur, căci vrea să 
isprăvească de citit nişte papirusuri. În schimb, mâine-dimineaţă, 
după ritualul din zori, poţi să i te înfățișezi. Nu te mărgini la planuri 
simple și uită că noaptea servește, de obicei, pentru dormit. 

— Am fost prevenit în această privință, mărturisi Medes, 
surâzând, şi nu am de ce să mă plâng. 

— Slujba ta nu e ușoară, dar regele îți apreciază munca. 

— Să fii de folos ţării tale nu e, oare, cea mai mare mulțumire? Şi 
acum, iertați-mă, plec să mă apuc de lucru. 

Medes se duse acasă şi trimise un slujitor să-l caute pe Gergu, 
care se umfla în pene în fața subordonaţilor săi. Lăsând baltă tot, 
aruncă în grabă câteva vorbe înţepătoare despre lenea slujbașilor și 
dădu fuga la stăpânul său. 

— Trebuie să trecem la fapte în seara aceasta, zise Medes. 
Sesostris va fi singur în camera sa de lucru. 

— Şi gărzile? 

— Schimbarea lor are loc la prima ora a nopţii. Timp de câteva 
clipe, coridorul ce duce spre camerele regelui va rămâne nepăzit. 
Sirianul tău va intra pe ușa slujitorilor și va merge drept la ţintă. 

— Şi dacă se loveşte de o piedică neașteptată? 

— S-o nimicească. Arată-i acest plan al palatului și vezi să-l țină 
minte. Apoi arde-l. Cu fratele lui ai încheiat socotelile? 

— Pentru totdeauna. 

— Du-te să vorbeşti cu nenorocitul ăla și dă-i tot ce-i trebuie. 

t 

Lui Gergu nu-i plăcea deloc acest cartier. Aici domnea o 
atmosferă apăsătoare, atât de diferită de veselia obişnuită a 
Memphisului. Dintr-o grămadă de gunoaie ce fumegau se răspândea 
un miros greu. Căinii umblau de colo-colo căutând ceva de mâncare. 


O mulțime de cărămizi zăceau împrăștiate pe jos, ca şi cum clădirea 
pentru care fuseseră aduse nu avea să se mai înalțe vreodată. 

Chiar și luminată de razele soarelui, vizuina lui Cicatrice era 
înfiorătoare. 

— leşi! strigă Gergu. 

Uşa rămase închisă. Gergu se apropie, neliniștit. 

— Ieși îndată la lumină! 

La câțiva pași de Gergu, șobolanii deveniseră amenințători. Şi 
tocmai când aruncă în ei cu nişte resturi de cărămizi, două mâini îl 
înșfăcase de gât ridicându-l de la pământ. 

— Îmi vine să te sugrum! răcni Cicatrice. 

— Opreşte-te, reuşi să îngâne Gergu, ţi-am adus o parte din 
câștigul ce te-aşteaptă! 

Bărbatul îl trânti la pământ. 

— Dacă minţi, te zdrobesc. 

Gergu își pipăi gâtul. Neisprăvitul ăsta ar fi putut să i-l frângă! 

— Hai, arată-mi! 

Responsabilul principal al hambarelor se felicită pentru prudența 
sa. Prevăzând că nelegiuitul era în stare de orice, luase cu sine un 
mic săculeţ din piele în care se afla un superb lapislazuli. 

— Piatra asta valorează mult. Și vor urma multe altele... Dar 
numai dacă-l ucizi pe faraon asta-seară. 

Sirianul cercetă piatra cu atenţie. 

— N-am mai văzut ceva asemănător... Astă-seară zici? 

— O să-ți arăt planul palatului regal și o să te lămuresc cum intri 
acolo. Dacă izbândeşti, vei duce o viață cum nici n-ai visat. lată şi 
pumnalul de care să te slujeşti. 

t 

Ofițerul însărcinat cu paza palatului pentru următoarele şase ore 
schimba gărzile așa cum socotea el de cuviință, și nu cum făcea 
Sobek. Când sosea ora, își trimitea aghiotantul să dea de ştire 
soldaților, iar aceştia ieșeau toți afara din palat, unul câte unul, în 
ordine inversă sosirii lor. Astfel, ofițerul putea să-i numere şi să-i 
verifice. Apoi îi înlocuia cu oamenii săi. 

Soldatul care păzea uşa slujitorilor se simțea fericit că pleacă. 
Spatele îl durea cumplit și abia se mai ținea pe picioare. Și îndată ce 


soldatul dispăru, Cicatrice pătrunse în palat, hotărât să ucidă pe 
oricine i-ar fi stat în cale. 

Dar cel mai surprins fu sirianul. 

Așa cum îl învățase Gură-Pocită, cercetase împrejurimile mai bine 
de-o oră și aștepta ca soldaţii să fie chemaţi de către un fals ofițer, 
înainte de a porni spre camerele regelui. 

Fără îndoială, voinicul ăsta nu se număra printre cei care 
asigurau paza palatului. 

Atunci cine era şi ce voia? Pumnalul ce-l purta asupra lui și 
chipul său cu trăsături grosolane nu-i dădeau o înfăţişare prea 
liniștitoare. 

Apoi brusc sirianul înțelese: era una dintre gărzile personale ale 
faraonului! 

Și dacă se mai găseau și altele ascunse prin preajmă? Oricum, mai 
întâi trebuia să-l omoare pe acesta și apoi să bage bine de seamă pe 
unde merge. 

Deodată răsunară ordine scurte, urmate de zgomot de pași. 

Alarmă falsă! 

Ofiţerului i se dăduse de știre că încercase cineva să intre cu forța 
în odăile de lucru ale vizirului și toţi soldaţii trebuiau să alerge 
degrabă într-acolo. 

t 

Nu se zărea nimeni. 

Cicatrice înaintă încet pe coridoare, amintindu-și planul învățat 
pe dinafară. Treaba se dovedea așa de ușoară, că zâmbi încântat. 

Şi tocmai atunci o lamă lungă îi tăie gâtul cu iuțeală și pricepere. 

Într-o ultimă tresărise, Cicatrice lovi aerul cu pumnalul sperând 
să-l rănească pe atacator. Dar sirianul se trase în lături și, mulțumit, 
îl privi cum moare pe cel pe care-l luase drept o gardă de-a 
faraonului. 

Apoi își văzu de drum fără să mai întâlnească pe nimeni. Pentru 
puţin timp, palatul era gol. 

Ajunse, în cele din urmă, în fața camerei de lucru a lui Sesostris. 

Curând, faraonul va înceta să mai trăiască, iar sirianul avea să se 
laude cu isprava asta până la sfârșitul zilelor. 


Și tocmai când se pregătea să împingă ușa, un cap tare ca piatra îl 
izbi în pântece. Cu răsuflarea tăiată, căzu pe spate. O lovitură de 
picior îi zdrobi pumnul, forțându-l să dea drumul armei. 

Orele nenumărate de antrenament îl învățaseră pe sirian să se 
descurce în cele mai grele împrejurări. În ciuda rănii şi a durerii, se 
ridică în picioare și, cu pumnul strâns îl nimeri pe bărbatul care 
încerca să-l doboare. Apoi, se repezi la rândul său cu capul înainte, 
sperând să-și prăvălească dușmanul la pământ. Prevăzând acest 
atac, celălalt se dovedi mai iute și, ferindu-se, îl înșfăcă pe sirian de 
gât. Dacă n-ar fi fost rănit, acesta s-ar fi eliberat fără greutate din 
strânsoare, dar acum nu putu să mai continue lupta căreia, un 
zgomot surd de vertebre rupte, îi puse capăt. 

Răsuflând ușurat, învingătorul târî leșul până într-un colț unde se 
aflau îngrămădite nişte cearșafuri murdare. 

În faţa intrării principale a palatului, zarva se potolise. Deși 
schimbarea gărzilor fusese tulburată din pricina unei alarme false, 
ofițerul stăpânise pe de-a-ntregul lucrurile. 

— Putem intra? întrebă mai-marele măcelar, întovărășit de Iker. 
Luminăţiei Sale nu-i place mâncarea rece. 

— Mergeţi, porunci ofițerul, care nu voia să-şi atragă furia 
monarhului dintr-așa o pricină. 

Bineînțeles, gărzile nu se rânduiseră încă pe coridoarele ce 
duceau spre odăile regelui, dar toată lumea îl cunoștea pe măcelar. 

Inima lui Iker bătea nebunește și el nu văzu nimic din palatul în 
care tocmai pătrunsese atât de lesne. Privirea sa era fixată asupra 
spatelui călăuzei sale. Acesta mergea cu pas hotărât și îl conducea 
drept spre ţinta sa, pe care o socotise atâta vreme de neatins. Dar 
stăruința și norocul sfârşiseră prin a răsturna toate piedicile. 

— Aici e camera de lucru a regelui, îl vesti măcelarul. 

Înainte de a elibera Egiptul de un tiran, Iker mai avea de împlinit 
un lucru neînsemnat. Încă o dată, Iker se felicită pentru pregătirea 
de soldat pe care o primise în provincia Oryx. Braţul său nu tremură 
când, cu talerul din alabastru, îl lovi în moalele capului pe măcelar. 

Ascuns printre legumele împrăștiate pe jos, se zărea pumnalul. 
Dacă ar fi fost oprit la poartă și cercetat, cine s-ar fi gândit să 
scotocească în mâncare? 


Scribul şterse arma și rămase apoi nemișcat în faţa ușii. Trebuia 
să lase deoparte orice slăbiciune, să nu aibă în minte decât 
răzbunarea, să nu creadă că omoară o făptură omenească, ci un 
monstru. 

Era nevoie de mişcări grabnice care să nu-i lase regelui niciun 
răgaz. 

Când deschise ușa, o voce adâncă îl țintui locului. 

— Intră, Iker. Te aşteptam. 


29. 


Scăldată într-o lumina blândă pe care o răspândeau lămpi 
numeroase, camera de lucru a monarhului era imensă. Așezat în 
poziţie de scrib, cu un papirus desfășurat pe genunchi, Sesostris îl 
fixa cu privirea pe Iker. 

— Intră și închide ușa. 

Uimit peste măsură, tânărul se supuse. 

— Dacă vrei să mă ucizi, ai nevoie de altă armă. 

Monarhul înfăşură papirusul și se ridică în picioare. 

Un uriaș se înălța acum în fața lui Iker. 

— Crezi că poţi lovi un faraon cu un pumnal mizer? a-l mai bine 
pe acesta, pe care îl mânuiesc duhurile păzitoare ale celeilalte lumi. 

Iker dădu drumul armei sale și, cu o mână tremurătoare, primi 
darul lui Sesostris. 

— Acum alege-ţi calea: slujitor al lui Maat sau părtașul lui isefet, 
tovarăș al lui Horus sau al lui Seth. Vrei să simţi focul vieţii care 
înnoiește și preschimbă sau pe cel al morţii în care ard ucigașii? 

Sesostris nu semăna cu tiranul pe care Iker îl ura. Nu avea nici 
urmă de viclenie sau lașitate. Stătea acolo, la mai puţin de un metru 
de el, pradă ușoară pentru atacatorul său care strângea între degete 
un obiect înspăimântător ce i-ar fi putut lua viața. 

— Hotărăște-te, Iker. Unele uși nu se deschid decât o singură 
dată. 

— Luminăţia Voastră, cum de îmi cunoașteți numele? 

— Ai uitat că paşii noștri s-au încrucișat cândva, în timpul unei 
sărbători a secerișului? I-am cerut unuia dintre credincioșii mei 
prieteni să nu te scape din ochi. 

Atunci, ieşind dintr-un ungher întunecos al încăperii, apăru 
Sekari. 

Iker rămase înmărmurit. 

— Tu... tu, cel condamnat la muncă silnică, tu, slujitorul meu 
care matura și pregătea mâncarea! 


— Slujba mea cere îndemânări de tot soiul. Nu ești ușor de 
urmărit, dar merită osteneala. Am fost nevoit și să mă caţăr pe un 
zid şi s-o înfricoșez pe doamna Techat, ca să nu te oprească în 
provincia Oryx. 

— Ştii, ştii totul despre întâlnirile mele cu Bina? 

— Despre întâlniri, da, dar nu și despre ce aţi vorbit. Dacă vei 
deveni un supus devotat al faraonului, singurul chezaș al lui Maat, o 
să-i dezvălui urzelile din Kahun. Sunt convins că Heremsaf, căruia îi 
datorezi ridicarea ta la rangul de preot temporar al lui Anubis, a fost 
ucis. Te afli în mijlocul unei uneltiri înspăimântătoare, Iker. Până 
acum, s-au folosit de tine. E vremea să deschizi ochii. 

Scribul simţi că-l ia cu amețeli. 

— Să ne așezăm, grăi monarhul. Sekari, paza ţi se pare acum 
asigurată? 

— Gărzile sunt la locurile lor. Iar meșterul măcelar are o durere 
de cap zdravănă. Ca să nu facă plângere împotriva lui Iker, Sehotep 
îl va lămuri că ucenicul său de-o zi nu este amestecat nicidecum în 
cele ce s-au petrecut astă-seară. 

Parcă i se luase o pânză de pe ochi. Aici, în inima palatului, în 
prezența stăpânului Celor Două Regate, Iker începea să resimtă 
binefacerile unei puteri luminoase. 

Păcălit, prost, naiv... Câte greșeli săvârșise! 

— Luminăţia Voastră, eu... 

— Lasă deoparte iertările și părerile de rău, Iker! Trebuia să-ţi 
înfrunţi soarta potrivnică pentru a te căli. Trecutul îți aduce foloase 
numai dacă tragi învățăminte din el. Singurul viitor care contează, 
pentru tine şi pentru mine, este cel al Egiptului. Și acum să trecem 
la lucrurile cu adevărat grave. Mulțumită lui Sekari, am aflat câte 
ceva despre tine, dar îmi lipsesc încă multe informaţii. Ce ţi-a 
schimbat viața? 

— Am fost răpit din Medamud, sătucul unde m-am născut. Eram 
ucenicul unui scrib bătrân care m-a învăţat să citesc și să scriu. M-au 
legat de catargul unei corăbii mari, Fulgerul. După spusele 
căpitanului, trebuia să-i servesc drept ofrandă zeului mării. Aceşti 
pirați plecaseră în căutarea aurului din Punt. 

— Căpitanul ţi-a destăinuit la cine urma să ajungă acest aur? 


— „Secret de stat”, doar atât mi-a spus. 

— Care e numele căpitanului? 

— Nu-l cunosc, Luminăţia Voastră. Dar pe doi dintre corăbieri îi 
chemă Ochi-de-Ţestoasă și Cuţit-Tăios. Însă dovezile existenţei lor 
au fost şterse de peste tot. 

— Deci zeul mării te-a cruțat. 

— După furtuna izbucnită din senin, doar eu am rămas în viaţă și 
m-am trezit pe o insulă încântătoare, Insula lui Ka, unde mi-a apărut 
în vis un șarpe neînchipuit de mare, stăpânul pământului divin și al 
minunatei Ţări Punt! „Eu n-am putut să împiedic sfârșitul acestei 
lumi, mi-a zis, dar tu o vei salva pe a ta?” Apoi insula s-a scufundat, 
niște corăbieri m-au scăpat de la pieire, dar au pus mâna și pe lăzile 
cu parfumuri. Chiar dacă toate acestea par de necrezut, vă jur că 
sunt pe de-a-ntregul adevărate! 

— Nici nu mă îndoiesc, Iker. 

— Salvatorii mei erau tot niște tâlhari care m-au aruncat în 
ghearele unui fals soldat! 

— Cel pe care a trebuit să-l omor în apropiere de Kahun, aminti 
Sekari. 

— N-am încetat nicio clipă, Luminăţia Voastră, să caut să înţeleg 
de ce se abătuseră atâtea nenorociri asupra mea. Toate urmele 
duceau către un singur vinovat: faraonul însuși. Mi-am închipuit că 
o corabie de 120 de coţi lungime precum Fulgerul nu putea aparține 
decât regelui, iar echipajul se supunea poruncilor lui. 

— Ai găsit vreo dovadă scrisă? 

— Speram să dau peste ea în arhivele provinciei lepurelui, dar, 
după cum mi-a mărturisit Djehuty, înscrisurile documentele 
privitoare la Fulgerul au fost distruse. Și cele din Kahun au avut 
aceeași soartă. 

— Ai dreptate, Iker, o corabie de mărimea aceasta face parte din 
flota regală. 

Tânărul se înfioră. Dacă nu se înșelase în această privinţă, se 
găsea acum în faţa tiranului care era hotărât să-l omoare! 

— Niciuna dintre corăbiile mele nu se numește Fulgerul, arătă 
Sesostris. A fost construită pe ascuns. Mâine voi porunci să înceapă 
cercetări aspre în legătură cu această nelegiuire, peste măsură de 


gravă. Fără nicio îndoială, cel care se face vinovat de astfel de fapte 
l-a împuternicit pe falsul soldat să te omoare, căci voia cu orice preţ 
să te împiedice să rosteşti vreodată adevărul. Când va prinde de 
veste că trăieşti, vei fi în mare primejdie. 

— Nu mă îndepărtez niciodată de Iker, zise Sekari. 

— Ce ai mai aflat despre aurul din Punt? întrebă regele. 

— Din nefericire, nimic. Dar păstrez în minte vorbele din Cartea 
lui Kemit: „Scribul priceput ar putea fi salvat de mireasma lui Punt”. 
Aceasta ţară există cu adevărat? 

— Cunoşti ce s-a întâmplat cu regina turcoazelor pe care ai scos-o 
la lumină din muntele lui Hathor? 

— Nu, Luminăţia Voastră. A încăput pe mâinile cetei de ucigași 
care au distrus așezarea. 

— Probabil niște cananeieni care au stârnit și răzmerița din 
Sichem. Dar generalul Nesmontu a readus liniștea și ordinea, și 
acum veghează asupra orașului. Însă va veni ziua când vom simți 
lipsa acestei pietre. 

Sekari simți că se anunța o nouă însărcinare pentru el. În ce 
direcție aveau să-l mai poarte pașii de data aceasta? 

— La Kahun, continuă Iker, un bătrân tâmplar mi-a povestit 
despre un cufăr din lemn de salcâm trebuincios unei lungi călătorii. 
M-am întrebat dacă nu cumva piraţii aveau de gând să ascundă în el 
aurul din Punt. Dar meșterul a murit fără să apuce să-mi spună 
numele cumpărătorului. 

Sesostris se întoarse spre Sekari. Dintr-o privire, acesta îi dădu de 
înțeles că nu știa mai multe. 

— Şi acum, Iker, îi ceru monarhul, nu-mi ascunde nimic din 
urzelile tale de la Kahun. 

Vorbind, tânărul scrib se condamna la moarte. Dar îi datora 
sinceritate deplină faraonului pe care îl bănuise pe nedrept. 

— O tânără asiatică m-a convins că sunteţi un tiran sângeros, 
nesimţitor la suferințele egiptenilor sau ale străinilor pe care îi 
asupriți. Gândurile sale semănau cu ale mele și m-am lăsat vrăjit, 
plănuind să mă răzbun omorându-vă și să redau, în același timp, 
poporului libertatea. 

— Tu, un preot al lui Anubis, să săvârșeşti un omor? 


Iker își privi mâinile. 

— Am încercat să mă împac cu acest gând, iar în aceste clipe m- 
am trezit dintr-un vis urât, ce părea fără sfârșit. Recunosc că am 
uneltit împotriva voastră și aceasta e o greşeală de neiertat, înainte 
să fiu prins în cursă, singura mea dorinţă era să devin un scrib 
iscusit. Apoi, după ce am trecut prin toate aceste întâmplări pe care 
nu le înțelegeam, mi-am pierdut judecata. Nimic nu-mi îndreptățește 
orbirea. 

— Această asiatică tânără conduce o trupă de luptători? 

— La început, m-a minţit dându-se drept o biată servitoare care 
nu era lăsată să înveţe să scrie și să citească. De fapt, Bina vrea să 
pună stăpânire pe Kahun cu ajutorul altor asiatici care au izbutit să 
se strecoare în oraș. Când am băgat de seamă că am fost păcălit, am 
rupt orice legătură cu ei și am hotărât să trec de unul singur la 
fapte. 

— Unul dintre tovarășii lor te aștepta la Memphis? 

— Nu, Luminăţia Voastră. Socoteam că e peste putinţă să intru în 
palat, dar împrejurările m-au ajutat. 

— Adică bătrânul binevoitor întâlnit pe corabie, templul lui Ptah, 
meșterul măcelar, boala ucenicului său, îi desluși Sekari regelui. 

— Ştii... Ştii tot? 

— Îţi reamintesc că faraonul mi-a poruncit să nu te scap din ochi. 

— Dar... de ce m-ai lăsat să pătrund aici? 

— Aceasta a fost voia Luminăţiei Sale. 

Din nou, Iker încercă o senzaţie de ameţeală. 

— În seara aceasta, îl lămuri Sekari, n-ai fost singura primejdie. 
Folosindu-se de o alarmă falsă care a dat peste cap schimbarea 
gărzilor, doi bărbaţi s-au furișat în palat. Nu erau complici, căci unul 
l-a omorât pe cel cu pieptul acoperit de cicatrice. Eu m-am îngrijit 
doar de învingător. După felul în care s-a luptat, sunt sigur că s-a 
pregătit îndelung. După părerea mea, e vorba de un sirian și un 
libian. Aş fi preferat să-i prindem vii ca să dăm de urma căpeteniilor 
lor. lar acum, dacă regele îmi îngăduie, aș vrea să mă retrag. 
Venirea mea aici trebuie să rămână tainică. 

Sesostris încuviinţă. 


Iker nu se îndoia că monarhul avea să-l condamne, poruncindu-i 
să-şi înfigă în inimă cuțitul duhului păzitor. Încercarea de a-l omori 
pe rege merita această pedeapsă. 

— Ascunde arma aceasta sub veșmintele tale, îi ceru Sesostris. 

Apoi apucând pumnalul pe care Iker intenționase să-l folosească, 
îl frânse dintr-o mișcare. După aceea, deschise ușa în faţa căreia 
stăteau un ofiţer şi vreo zece soldați. 

— Luminăţia Voastră, tocmai am găsit leșurile a doi necunoscuţi 
şi pe mai-marele măcelarilor zăcând pe jos. De îndată ce-și va reveni 
în simţiri, o să-l luăm la întrebări și... 

— Meşterul e nevinovat. Conduceţi-l înaintea Purtătorului 
sigiliului regal Sehotep. Cât despre morţi, străduiți-vă să le aflați 
numele. 

— Gărzile au fost dublate, Luminăţia Voastră, și nimeni nu e lăsat 
să se apropie de palat. Începând de mâine, îi vom cerceta la sânge 
pe slujitori. 

— Nu crezi că e prea târziu? Să fie respectate din nou rânduielile 
lui Sobek. 

Ofiţerul îl privea cu mirare pe Iker. Ce căuta aici ucenicul mai- 
marelui măcelarilor? 

Regele străbătu coridorul și-i arăta tânărului scrib o încăpere. 

— În noaptea aceasta te vei odihni aici, Iker. 


30. 


Iker nu dormea. 

Întins într-un pat din lemn de sicomor, retrăia fiecare clipă a 
acestei nopţi de necrezut, în cursul căreia atâtea văluri fuseseră 
sfâşiate. 

Tânărul scrib plutea între două lumi, cea a închipuirilor sale 
prosteșşti și cea a realității care urma să-l strivească dimineaţă. Chiar 
dacă i s-ar fi ivit prilejul să fugă, nu voia să profite de el, căci își 
merita pedeapsa. Poate că regele avea de gând să facă din el o pildă. 
Singurul supravieţuitor dintre cei trei ucigași care pătrunseseră în 
același timp în palat trebuia de asemenea să piară. 

Ce se mai veselise Bina bătându-și joc de el! Singura bucurie a 
scribului era că nu cedase farmecelor ei. Mulțumită amintirii tinerei 
preotese, nu-i oferise asiaticei și plăcerea aceasta. 

Zorile se iviră. 

În templu, faraonul celebra primul ritual al zilei. 

Iker se spălă în sala de baie alăturată odăii sale, apoi își rase fața 
cu niște unelte demne de un prinţ. Dar cum să se desfete acum cu 
toată această bogăţie din jur când știa că-și trăiește ultimele ore? Cel 
puţin, înainte de a dispărea pentru totdeauna îl întâlnise pe faraon 
şi-şi recunoscuse greșelile. Datorită regelui, Egiptul nu va părăsi 
calea lui Maat. 

Deodată se auziră bătăi în ușă. 

— Deschideţi! Gărzile! 

Împăcat cu soarta, Iker se supuse. 

Un alt ofițer, îmbrăcat în uniformă, îl salută pe tânărul scrib. 

— Luminăţia Sa vă aşteaptă. Urmaţi-mă! 

Iker porni după el fără să șovăie. 

Văzând lumina puternică ce inundase coridoarele, îi veniră în 
minte câteva cuvinte dintr-o scriere veche: „Palatul este asemenea 
orizontului. Faraonul se înalță din el și se întoarce tot acolo, precum 
soarele”. 


Ofiţerul îl conduse pe Iker într-o încăpere mare, cu ferestre 
numeroase, în care monarhul lua masa de dimineață alcătuită din 
lapte, miere și tot soiul de pâini. 

— Așază-te, Iker, și gustă din bucatele acestea! Ai nevoie de Ka 
pentru a înfrunta ziua de azi. 

Era peste putință să înduri, chiar şi pentru scurtă vreme, privirea 
faraonului fără să simţi ca te lasă puterile. Alături de vocea sa gravă 
și statura sa impunătoare, te făcea să te crezi mic și neînsemnat. 

Dar de ce Iker avea parte de privilegiul de a mânca alături de 
rege, în loc să zacă în temniţă? 

— Caut un om cu inima curată, îi dezvălui Sesostris, un om în 
stare să vadă, să priceapă și să-şi umple spiritul cu gânduri drepte, 
un om dibaci, isteţ, reținut, cu vorba măsurată, un om care să știe 
să-şi lase deoparte frica și să caute adevărul cu prețul vieţii sale. 
Oare eşti omul acesta, Iker? 

— Mi-ar fi plăcut să fiu, Luminăţia Voastră, dar... 

— Credeai că lupti pentru Maat în timp ce potrivnicul ei, isefet, se 
folosea de tine. Totuși, dorințele tale erau pure. Ce poate fi mai 
măreț decât să scapi țara de un tiran? Și ai făptuit încă o ispravă: te- 
ai eliberat din laţ şi ţi-ai recunoscut pe de-a-ntregul greșelile. 

— Luminăţia Voastră, mi se cuvine... 

— i se cuvine o sarcină la înălțimea dorințelor tale. Te întreb 
pentru ultima oară: vrei sa fii omul despre care ţi-am vorbit? 

Iker se plecă înaintea faraonului. 

— Am să mă străduiesc din răsputeri, Luminăţia Voastră. 

— Dacă voinţa ta îşi păstrează tăria, vei izbândi să duci la capăt 
însărcinări primejdioase. Vrei să devii scriitor, nu-i așa? Atunci 
cinsteşte-i pe strămoșii tăi, căci o să ai mare nevoie de ajutorul lor. 

La ieșirea din palat, o mare surpriză îl aștepta pe Iker: Vânt-de- 
Miazănoapte, cu ochii strălucitori și urechile ciulite, purtând 
uneltele de scrib ale tânărului. 

Iker îl mângâie îndelung, iar animalul părea să trăiască și el 
bucuria revederii. Apoi Vânt-de-Miazănoapte îl urmă ţanțoş pe 
stăpânul său și pe faraon, însoţit de o trupă de arcași. 

Vrăjit, Iker descoperi imensul ţinut sacru de la Saqqara, străjuit 
de piramida în trepte a faraonului Djeser, uriașă scară înălţată spre 


cer. 

Regele pătrunse într-un locaş de veci, înăuntrul căruia se găseau 
tăiate în piatră figurile câtorva scribi de seama. 

— Ascultă vorbele celor din vechime, Iker, culege învăţătura lor 
și citește-le cărţile! Omul dispare, trupul său devine ţărână. Dar 
scrierile îngăduie fiinţei să dăinuie. Niciunul dintre noi nu e mai 
presus de cel care știe să transmită prin scris un gând însemnat, căci 
scrisul are mare putere. 

Așezat în poziţia scribului, în fața peretelui sculptat, Iker însemna 
cuvintele regelui. 

— Scribii plini de înţelepciune nu s-au îngrijit deloc să lase după 
ei urmași muritori, copii în carne și oase care să le păstreze numele. 
Dimpotrivă, moştenitorii lor sunt cărțile și învăţăturile. Scrierile lor 
sunt preoți în slujba lui Ka, tăblițele, fiii lor mult iubiți, iar 
formulele, piramida. Puterea lor fermecată îi atinge pe cei care 
citesc. Dacă vrei ca soarta să-ți fie prielnică, Iker, rămâi tăcut și 
retras, ocolește trăncăneala fără rost. Mai ales nu deveni un 
mâncăcios și nu te lăsa pradă slăbiciunilor pântecelui. Lacomul și 
nesătulul aleargă spre pierzanie. Focul cel clocotitor îi distruge. Cel 
care dă dovadă de cumpătare caută locurile în care domnește 
armonia. El seamănă cu arborele ce crește tihnit în grădină, 
înverzește şi face fructe nespus de gustoase. Umbra lui e 
binefăcătoare și își sfârşeşte zilele în paradis. Înțeleptul pătrunde 
înțelesurile scrierilor vechi, le dezleagă tainele, își stăvilește 
simțămintele și se întrece pe sine. Cât despre cel care, pe acest 
pământ, izbuteşte să cunoască formulele preschimbării în lumină, va 
ieși la lumina zilei sub orice chip doreşte și se va întoarce la locul pe 
care-l merită. 

Scriind, Iker trăia clipe de o fericire orbitoare. Îşi amintea vorbele 
generalului Sepi, despre înzestrările necesare unui scrib dornic să 
atingă înălțimile creaţiei: ascultarea, înţelegerea și stăpânirea 
focurilor. Azi, în dimineața aceasta fără seamăn, primea învățătura 
de la însuși faraonul Egiptului. 

— Tinta înţeleptului, continuă Sesostris, este să ajungă la 
desăvârşirea pe care hieroglifele o înfățișează prin masa de ofrandă, 
hotep, care mai înseamnă și „apus de soare”, clipa aceea minunată 


când o lucrare se încheie înaintea unei noi călătorii. Ne găsim încă 
departe de acea seninătate, Iker, şi va trebui să părăsim pacea 
acestui locaş de veci ca să înfruntăm înfricoșătoarea lume de afară. 

Strângându-şi uneltele, Iker se gândea la prevestirea rostită de 
căpitanul Fulgerului: „Destinul tău e să ajungi ofrandă”. Prizonierul 
scăpase de zeul mării, dar oare nu-l pândeau alte încercări, încă și 
mai cumplite? 

Regele și scribul făcură câţiva pași prin deșert. 

— Egiptul se află în primejdie de moarte, grăi Sesostris. 
Moştenirea sa spirituală e pe cale să piară, iar misterele lui Osiris nu 
vor mai fi celebrate. O vrajă a fost aruncată asupra Arborelui vieţii, 
salcâmul din Abydos. Până acum n-am putut decât să oprim 
răspândirea răului și două ramuri chiar au înverzit. Dar acest 
rezultat nu e decât vremelnic. Știm că trebuie să găsim aurul 
tămăduitor, căci doar el poate salva salcâmul. De aceea l-am trimis 
pe generalul Sepi în căutarea lui. 

— Învățătorul meu? 

— Un mare scrib este și un om al faptelor. În ciuda strădaniilor 
noastre, n-am izbutit să aflăm cine e criminalul care mânuiește forța 
lui Seth împotriva Arborelui lui Osiris. Hotărât să nimicească 
Egiptul, acest demon al întunericului se dovedeşte a fi un dușman de 
temut și iscusit. 

— Să fie oare mai-marele Binei şi al celui care, noaptea trecută, a 
trimis doi ucigași ca sa vă omoare? 

— Acestea sunt întrebările la care trebuie să găsim răspunsuri 
fără întârziere. Neîndoielnic, și alte întâmplări grave precum 
moartea lui Rudi și tulburările din Canaan sunt tot nelegiuiri ale 
aceluiași demon. Ai auzit vorbindu-se de Prevestitor? 

— Nu, Luminăţia Voastră. 

— Răzvrătitul acesta i-a îndemnat pe locuitorii din Sichem să se 
răscoale. Iar focul pare departe de a fi stins. Mulțumită noii noastre 
armate, generalul Nesmontu reușește să păstreze ordinea, dar mă 
tem de micile trupe de luptători din umbră, bine pregătiţi și greu de 
descoperit. Multă vreme, am crezut că acest om al întunericului este 
unul dintre guvernatorii provinciilor, dar acum îi bănuim pe 
cananeieni sau pe tâlharii nisipurilor. Cei din urmă nu se gândesc 


decât să prade caravanele şi atacurile lor nu pot fi prevăzute. Totuşi, 
trebuie să împuținăm stricăciunile pe care le fac și să aflăm printre 
ei una sau mai multe căpetenii care stăpânesc focul lui Seth. 

Iker aștepta să-i fie încredințată o misiune precisă și primejdioasă. 

De aceea hotărârea lui Sesostris îl lovi ca un fulger. 

— Te numesc scrib regal, în slujba directă a faraonului. Acest 
rang îți va îngădui să te numeri printre curtenii mei de vază. 

Memphisul clocotea de zvonuri nebunești, care se băteau cap în 
cap. Unii pretindeau că regele fusese ucis de către un ucenic 
măcelar, alții că o trupă de cananeieni atacase palatul şi că multe 
cete înarmate continuau încă să se lupte cu gărzile înăuntrul 
palatului, ba chiar în camerele monarhului. 

Fu nevoie ca Sesostris să apară în piața situată în fața templului 
lui Ptah, însoțit de Iker, ca bârfele să se potolească. Nu numai că 
regele era bine sănătos, dar celebră el însuşi ritualul de la amiază, 
ajutat de proaspătul scrib regal. 

Cu țeasta bandajată, meşterul măcelar se bucură să-l vadă ajuns 
la o demnitate așa înaltă pe ucenicul său de-o zi. Convins că fusese 
lovit de către unul dintre ucigașii care încercaseră să pătrundă în 
odaia faraonului, simţea chiar mândrie în legătură cu numirea lui 
Iker. Tânărul sărise în ajutorul faraonului, care îi răsplătise apoi 
curajul. 

Mulțimea gărzilor şi sosirea Purtătorului sigiliului regal Sehotep 
şi a Marelui Trezorier Senankh îi încredința pe toți cei de faţă că un 
fapt neobișnuit urma să se petreacă. O grămadă de curioși şi de 
gură-cască se înghesuiră la intrarea în templu, cu speranţa să prindă 
primii vestea cea mare. 

Când își făcu apariţia și vizirul, nimeni nu se mai îndoi că din 
clipă în clipă vor afla noutatea. În curtea cea largă, neacoperită, 
preoţii permanenţi, temporari și slujbaşii de tot soiul se întrebau 
despre ce avea să grăiască faraonul. Dar oare scăpase într-adevăr 
neatins? Şi ce pedepse va porunci? Fără îndoială că va înăspri 
supravegherea Canaanului, poate chiar și a Memphisului, fără să 
uite de soldaţii și de gărzile care n-au fost în stare să-i asigure paza. 
În sfârșit, vinovaţii fuseseră găsiţi şi arestaţi? 


Când Sesostris ieși din sanctuar, toate privirile se întoarseră spre 
uriașul care purta coroana dublă simbolizând unirea Egiptului de 
Sus şi a Egiptului de Jos. 

Pe trupul lui nu se zărea nicio rană, iar pe chip -— niciun semn de 
slăbiciune. 

— Scribul Iker să vină lângă mine. 

Șovăind, tânărul înaintă câţiva pași, apoi îngenunche. 

— Vizirul Khnum-Hotep să-l ridice. 

Vizirul îi întinse scribului mâna, surprins să-l revadă în asemenea 
împrejurări. 

— Îl numesc pe Iker pupil unic al palatului, rosti faraonul. Va 
primi rangul de Fiu regal. 

Apoi Sesostris străbătu curtea, urmat de vizir și de Iker. 

Cuvintele monarhului îi lăsară muţi de uimire pe cei prezenți. 
Unuia dintre ei aproape că i se făcu rău. Lui Medes, Secretarul Casei 
Regelui, nu-i venea să-și creadă ochilor și urechilor. Nu putea fi 
vorba tocmai de Iker, micul scrib răpit la Medamud ca să servească 
drept ofrandă zeilor! Cum izbutise acest copilandru fără familie, de 
a cărui existenţă nu știau decât vreo câţiva țărani amărâţi, să 
supraviețuiască și să apuce pe un drum care-l dusese până la faraon? 
Unul dintre oamenii de încredere ai lui Medes, falsul soldat acum 
dispărut, îi jurase totuşi că Iker era mort! 

Ce-ar fi putut să-i povestească regelui? Despre răpire, despre 
călătoria spre Punt și naufragiul corăbiei, despre atacurile și 
rătăcirile de care avusese parte. Nimic însemnat, căci scribul nu îl 
cunoștea pe Medes și nu avea nicio dovadă care să-i trezească 
bănuieli. 

Iker, o biată făptură sortită pieirii, era acum Fiu regal! Ca să 
risipească acest vis urât, lui Medes nu-i rămânea decât o singură 
cale: să-l distrugă pe Iker prin orice mijloace. 


31. 


Vizirul nu avea să-i dea nicio veste bună regelui. Mai întâi, 
cercetările legate de cei doi atacatori nu dăduseră roade. Niciunul 
dintre soldaţii sau gărzile însărcinate cu paza palatului nu-i cunoștea 
şi, cum nu se puteau folosi de Sobek ca să scotocească prin locurile 
cu faimă proastă ale Memphisului, probabil că nu aveau să afle 
niciodată de unde veneau criminalii. Apoi, căutarea urmelor 
Fulgerului nu dusese nicăieri. Nicio corabie cu acest nume nu fusese 
construită la Memphis. 

— Totuşi, a fost nevoie de lemn, de tâmplari, de un echipaj. 
Documentele au fost măsluite, nu încape îndoială, îi atrase atenţia 
Sesostris vizirului. Toate acestea nu puteau trece pe de-a-ntregul 
nebăgate în seamă. 

— Încă o dată mărturisesc că simţim din greu lipsa lui Sobek 
Păzitorul. Dar a luat apărarea oamenilor săi știindu-i vinovaţi, ceea 
ce este o faptă gravă. Dacă nu-l înlăturam din slujbă, aș fi trădat 
însărcinarea pe care mi-aţi încredințat-o. 

— Ştiu și nu te dojenesc din această pricină, Khnum-Hotep. 

— Două presupuneri mi-au venit acum în minte. Fulgerul a fost 
făurit fie la malul mării, în mare taină, și noi nu-i vom da niciodată 
de urmă, fie într-un șantier egiptean, pe ascuns, și atunci cu 
siguranță a rămas vreo dovadă. 

Regele îi chemă pe Iker și pe Sekari. 

— Luminăţia Voastră, zise cel din urmă, am dat de un fir tot 
hoinărind prin port. Unul dintre muncitori, căruia i l-am descris pe 
Cicatrice, l-a recunoscut a fi un libian de care fratele său avea grijă. 
Era iute la mânie și nu s-ar fi dat înapoi de la nimic. De aceea, îl 
lăsau să lucreze alături de ei. 

— Şi fratele? 

— A dispărut. Casa lui e goală. 

— Deci, firul s-a rupt, zise cu părere de rău vizirul. 

Monarhul se întoarse către fiul său adoptiv. 

— După părerea ta, corăbierii de pe Fulgerul erau egipteni? 


— Fără umbră de îndoială, Luminăţia Voastră. 

— Gândește-te bine, Iker! N-ai auzit de la niciunul vreo vorbă, 
oricare ar fi ea, despre construcţia acestei corăbii? 

— După spusele unui tâmplar din Kahun, Rindea, unele părți ale 
corăbiei au fost modelate la Fayyum. Dar n-am avut timp să urmez 
calea aceasta. 

— Negreșit, cea bună, își dădu cu părerea Sekari. Plec fără 
întârziere într-acolo. 

— Aşteaptă puţin! îi ceru monarhul. Iar tu, Iker, însoţește-l pe 
vizir până în camera sa de lucru. O să-ţi arate care sunt îndatoririle 
unui scrib regal. 

Khnum-Hotep și fiul adoptiv al lui Sesostris se retraseră. 

— Cercul de aur din Abydos îmi lipseşte mult, se plânse Sekari și 
mi-ar plăcea să-mi împrospătez forțele acolo. Dar, din păcate, ceva 
îmi spune că nu acesta e lucrul cel mai grabnic. 

— Şi mie mi-ar plăcea să ne strângem toţi pe pământul lui Osiris. 
Dar atâta vreme cât Egiptul se găsește într-o primejdie atât de mare, 
dorinţele noastre trebuie înfrânate. Totuși, dacă te simți atât de 
slăbit, voi face pregătirile trebuincioase. 

— Sunt încă în putere, Luminăţia Voastră. 

— Nu-ţi asumi prea multe riscuri, Sekari? 

— Nesmontu și Sepi mi-au dat cea mai bună învăţătură. 

— Felul în care Sobek a fost prins în capcană mă neliniștește. 
Asta arată că există un grup bine organizat, a cărui căpetenie știe să 
întoarcă împotriva noastră chiar dreptatea pe care noi vrem s-o 
înfăptuim. Nefericitul se zbate ca o fiară în cușcă, fără a-și putea 
dovedi nevinovăția. Du-te să-i vorbeşti, Sekari, şi încearcă să afli un 
mijloc ca să reîncepem cercetările. 

Pătrunzând în aripa palatului rezervată odăilor de lucru ale 
vizirului, Khnum-Hotep și Iker își încrucișară pașii cu cei ai lui 
Medes. 

— Sunt încântat să-l întâlnesc pe cel despre care vorbeşte toată 
lumea, zise Medes, prietenos. Hotărârea Luminăţiei Sale dă de 
înțeles că sunteţi înzestrat cu o mulțime de calități fără seamăn. 


Îngăduiţi-mi să vă felicit, Iker. Vă urez să aveţi parte de o primire 
călduroasă la curtea din Memphis. 

Tânărul se înclină scurt. 

— ȚŢIi-l prezint pe Medes, Secretarul Casei Regelui, zise Khnum- 
Hotep. Este unul dintre cei mai de vază demnitari ai statului, 
însărcinat să întocmească decretele faraonului și să le răspândească 
în tot regatul. Și-și îndeplinește fără cusur îndatoririle. 

— Aceste laude îmi merg drept la inima, dar știu că trebuie să 
arăt în fiecare zi că le merit și că nicio greșeală nu-mi va fi iertată. 

— Bine zis, recunoscu vizirul. 

— Dacă-i pot fi de folos cu ceva Fiului regal, să nu întârzie să-mi 
ceară ajutorul. Acum sunt, din nefericire, tare grăbit căci unul dintre 
oamenii mei este bolnav și vreau să-i găsesc un înlocuitor. Vă rog să 
mă iertaţi. 

Iker și gazda sa urcară pe o terasă, de unde admirară centrul 
orașului. Sub razele soarelui, clădirile şi templele păreau la adăpost 
de nenorocire și dezordine. 

— Nu ţi-ai pierdut timpul în provincia Oryx, aprecie Khnum- 
Hotep, și nu-mi pare rău că te-am instruit după metodele mele. Pe 
atunci te socoteam chiar un posibil urmaș al meu căci îi 
îndepărtasem pe fiii mei, niște neisprăviţi care n-ar fi fost în stare să 
conducă. Apoi s-a ivit acest rege, care este cu adevărat un faraon. El 
m-a învăţat să nu-mi pese de mine însumi, de mândria și amăgirile 
mele, şi m-a făcut să le plătesc scump numindu-mă vizir. 

Vocea răsunătoare a lui Khnum-Hotep îl surprinse pe Iker. 

— Stăpâneam micile mele teritorii ca un adevărat monarh și 
acum iată-mă în slujba poporului fără o singură zi de o odihnă! Cine 
putea să-și închipuie aşa ceva, dacă nu Sesostris? Supune-i-te, Iker, 
venerează-l și arată-i-te credincios căci el e chezașul lui Maat și 
brațul care aduce lumina. Doar el înfruntă fără să tremure forțele 
întunericului. În caz de înfrângere, lumea noastră va dispărea. Dar, 
de vreme ce faraonul te-a înștiințat, cunoşti gravitatea lucrurilor. 

— Sunt gata să fac tot ce-mi cereți. 

— În mod obişnuit, un scrib regal este un administrator neobosit 
al bogățiilor regatului. Dar tu nu te aştepta c-ai să te plimbi țanțoș 
în fruntea unui alai de slujbași. Regele te-a sortit altor sarcini. Mi-a 


cerut să te previn asupra nenumăratelor primejdii care te pasc aici, 
la curte. Din partea apropiaților lui Sesostris, adică generalii 
Nesmontu și Sepi, Purtătorul sigiliului regal Sehotep și Marele 
Trezorier Senankh, n-ai de ce te teme. Sunt pe de-a-ntregul devotați 
Luminăţiei Sale. 

— Medes nu aparține Casei Regelui? 

— Va face parte din ea mai devreme sau mai târziu, dacă o să 
rămână la fel de vrednic şi de priceput. Dar e vorba de toți ceilalți: 
demnitari invidioși, curteni dezamăgiţi și lacomi! Ridicarea ta 
neașteptată la un rang atât de înalt va stârni o ură pe care n-o 
cunoşti încă. Zeci de neisprăviţi au jurat deja să te ducă la pierzanie 
şi vor face asta cu mare băgare de seamă ca să nu atragă asupra lor 
fulgerele de mânie ale lui Sesostris. Din fericire, Sekari veghează 
asupra ta. Vei locui în palat și vei fi păzit zi şi noapte. Dat fiind că te 
cunosc, sunt sigur că abia aștepți să-ți începi lucrul în biblioteca 
aceea mare. 

— Mă cunoaşteţi bine, recunoscu Iker zâmbind. 

— Nu uita de chemarea ta de a deveni scriitor! Fără transmiterea 
cuvintelor puterii, nu vom putea asigura prezența aici, pe pământ, a 
lui Maat. 

Sobek Păzitorul clocotea de furie. Dacă n-ar fi fost izgonit şi dacă 
paza rânduită de el ar fi fost păstrată, faraonul n-ar fi fost victima 
unui atac întreit! 

Nevoit să-și părăsească locuinţa și cazarma unde îi antrena pe 
membrii gărzii personale a regelui, acum împrăștiați care-ncotro, 
trăia retras într-o casă micuță pe care o supravegheau permanent 
doi soldaţi care refuzau să-i vorbească. 

Despre cele petrecute aflase de la femeia care-i făcea curat şi de 
aceea nu putea deosebi bârfele de adevăruri. 

Când un tânăr cumsecade și vesel i se înfățișă, Sobek se întrebă 
oare ce capcană i se mai întindea. 

— Mă numesc Sekari și am venit la tine în taină. 

— Cine te-a trimis? 

— Faraonul. 

Sobek rânji. 


— El nu vrea nici măcar să mă primească! 

— Judecata se apropie şi nu poate să stea de vorbă cu principalul 
învinuit căci ar fi socotit părtinitor şi ți-ar grăbi astfel căderea. 

Fosta căpeteniilor a tuturor gărzilor din regat clătină din cap. 

— Să zicem că așa e... Dar vizirul are cunoștință de prezenţa ta 
aici? 

— Nicidecum! 

— Cei doi temniceri ai mei nu vor întârzia să-i dea de ştire! 

— Cu siguranţă că nu, tocmai au fost schimbaţi. Cei care le-au 
luat locul au slujit sub ordinele tale și sunt de partea ta. 

Sobek se aplecă peste fereastră și pricepu că Sekari nu mintea. 

— Înseamnă că ești cu adevărat trimisul regelui! Care e rostul 
tău, mai precis? 

— Să mă supun faraonului. 

— Și ce ţi-a poruncit? 

— Este convins de nevinovăția sa, dar nu are cum să încalce 
legea. Iar dovezile sunt strivitoare. 

— Khnum-Hotep îmi vrea capul, ăsta-i adevărul! 

— Te înșeli. Nu a avut încotro. 

— Vor să mă distrugă, iar vinovatul se ascunde în umbră. 

— Pentru ca totul să fie limpede între noi, zise Sekari grav, 
răspunde-mi o dată pentru totdeauna la o singură întrebare: îi 
acoperi pe oamenii tăi care au săvârșit nelegiuiri? 

— Deloc! Dacă printre gărzile mele ar fi existat și oi râioase le-aș 
fi găsit! Crede-mă! 

Sinceritatea lui Sobek era izbitoare. 

— Deci, regele are dreptate: ești victima unor uneltiri. Am să i-o 
spun și vizirului. 

— Şi cu ce schimbă asta lucrurile? 

— Tu ești închis aici, eu însă nu. Așa că, dă-mi o urmă ca să încep 
cercetările! 

— Din păcate, n-am niciuna! A fost numită o nouă căpetenie a 
tuturor gărzilor regatului? 

— Nu, munca ta o îndeplinesc acum mai mulți ofiţeri a căror 
pricepere lasă de dorit. 


— O să se sfâșie între ei, iar paza faraonului n-are să mai fie 
asigurată! Ce s-a petrecut, de fapt, la palat? 

— Un muncitor libian din port și un luptător necunoscut s-au 
strecurat înăuntru. Amândoi au fost omorâţi, dar n-avem nicio 
dovadă care să ne îngăduie să aflăm cine i-a plătit. Tot ce ştim este 
că nu se cunoşteau unul pe altul. Altfel spus, două grupuri diferite 
voiau să-l ucidă pe Sesostris. 

— Libieni, sirieni, cananeieni... Printre lepădăturile astea trebuie 
căutat. Femeia care-mi face curat mi-a pomenit de trei atacatori. 

Sekari zâmbi: 

— Situaţia lui Iker este deosebită, căci niște ticăloși au încercat să 
se folosească de el, îndemnându-l să creadă că uciderea faraonului e 
o faptă dreaptă. Dar, surprins de firea neobișnuită a acestui tânăr în 
timpul unei sărbători a secerișului, Luminăţia Sa mi-a poruncit să-l 
urmăresc pas cu pas. În felul acesta am aflat multe lucruri demne de 
toată atenţia. Am descoperit o trupă de luptători asiatici la Kahun și 
i-am salvat viața acestui băiat pe care un fals soldat fusese însărcinat 
să-l omoare. 

Chipul lui Sobek se înăspri. 

— Ai încredere deplină în acest Iker? 

— Regele l-a numit pupil unic al palatului și Fiu regal. 

— Şi dacă doar se preface? 

— Când ai să-l cunoști mai bine, vei vedea că Iker a înţeles 
pricina rătăcirilor sale şi că acum e gata să-și dea viața pentru 
faraon. 

Sobek părea copleşit de ciudă și descurajare. 

— Dacă vizirul mă trimite în minele de aramă, n-o să cunosc 
decât tâlhari. 

— De vreme ce eşti nevinovat, nu te lăsa pradă gândurilor negre! 

— Voi li judecat, împrejurările îmi sunt potrivnice și nu zăresc 
nicio portiță de scăpare. Dușmanii mei se numără cu zecile, iar cel 
care m-a doborât rămâne, pe mai departe, ascuns. 

— Te-ai certat cu vreun demnitar în ultima vreme? 

— Cu o mulțime! Inimile acestea sensibile nu suportă să audă 
vorbindu-se de pedepse. Vor să se bucure de pază, dar fără să aibă 
gărzi prin preajmă. 


— Bănuieșşti pe cineva? 

— Toată curtea! Am întors faptele pe toate părţile în mintea mea, 
dar în zadar! Am sfârșit prin a crede că vizirul a vrut să mă 
îndepărteze ca să-l pună pe rege în primejdie. 

— Îţi repet, Khnum-Hotep este un slujitor credincios faraonului. 

Sobek se prăbuși, neputincios, pe un scaun. 

— Am să mă îngrijesc de toate, îl încuraja Sekari, și am să te scot 
din necazul ăsta. 

Părăsindu-l pe Sobek, Sekari avu puternicul sentiment că viitorul 
avea să fie mai bun. 


32. 


Înveșmântat într-o superbă tunică albă din pânză de in, purtând 
pe cap o perucă rituală, pupilul unic Iker îl însoțea pe rege la 
sărbătoarea zeiței Useret, Cea Puternică, pe care o celebrau 
preotesele lui Hathor sub conducerea reginei. 

Tânărul se mișca de parcă trăia un vis fără sfârşit. El, săteanul 
modest, hărăzit muncii de scrib în slujba celor care nu ştiau să scrie 
şi să citească, păşea acum alături de stăpânul Celor Două Regate sub 
privirile pline de admiraţie și de invidie ale demnitarilor de la curte. 

Bineînţeles, soarta nu-i acorda decât un scurt răgaz. Aşa că se 
bucura din plin de orele acestea înălțătoare, îndeplinindu-și sarcinile 
cu o simplitate dezarmantă pentru ochii privitorilor. Multora le-ar fi 
plăcut să-și bată joc de el, tratându-l ca pe un țăran necioplit, dar 
Iker avea aerul unui scrib regal crescut la palat! De aceea începu să 
se zvonească pe ici pe colo că acest băiat nu putea fi decât un fiu 
adevărat al lui Sesostris, a cărui existență, regele, din motive tainice, 
o ţinuse ascunsă până acum. 

La rândul său, Iker aştepta acea misiune pe care monarhul nu 
avea să întârzie să i-o încredințeze. Misiune fără îndoială 
primejdioasă în care poate avea să-și piardă chiar viața. Prin 
urmare, cu riscul de a-l nemulțumi pe faraon, fiul său adoptiv 
încercă să risipească nelămuririle care-l chinuiau. 

— Luminăţia Voastră, Cercul de aur din Abydos mai există? 

— Cine ţi-a vorbit de el? 

— În timpul unui ritual de reînnoire al fostului guvernator de 
provincie Djehuty, am văzut lumina ţâșnind din două vase. 
Generalul Sepi a rostit aceste vorbe: „Tu care voiai să cunoşti Cercul 
de aur din Abydos, priveşte-i puterea”. Și Sekari pare să știe ceva 
despre el. 

— Cercul de aur izvorăște din Osiris. Când faci parte din el, nu-ţi 
mai aparții ţie însuţi, căci atunci contează doar sarcina încredințată 
fiecăruia dintre membrii lui. Treaba lor nu e nici să predice, nici să 
impună adevăruri, ci să respecte în faptele lor dreapta judecată. 


Faraonul se așeză sub un umbrar, iar Iker luă loc la dreapta lui. 

— Ai fost inițiat în primele mistere ale lui Anubis. Ce știi despre 
puterea divină? 

— Unic este zeul ascuns, mai îndepărtat decât însuși cerul, prea 
misterios pentru ca gloria lui să fie dezvăluită, prea mare pentru a 
putea fi înţeles, răspunse tânărul. Dacă îi rosteşti numele secret cazi 
îndată la pământ mort de frică! 

— O teamă bine venită, fu de părere regele, dar care nu e de 
ajuns pentru a atinge Cercul de aur din Abydos. Ai privit cu atenţie 
mijlocul cerului? 

— Seth domnește acolo asupra stelelor nepieritoare. 

— Cosmosul este trupul Marelui Zeu, iar sufletul său este energia 
care-i dă viaţă. Seth se mărginește doar la o parte a acestui cosmos, 
forţa sa se vădeşte prin fulgere, trăsnete, furtuni și vijelii. Dar Osiris 
este universul întreg, străbătut de puteri creatoare atât de 
numeroase şi de felurite încât mintea omului nu le poate cuprinde. 
Când ele se strâng la un loc, nasc un mănunchi de raze de o energie 
nemărginită. Atunci apare ceea ce noi numim o divinitate. Actul 
creator este Unu. Devenind Doi, el împlinește o căsătorie care pare 
altminteri cu neputinţă. Apoi se dezvăluie sub forma lui Trei, înainte 
de a se preschimba în milioane, rămânând, în același timp, Unu. 

— De ce, printre hieroglife, un catarg cu o flamură în vânt, dar 
legată cu grijă, reprezintă divinitatea? 

— Pentru că ea se răspândește în aerul luminos, cu ajutorul 
suflului lumii de dincolo. Ea se întrupează într-un ax care trebuie 
protejat, a cărui flamură, asemenea mumiei, susține trupul de 
lumină. Egiptul întreg este locașul iubit de divinităţi. Poţi să le 
întâlneşti în temple, în capelele umile sau în timpul sărbătorilor. 
Învață să-ți dai seama de adevăratul lor chip și de felul în care ele 
tes armonia universului. Și toate părțile acestui întreg se adună 
laolaltă pentru că Osiris rămâne pur și fără pată, căci el nu se 
amestecă nici cu dezordinea, nici cu nenorocirile stârnite de oameni. 
Misterele sale se păstrează pretutindeni. 

Lui Iker i-ar fi plăcut să-i pună întrebări regelui ceasuri întregi, 
dar sărbătoarea începu și se așternu degrabă liniștea. 


Ajutată de preotesele lui Hathor, regina ridică spre soare minerale 
de diverse soiuri, apoi puse o barcă de aur pe un altar. La proră 
stătea Useret, Cea Puternică, aceea care putea să învingă întunericul 
datorită celor patru chipuri ale sale. Cuvântul useret însemna gâtul 
care ține capul, dar și stâlpul caznelor de care erau legaţi aliaţii lui 
isefet, forţa distrugătoare. 

O preoteasă depuse în barcă un disc de aur, soarele feminin care 
lua, de asemenea, și forma unui uraeus, cobra ce scuipa foc pentru a- 
i elibera faraonului drumul. 

Dar Iker nu mai asculta cânturile și nici nu mai era atent la ce se 
petrecea, căci nu-și putea lua ochii de la tânăra preoteasă, care se 
tinea aproape de regină. 

Era ea. 

Chiar ea, frumoasa mereu prezentă în mintea și-n visurile sale și 
de care se îndrăgostise nebunește. 

Iker îi pândea fiecare gest, fiecare pas, sperând că privirile lor se 
vor încrucișa, măcar pentru o clipă. Dar preoteasa nu-și ridică ochii 
şi ritualul, dureros de scurt, după părerea lui Iker, luă sfârşit. 

Și dintr-odată o altă speranţă puse stăpânire pe el: acum nu mai 
era un biet scrib, ci fiul adoptiv al faraonului Sesostris! Și acest rang 
îi îngăduia să-i vorbească preotesei. 

Dar pornirea aceasta se stinse iute. Tot ceea ce i-ar fi putut spune 
ar fi fost niște vorbe serbede și fără rost. Dacă s-ar fi arătat prea 
înflăcărat, ea l-ar fi respins, fără îndoială. 

Vocea adâncă a regelui îl smulse din vârtejul gândurilor sale. 

— Ai priceput însemnătatea acestui ritual? 

— Nu cred, Luminăţia Voastră. 

— Să fii la fel de sincer mereu. Altfel, învățătura pe care ţi-o dau, 
se va încheia. Trebuia să fii călit pentru a pleca în misiunea pe care 
vreau să ţi-o încredinţez. Strălucirea discului de aur și focul cobrei 
au pătruns în trupul și în sufletul tău. 

— Luminăţia Voastră, o cunoaşteţi pe tânăra preoteasă care o 
ajuta pe regină? 

— De obicei locuieşte la Abydos. 

— Cum o cheamă? 


— Poartă un nume faimos, Isis, cel al soţiei lui Osiris. Această 
tânără femeie și-a închinat viaţa templului și misterelor lui. 

Dezvăluirea regelui îl făcu pe Iker să-și piardă orice nădejde: 
frumoasa Isis rămânea cu neputinţă de atins. 

Sekari era încăpățânarea întruchipată, mai cu seamă când își 
punea în gând să salveze un nevinovat. Totuși, viitorul lui Sobek i se 
părea deocamdată întunecat. 

Sekari se bizui pe o judecată simplă: cei care îi pătaseră renumele 
lui Sobek trebuiau să fie tare mândri de isprava lor și n-ar fi pierdut 
prilejul să se laude cu ea. 

Așa că omul de încredere al lui Sesostris îi ceru vizirului toate 
rapoartele privitoare la orice incidente, chiar neînsemnate, care se 
petrecuseră după înlăturarea lui Sobek. 

În fața mulțimii de documente, lui Sekari îi veni să se lase 
păgubaș. Așa că ceru ajutorul a doi scribi care împărţiră înscrisurile 
după gravitatea faptelor: încăierări prin taverne, furturi din târg, 
certuri în familie, nemulțumiri legate de măsurarea terenurilor... 
Apoi Sekari îşi începu cercetările cu ce era mai rău: o crima la 
Memphis și doi bărbați omorâţi când încercaseră să treacă hotarul 
de nord-est. 

Crima avusese loc după o ceartă aprigă între doi veri, pentru un 
palmier bătrân de trei sute de ani. În cele din urmă se luaseră la 
bătaie și cel mai sprinten dintre ei îi zdrobise celuilalt capul cu o 
bâtă. 

Dar lucrurile acestea nu avea nicio legătură cu Sobek. 

În schimb, încercarea de trecere a hotarului prezenta un amănunt 
demn de toată atenţia: cei doi bărbaţi nu aveau de gând să pătrundă 
în Egipt, ci să-l părăsească! 

Sekari plecă degrabă la postul de pază ca să stea de vorbă cu 
ofiţerul care semnase raportul. Înarmat cu un ordin scris din partea 
vizirului, fu primit cu respect. 

— Povesteşte-mi tot! 

— Cei doi bărbaţi s-au apropiat paşnici, fără să pară că ascund 
ceva. Totuşi, mutrele lor n-au fost pe placul soldaţilor mei și ei nu se 
înșală! Erau cananeieni, fără îndoială. I-am întrebat încotro merg. 


„Ne întoarcem acasă, la Sichem, mi-au răspuns, iar documentele 
noastre sunt fără cusur”. Apoi cu trufie le-au scos și mi le-au arătat. 
Pe tăbliță scria: „Moarte armatei egiptene, trăiască răzmerița din 
Canaan!” Când am început să ţip la ei, au rupt-o la fuga, dar arcașii 
i-au doborât. Doi răzvrătiți mai puţin. 

Sekari se încruntă. 

Sau cei doi îşi căutau moartea cu orice preţ, sau... nu știau să 
citească! Cineva le dăduse acel document lăsându-i să creadă că e 
un permis de liberă trecere, astfel încât soldaţii care păzeau hotarele 
să fie îndreptăţiți să-i ucidă. 

— Ştii cum îi chema pe netrebnici? întrebă Sekari fără prea multă 
nădejde. 

— Din nefericire nu, dar îmi place să desenez. Și cum aceasta a 
fost fapta cea mai gravă petrecută aici, le-am desenat chipurile. 

Sekari tresari. 

— Arată-mi-le. 

— Nu stăpânesc prea bine acest meşteşug, te previn! 

Dar se dovedi că ofiţerul mânuia pensula cu multă iscusință. 

— Le iau cu mine, zise Sekari. 

Când gărzile se îndreptară spre Nas-Subţire, olarul, care locuia 
acum într-un cartier al Memphisului înțesat de oameni, apucă un 
baston și începu să-l învârtă deasupra capului. 

— Nu vă apropiaţi că altminteri vă arăt eu vouă! 

— Venim din partea vizirului, care vrea să te vadă grabnic. 

— Şi cine-mi spune mie că nu sunteți falși soldaţi, ca și ceilalți? 

— Eu, rosti răspicat Sekari. 

— Dar tu cine ești? 

— Trimisul faraonului. Nimeni nu se va atinge de tine în prezența 
mea. 

Olarul se mai domoli puţin. 

— Ce mai vreţi de la mine? 

— Trebuie să verificăm ceva în faţa vizirului. 

— Chiar a vizirului însuși? 

— Te aşteaptă, așa că nu te mai codi atât! 

Neîncrezător, olarul se învoi totuși să-l urmeze pe Sekari. 


Când văzu că acesta îl conduse până în odaia de lucru a lui 
Khnum-Hotep, pricepu că nu-şi bătea jos de el. Dar era hotărât să nu 
dea înapoi. 

— Nu-mi retrag plângerea, dacă asta aveţi de gând să-mi cereţi! 
M-au atacat, m-au rupt în bătaie și mi-au furat corabia! Chiar dacă 
vinovatul e căpetenia gărzilor, și eu, doar un simplu olar, cer să se 
facă dreptate! 

— Aceasta şi e îndatorirea mea, îi reaminti Khnum-Hotep. Oricine 
ar fi păgubașul, dreptatea nu se schimbă. De aceea Sobek Păzitorul 
va fi judecat. 

— Bine, am încredere atunci. 

— Priveşte chipurile acestea! 

Khnum-Hotep puse sub ochii olarului desenele pe care Sekari le 
adusese de la postul de pază al hotarelor. 

Nas-Subţire înșfăcă papirusurile. 

— Ei... Ei sunt, cei doi soldaţi care m-au jefuit! l-aţi găsit. Vreau 
să-i văd îndată. Tâlharii! 

— Sunt morţi, îl înștiinţă vizirul. Nişte cananeieni care s-au dat 
drept soldați aflați sub ordinele lui Sobek, ca să arunce totul în 
spinarea lui. Deci, îi recunoşti pe cei care te-au atacat. 

— Bineînţeles că-i recunosc! Ei sunt și nimeni alţii! 

Și în timp ce un scrib însemna vorbele olarului, Sekari alergă spre 
casa lui Sobek Păzitorul. 


33. 


— Vreo veste de la generalul Nesmontu? îl întrebă faraonul pe 
Sehotep, Purtătorul sigiliului regal. 

— Armata s-a desfășurat în Canaan, Luminăţia Voastră, fără să 
întâmpine opreliști. 

— Lucrările de pe șantierul de la Dachur înaintează, grăi Marele 
Trezorier Senankh. Munca lui Djehuty e demnă de toată lauda, 
meșterii nu duc lipsă de nimic, iar materialele ajung la ei fără 
întârziere. Din păcate, nu au primit nicio veste de la Sepi. Presupun 
că înfruntă mari greutăți. 

— Tăcerea aceasta nu e neapărat îngrijorătoare, își dădu cu 
părerea Sehotep. Prudent şi neîncrezător, Sepi o să ne dea un semn 
doar după ce va găsi aurul. 

— Nu numai că au încercat să mă ucidă, reaminti monarhul, dar 
s-au atins şi de apropiații mei ca să-i dezonoreze și să-i îndepărteze 
de mine. Tu, Senankh, ai scăpat din capcană, tu, Sehotep, ai 
prevăzut-o şi ai întors-o chiar împotriva făptașilor. Dar Sobek a fost 
aproape de un sfârșit nefericit. Fiţi cu mare bagaje de seamă, căci 
vor urma și alte încercări de acest fel. 

— Şi nici măcar nu bănuim cine e vinovatul! se înfurie Senankh. 

— Luminăţia Voastră, vreunul dintre demnitari v-a cerut, în 
ultima vreme, să-l ridicați în rang? întrebă Sehotep. 

— Niciunul nu a dat glas unei astfel de dorințe. 

— Păcat... Mă gândeam că vinovatul s-a lăsat pradă mândriei și 
dorinţei de a dobândi mai multă putere, săvârșind astfel greșeala de 
a se da de gol. De fapt, e mai şiret decât îl socoteam eu. 

— Dar dacă e vorba de un străin, nu de un egiptean? sugeră 
Senankh. 

— Se poate, recunoscu Sehotep. Atunci înseamnă că şi-a 
răspândit iscoadele chiar în inima Memphisului? 

— Dat fiind că Sobek și-a primit înapoi vechea slujbă, îi lămuri 
Sesostris, va începe noi cercetări. Chiar de acum se îngrijește iar de 
paza palatului. După dezvăluirile lui Iker, cel mai grabnic lucru este 


să-l prevenim pe primarul din Kahun. l-am trimis poruncă să-i 
supravegheze îndeaproape pe luptătorii furișaţi în oraș cu speranţa 
că, într-un fel sau altul, ne vor conduce la căpetenia lor. 

— Și dacă, dimpotrivă, o să încerce să pună stăpânire pe Kahun? 
se neliniști Sehotep. 

— Dacă n-am fi avut cunoștință de existenţa lor, poate ar fi 
izbutit. Dar acum îi vom strânge de gât. Cum a primit curtea 
numirea lui Iker? 

— Aşa cum aţi prevăzut, Luminăţia Voastră, răspunse Senankh: 
cu mirare și invidie. Mulţi dintre cei care se socoteau mai 
îndreptăţiți decât el să capete acest rang îl privesc cu ură. Dar 
băiatul acesta mi se pare mai tare decât granitul. Nici dojenile, nici 
laudele nu-l ating. Nu-l interesează decât calea pe care și-a ales-o. Și 
nimic nu-l va opri. 

— Dar tu, Sehotep, cum îl găsești pe Iker? 

— După unirea Egiptului, Luminăţia Voastră, el e pentru mine a 
doua pricină de adâncă uimire. Poţi să juri că acest scrib trăiește de 
când se știe la palat! Pur și simplu, ghicește care sunt gesturile 
cuvenite și se poartă fără cusur. Bineînţeles, bârfele zic că e sânge 
din sângele vostru. 

— Dar n-a devenit, oare, fiul meu? Am să-i încredinţez o misiune 
neasemuit de grea, care ne va îngădui să aflăm unde a fost 
construită în taină o corabie, trimisă apoi spre Punt. 

— Pizmuitorii vor crede că vreţi să-l alungaţi de la curte şi se vor 
arăta încântați! exclamă Senankh. 

— Iertaţi-mi îndoiala, începu Sehotep, dar credeţi că acest tânăr 
este îndeajuns de călit ca să pornească pe drumul acesta? 

— Destinul lui Iker nu seamănă cu al nimănui altcuiva. Ceea ce 
are el de împlinit depășește marginile înțelegerii şi nimeni n-ar şti ce 
să facă în locul lui. Dacă dă greș, vom fi toți în mare primejdie. 

Era mai bine să nu-ți atragi mânia lui Sobek, nici măcar din 
pricina unei pânze legate neîngrijit în jurul șoldurilor sau a unei 
cotiere din piele prost aşezate. Păzitorul lucra zi şi noapte ca să 
pună în ordine paza palatului pe care înlocuitorii săi se grăbiseră s-o 
distrugă. 


Sobek îi chemă la el, unul după altul, pe oamenii săi care 
săvârşiseră greşeli în timpul groaznicei nopţi când nemernicii aceia 
încercaseră să-l omoare pe faraon. Din pricina furiei sale 
dezlănţuite, pereţii odăii lui de lucru se clătinau. Chiar și ofițerii săi 
apropiați tremurau în sandalele lor, așteptând sfârșitul furtunii. Unii 
dintre vinovaţi aveau să petreacă mulți ani de aici încolo în 
garnizoane de provincie, unde sarcina lor cea mai anevoioasă avea 
să fie numărarea boilor și a vacilor. 

Apoi Păzitorul verifică dacă soldaţii din garda personală a 
faraonului nu-și pierduseră îndemânarea și se antrenau zilnic din 
greu. 

Când Sobek vru să-i prezinte monahului raportul său, îl găsi în 
tovărășia lui Iker. 

— Încă nu l-ai întâlnit până acum pe fiul meu adoptiv, zise 
Sesostris. Iker, iată-l pe Sobek Păzitorul, căpetenia tuturor gărzilor 
din regat. 

— Slăvit fie Ka-ul tău! grăi tânărul. 

— La fel, răspunse Sobek, încordat. Cu riscul de a-l jigni pe Fiul 
regal, aș vrea să vă vorbesc între patru ochi, Luminăţia Voastră. 

Cu încuviințarea monarhului, Iker se retrase. 

— Trei oameni au încercat să vă omoare, Luminăţia Voastră, 
începu Sobek. Doi dintre ei sunt morţi. Al treilea este Iker. 

— Neîncrederea ta nu mă surprinde şi nici nu mă supără. Dar te 
asigur că eu nu mă îndoiesc de acest băiat. 

— Lăsaţi-mă totuși să-l supraveghez. 

— Chiar îți poruncesc asta căci viața lui, ca și a mea, e 
amenințată. 

Sobek nu-și ascunse descurajarea. 

— Înlăturarea mea făcea parte dintr-un plan bine hotărât: 
răspândirea a numeroase iscoade în Memphis și, fără îndoială și în 
alte părți, începând cu Kahun, urmând ca apoi să ia naştere în aceste 
orașe grupuri puternice de luptători din umbră. Ei se bucură, 
bineînțeles, și de sprijinul unor oameni din popor și chiar al 
slujbașilor, unii naivi, iar alții dornici să vă răstoarne de pe tron. 
Lucrurile mi-au scăpat de sub control şi am priceput cu întârziere ce 


se petrece. M-am purtat ca un orb. Nu sunt la înălțimea încrederii 
voastre, de aceea vă cer să mă înlocuiți. 

— Chiar asta speră duşmanul, socoti faraonul. Crezi că vreau să-i 
ofer prilej de satisfacţie? 

După ce întreaga dimineață lucrase alături de vizir, Iker se plimba 
acum prin grădina palatului, împreună cu regele. Sicomori, 
tamarini, rodii și smochini răspândeau o umbră nespus de plăcută. 
Aici, lumea părea alcătuită doar din frumusețe și seninătate. 

— Khnum-Hotep e mulțumit de munca ta, Iker. Chiar și cei mai 
clevetitori sunt nevoiți să tacă pentru că nu te arăţi înfumurat și 
ocoleşti ospețele. 

— Mai am atâtea de descoperit, Luminăția Voastră! Khnum-Hotep 
mă călăuzește cu grijă, dar numai ceea ce faci tu însuţi pătrunde în 
adâncurile minţii. În privinţa turmelor... 

— Am o altă misiune să-ți încredinţez. 

Cufundându-se în sarcinile sale administrative, Iker se străduise 
să uite că monarhul avea să rostească aceste cuvinte mai devreme 
sau mai târziu. Un timp, chiar se amăgise cu falsa tihnă a unui trai 
de răsfățat al sorții. 

— Sunt mai multe ţinte pe care trebuie să le atingi, continuă 
Sesostris. Mâine pleci cu Sekari spre Fayyum. Vei purta asupra ta 
pecetea de Fiu regal, dar să nu te foloseşti de ea decât atunci când 
nu mai ai încotro. Încearcă să treci nebăgat în seamă, căci nu știm 
cine este vrăjmașul nostru şi unde se ascunde. Mulțumită 
cercetărilor din biblioteca Locașului Vieţii din Abydos, am aflat că 
undeva în Fayyum a fost sădit cu multă vreme în urmă un salcâm 
închinat zeiţei Neith. Dacă izbuteşti să-l găsești, va fi un ajutor 
nesperat pentru salcâmul lui Osiris. Apoi dă-ți silința să descoperi 
şantierul unde a fost construit Fulgerul. După aceea, întoarce-te la 
Kahun și caută să nimicești planurile asiaticilor. 

Un gând dureros îl fulgeră pe Iker. 

— Luminăţia Voastră, moartea scribului Heremsaf... 

— Presupun că e o crimă. Îl socoteam un slujitor credincios. Când 
mi-a cerut îngăduinţa să te inițieze în primele mistere ale lui Anubis, 
mi-a vorbit cu multă convingere despre tine. 


— Primarul din Kahun ne este aliat sau dușman? 

— Când a fost numit părea însufleţit de cele mai bune gânduri. 
Dar puterea îi schimbă adesea pe oameni. Tu trebuie să vezi de 
partea cui se află acum. 

— Aţi ştiut mereu totul despre mine, Luminăţia Voastră, despre 
dorinţele, speranţele și grijile mele. E adevărat, nu-i așa? 

— Petrece o după-amiază liniștită în această grădină, fiul meu. 
Am să mă întorc cât mai iute. 

Și zicând acestea, Sesostris se îndepărtă, lăsându-l pe Iker năucit. 

Era prima oară când regele îl numea „fiul meu”. Aceste două 
cuvinte, atât de simple şi de obișnuite, stârniseră deodată un ecou 
puternic în inima lui Iker. 

O altă lume i se deschidea înainte. O lume în care nu se mai lupta 
pentru el însuși, ci pentru tatăl său, faraonul Egiptului. 

Deși grădina era încântătoare, Iker nu avea deloc poftă să 
lenevească pierdut în visare. Trebuia să-și pregătească bagajele și să 
obțină o hartă cât mai amănunţită a Fayyumului care să conţină 
aşezarea sanctuarelor și a teritoriilor sacre. 

Chiar în clipa în care părăsea locurile acestea unde domnea 
pacea, dinspre miazăzi se stârni un vânt atât de blând și de 
înmiresmat, încât tânărul rămase nemișcat, bucurându-se de adierea 
lui. 

Și deodată avu o nălucire. 

Ea. 

Fa care venea spre el împreună cu vântul de miazăzi pe care-l 
încarnase într-un dans ritual menit să aducă apa înnoitoare și să facă 
să înflorească viața. 

Pe fruntea sa, împodobită cu o bentiță aurită, se înşirau boboci de 
lotus alb și albastru din care izvora o lumină strălucitoare. 

Frumuseţea sa nu putea fi cuprinsă în cuvinte, căci părea 
nepământeană. 

Iker închise ochii, apoi îi deschise iară. 

Isis stătea tot în faţa lui. 

— Mi-e teamă să nu vă deranjez, zise ea cu o voce atât de 
învăluitoare, că tânărul scrib abia reuși să îngâne câteva cuvinte. 

— Nu, nu... Deloc! Eu... căzusem pe gânduri. 


— Îmi place mult rodiul acesta, îi destăinui Isis privind spre cel 
mai bătrân arbore din grădină. Rămâne înflorit în toate 
anotimpurile, nimic nu-i micşorează splendoarea. Când o floare se 
ofileşte, o alta crește degrabă. 

— Din păcate, nu la fel se întâmplă și cu salcâmul lui Osiris. 

Chipul tinerei preotese se întristă. 

— Dacă viaţa mea i-ar fi de folos, n-aş șovăi nicio clipă s-o 
jertfesc. 

— Regele mi-a încredinţat o misiune primejdioasă: să mă întorc 
la Fayyum ca să înăbuș acolo o răzmeriță și să obțin un leac pentru 
Arborele vieţii. 

— O ramură din salcâmul lui Neith. 

— Cunoașteţi taina aceasta? se miră Iker. 

— Sarcina mea e să caut în arhivele din Abydos. Însă, chiar dacă 
a existat, arborele acesta a pierit de mult. 

— Dacă a supravieţuit, am să-l găsesc! 

Înflăcărarea lui Iker o făcu pe tânăra femeie să zâmbească. 

Scribul simţi că nu-i putea ascunde nimic lui Isis. 

— Am vrut să-l ucid pe Sesostris, mărturisi Iker, căci îl socoteam 
un tiran de la care mi se trăgeau toate nenorocirile. 

Apoi dintr-o suflare, îi povesti toate peripeţiile și frământările lui. 

— De vreme ce faraonul v-a ales drept fiu adoptiv, observă ea, 
înseamnă că sunteţi un om drept şi cinstit. 

— Dar tu îmi ierți rătăcirile? 

Punând o întrebare atât de nepotrivită, Iker avu certitudinea că 
tocmai săvârșise o mare greşeală, poate de nereparat. 

Dar Isis zâmbi din nou. 

— Luminăţia Sa a luat deja o hotărâre. De ce a mea ar fi diferită? 
Sinceritatea voastră mă impresionează. Și venind din partea unei 
persoane de rang înalt, chiar mă onorează. 

— Nu sunt decât un scrib din Medamud! se împotrivi Iker. 

— Sunteţi Fiu regal şi vă datorez respect. 

Prins în capcană, Iker nu izbuti să găsească întocmai cuvintele 
potrivite pentru a-i dezvălui sentimentele sale și faptul că ea, doar 
ea, îl salvase de atâtea ori. 

— Plecaţi curând spre Abydos? 


— Mâine. 

— Ce loc neasemuit! 

— Nu-mi este îngăduit să vorbesc despre el. Mereu am vrut să 
trăiesc acolo, cât mai aproape de izvorul sufletului Egiptului. 

— O să... o să vă întoarceţi la Memphis? 

— Mă supun poruncilor regelui și ale marelui preot. 

O clipă, doar o clipă, Iker crezu că zărește în privirea ei o licărire 
slabă în semn că pricepea ceea ce el încercase în zadar să-i spună. 

Dar peste câteva clipe Isis avea să se îndepărteze și să dispară. 

Cum s-o mai rețină puţin? 

— M-aţi putea lamuri în privinţa unei întâmplări ciudate? întrebă 
el. Lângă un iaz, am văzut o femeie cu un păr minunat și pielea 
foarte netedă. Ce zeiță încarna? 

— Pe Useret, Cea puternică, stăpâna uraeusului și soarele 
feminin, răspunse Isis. E un privilegiu că vi s-a arătat, dar ați scăpat 
dintr-o mare primejdie nerostind formulele de îmbunare. Dar acum 
n-aveţi a vă teme de nimic, căci a fost slăvită în timpul ritualului la 
care ați luat parte. Poate chiar o să vă ajute să vă îndepliniți 
misiunea. 

— O să... o să vă mai văd? 

— Destinul e cel care hotărăște. 


34. 


Medes nu se hotăra ce să facă pe viitor în privința lui Iker: să-i 
ruineze puţin câte puțin renumele sau să nu-i dea nicio atenţie? La 
început, crezuse că fiul adoptiv al lui Sesostris, mândru de 
importanţa pe care o dobândise, va ocupa un loc însemnat la curte, 
apoi văzuse că tânărul lucra sub conducerea vizirului Khnum-Hotep, 
ca orice alt scrib regal, nu lua parte la niciun ospăț, nu legase 
prietenii cu demnitarii și nu profita de poziţia lui. 

În același timp mirat și bănuitor, Medes îl invitase la el acasă, să 
ia masa împreună şi să stea de vorbă ca să-l poată cântări mai bine. 
Acest scrib de provincie era, oare, atât de mulțumit de soarta sa 
încât prefera să rămână în umbră sau nu era vorba decât de un plan 
şiret care va da roade peste ceva vreme? Dar cel mai probabil lucru 
era că Iker se comporta astfel din porunca regelui. Știind că acest 
„pupil unic” nu era capabil de fapte mari, Sesostris îl sortise 
muncilor administrative unde n-ar fi deranjat pe nimeni. 

— Stăpâne, îl vesti intendentul, Fiul regal nu poate să vă onoreze 
invitaţia. 

— Din ce pricină? 

— A părăsit Memphisul. 

La palat, Medes încercase să adune informaţii, dar nu obținu 
decât una singură: Iker se urcase pe o corabie ce pornise spre 
miazăzi. Călătorea doar împreună cu măgarul său. Această plecare 
lipsită de strălucire semăna cu o dizgrație. Nemulțumit de scrib, 
Sesostris îl trimisese oare înapoi în provincia sa pentru ca nimeni să 
nu mai audă niciodată vorbindu-se de el? 

Înviorat, Medes primi, adusă de mesagerul său, o scrisoare 
încifrată din partea Libanezului. Pierdute într-un talmeș-balmeș de 
formule curtenitoare, se găseau cuvintele așteptate de Medes: 
„Vreau să vă văd neîntârziat”. 

t 
— Beți o cupă cu vin, scumpe prietene? îl îmbie Libanezul. 
— Am renunțat la masă ca să vin la tine și sper să nu-mi pară rău. 


— Marele stăpân se învoieşte să vă întâlniți lângă Abydos, pe o 
corabie care-mi aparține. 

— Bine, iată care sunt condiţiile mele: Gergu se va afla la bordul 
corăbiei încă de la plecarea ei din Memphis, iar eu voi sosi la locul 
hotărât prin propriile mijloace. 

— Cum doriți. 

— Vei fi și tu acolo? 

— Mă reţine aici negoţul nostru, care înfloreşte de la o zi la alta, 
răspunse Libanezul, mieros. 

Medes îl privi ameninţător. 

— Ai de gând să mă păcălești? 

— Ar însemna să fiu nebun! Mulțumită învoielilor noastre, câștig 
o avere și duc o viaţă îndestulată și tihnită. 

— Şi stăpânul tău, de asemenea? 

— El e altfel. Fiecare cu plăcerile lui. 

— Un bărbat învăluit în mistere! 

— Nu-i place să vorbesc despre el. 

— Dacă încearcă să-mi facă rău, n-o să scape ușor. 

— Nicidecum, Medes. Dorește să vă întâlniți ca să întărească 
înțelegerea pe care-o avem deja și nimic mai mult. 

t 

De la prima vedere, Gergu şi căpitanul aflat în slujba Libanezului 
simțiră simpatie unul pentru altul. Lui Gergu îi plăcea acest luptător 
cu fața încrâncenată și părul încâlcit, grosolan și capabil să omoare 
fără să încerce nici cea mai mică emoție, iar înfățișarea greoaie și 
brutală a lui Gergu fu pe gustul căpitanului. 

— Trebuie să scotocesc corabia de la un capăt la altul. 

— Asta se poate face şi cu o cupă în mână, nu? 

— Se poate, recunoscu Gergu. 

— Am un vin cam aspru, dar care alunecă bine. 

Gergu goli iute cupa. 

— ÎI găsesc totuşi cam acrișor. 

— O să se îndulcească de-a lungul Nilului! 

Gluma îi înveseli pe amândoi și verificarea corăbiei se desfăşură 
într-o atmosferă destinsă. Gergu nu descoperi nimic care să-i dea de 


bănuit. Echipajul număra zece oameni neînarmaţi, iar încărcătura 
era alcătuită doar din peşte uscat și urcioare cu vin. 

— Te-ai liniștit, Gergu? 

— Dezleagă parâmele, căpitane. 

Tot drumul, cei doi noi prieteni nu se opriră din băut. Gergu 
lăudă meritele lui Medes, căpitanul, pe cele ale Libanezului. 
Corăbierul vorbi cu mândrie despre negoțul cu lemn preţios făcut pe 
ascuns, apoi îi destăinui lui Gergu că visa să aibă o turmă de vite și 
să mănânce carne în fiecare zi. 

— De pe corabia ta lipsesc femeile, se plânse Gergu. 

— Am vrut să iau una cu noi, dar Libanezul mi-a interzis. 

— Nu-i plac femeile? 

— Lui da, dar marele stăpân se pare că nu e dintre cei petrecăreți. 

— Îl cunoşti? 

— Nu l-am văzut niciodată. 

Corabia se opri chiar înainte de Abydos. Ascunsă într-un stufăriș 
adânc și înalt, în apropierea malului, nimeni n-ar fi putut s-o 
observe. Dacă aveau să apară gărzile Nilului, căpitanul va ticlui o 
minciună, cum că fusese atacat de niște hoți și acum trebuia să-și 
repare corabia. După spusele Libanezului, însuși marele stăpân 
alesese locul acesta. 

— Te las, zise Gergu. Mă duc să-l caut pe stăpânul meu. 

După plecarea lui, căpitanul se întinse pe punte și adormi. 

t 

Preotul permanent Bega era nedumerit. 

— Medes, de ce ţii neapărat să te însoțesc la această întâlnire? 

— Ca să ne pecetluim o dată pentru totdeauna înțelegerea. 

Gergu și Medes, care se dădea drept ajutorul acestuia, trecuseră 
de pază fără nicio greutate, apoi ceruseră să stea de vorbă, ca de 
obicei, cu Bega pentru a afla dacă preoților nu le lipsește nimic. Și 
cum lucrurile acestea se petrecuseră întocmai şi înainte, soldaţii care 
vegheau asupra Abydosului nu le dădură nicio atenţie. 

— Cine e acest „mare stăpân”? întrebă Bega. 

— Unul care ne va ajuta să ne îmbogățim și mai mult, fără să 
atragă bănuieli asupra lui. Prezenţa voastră va fi dovada că noi doi 


ne descurcăm de minune împreună. Și nu vă ascund dorința mea cea 
mai tainică: să-l răsturnăm pe Sesostris de la putere cât mai iute. 

— Şi dacă nu e decât un tâlhar de rând? 

— Libanezul nu se încurcă în furtişaguri mărunte, iar stăpânul 
său n-are cum să fie mai prejos. Puteţi ieși cu uşurinţă din Abydos? 

— Preoţii permanenţi nu sunt întemnițați aici, îi reaminti Bega. 
Dar dacă ni se întinde o capcană? 

— Gergu a cercetat corabia unde va avea loc întâlnirea, iar 
oamenii lui stau la pândă prin preajmă. În caz de primejdie, vor sări 
să ne apere. Credeţi-mă, Bega, am pus totul la cale cu multă băgare 
de seamă. Sunt convins că împreună vom ajunge departe. 

t 

Gergu se apropie cu barca de corabie. 

Totul părea liniştit. 

— Căpitane! Eu sunt, Gergu. 

Încordându-și auzul, Gergu desluși niște sforăieli, apoi, urcând la 
bord, îi găsi pe căpitan și echipajul său beți morți. Atent, mai scotoci 
o dată corabia fără să descopere nimic îngrijorător. 

Apoi, coborând iar în barcă, Gergu vâsli până la corabia lui 
Medes, legată la mal puţin mai departe. 

— Puteţi veni. 

— Oamenii tăi sunt bine așezați, Gergu? 

— Paza e asigurată. 

Medes îl trezi pe căpitan cu o lovitură de picior în coaste. 
Corăbierul mormăi nemulţumit și deschise ochii. 

— Ştii când trebuie să sosească stăpânul tău? 

— Nu, nu... Eu, unul, pot să-l aștept oricât. 

— Fă curat în cabină până atunci! 

Căpitanul îi zgâlțâi pe membrii echipajului și răstindu-se la ei 
arțăgos, îi puse la muncă. 

Deodată, strecurându-se prin stuf, apăru un bărbat având capul 
acoperit de o glugă. 

— Haideţi, Bega! îl încurajă Medes. N-aveţi a vă teme de nimic. 

Mai degrabă stângaci, cu pași șovăielnici, preotul permanent 
începu să se cațăre pe scară. Pricepând că Bega ar fi putut cădea în 


orice clipă, Medes se repezi să-l sprijine. Fără îndoială, sprinteneala 
nu era punctul cel mai tare al preotului. 

Cu răsuflarea tăiată, Bega se aşeză pe un scăunel cu trei picioare. 

— Toată lumea e aici? întrebă el. 

— Nu lipseşte decât gazda noastră. 

Și se puseră pe așteptat. Bega își ţinea faţa plecată, Gergu bea pe 
ascuns, iar Medes se plimba cu pași mari de colo-colo pe punte. 

În cele din urmă, istovit și pierzându-și răbdarea, prinse a zbiera 
la căpitan, care, încă ametit, se sprijinea de marginea corăbiei. 

— Nu suport să-și bată cineva joc de mine! Am să plec chiar 
acum, iar tu ai să-mi plătești scump pentru jignirea asta! 

O voce blândă și amenințătoare totodată îl ţintui pe Medes 
locului. 

— Pentru ce atâta furie fără rost? Iată-mă! 

Bărbatul stătea în picioare la proră, deşi nimeni nu-l văzuse 
venind. 

Înalt, bărbos, cu un turban pe cap, cu faţa trasă, acoperit de o 
mantie din lână ce-i cobora până la călcâie, avea ochii roșii, adânc 
înfundaţi în orbite. 

Gergu scăpă cupa din mână, Bega înțepeni, iar Medes râmase cu 
gura căscată. 

— Cine... cine sunteți? 

— Eu sunt Prevestitorul. lar voi trei veţi deveni ucenicii mei 
credincioși. 

„Un nebun, un nebun!” își zise Medes și-i făcu semn lui Gergu să- 
şi cheme oamenii. 

— Zadarnic, grăi Prevestitorul. Eu sunt stăpân acum peste corabia 
ta. Neisprăviţii tocmiți de Gergu n-au putut ţine piept oamenilor 
mei. 

Răsărind dintre trestii, Gură-Pocită şi Shab Strâmbu” azvârliră pe 
punte câteva căpăţâni și mâini tăiate. 

— Lăsaţi-mă să plec, îl imploră Bega cu voce tremurătoare. 

— Nimeni nu va părăsi corabia înainte să-mi primească poruncile 
și să-mi jure supunere, arătă Prevestitorul cu blândeţe. 

Gergu încercă totuși să se arunce în apă, dar gheare de șoim i se 
înfipseră în umăr. Urlând de durere, fu nevoit să îngenuncheze. 


— Dacă o iei de la capăt, o să-ţi smulg ficatul, îi spuse 
Prevestitorul. Ai să mori prosteşte, în loc să faci avere! 

— Sunteţi... sunteți într-adevăr stăpânul Libanezului? întrebă 
Medes, fermecat. 

— A învăţat pe pielea lui să nu mă trădeze și să-mi dea ascultare. 
Să vă servească drept pildă căci, împreună, vom duce la bun sfârşit 
planuri măreţe. Ideile voastre sunt bune, dar v-aţi izbit de niște 
vrăjmași de temut şi până acum aţi cules roade înșelătoare. Marele 
Trezorier Senankh, Purtătorul sigiliului regal Sehotep, generalul 
Nesmontu și căpetenia gărzilor Sobek Păzitorul au scăpat neatinși 
din capcanele pe care le-aţi pus la cale. Și nu mai vorbesc de faraon. 
Trimiţând împotriva lui un nepriceput, l-aţi făcut să dea greş pe 
ucigașul care, altminteri, şi-ar fi îndeplinit sarcina. lar acum, Sobek 
e nevinovat şi Sesostris păzit mai strașnic ca niciodată. 

— Vreţi... vreți să-l omorâţi pe rege? întrebă Medes, ceva mai 
potolit. 

— Numai dacă ne unim forțele o să izbândim. Iar eu voi fi cel 
care va lua hotărârile. Tu de colo, scoate-ţi gluga și spune-mi cum te 
cheamă! 

Preotul nu avu curajul să se împotrivească. 

— Numele meu e Bega și sunt preot permanent la Abydos. 

— Frumoasă pradă, Medes, fu de părere Prevestitorul. 

— Trebuie să pătrundem taina misterelor lui Osiris, grăi cu 
însuflețire Secretarul Casei Regelui, căci Abydos e izvorul puterii 
faraonului. 

— Îţi închipui că mă-nveţi tu pe mine? i-o întoarse Prevestitorul 
cu dispreț. Bega, vorbește-mi despre Arborele vieții! 

Preotul îl privi peste măsură de uimit. 

— Aveţi... aveți cunoștință despre lucrul acesta? 

— Răspunde-mi! 

— Salcâmul lui Osiris e atins de o vrajă. 

— Nu s-a uscat pe de-a-ntregul? 

— Nu, a prins puţină putere. O primă ramură a înverzit în timpul 
construirii templului și a mormântului lui Sesostris, căci acestea dau 
naștere lui Ka pe care preoţii se străduiesc să-l păstreze înăuntrul 


copacului, îngrijindu-l în fiecare zi. O a doua ramură a prins viață 
când s-a săvârşit unirea Egiptului. 

— Ce altceva mai vrea Sesostris să facă pentru a tămădui 
arborele? 

— Să înalțe o piramidă. 

— Unde anume? 

— La Dachur, răspunse Medes. 

— Cine ţine în păstrare paleta de aur? întrebă Prevestitorul. 

Bega încremeni. 

— Ştiţi totul despre comorile noastre rituale? 

— Răspunde-mi! 

— Faraonul însuși. Mai-marele nostru, Pleșuvul, nu face un pas 
fără încuviințarea regelui. 

— Dar tu, Bega, ce-ţi dorești? 

— Să scap de tiranul acesta și să dobândesc locul ce mi se cuvine! 
Experiența și vechimea mea mă îndreptățesc să domnesc peste 
Abydos! 

— De ce te-ai aliat cu Medes? 

Văzându-l pe Bega încurcat, Secretarul Casei Regelui începu să 
vorbească, fără să ascundă nimic din planurile negustoreşști puse la 
punct împreună cu preotul. 

— V-aţi gândit bine, recunoscu Prevestitorul. Mergeţi mai departe 
pe drumul acesta. Ne potrivim în multe privințe, dar vouă vă 
lipsește măreţia. Eu, Prevestitorul, sunt singurul care deţin adevărul. 
Voi întocmi o lege din care niciun cuvânt nu va putea fi schimbat, 
căci Zeul e cel care mi-o va dicta. Și ei i se va supune omenirea 
întreagă, iar cei care se vor împotrivi vor fi nimiciți. Dar, mai întâi, 
trebuie să înlăturăm principala piedică, faraonul, și să punem mâna 
pe Egipt. Când vom fi stăpânii acestei ţări, centrul lumii, cucerirea 
celorlalte are să se dovedească o joacă de copii. 

Medes nu prevăzuse să meargă așa departe, dar la urma urmei, de 
ce nu? lar Gergu nu putea face altfel decât Medes. Cât despre Bega, 
acesta era într-atât de înspăimântat, încât supunerea oarbă îi apărea 
drept singurul mijloc de a scăpa cu viaţă. 

— Vom semăna groaza printre necredincioși, glăsui Prevestitorul, 
îi vom ucide pe cei care-l ocărăsc pe Zeu, vom șterge hotarele, le 


vom obliga pe femei să rămână în casele lor și să-și slujească soții, 
vom înhăţa aurul zeilor și-l vom împiedica pe Osiris să renască. 


35. 


Tonul Prevestitorului le dădu fiori celor care-i sorbeau cuvintele. 
Dintre faldurile mantiei sale de lână, acesta scoase apoi trei bucăţi 
de cuarțit roșu. 

— Lumina n-a stricat aceste pietre ale lui Seth, îi lămuri 
Prevestitorul, așa că ele încă mai păstrează înăuntru focul 
distrugător care ne va ajuta să-i înfrângem pe vrăjmașii noștri. Toţi 
trei, întindeţi mâna stângă! 

Prevestitorul așeză câte o piatră în palmele lui Medes, Bega și 
Gergu. 

— Acum strângeţi cu putere! 

Cei trei bărbaţi începură să urle în același timp. Cuarţitul le ardea 
pielea, dar era cu neputinţă să-și descleșteze degetele. 

Prevestitorul îşi îndreptă braţele spre ei și durerea dispăru. 

— De-acum purtaţi în carnea voastră semnul lui Seth. Sunteţi 
aliaţii lui şi-mi veţi da ascultare fără să crâcniţi. Altfel, trupurile 
voastre se vor înfierbânta și veți muri în chinuri groaznice. 

Cuarţitul se fărâmițase. Ca și complicii săi, Medes văzu în căușul 
palmei sale un chip micuţ al zeului, cu botul său de girafă şi cele 
două mari urechi ciulite. 

Bega simțea că se înăbușă. El, slujitorul lui Osiris, devenise 
ucenicul lui Seth, ucigașul său! 

— Nimic nu ne mai poate despărți, adăugă Prevestitorul. 
Înțelegerea noastră este pecetluită. 

— Cu ce trupe îl vom ataca pe faraon? întreba Medes. 

— N-a fost strânsă de curând o mare armată? 

— Ba da, dar în fruntea ei se află generalul Nesmontu. 

— Un război pe faţă ar fi spre paguba noastră, recunoscu 
Prevestitorul, căci eu nu pot trimite împotriva soldaţilor faraonului 
decât o turmă de cananeieni lăudăroși, văicăreţi și fricoși. Nu ne 
rămâne decât o singură cale: lupta din umbră. 

— Dar cu ce arme? 


— Oamenii mei din Kahun făuresc arme pentru gărzile egiptene, 
dar fură o parte din ele pentru folosul nostru. Vom pune la cale 
atacuri sângeroase care-l vor face pe faraon să se clatine şi vor 
răspândi spaima în tot Egiptul. 

— Dar orășenii și sătenii nevinovaţi nu ne vor urî? 

— Nu există nevinovaţi. Cine nu trece de partea noastră, ne e 
duşman. Cei care se supun faraonului și respectă legea lui Maat sunt 
socotiți vinovați și îi vom călca în picioare. Dar să nu mai pierdem 
vremea degeaba! Vreau să aflu totul despre Abydos, despre Sesostris 
și apropiații săi, despre armata și gărzile sale. Și acum, să ne 
împrăștiem! 

Bega își trase gluga peste cap și plecă primul. Împleticindu-se, 
cobori scara şi se afundă printre trestii. 

— Sesostris a luat, de curând, o hotărâre neobișnuită, rosti 
neliniștit Prevestitorul, cu privirea rătăcind în zare. 

— Întocmai, răspunse Medes, și-a ales un fiu adoptiv. 

— Cum îl cheamă? 

— Iker. 

— Nu e tânărul din Medamud pe care tu îl sortiseși zeului mării? 

Pe Medes parcă îl lovi trăsnetul. 

— Ba da, dar... Cum de știți? 

— Cine ţi-a dat numele lui? 

— Un om din sat. 

— A făcut-o la porunca mea. Am simţit în acest băiat o putere 
fără seamăn de a rezista forțelor răului. Sacrificându-l am fi putut-o 
întrebuința în folosul nostru. Dar scăpând din naufragiu, băiatul și-a 
întărit această putere. 

Gură-Pocită nu se mai putu abține. 

— Acest Iker nu e iscoada despre care credeam c-a murit în 
flăcări la muntele de turcoaze? 

— A supraviețuit focului și și-a continuat drumul, fără să aibă 
ştiinţă de puterea ce-l călăuzea. Acum primește învăţătură de la 
Sesostris și trăieşte în preajma faraonului. 

— Fiţi pe pace, zise Medes, a părăsit Memphisul fără să 
stârnească vâlvă, de parcă însuși regele l-ar fi gonit. 

— Şi încotro se îndreaptă? 


— Spre miazăzi. Se va reîntoarce în satul său unde o să se 
grozăvească o vreme cu isprăvile lui, apoi nimeni n-o să-l mai bage 
în seamă. Iar în capitală nici n-o să mai auzim vorbindu-se de el. 

La rândul lor, Medes şi Gergu coborâră grăbiţi de pe corabie. 

Prevestitorul se întoarse spre căpitan. 

— Pleacă degrabă la Fayyum! Cască bine ochii și ciuleşte urechile 
și, dacă dai de Iker, ucide-l! 

Niciuna dintre hărțile ce-i fuseseră puse la dispoziție lui Iker nu 
pomenea despre salcâmul lui Neith, dar din arhive aflase că acest 
copac creştea pe insula lui Sobek, în Fayyum. Aşa că nu-i mai 
rămânea decât să pună întrebări locuitorilor provinciei şi poate că 
va izbuti, până la urmă, să-l găsească. 

Încă de la plecarea din Memphis, Sekari veghea asupra lui Iker. 
Prefăcându-se că nu se cunosc, cei doi călători nu schimbau un 
cuvânt. Dar în caz de primejdie, Sekari ar fi sărit degrabă în ajutorul 
tovarăşului său. 

Deodată i se păru că doi țărani nutreau gânduri necurate, mai 
ales atunci când se apropiară într-un mod curios de Iker. Dar ei nu 
voiau decât să stea de vorbă și nimic altceva nu-i mai tulbură lui 
Sekari liniştea până la sosirea corăbiei în portul oraşului Copilului 
Regal. Aici se înălța un templu în cinstea zeului berbec Heryshef, 
„Cel de pe lac”, răspunzător cu revărsarea apelor în Fayyum și cu 
buna irigație a ținutului, cu ajutorul marelui canal ce șşerpuia prin 
vegetația abundentă. 

Peste tot se vedeau desfășurându-se lucrări: secarea unor mlaștini, 
ridicarea templelor, construirea de diguri și stăvilare. O bună parte 
din această regiune părea o pădure uriașă unde-și aveau sălaș 
nenumărate viețuitoare. 

Mulţumit de călătorie, Vânt-de-Miazănoapte pășea vioi. După ce 
se zbătuse zbierând și tăvălindu-se pe jos ca Iker să nu-i scurteze 
copitele, la fel de tari precum lemnul de abanos, mergea acum 
mândru, stârnind admiraţia cunoscătorilor. 

— Doar ştii bine că trebuie să-ți îngrijesc copitele, netezindu-le cu 
pila de trei ori pe an, îi reaminti Iker. 


Dar măgarul se făcu a nu auzi și-și urmă netulburat calea până la 
postul de pază al orașului Copilului Regal. 

— Ce mărfuri ai? îl întrebă un slujbaș. 

Iker îi arătă uneltele sale de scrib. 

— E bine, poţi trece. 

— Caut un loc sacru străvechi unde crește un salcâm închinat 
zeiței Neith. Cine poate să mă îndrume într-acolo? 

— Cel mai bun cunoscător al regiunii e supraveghetorul digurilor. 

Și zicând acestea, slujbașul îi arătă unde era situată casa 
supraveghetorului. Ca şi cum ar fi priceput mai bine decât Fiul 
regal, Vânt-de-Miazănoapte porni hotărât înainte, fără să greșească 
drumul. 

Supraveghetorul se răcorea în grădina sa, la umbra unei terase. 
Iker îi dădu binețe, se prezentă și-i spuse ce căuta. 

— Salcâmul lui Neith... Da, am auzit vorbindu-se de el. Crește 
într-un colț uitat de lume pe unde trec arareori păstorii și fiarele 
sălbatice. Îndreaptă-te spre apus, lăsând în dreapta ta obeliscul lui 
Sesostris întâi. În vârful lui, un disc solar simbolizează nașterea 
luminii din apele începuturilor. Dar de ce te interesează atât copacul 
acesta? 

— Întocmesc o hartă a provinciei. 

Seara, într-o tavernă, supraveghetorul povesti întâmplarea 
prietenilor săi. Descrierea lui Iker și a măgarului său ajunse la 
urechea căpitanului trimis de Prevestitor, care nu avea să lase să-i 
scape prada din mâini. 

Bogăția naturii avea şi părțile ei rele. Fără o pomadă împotriva 
ţânţarilor, de care profită și Vânt-de-Miazănoapte, cei doi căutători 
ar fi făcut cale întoarsă. După spusele bătrânului întâlnit într-un 
cătun, arborele zeiţei nu se afla foarte departe, dar trebuiau să fie cu 
mare băgare de seamă când mergeau de-a lungul lacului cu 
crocodili, unde își duceau traiul adevăraţi monștri, dintre care unul, 
în vârstă de 80 de ani, obișnuia, până la asfinţit, să se tolănească la 
soare. 

Iker se întrebă dacă Sekari continua să-l urmeze de la depărtare 
prin acest adevărat labirint. 


După ce îndepărtă ramurile încurcate de tamarini, scribul 
descoperi o întindere de apă ascunsă în inima vegetației și al cărei 
capăt se pierdea într-o pădure de sălcii. Pe mal, un păstor frigea un 
biban. 

Iker se apropie. 

— Mai e mult până la insula lui Sobek? 

— Poate că nu. 

— Sunt scribul Iker și caut salcâmul lui Neith. 

Cu părul neîngrijit și fața prost rasă, căpitanul părea unul dintre 
acei oameni singuratici și posaci, care nu apreciau tovărășia 
semenilor, dar le cunoșteau în chip desăvârşit teritoriul. 

— Salcâmul lui Neith. Ce-ţi pasă ţie de el? 

— Vreau să-l însemn pe harta mea. 

— Hărțile n-au niciun rost. Mai bine te iei după ce-ţi spune nasul. 

— Te învoiești totuși să mă ajuţi? 

— Să isprăvesc de mâncat mai întâi. Ţi-e foame? 

Cei doi meseni mestecară în tăcere și, când din biban nu mai 
râmaseră decât oasele, falsul păstor se ridică. 

— Insula lui Sobek se găsește la capătul lacului, zise el. Să 
mergem până acolo cu barca mea. 

Apoi dădu la o parte stuful, dezlegă funia și-i întinse mâna lui 
Iker. 

— Ţine-te de brațul meu! îl sfătui. Cu toate lighioanele astea care 
mișuna pe aici, nu cred că ţi-ai dori să cazi. 

Lui Iker îi venea greu să se încreadă în călăuza sa. 

Și chiar în clipa când Iker păși în barcă, legănându-se nesigur, 
căpitanul îl îmbrânci cu toată puterea. 

Prăbușindu-se în lac, Fiul regal stârni o jerbă de stropi. Până să se 
dezmeticească și să înoate spre mal, bătrânul crocodil, stăpânul 
locului, îl înhăţă și se scufundă cu el în adâncuri. 

— Misiune îndeplinită! zise căpitanul izbucnind în hohote de râs. 

Dar ucigașul nu avu vreme să se bucure prea mult de isprava sa, 
căci țâșnind dintr-un desiș, Sekari îl lovi cu capul în șale aruncându- 
l la rândul lui în apă. 

— Ajutor, se porni căpitanul să urle, nu ştiu să înot! 


Chiar dacă Sekari ar fi vrut să-l salveze, tot n-ar fi avut când. Doi 
crocodili se și năpustiseră spre prada care se zbătea cu disperare. 
Primul îi cuprinse gâtul cu fălcile sale înzestrate cu 70 de dinţi 
ascuţiţi, cel de-al doilea — piciorul stâng. Apoi cu furie îl rupseră în 
bucăţi pe trimisul Prevestitorului. 

Sekari se mânie pe el însuși. 

— L-am luat drept un păstor adevărat! Nu aveam încredere în el, 
dar nu-mi închipuiam că are să-l atace pe Iker înainte să ajungă la 
salcâm. 

Vânt-de-Miazănoapte privea ţintă apa înroșită de sângele 
căpitanului. 

— Nu pot să-l părăsesc pe Iker! Am să sar în apă! 

Vânt-de-Miazănoapte se repezi în faţa lui Sekari şi-şi ridică 
urechea stângă. 

— Cum adică, nu? Poate e doar rănit, poate... 

În ochii cei mari ai măgarului, Sekari citi o hotărâre neclintită, 
dar nu și deznădejde. 

Descurajat, tânărul se așeză pe mal. 

— Ai dreptate, m-ar înfuleca și pe mine. 

Numeroși crocodili se băteau între ei, fiecare încercând să ia 
parte la ospăț. 

Sekari se porni pe plâns. 

— N-am știut să-mi apar cel mai bun prieten! Din pricina mea a 
murit! 

Vânt-de-Miazănoapte își ridică urechea stângă Sekari îl mângâie. 

— Bunătatea ta îmi încălzește inima, dar simt că mă urăsc. Haide 
să plecăm de aici! 

Din nou, măgarul se împotrivi. 

— S-a terminat, Vânt-de-Miazănoapte. Totul s-a terminat. 

Dar urechea stângă a măgarului dezminţi aceste vorbe. 

— Vrei să mai așteptăm? 

Fu rândul urechii drepte să se înalțe drept în sus. 

— Să așteptăm... să așteptăm... Dar ce? 

Însă Vânt-de-Miazănoapte se întinse liniștit pe jos, fără să scape 
lacul din ochi. 


36. 


Din pricina iuţelii răpitorului, Iker nici nu avu timp să se 
înfricoșeze la ideea morţii apropiate. În clipa când uriașul crocodil 
alunecase sub trupul său, scribul se agăță de monstrul ce înota spre 
fundul lacului. 

După ce trecură de o zonă tulbure și cenușie, Iker descoperi sub 
ape o pădure luminată de un soare blând. Îi veniră atunci de la sine 
în minte cuvintele magice ale unui imn menit să îmblânzească furia 
zeului crocodil: „Tu care te ridici din apa începuturilor și dăruiești 
lumina născută din valuri, fă-o să renască pe pământ, fii taurul 
puternic, stăpân al bucatelor, caută-l pe tatăl tău Osiris și apără-mă 
de primejdie”. 

Uluit de splendoarea plantelor de toate culorile care se unduiau 
cu graţie, Iker nici nu se mai gândea să respire. Dar bătrânul 
crocodil urcă la suprafaţă și-și depuse povara pe o movilă de 
pământ, încălzită de razele soarelui. 

Neînţelegând cum de supravieţuise, Iker simţea totuși că acum 
era înzestrat cu o nouă armă, forța marelui peștei::. 

În faţa lui văzu o mumie neobișnuită: capul trupului osirian ieşea 
din corpul unui crocodil de bronz, cu dinţi de aur, acoperit cu o 
mantie din aramă și aur. Stăpânul apelor se înfățișa ca o barcă 
trainică, oferită celui mort pentru a călători în întinderile lumii de 
dincolo. În câteva clipe, uitând de el însuși, Iker trăise renașterea 
luminii izvorâtă din adâncul lacului. 

În vârful movilei se înălța un salcâm care, din nefericire, tocmai 
fusese ars. Ramurile și frunzele nu mai erau decât cenușă, ce încă 
fumega. Pe trunchiul înnegrit, numele zeiței Neith fusese mânjit cu 
cerneală roșie. 

t 

— Mai spune-mi încă o dată, îi ceru Sekari. 

— Ar fi a zecea oară, se împotrivi Iker. 

— Din pricina ta, am crezut că am săvârșit o greșeală cu 
neputinţă de îndreptat! Pe deasupra, povestea ta pare atât de 


nebunească, încât vreau să țin minte fiecare amănunt și să mă asigur 
că nu născoceşti altele noi când o iei de la capăt. 

— Şi așa am făcut? 

— Până acum nu, dar oare ești vreodată îndeajuns de prevăzător? 

— Duhul cel rău care se ascunde în întuneric a distrus salcâmul 
lui Neith. Ai putea să juri că e cu un pas înaintea noastră. 

— Încă un motiv să mergem degrabă la Kahun, s-o arestăm pe 
Bina și pe oamenii ei. 

— Mai întâi, trebuie să ne încredințăm de cinstea primarului. 

— Tu intră liniștit în oraș! îl povăţui Sekari. Dacă te aruncă în 
temniță, am să te scot de acolo cu soldaţii. Și să speram că orașul nu 
e deja în mâinile asiaticilor! 

Bina se simțea pregătită. Peste trei zile, asiaticii din Kahun aveau 
să scoată armele din ascunzătoare și să atace posturile de pază în 
timpul nopţii. Împreună cu complicele său Ibcha, la fel de 
nerăbdător ca și ea, tânăra femeie îi va ucide pe scribi, apoi va băga 
groaza în locuitori, făcându-i să priceapă că noilor stăpâni nu le 
păsa de vechile tradiţii. 

După căderea Kahunului, Bina va cuceri toate locurile populate 
din Fayyum. Niciun sat nu-i va rezista. Alte caravane de asiatici vor 
sosi drept întăriri şi armatei lui Sesostris, blocate în Canaan, îi va 
trebui mult timp până să se urnească din loc. Iar pe drum avea să fie 
hărțuită neîncetat. 

Acestea erau poruncile Prevestitorului pe care frumoasa cea 
brună le respecta întocmai. 

Viitoarea biruinţă o datora farmecelor sale. La fiecare trei luni, 
primarul reînnoia în întregime paza Kahunului. Însă Bina îi sucise 
minţile slujbașului însărcinat cu viitoarea schimbare a gărzilor. Prin 
mângâieri și cuvinte înflăcărate, ea îl convinsese să se alăture cauzei 
sale, amăgindu-l că-i va încredința o demnitate însemnată dacă va 
învinge. Mulțumită acestui naiv, pe care socotea să-l omoare primul, 
Bina cunoștea numărul precis al soldaţilor şi așezarea lor. Și, în 
câteva minute, asiaticii aveau să-i zdrobească până la ultimul. 

— Numele şi meseria, îi ceru ofițerul care supraveghea intrarea 
principală în Kahun. 

— Iker, scrib şi preot temporar al templului lui Anubis. 

— Ce duci cu tine? 

— Uneltele mele de scris. 

Ofiţerul răscoli sacii pe care-i căra Vânt-de-Miazănoapte. 

— Poţi să treci. Eu, unul, am terminat cu munca asta supărătoare. 
Poimâine, o să fiu, în sfârșit, înlocuit și mă întorc în Deltă. 

— În oraș e linişte? îl întrebă Iker. 

— Desăvârşită. 

Pășind în urma lui Vânt-de-Miazănoapte care cunoștea bine 
Kahunul, Iker se îndreptă spre uriașa casă cu grădină a primarului, 
unde forfoteau numeroși scribi și meşteri de tot soiul. 

Unul dintre slujbași îl recunoscu. 

— Iker... Unde ai fost până acum? 

— Primarul e în odaia sa de lucru? 

— N-o părăsește niciodată! Alerg să-i dau de știre c-ai venit. 

Tânărul îi găsi lui Vânt-de-Miazănoapte un loc la umbră în curtea 
acoperită şi îi dădu de mâncare. Apoi fu condus de un scrib până în 
fața primarului. 

— Iker! Spune-mi că nu ești tu... Nu poți fi tu cel numit „Fiu 
regal”, aşa cum scrie în decretul pe care tocmai l-am primit! 

— Mă tem totuși că e adevărat. 

— Când ai dispărut, am vrut întâi să fac cercetări, dar m-am lăsat 
păgubaș. Meritai însă o pedeapsă aspră! Dar am simţit că se punea 
la cale ceva ciudat, căci erai, într-adevăr, foarte diferit de ceilalți 
scribi. Acum te-ai întors din porunca faraonului, sunt convins. 

— Vreau să știu cărui stăpân vă supuneţi? 

Primarul își încleștă degetele pe braţele jilțului. 

— Ce înseamnă această întrebare? 

— Cineva a încercat să-l ucidă pe rege. Chiar aici, la Kahun, se 
ascund luptători din umbră, care nu vor întârzia să treacă la fapte. 

— Îţi... îţi baţi joc de mine? 

— Îi cunosc pe câţiva dintre cei care uneltesc. Mulţi dintre ei sunt 
asiatici care lucrează ca topitori. 

Primarului nu-i venea să-şi creadă urechilor. 


— Doar nu vorbeşti despre Kahun, orașul meu! 

— Ba da, din păcate! Sau sunteți părtaş la fărădelegile lor, sau mă 
ajutați să-i stârpesc. 

— Eu, alături de tâlharii ăștia? Ţi-ai pierdut minţile! Câţi soldaţi 
vrei? 

— Trebuie să-i arestăm pe toţi odată, fără ca ei să bănuiască 
nimic. Altminteri, vom ajunge la o înfruntare sângeroasă. 

— Atunci, ce propune Fiul regal Iker? 

— Să punem totul la cale cu multă grijă, adunându-i laolaltă pe 
toți ofițerii și arătându-le care sunt ţintele precise. După ce scăpăm 
de asiatici, îmi veţi întocmi o listă cu toate șantierele de corăbii din 
Fayyum, adăugându-le şi pe cele care au fost închise şi fără a-l uita 
pe cel unde a lucrat tâmplarul Rindea. 

— E o muncă anevoioasă, dar vei avea această listă. 

— Până atunci, pot să stau în vechea mea casă? 

Primarul păru groaznic de stânjenit. 

— Peste putinţă. 

— Aţi dat-o altcuiva? 

— Nu, deloc... În sfârşit, o să vezi cu ochii tai. 

Fierarul care lucra într-unul dintre atelierele de lângă casa 
primarului se plânse de o durere cumplită de spate și, lăsând 
cuptorul în grija ucenicului său, plecă să caute un doctor. 

De fapt, el tocmai îl recunoscuse pe Iker și socotise că trebuie să-l 
vestească degrabă pe mai-marele său, Ibcha, cel care muncea în cel 
mai vestit atelier de arme din Kahun. 

La rândul său, Ibcha trimise după Bina care lăsă baltă curăţenia 
bogatei locuinţe a Păstrătorului arhivelor, unde intrase în slujbă de 
curând. 

Strângându-se laolaltă, cei trei se închiseră într-o magazie ca sa 
poată sta de vorbă în taină. 

— Iker s-a întors, zise fierarul. 

— Eşti sigur? îl întrebă Bina. 

— Recunosc întotdeauna chipurile, fără să mă înșel. 

— Dar asta e o mare nenorocire, se vaită Ibcha. 


Bina nu îl contrazise. Ştia că omul trimis de Gură-Pocită să-l 
omoare pe rege dăduse greș și că Iker devenise pupil unic al 
palatului, altfel spus, un slujitor devotat al faraonului. 

Totuşi, după ultimele vești care ajunseseră până la ea, Iker 
pierduse bunăvoința regelui și fusese nevoit să părăsească 
Memphisul apucând-o spre miazăzi, fără să aibă şanse prea mari să 
răzbească până acolo, căci iscoadele Libanezului aveau poruncă să-l 
ucidă. 

— Iker se bucură încă de încrederea faraonului, fu de părere 
Bina, și a fost trimis aici ca să ne zdrobească. Nu avem decât o 
singură scăpare: să fugim luând cu noi cât mai multe arme și 
sacrificându-i pe cei mai slabi dintre noi într-o încăierare care să ne 
lase nouă, celorlalţi, cale liberă. 

Ibcha se împotrivi. 

— Mai avem câteva ore până să punem stăpânire pe Kahun. 

— Fiul regal s-a dus la primar ca să pună la cale împreună 
arestarea noastră. Ne vrea vii. Ai uitat că Iker știe unde se găsește 
atelierul în care muncesc topitorii asiatici? Nu mai avem nicio clipă 
de pierdut. Dacă amânăm fuga, s-a isprăvit cu noi. 

Abătut, Ibcha îi dădu dreptate fetei. 

— Şi cum plănuiești să abatem atenţia gărzilor? 

— Atacând casa primarului. 

Iker încremenise. 

Din frumoasa lui casă cu mobila ei minunată nu mai rămăseseră 
decât nişte dărâmături, purtând urmele unui incendiu puternic. 

— N-am putut salva nimic, îl lămuri Pletosul, scribul lingușitor și 
leneș, mereu prezent când era vorba de o nenorocire. Focul s-a 
aprins în plină noapte și n-a fost chiar o întâmplare. 

— De ce ești așa convins? 

— Pentru că flăcările au izbucnit în zece locuri deodată. De aceea 
încercările noastre de a le stinge s-au dovedit zadarnice. O bătrână a 
văzut mai mulți bărbaţi îndepărtându-se de casă în fugă. Tu știi, 
Iker, că eu ţin la tine. Dar alţii sunt plini de invidie și gânduri 
dușmănoase. 

— Bănuiţi pe cineva? 


— Pe cineva anume, nu... E adevărat că ai devenit fiul adoptiv al 
faraonului? 

— E adevărat. 

— Atunci nu mă ajuţi să capăt şi eu o slujbă mai bună? 

— Hotărârea aceasta îi revine primarului. 

— El nu prea mă apreciază. Dacă îţi fac rost de o informaţie 
prețioasă, mă sprijini pe lângă el? 

— Adu-mi-o mai întâi. 

— Unde ai de gând să înnoptezi? 

— La templul lui Anubis. 

Măgarul porni iute spre sanctuar ai cărui preoţi îl întâmpinară în 
mod diferit pe Iker. Unii erau bucuroși să-l întâlnească, dar alţii îl 
învinuiau că-şi părăsise îndatoririle de preot temporar, fără să 
prevină pe nimeni. 

Tânărul le ceru iertare preoţilor, care îi mulțumiră Fiului regal 
pentru că onora cu prezența sa aceste locuri. Apoi îi oferiră cea mai 
bună odaie, dar scribul vru să revadă mai întâi biblioteca unde citise 
şi aranjase cu grijă atâtea scrieri preţioase din vremea marilor 
piramide. 

Însă nu gustă prea mult timp din liniştea și pacea care domneau 
în bibliotecă, pentru că Pletosul ceru să-l vadă. 

— Am obţinut informaţia aceea. O să-i vorbeşti primarului despre 
mine? 

— Am să-i vorbesc. 

— Bine. Atunci ia aminte: unul dintre cei care au pus focul este 
fierarul asiatic aflat în slujba primăriei. Când te-a zărit azi- 
dimineaţă, şi-a părăsit degrabă atelierul din pricina unor dureri de 
spate, care l-au apucat dintr-odată. Dar după spusele ucenicului său 
n-a fost decât o minciună, căci alerga precum un iepure. 

Așadar, Iker fusese observat de unul dintre oamenii Binei. Iar 
femeia fie va porni fără întârziere lupta, fie se va grăbi să părăsească 
orașul alături de complicii săi. 

— Repede, Pletosule! Să-l prevenim pe comandantul străjilor! 

Dar pe când cei doi tineri o luară la goană spre cazarmă, 
izbucniră strigăte din toate părțile. 


— Casa primarului e atacată! urlă un vânzător de urcioare, 
părăsindu-și marfa în voia sorții. 


37. 


Soldaţii alergară spre locuinţa primarului. Și în timpul 
învălmășelii ce se stârnise, Bina, Ibcha și oamenii lor plecară din 
oraș fără să fie văzuţi, purtând cu ei coșuri grele pline cu arme. 

— Ţine-te departe de mulțime! îl sfătui Sekari pe Iker. În 
îmbulzeala asta, nu ai cum să te ferești de lovituri. 

Pe acropola din Kahun, lupta era în toi. Asiaticii aleși de Bina să 
se sacrifice ca să-i scape pe ceilalți omorâseră mai mulți servitori 
neînarmați, dar meșterii din ateliere se apărau folosindu-se de 
uneltele lor. Și când gărzile sosiră la fața locului, unii dintre asiatici 
își uitară jurământul și se împrăștiară ca niște vrăbii speriate. În 
schimb, alţii continuară să se bată cu îndârjire, dar se văzură 
copleșiți într-un sfârșit de numărul soldaţilor. 

Începu apoi o lungă şi anevoioasă vânătoare de oameni care se 
sfârşi două ore mai târziu. Niciunul dintre asiatici nu fu cruțat. 

Nevenindu-i încă să creadă că totul se terminase, primarul îi 
încuraja pe răniți. 

Iker și Sekari încercau să afle câţi asiatici scăpaseră cu viaţă și 
încotro o apucaseră. Să aleagă adevărul dintre atâtea mărturii, în 
care se amestecau spaima și exagerările, nu era lucru ușor. Până la 
urmă, pricepură că o parte dintre fugari o luase spre nordul 
provinciei, iar restul spre Nil. 

— O să-i căutăm mai târziu, hotărî Sekari. Treaba cea mai 
grabnică acum este să-i dibuim pe complicii lor din oraș. Altfel, ne 
putem trezi cu un nou atac. 

Un singur suspect scăpase neatins: fierarul care îi înștiințase pe 
asiatici de venirea lui Iker. Deși se străduise să treacă drept victimă, 
nimeni nu-i dădu ascultare. 

Un ofițer îl înșfăcă de pâr. 

— Lăsaţi-mă să-l iau la întrebări aşa cum știu eu. O să spună tot, 
bizuiţi-vă pe mine! 

— Fără cazne, zise Iker. 

— Ce mai contează asta în împrejurările de acum? 


— Voi sta eu de vorbă cu omul acesta. 

Ofiţerul îi dădu drumul meşterului. Să-l contrazică pe Fiul regal 
putea să-i atragă mari necazuri. 

— O vedeai adesea pe Bina? 

— Ca mulți dintre locuitorii Kahunului. 

— Cum plănuia să pună stăpânire pe oraş? 

— Nu știu nimic. 

— Nu prea-mi vine a crede, observă Iker, căci făceai pe iscoada 
chiar în casa primarului. Sarcina ta era să-l omori când izbucnea 
răzmeriţa, nu? 

— Nu făceam altceva decât să muncesc aici. 

Sekari se aşeză alături de fierar. 

— Eu, prietene, nu sunt nici soldat, nici slujbaș. Fiul regal care îți 
vorbește așa frumos nu are nicio putere asupra mea, căci eu nu 
primesc porunci de la el. Partea cea mai veselă e că mă pricep tare 
bine să scot răspunsuri de la cei încăpățânați. Și chiar îți mărturisesc 
că-mi place. Iar în ceea ce te privește, am să-mi dau toată silința. 

Și zicând acestea, Sekari îi arătă o bucată ascuţită de lemn. 

— Întotdeauna încep prin a scoate un ochi. Se pare că e nespus 
de dureros, mai ales dacă nu ai la îndemână o unealtă ascuţită. Dar 
asta nu e decât pentru a-mi dezmorţi degetele. Apoi mă pun pe 
treabă cu adevărat. Îl rog pe Fiul regal să se îndepărteze puţin ca să 
nu vadă priveliștea aceasta cumplită... 

— Rămâneţi aici și împiedicaţi-l pe nebunul ăsta să mă chinuie! 
Spun tot, vă jur! 

Scribul se întoarse către meșter. 

— Te ascult. Şi dacă rosteșşti o singură minciună, te las pe mâinile 
lui. 

— Bina voia să se folosească de schimbarea gărzilor. Soldaţii ar fi 
fost uciși şi ea ar fi cucerit lesne orașul. 

— Deci, avea un complice printre ofițeri. 

— Întocmai, dar nu-i cunosc numele. 

— Își bate joc de noi, fu de părere Sekari. 

— Nu! Vă jur că nu! 

Socotind după spaima ce-l cuprinsese, omul spunea adevărul. Iker 
şi Sekari se înfăţișară înaintea primarului, care gusta, fericit, liniştea 


ce se așternuse iarăși peste Kahun. 

— Cine se îngrijește mâine de schimbarea gărzilor? îl întrebă Fiul 
regal. 

— Căpitanul Rechi. 

— Unde dau de el? 

— La cazarma de pe malul canalului. 

Cazarma era goală, căci toți soldații se aflau înăuntrul orașului ca 
să asigure paza. Nu rămăsese decât o santinelă în vârstă de vreo 30 
de ani. 

— ÎI caut pe căpitanul Rechi, zise Iker. 

— Cine ești? 

— Fiul regal Iker. 

— Ah!... Rechi supraveghează canalul de pe corabia sa. 

— Atunci înseamnă că i-a zărit cu siguranță pe fugari. Du-mă la 
el! 

— N-am voie să părăsesc cazarma și... 

— Nu-ţi face griji, îţi iau eu apărarea. 

— Bine, atunci să mergem. 

Cei doi bărbaţi străbătură iute drumul până la canal. Acolo, 
ascunsă de vegetaţie, se afla o corabie destul de mare, care avea și 
cabină. 

— Eşti aici, Rechi? întreabă soldatul cu voce tare. 

Deranjaţi, câțiva nagâţi negri și albi își luară zborul. 

— Ciudat! Nu răspunde! Sper că n-a păţit nimic. Să urcăm să 
vedem. 

La pupă zăceau două căngi folosite pentru vânarea 
hipopotamilor. 

Împingând ușa cabinei, Iker presimţi atacul, dar, deși se feri, fu 
atins la umăr şi se prăbuşi pe punte. 

— Prea îți bagi nasul peste tot! se răsti la el Rechi, apucând o 
cange. 

În ciuda durerii, Iker se rostogoli, păzindu-se de cârligele ascuţite 
care se înfipseră în lemn, la un deget de capul său. 

Rechi se pregătea să lovească din nou, de data aceasta cu cealaltă 
cange, când o izbitură în șale îl opri. O mână puternică îi răsuci 


braţul la spate, forțându-l să dea drumul armei, iar o alta îl strânse 
de gât până îşi pierdu cunoștința. 

— Fricosul ăsta nici nu știe sa se bată, râse Sekari. Cum te simți, 
Iker? 

— M-am ales c-o vânătaie zdravănă. Dar mai bine să-l trezim pe 
prietenul nostru. 

Sekari îl cufundă pe Rechi cu capul în apă. 

— Nu mă omorați! îi imploră el. 

— Asta depinde de răspunsurile tale. Știm deja că tu eşti 
trădătorul care s-a lăsat cumpărat de Bina asiatica. 

— Suntem asupriţi, lupta noastră va continua până vom birui și... 

— Prostiile tale nu ne interesează, iar uneltirile voastre au dat 
greș. Unde sunt complicii tăi? 

— Nu-mi este îngăduit să spun, eu... 

Sekari îi împinse iar capul sub apă și-l lăsă ceva mai mult timp. 
Când îl trase afară, Rechi își recăpătă cu greu suflul. 

— Îmi pierd răbdarea. Sau vorbeşti, sau viaţa ta ticăloasă se 
sfârşeşte acum, aici, în canalul ăsta. 

Ameninţările lui Sekari îl convinseră pe Rechi. 

— Asiaticii s-au împărţit în două grupuri. Primul a luat-o pe 
drumul care duce spre marele lac, al doilea s-a urcat pe o corabie ce 
se îndrepta spre Memphis. 

— Cu cine urmează să se întâlnească acolo? întreabă Iker. 

— Nu ştiu. 

— Mai vrei o baie? se răsti la el Sekari. 

— Fie-vă milă! V-am spus tot! 

— Să-l ducem la Kahun! hotărî Iker. 

Istovit, îmbătrânit peste noapte, primarul îşi venea în fire puțin 
câte puţin. Odată răzvrătiţii înlăturați şi urmele luptelor şterse, 
Kahun își dobândise iar vechea sa înfățișare tihnită și plină de 
eleganţă. 

— Niciodată nu mi-aş fi închipuit o asemenea grozăvie, îi 
mărturisi el lui Iker. 

— Asiaticii s-au bizuit tocmai pe lipsa noastră de prevedere, 
recunoscu Fiul regal. Și nu sunt nici pe departe înfrânți. 


— Înainte să pleci, îl rugă primarul, n-ai vrea să iei parte la 
sărbătoarea lui Sokaris? Așa aş avea și eu vreme să adun 
informaţiile pe care mi le-ai cerut. 

Iker își aminti că numele acestui zeu misterios apărea în cântul 
purtătorilor de lectică: „Viaţa e reînnoită de Sokaris”. 

Ca preot temporar al lui Anubis, Iker făcu parte dintre cei care 
purtară în procesiune barca lui Sokaris. Ea încarna forța care 
îndruma sufletele celor morți pe drumul reînvierii. La proră se vedea 
un cap de antilopă, animalul lui Seth, a cărui putere de distrugere 
era luată în stăpânire, sacrificată, apoi folosită în favoarea armoniei. 
Alături se găseau un peşte-călăuză a zeului luminii prin întunericul 
adâncurilor și câteva rândunele venite din lumea de dincolo. În 
mijlocul bărcii, se afla cabina reprezentând movila de pământ a 
începuturilor unde se arătase viața „pentru prima dată”, 
reînsuflețindu-se apoi în fiecare zi. Din barcă răsărea un cap de șoim 
care simboliza puterea regală și victoria luminii cerești asupra 
întunericului și a dezordinii. 

— Sokaris e legat de Osiris? se adresă Iker preotului care 
conducea ritualul în sanctuarul celui de-al doilea Sesostris. 

— Barca aceasta îi îndepărtează pe dușmani. Lui Osiris îi oferă 
loc de schimbare și hrană. De aceea, la sfârșitul ceremoniei va fi 
dusă la Abydos. 

Abydos... Ţinutul sacru nu înceta să-i bântuie gândurile lui Iker. 
Oare noul său rang nu-i îngăduia, într-un viitor mai mult sau mai 
puţin apropiat, să fie primit acolo şi s-o întâlnească din nou pe Isis? 
Sokaris îi va acorda, oare, ajutorul de care avea nevoie? 

— Lucrurile s-au lămurit în privința lui Cuţit-Tăios și a lui Ochi- 
de-Ţestoasă, zise primarul. Au lucrat într-adevăr pe câteva corăbii 
de mărfuri, dar au fost prinși că furau şi izgoniți. Când s-au îmbarcat 
pe Fulgerul, gărzile îi căutau ca să-i aresteze. Iar tovarășii lor, printre 
care şi căpitanul, erau probabil de-o teapă cu ei. 

— O corabie şi un echipaj care există şi nu există, în același timp, 
se descurajă Iker. Dar lista şantierelor de corăbii? 

— Am trimis câţiva oameni de încredere să stea de vorbă cu 
meșterii şi cu supraveghetorii șantierelor din Fayyum. N-au găsit 


nimic putred. În schimb, nu pot să-ți ofer vreo informaţie despre 
șantierul de lângă marele lac care a fost închis anul trecut. 

— Unul dintre locurile în care s-au ascuns fugarii! 

— Dacă doreşti să mergi tu însuţi acolo, îţi voi da câţiva soldați 
să te însoțească. Altădată aș fi socotit că nu-i nicio primejdie, dar 
acum, după toate cele petrecute... 

— Trimite un mesager degrabă la Memphis ca să-l înștiințeze pe 
rege despre nenorocirea ce s-a abătut asupra Kahunului, fără să-i 
ascundă nimic. 

Iker se îndoia că asiaticii au fost prinși înainte să se retragă în 
vizuina lor. Era însă de datoria lui Sobek Păzitorul să le găsească 
adăposturile și să-i zdrobească, deşi numărul lor rămânea și acum 
necunoscut. Oare după Kahun nu avea să urmeze Memphisul? 


38. 


Cu mica sa trupă alcătuită din gărzi ale deșertului și mineri, 
generalul Sepi pătrunse în Nubia, după ce scotocise prin toate 
ținuturile deșertice, situate de o parte și de alta a văii Nilului. 
Datorită hărților trimise din provincii, nu se rătăcise câtuși de puţin. 

De la minele de aur, aproape toate părăsite, generalul culesese 
câteva bucăţi de metal preţios, pe care unul dintre oamenii săi, aflat 
în drum spre Memphis, avea să le înmâneze Marelui Trezorier 
Senankh. 

Regiunea părea liniștită. Totuși, oamenii se codeau să înainteze 
spre miazăzi. 

— De ce anume te temi? îl întrebă Sepi pe ofițer. N-ai bătut 
ținutul ăsta în lung și-n lat de o sută de ori? 

— Ba da, dar n-am încredere în triburile nubiene. Te fac să te 
simți mereu pândit. 

— Nu putem noi să biruim câţiva tâlhari? 

— Nubienii sunt războinici puternici, faimoși pentru cruzimea 
lor. Ne trebuie întăriri. 

— Peste putință, căci am bate prea tare la ochi. Am primit 
poruncă să trecem neobservați. 

— Care e dușmanul de care vă feriti? 

— O să vedem. 

— Monştrii nisipului... Despre ei e vorba? 

— Dacă apar, cunosc formule potrivite care îi vor ţintui locului. 

Sepi nu era un lăudăros și ofițerul își mai veni în fire. 

— De ce Elefantina nu l-a avertizat pe faraon de necazurile 
pricinuite de nubieni? îl întrebă generalul. 

— Pe vremea când provincia nu i se supunea, s-au înrădăcinat 
niște obiceiuri proaste și, ca să se schimbe, e nevoie de timp. 

Sepi își puse în gând ca, de îndată ce se va întoarce în valea 
Nilului, să se îngrijească de problema aceasta cu toată asprimea. 
Chiar dacă marea provincie din sud se alipise Egiptului, înalții săi 
demnitari nu se purtau cum se cuvine. 


Micul grup apucă pe un drum care mergea de-a lungul Oazei 
Allaki, spre răsărit. Din nenorocire, harta lui Sepi nu se mai potrivea 
acum cu priveliștea ce se întindea înaintea lor. 

Uluit, ofițerul nu mai recunoștea locurile. 

— Vântul împinge dunele, grăi el, iar furtunile schimbă văile. Dar 
aici se petrece ceva necurat. Îţi vine să juri că mâini uriașe au mutat 
stâncile. Mai bine facem cale întoarsă. 

— Dimpotrivă, hotărî Sepi, acesta e un semn și vom ţine seama 
de el. O să înaintăm atât cât ne îngăduie proviziile de apă. Poate 
vom găsi și un izvor. 

La capătul a trei zile de mers, dădură peste câteva construcţii din 
piatră în preajma unei mine. 

Un soldat încercă să se strecoare într-o galerie îngustă, cu 
speranța că va găsi aici vreun filon ce putea fi scos la lumină. 

Dar abia pătrunse înăuntru, că tavanul se prăbuși. Tovarășii săi se 
repeziră degrabă să-l salveze. Dar după strădanii îndelungate, nu 
traseră afară decât un trup neînsuflețit. 

Celelalte intrări ale galeriei păreau mai solide, dar Sepi apucă o 
piatră grea și-o prăvăli într-un tunel ce cobora în pantă. 

Câteva clipe mai târziu, se auzi un bubuit groaznic și tavanul se 
nărui. 

— Mina întreagă e plină de capcane, grai generalul. 

— Să ne întoarcem în Egipt, îl sfătui ofițerul. 

— Vor să ne forțeze să ne dăm bătuţi. Înseamnă că duşmanul nu 
mă cunoaște bine. 

— Dincolo de locurile acestea, nu mai putem găsi nimic! 

— Tu rămâi aici cu trupa, iar eu, împreună cu un soldat care se 
oferă de bunăvoie să mă însoțească, voi porni mai departe. Dacă 
nimerim peste o altă mină, ne întoarcem să vă căutăm. 

Deşi era voinic și călit de viața pe care o dusese, soldatului îi 
părea rău acum că sărise să se alăture generalului. Căldura, nisipul 
dogoritor, ochii care-i ardeau în orbite, nălucirile, gângăniile, toate 
acestea nu-l îngrozeau. De-abia mai respira. Vântul se stârnea dintr- 
odată, îi biciuia pielea, apoi dispărea la fel de iute, lăsând locul unui 
soare ucigător, care nu i se păruse niciodată atât de fierbinte. Puricii 


îl ciupeau neîncetat de pulpe și până acum fusese nevoit să gonească 
trei vipere cu corn, lovindu-le cu pietre. 

— Să nu ne încăpăţânăm, generale! 

— Încă puţin, soldat. 

— Aici e iadul. Doar deșert, scorpioni și șerpi. Nici vorbă de aur. 

— Sunt convins că te înșeli. 

Soldatul se întrebă de unde-și trăgea Sepi atâta putere şi continuă 
să-l urmeze pas cu pas. 

Și, deodată, înaintea lor răsări un bărbat înalt, bărbos, cu un 
turban pe cap. 

Nedumerit, Sepi se apropie de el. 

— Cine ești tu? 

— Eu sunt Prevestitorul și știam că ai să te încumeţi până aici, 
generale Sepi. O ispravă fără rost, sortită uitării. Trebuie să mori. 

Sepi trase sabia și se năpusti asupra Prevestitorului. Crezu că 
poate să-i înfigă lama în pântece, dar gheare de șoim i se înfipseră în 
braţ, forțându-l să dea drumul armei. 

Atingându-l ușor pe soldatul împietrit de spaima, trei monștri 
apărură parcă de nicăieri. Un leu enorm, o antilopă cu corn în frunte 
şi un grifon se repeziră asupra nefericitului general, îl doborâră și-l 
sfâşiară cât ai clipi. 

Soldatul încercă s-o rupă la fugă, dar o mână puternică îl trânti în 
nisip. 

— Ţie îţi cruţ viaţa. Să povestești tot ce-ai văzut. 

— Băiatul ăsta și-a pierdut minţile, fără îndoială! strigă mânios, 
ofiterul. Soarele i-a făcut creierul scrum. 

— Dar monștrii deșertului chiar există, îl contrazise unul dintre 
soldați. 

— Mai degrabă cred că i-au atacat nubienii, iar pe el l-a cuprins 
frica şi l-a părăsit pe general. Dacă nu s-ar afla în halul ăsta, i s-ar 
cuveni o pedeapsă grea. 

— Tot trupul îi e ars. Îşi trăieşte ultimele clipe. A dovedit un 
curaj de neînchipuit ajungând până la noi. Amintiţi-vă când aţi spus 
că vă temeţi de monștri! 


— Poate, poate... Oricum, nu putem să lăsăm în deșert trupul 
generalului Sepi, dacă într-adevăr e mort. 

— Doar nu vreţi să spuneţi că trebuie să-l căutăm? 

— Dacă ne întoarcem fără general și fără să dăm lămuriri despre 
ce s-a petrecut cu el, o să ne alegem cu mari necazuri. 

Toţi ceilalți recunoscură că ofițerul avea dreptate. Dar la gândul 
de a înfrunta creaturile acelea fioroase care zdrobeau oasele 
oamenilor și le sorbeau sângele, picioarele începură să-le tremure. 

— Mergem cu toţii, hotărî ofițerul și o să ne ajutăm între noi. 

Dar nu le ieși nimic în cale şi, curând, descoperiră trupul 
generalului Sepi, sfârtecat de gheare puternice. Doar fața îi scăpase 
neatinsă. 

— Să-i săpăm un mormânt la intrarea în Oaza Allaki, ordonă 
ofițerul, tulburat, și să-l acoperim cu pietre pentru ca fiarele 
sălbatice să nu-l mănânce. 

De îndată ce primi bucățile de aur trimise de Sepi, Marele 
Trezorier Senankh alergă la vizirul Khnum-Hotep. Lăsând deoparte 
orice alte treburi, cei doi demnitari se înfățişară regelui. 

— Chemați-i pe Sehotep şi pe Djehuty, porunci faraonul. O să-i 
dau de știre și reginei și vom porni cu toții spre Abydos. În lipsa 
noastră, Sobek Păzitorul va asigura paza și ordinea în Memphis. 
Unde se găsește acum generalul Sepi? 

— În Nubia, răspunse Senankh. Vom avea în curând și alte vești 
de la el. 

— Să verificăm neîntârziat dacă aurul acesta e tămăduitor. 

— Eu n-ar trebui să rămân aici, Luminăţia Voastră? întrebă 
vizirul. 

— A sosit timpul să lărgim Cercul de aur din Abydos, îi dezvălui 
Sesostris. Pe pământul lui Osiris şi sub protecţia sa, tu și Djehuty 
veţi lua parte la ritualul său. Sarcinile voastre vor spori, dar, 
unindu-ne forțele, putem ţine piept dușmanului. 

Potrivit sfaturilor lui Sobek, pe care-l apăsau tot mai mult 
gândurile negre şi a cărui neîncredere creștea pe zi ce trece, călătorii 
de rang înalt se îmbarcară fiecare pe o altă corabie, supravegheată 
la rândul ei de câte două vase ale gărzilor fluviului. Totuși, neţinând 


seama de împotrivirile lui Sobek, faraonul stărui să se afle pe 
corabia ce plutea în fruntea acestei mici flote. 

De cum sosiră la Abydos, niciunul dintre preoţii temporari care 
veneau zilnic să lucreze aici nu mai fu lăsat să pătrundă pe teritoriul 
sacru. 

Însoţit de preoţii permanenţi şi de preotese, Pleșuvul se înclină 
până la pământ înaintea faraonului. Sacerdotul însărcinat să 
vegheze asupra marelui corp al lui Osiris le ceru oaspeţilor să lepede 
toate podoabele și obiectele din metal pe care le aveau asupra lor. 

Cât despre Bega, acesta se întreba care era, oare, pricina 
prezenţei la Abydos a faraonului, a Marii Soții regale, a vizirului și a 
altor demnitari. Fără îndoială, doar un fapt neobișnuit putea 
îndreptăţi o astfel de vizită. 

— Luminăţia Voastră, rosti Pleșuvul, barca lui Osiris nu mai 
străbate universul pentru a aduna energia trebuincioasă reînvierii. 
Dar Arborele vieții se împotrivește încă răului. 

— Am adus aur. Poate se va dovedi folositor. 

Bega scrâșni din dinţi. Oare să fi izbutit slujitorii credincioși ai 
faraonului să obțină ceea ce era cu neputinţă de găsit? 

— Să ne apropiem de salcâm! porunci Sesostris. 

Pășind unul în urma altuia, tăcuţi, cei de faţă se îndreptară într- 
acolo. 

Sperând că preţiosul metal va salva copacul și va îndepărta vraja, 
Isis pătrunse prima în câmpul de forțe mărginit de cei patru salcâmi 
tineri plantați înspre răsărit, apus, miazăzi și miazănoapte în jurul 
Arborelui vieţii. La rădăcina lui, fata vărsă lapte şi apă proaspătă. 
Apoi regele îi atinse trunchiul cu aurul provenit din deșertul Coptos. 
Dar nu se întâmplă nimic, niciun strop de căldură nu se răspândi în 
venele salcâmului. Celelalte bucăţi trimise de generalul Sepi nu 
avură nici ele vreun efect. 

Și, în timp ce o mâhnire adâncă puse stăpânire pe toți, Bega se 
înveseli în sinea lui, dar se strădui ca pe chipul său să se citească 
descumpănirea. 

— Luminăţia Voastră, vorbi primul Pleșuvul, nu avem nevoie de 
aurul tămăduitor doar pentru a vindeca arborele, ci și pentru a făuri 


obiectele rituale fără de care misterele lui Osiris n-ar putea fi 
celebrate cum se cuvine. 

— Căutările din Nubia de-abia au început. Dacă poate cineva să 
găsească neasemuitul metal, acela e generalul Sepi. Și acum să 
inițiem doi supuşi noi ai lui Maat în tainele Cercului de aur din 
Abydos. Khnum-Hotep și Djehuty să se retragă într-o încăpere a 
templului și să mediteze. 

Trecuse multă vreme de când Cercul nu-i mai strânsese pe toți 
laolaltă, în jurul celor patru mese de ofrandă care întruchipau voința 
neclintită a membrilor săi de a-şi închina viața păstrării 
spiritualității osiriene. Sesostris se gândea la Sekari, însărcinat să 
vegheze asupra fiului său adoptiv, la generalul Nesmontu, ocupat să 
întărească pacea în Syro-Palestina și la generalul Sepi, a cărui 
misiune se vădea a fi încă şi mai anevoioasă decât crezuse. 

Lipsa lor era dureroasă, dar regele știa că ei ar fi încuviinţat fără 
rețineri inițierea lui Khnum-Hotep şi a lui Djehuty, doi vechi 
dușmani deveniți azi slujitori devotați faraonului, singurul chezaș al 
respectării lui Maat pe pământ. 

În ciuda primejdiilor care amenințau regatul şi a recentei 
dezamăgiri legate de aurul tămăduitor, cele două ceremonii se 
desfășurară ca și cum toți cei prezenţi se găseau în afara timpului. 
Khnum-Hotep se aşeză înspre miazănoapte, alături de Senankh, iar 
Djehuty înspre apus, lângă Pleșuv. 

Ospăţul care urmă se încheie atunci când unul dintre soldaţii care 
stăteau de pază anunţă sosirea unui ofițer din Nubia. Nerăbdător, 
monarhul îl primi de îndată. 

Ofiţerul ar fi preferat să se bată deodată cu zece războinici 
dezlănțuiţi decât să apară în faţa acestui uriaș pe care n-ar fi 
îndrăznit să-l privească în ochi. 

— Luminăţia Voastră, sunt aducătorul unor vești dintre cele mai 
proaste. 

— Vorbeşte şi nu-mi ascunde nimic! 

— Unele dintre minele de aur din Nubia au fost preschimbate în 
capcane, iar până la celelalte nu se poate ajunge! Dar lucrul cel mai 
cumplit e că generalul Sepi a murit. 


Ca de obicei, faraonul nu lăsă să i se vadă nicio emoție pe chip. 
Era prima dată când jelea dispariția unui membru al Cercului de aur 
din Abydos. Niciodată scaunul lui Sepi nu avea să mai fie ocupat, 
căci nimeni nu-l putea înlocui pe general. Își îndeplinise fără greş 
îndatoririle sacre și-l formase pe Iker, deschizându-i spiritul spre 
feluritele taine ale meșteșugului scribilor. Înzestrat cu o inteligență 
fără egal, curajos până la nebunie, Sepi se dovedise de mare ajutor 
la unirea Egiptului, împiedicându-l pe Djehuty să săvârşească greșeli 
cu neputinţă de îndreptat. 

— În ce împrejurări și-a găsit sfârşitul? 

— Luminăţia Voastră, generalul a continuat să înainteze spre 
miazăzi, întovărășit de un soldat. Înainte să piară din pricina 
arsurilor soarelui, nefericitul acesta ne-a povestit că Sepi a căzut 
victimă unor monștri ai deșertului. După părerea mea, generalul a 
fost omorât de aceiași tâlhari nubieni care au distrus minele. 
Întregul ţinut e nesigur şi nu avem nicio șansă să-i prindem. 

— Te înșeli, zise regele. Am să-i arestez pe ucigașii generalului 
Sepi şi am să-i pedepsesc. Ai avut grijă de trupul lui? 

— Bineînţeles, Luminăţia Voastră. L-am îngropat la intrarea în 
Oaza Allaki. 

— Întoarce-te acolo, ia cu tine un îmbălsămător de mumii și du-l 
pe generalul Sepi în provincia lui Thot. 

Furioasă, Bina trebui totuși să se supună ordinelor. Credea că, 
rămânând în Fayyum, s-ar fi dovedit mai folositoare decât fugind la 
Memphis. Dar nimeni, nici chiar ea, nu putea să pună la îndoială o 
hotărâre de-a Prevestitorului. 

După plecarea în pripă din Kahun, călătoria pe corabie nu fu 
tulburată de nimic neprevăzut. Datorită iuţelii de care dăduse 
dovadă, tânăra femeie își salvase cei mai buni oameni ai trupei, 
trimiţându-i pe cei mai puţin iscusiți la moarte sigură. Învinuindu-se 
că-l judecase greșit pe Iker, își promise să nu mai cadă niciodată 
într-o astfel de capcană. Îl socotise aprig din fire și încăpățânat, dar 
ușor de păcălit. 

Numai că, ajungând Fiu regal, Iker se transformase într-un 
duşman neînduplecat. Departe de a fi fost izgonit de Sesostris, 
tânărul scrib era acum brațul înarmat pe care faraonul îl 
împuternicise să-i zdrobească pe asiaticii din Kahun, tovarășii Binei. 

Și unde mai pui că lucrul acesta se întâmplase cu doar câteva ore 
înainte ca ea să cucerească oraşul. Fără îndoială, Prevestitorul avea 
s-o găsească răspunzătoare pentru acest ghinion. Şi atunci zilele ei 
vor fi numărate. Totuși, frumoasa brunetă nu se temea nici să-i dea 
lămuriri, nici să-l înfrunte. Ba chiar are să-i scoată vinovaţi de lipsă 
de prevedere chiar și pe aliaţii săi din Memphis. 

Un roșcovan cu privire răutăcioasă o întâmpină pe Bina în port. 
Respectând măsurile de siguranţă, asiaticii se împrăștiaseră înainte 
să intre în capitală, căci gărzile orașului căutau unul sau mai multe 
grupuri de străini. 

— Arăţi întocmai cum mi s-a spus, fetiţo! 

— Nu mai sunt o fetiță, iar tu ai face mai bine să-ţi ascunzi 
cuțitul din silex. Un ochi ager îl zărește ușor. 

Shab Strâmbu” rânji. 

— Mergi câţiva pași în urma mea, fetiţo, și bagă de seamă să nu 
te rătăcești. Și vezi că nu-i timpul să arunci vorbe dulci bărbaţilor. 


Având în vedere numărul mare de gură-cască care hoinăreau pe 
străzile Memphisului, Binei și lui Shab nu le era greu să treacă 
neobservaţi. Bina se strecură prin mulțime și-și urmă călăuza cu 
mers repezit. 

După o vreme, fata păși în prăvălia în care intrase Shab Strâmbw”. 
Și numaidecât ușa se închise în spatele ei. 

— Trebuie să te controlez, fetiţo. 

— Nu mă atinge! 

— N-am încotro. Toţi trebuie să treacă prin asta! 

Fără a-şi coborî ochii, Bina își scoase tunica și lenjeria de corp şi 
așa, goală-goluţă, îl sfidă pe Shab. 

— După cum poţi să te încredinţezi cu ochii tăi, nu ascund nicio 
armă. Și-acum dă-mi înapoi veșmintele! 

Roșcovanul i le azvârli în faţă și frumoasa brunetă nu se grăbi să 
se îmbrace. 

— Urcă la etaj! îi porunci Strâmbu”, cu asprime. 

Zâmbetul batjocoritor al Binei se şterse. Bărbatul cu care avea să 
vorbească peste câteva clipe era mult mai primejdios decât 
neisprăvitul ăsta. 

În odaie era aproape beznă. Nemișcată, speriată, tânăra femeie 
simți că înăuntru se mai afla cineva. În întuneric, sclipeau două 
puncte roșii. 

— Fii bine-venită, zise vocea blândă a Prevestitorului. Tu nu-mi 
zărești decât ochii, dar eu te văd foarte bine. Eşti frumoasă, șireată, 
pricepută și curajoasă, dar nu ai arătat încă tot ce poți. 

— Nu sunt răspunzătoare de înfrângerea de la Kahun, stăpâne, 
căci n-am fost prevenită de întoarcerea lui Iker și de misiunea sa. Nu 
mai puteam să ne urmăm planul. Așa că am ales să-mi păstrez cei 
mai buni oameni, în loc să-i văd murind într-o luptă pierdută 
dinainte. 

După vorbele femeii se așternu o tăcere lungă. 

Tremurând, cu pumnii strânşi, Bina își aștepta pedeapsa. 

— Ai făcut ce trebuia. Te-ai descurcat în aceste împrejurări care 
cereau prudenţă și ai salvat cea mai mare parte din armele făurite în 
Kahun pe ascuns. Credincioşii mei din Memphis sunt acum bine 
înzestrați și vom putea să le dăm ajutor şi fraţilor noștri din Canaan. 


Bina respiră ușurată, dar mai avea ceva de adăugat. 

— Stăpâne, locul meu nu e aici! Ar fi fost mai multă nevoie de 
mine la templul de lângă marele lac, căci lucrurile ce se pun la cale 
acolo sunt anevoioase, şi nu cred că Ibcha, în ciuda strădaniilor sale, 
va fi în stare să o scoată cu bine la capăt. 

Cei doi ochi roşii părură că aruncă flăcări. 

— Văd că iscusința pe care ai dovedit-o te îndeamnă la 
nesupunere. Eu sunt cel care dă porunci, Bina, doar eu, căci nimeni 
altul nu aude vocea Zeului. El îmi arată căile pe care să le urmăm 
potrivit voinţei sale. Iar tu, ca și restul credincioșilor mei, o să mă 
asculți fără să crâcnești. 

Niciodată Bina nu se lăsase stăpânită de un bărbat, dar 
Prevestitorul era o adevărată căpetenie. Prin el, vorbea o forță mai 
presus de toate celelalte și care, după ce va pustii Egiptul, se va 
întinde în lumea întreagă. Să ucidă, să distrugă, să jefuiască nu o 
îngrozea pe tânăra femeie, căci nu avea la îndemână alte mijloace 
pentru a-şi răzbuna poporul umilit. Își dedicase toată viaţa acestei 
lupte. 

— Aici ai să-mi fii mai de folos, reîncepu Prevestitorul, pentru că 
am să-ţi încredinţez noi puteri. Până acum nu te-ai bizuit decât pe 
ale tale. Dar ele nu pot ţine piept dușmanilor noștri de temut. 
Apropie-te, Bina! 

O clipă, îi dădu prin cap să fugă. Dar apoi se simţi rușinată că, în 
preajma marelui stăpân, se lăsase pradă spaimei. Așa că înaintă 
câțiva pași. 

Strălucirea ochilor spori. Și, dintr-odată, Binei i se păru că ciocul 
unui șoim îi străpunse fruntea, iar ghearele lui, brațele. În ciuda 
tăriei atacului, tânăra femeie nu simţi nicio durere. Ar fi jurat că un 
sânge călduţ i se răspândea prin tot trupul, din cap până în picioare. 

— Carnea mea este acum în carnea ta, iar sângele meu în sângele 
tău. Ai devenit regina întunericului. 

Încă neîncrezători, Medes şi Gergu își priveau micutțele tatuaje 
reprezentând capul lui Seth, săpate în căușul palmelor. 

— Deci, n-am visat, şopti Gergu aruncându-se asupra unei cupe 
cu bere. Prevestitorul ăsta să fie doar un om? Eu zic că e un demon 


răsărit din inima nopții! 

— Chiar mai mult de atât, prietene, mult mai mult! E răul însuși, 
răul care m-a fermecat dintotdeauna și pe care legea lui Maat 
încearcă să-l înăbușe. Noi doi am săvârșit fapte mari împreună și 
alianţa cu Bega ne dădea noi speranţe. Dar Prevestitorul are gânduri 
măreţe. Alături de el vom înfăptui minuni! 

— Eu, unul, l-aș lăsa să învingă singur. 

— Dar are nevoie de noi. Oricât de puternic ar fi, trebuie să se 
sprijine pe oameni de încredere, buni cunoscători ai regatului şi ai 
administraţiei. Prevestitorul nu ne-a ales la întâmplare și o să 
ocupăm primele locuri în viitoarea cârmuire a Egiptului. El ia 
asupra lui partea cea mai grea, înlăturarea lui Sesostris, iar noi vom 
culege roadele izbânzii! 

Gergu, care nu resimțea aceeaşi însuflețire, se temea totuși într- 
atât de Prevestitor, încât avea să i se supună orbește. 

— Du-te în port, îi ceru Medes, și încearcă să afli dacă e așteptată 
corabia faraonului. 

Medes nu înţelegea pentru ce motiv monarhul, Marea Soţie 
regală, vizirul și alți înalți demnitari părăsiseră Memphisul. 
Îngrijindu-se de problemele zilnice, Sobek Păzitorul veghea asupra 
capitalei. Neîndoielnic, el cunoștea pricina acestei călătorii și durata 
ei, dar punându-i întrebări, i-ar fi trezit bănuieli. Așa că, lui Medes 
nu-i rămânea altceva de făcut decât să se poarte în continuare ca un 
adevărat Secretar al Casei Regelui, priceput, muncitor și tăcut. 

Deodată, se stârni zarvă în palat, iar slujitorii se treziră cu toții 
din amorțeală. 

De la fereastra odăii sale de lucru, Medes privi întoarcerea lui 
Sesostris şi a apropiaților săi. Membrii Casei Regelui fură chemaţi 
degrabă. Vizirul îi puse mai multe întrebări Secretarului, dar nu găsi 
nicio pricină să-l dojenească. 

Însă Medes băgase de seamă că fețele tuturor oglindeau o tristeţe 
adâncă. 

— Ai vreo veste? 

— Ce lucru curios! Toți corăbierii simt nevoia să povestească pe 
unde au umblat! Faraonul s-a întors de la Abydos. 


— Mergi să vorbeşti cu Bega. El o să ne destăinuie ce se petrece 
acolo. 

— Știu deja că regele s-a oprit la Khemenu, capitala provinciei 
lepurelui, ca să fie de față la înmormântarea generalului Sepi, al 
cărui trup neînsuflețit a fost adus de o corabie dinspre miazăzi. 

— Sesostris a pierdut un om preţios. Cum a murit? 

— L-au atacat nubienii. O mulțime de mineri au luat parte la 
ceremonie, iar sarcofagul lui Sepi a fost de-o frumuseţe rară. 

— Nubia, mineri... Înseamnă că Sepi căuta aurul tămăduitor! 
Doar Bega ne poate spune dacă într-adevăr l-a găsit. 

Așa cum obișnuia, Gergu porni spre Abydos ca să le ducă 
preoților permanenţi cele necesare și să primească noi cereri din 
partea lui Bega. Preotul socoti că e bine să mai aștepte o vreme până 
se linișteau lucrurile, înainte de a încerca să scoată alte stele din 
Abydos. În timpul şederii regelui, numărul soldaților care păzeau 
pământul divin se dublase, ceea ce făcea cu neputinţă orice negoţ pe 
ascuns. 

Informaţiile primite de la Bega erau îmbucurătoare: niciuna 
dintre bucăţile de aur trimise de Sepi nu vindecase Arborele vieţii. 
Pe deasupra, dispariția generalului slăbea puterile faraonului care, 
după părerea lui Bega, trebuia de-acum înainte să se mărginească la 
protejarea salcâmului lui Osiris, fără a-l putea salva pe de-a-ntregul. 

Egiptul semăna din ce în ce mai mult cu un uriaș cu inima atinsă 
de boală. Prevestitorul avea să-i secătuiască forțele mai devreme sau 
mai târziu, iar inima va înceta să mai bată. Atunci ușa templului se 
va deschide larg, iar Medes va pune stăpânire pe misterele lui. 

Bega se uită îndelung în căușul palmei sale. 

El, aliatul lui Seth, îl va învinge pe Osiris. 

— Te-ai lovit de vreun necaz în lipsa mea? 

— Nicidecum, Luminăția Voastră, răspunse Sobek Păzitorul. Şi 
tocmai asta nu-mi place. 

— Ce te nemulțtumeşte? 

— Prin mijlocirea primarului din Kahun, Fiul regal ne-a prevenit 
că o parte dintre luptătorii asiatici au luat-o înspre Memphis. Dar 
oamenii mei n-au dat peste niciunul. Şi atunci, ori asiaticii s-au 


strecurat fără să fie văzuţi, mulțumită ajutorului dat de aliaţii lor 
din capitală, ori au plecat în altă parte, ori Iker minte. 

— Ultimele tale vorbe sunt o gravă învinuire. 

— lertaţi-mă, Luminăţia Voastră, dar nu pot să uit că băiatul ăsta 
a încercat să vă omoare! 

— Greșești, Sobek! Nu pe mine voia Iker să mă ucidă, ci pe un 
tiran sângeros care îi pricinuise multe suferințe și semăna 
deznădejdea printre egipteni. Un stăpân al întunericului, folosindu- 
se de iscoadele sale, l-a făcut să creadă asta. Știam că Iker urma să 
vină în noaptea aceea. După ce-l întâlnisem în timpul unei sărbători 
a secerișului, înțelesesem că inima lui e curată. Sekari mi-a dat 
mereu de știre despre toate păţaniile prin care a trecut până să 
ajungă la palat. 

Lămuririle monarhului îl zguduiră pe Sobek. 

— Ce nesăbuință, Luminăţia Voastră! 

— Nimic altceva nu l-ar fi convins pe Iker să renunţe la hotărârea 
sa de a face dreptate. Doar stând de vorbă cu mine, vălul ce-i 
acoperea ochii s-ar fi putut rupe. 

— Aveţi încredere deplină în el? 

— Nu l-am numit Fiu regal zadarnic, căci îndatoririle sale vor fi 
copleșitoare. Vor urma multe încercări şi, oricât de mult ţin la Iker, 
nu-mi este îngăduit să-i cruț puterile. 

— Dacă înţeleg eu bine, credeţi că asiaticii au pătruns deja în 
Memphis. 

— Din nenorocire, da. 

— E înspăimântător! Ca să izbutească una ca asta înseamnă că au 
avut complici printre egipteni și locuinţe sigure unde să se 
adăpostească. Cu alte cuvinte, sunt uniți și nu fac un pas greșit, căci 
niciunul dintre oamenii mei n-a mirosit nimic. Și, pe deasupra, știu 
să-şi țină gura. Nimeni nu se laudă că a păcălit gărzile orașului. 

— Aceasta e dovada că toţi se tem de o căpetenie care nu ar şovăi 
să-l înlăture pe cel care suflă vreo vorbă. Monstrul acesta s-a folosit 
de Iker și, negreșit, îi va ieși din nou în cale. 

— De ce Fiul regal nu s-a întors la Memphis? 

— Kahunul nu mai are acum de ce să se teamă, dar o parte dintre 
asiatici n-au părăsit, se pare, Fayyumul. Iker trebuie să afle ce 


plănuiesc. 


40. 


Împreună cu Vânt-de-Miazănoapte, Iker se îndreptă spre marele 
lac. Cu toate bodogănelile lui Sekari, care îl urma de la depărtare și, 
care, ca un câine devotat, își ţinea toate simțurile încordate, tânărul 
scrib nu se dădu bătut. 

Liniștit în privința Kahunului, Iker știa că primarul nu se va mai 
arăta naiv şi va veghea temeinic asupra orașului său. În schimb, se 
întreba de ce o parte dintre asiatici fugiseră înspre părțile acestea. 

Înzestrat cu amuleta ce reprezenta sceptrul Puterii, întărit de 
forța crocodilului și înarmat cu pumnalul duhului păzitor oferit de 
Sesostris, Fiul regal nu se temea de primejdie. 

Singura lui slăbiciune era că se gândea prea mult la Isis. 

Prostănac, lipsit de îndrăzneală și negăsindu-și cuvintele 
potrivite, nu fusese în stare să-i mărturisească sentimentele sale. Iar 
noul său rang, deși nesperat, nu îl ajutase, căci tinerei femei nu-i 
păsa de el şi singurul lucru ce o interesa era Abydosul. 

Și cât visase la această întâlnire, închipuindu-și ce avea să-i spună 
şi cum să se poarte! Dar totul fusese în zadar! Iar acum, nu izbutea 
să şi-o alunge din minte. Dimpotrivă! Stătuse lângă ea, o privise, îi 
respirase parfumul, îi ascultase glasul, îi admirase mersul! Atâta 
fericire, din păcate, trecătoare! 

Apariţia a doi zdrahoni, care-și învârteau bâtele deasupra 
capetelor, îl treziră din visare. 

Măgarul se opri și începu să râcâie pământul cu copitele, ceea ce 
îi dădu lui Iker de înțeles că trebuie să fie prudent. 

Cei doi bărbaţi se apropiată. Unul purta barbă, celălalt era spân. 

— Ce cauţi aici? se răsti bărbosul. 

— Un şantier de corăbii părăsit. 

Oamenii părură nedumeriți. 

— Un șantier de corăbii... N-am auzit de așa ceva. Cine te-a 
trimis? 

— Primarul din Kahun. Întocmesc o hartă a locurilor aflate în 
grija administraţiei. 


— Avem poruncă să nu lăsăm pe nimeni să treacă. 

— De la cine? 

Bărbosul şovăi. 

— Chiar de la... de la primarul Kahunului. 

— Atunci n-aveţi de ce să vă îngrijoraţi. În raportul meu am să 
scriu că v-aţi făcut datoria. 

— Oricum nu poţi trece. Ordinele sunt ordine. 

— Doar voi doi supravegheați împrejurimile locului? 

Întrebarea îi amuţi pe paznici. 

— Am să o iau prin altă parte, încheie Iker. Şi apoi să ştiţi că veţi 
scăpa curând de îndeletnicirea asta a voastră neplăcută, căci soldaţii 
din Kahun vor cerceta toată regiunea. 

— Ah!... Dar ce s-a întâmplat? 

— Primarul vrea să se asigure că asiaticii nu s-au pitit pe-aici pe 
undeva. 

Degetele mâinii drepte a spânului se strânseră pe mânerul bâtei. 
Cu grumazul întins, Vânt-de-Miazănoapte îl fixa cu privirea pe 
bărbos. 

— Noi nu putem, oricum, să-i prindem, grăi acesta. O să așteptăm 
întăriri. 

— Şi cine ar putea să mă îndrume spre șantierul de corăbii? 

— Habar n-avem. Oricum, nu se află prin preajmă. 

— Am s-o apuc atunci în direcția opusă. 

Și Iker se îndepărtă agale, simțindu-se apăsat de privirile 
încărcate de ură ale bărbaţilor. Când aceștia îl pierdură din ochi, 
Sekari îi ieși înainte. 

— Au zbughit-o ca iepurii, îl înștiinţă el pe Iker. M-am temut c-o 
să sară cu bâtele pe tine. 

— Lămuririle pe care mi le-au dat n-au niciun înţeles, fu de 
părere scribul. Sunt complicii asiaticilor. Au lăsat baltă tot și-au dat 
fuga să le dea de veste acestora. 

— Locul nu mi se pare sigur. S-o luăm la picior, mai bine. 

— Ba nu, vom merge până la capăt! Vânt-de-Miazănoapte o să le 
dea de urmă. 

— Dar armata noastră e alcătuită numai din doi luptători. 

— N-ai pus la socoteală măgarul. 


— Chiar și trei împotriva unei cete înarmate, nu e totuși cam 
puţin? 

— Ajunge să fim prudenți. 

Cunoscând încăpăţânarea lui Iker, Sekari nu mai stărui. 

— Măcar să ne ţinem la depărtare de ei. 

— Dacă ne paşte vreo primejdie, Vânt-de-Miazănoapte o să ne 
prevină. 

Albastrul apelor lacului, la fel de strălucitor ca al cerului, îi 
uimiră. Pe mal, câţiva pescari se odihneau mâncând pește fript. 
Arătându-se prietenoși, îl convinseră pe Iker să guste și el. Iar 
Sekari, după ce-i cântări îndelung din ochi, li se alătură. Şi el fu bine 
primit și poftit la masă. 

Pescarii povestiră cu plăcere oaspeţilor despre meșteșugul lor și 
despre şiretenia unor peşti care nu se lăsau prinși. 

— E vreun șantier de corăbii prin apropiere? îi întrebă după o 
vreme Iker. 

— Ehe! Ce lucruri ciudate s-au petrecut acolo! răspunse un 
pescar. Într-adevăr a existat unul unde se făceau numai corăbii din 
cele mari. Într-o zi au sosit niște muncitori arțăgoși, în frunte cu un 
tâmplar căruia i se potrivea tare bine numele: Rindea! Nimeni nu 
mai avea voie să se apropie de șantier. lar ei s-au apucat să 
meșterească bucăţi dintr-o corabie uriașă, care ar fi putut înfrunta 
marea cea neîmblânzită. Apoi au plecat, luându-le cu ei, iar după 
puţin timp a izbucnit un incendiu. Eu cu ochii mei l-am văzut pe 
Rindea cum a dat foc lemnelor. Din pricina asta șantierul a fost 
părăsit. 

Deci, Iker găsise locul unde fusese construit Fulgerul. Dar această 
descoperire nu-i era de mare folos căci nu aflase numele celui care îi 
plătise pe meșteri și pe mai-marele lor, Rindea. 

— N-aţi zărit niște asiatici prin locurile acestea? întrebă Sekari. 
Ne-au furat ceva și tare aș vrea să le zic vreo două vorbe. 

— Pe malul acesta, nu. Dar poate s-au ascuns lângă templul acela 
făcut din pietre mari. Acolo nimeni nu i-ar stingheri. 

— De ce? 

— Pentru că pământul acela e bântuit. Altădată trăiau pe-acolo 
preoţi, soldaţi cu familiile lor şi lucrătorii unei mine învecinate. 


Lângă sanctuar poposeau caravanele venind dinspre oazele Baharia 
şi Siwa, şi porneau apoi mai departe spre Licht și Dachur. Dar 
demonii i-au alungat pe toţi. 

Iker și Sekari se uitară unul la altul. 

— Ne-ar plăcea să aruncăm și noi o privire mai de aproape, zise 
Sekari. 

— Nici să nu vă gândiţi! Cei care s-au încumetat în ultima vreme 
să pornească spre sanctuar, nu s-au mai întors. 

— Cum se poate ajunge la el cel mai uşor? 

— Trebuie să treci lacul până la debarcader, dar... 

— Dacă ne duceţi până acolo, încercă Iker să-i convingă, am să-i 
cer primarului din Kahun să vă dea bărci noi. 

— Îl cunoşti pe primar? 

— Sunt Fiu regal și scrib al palatului. 

t 

Traversarea fu o adevărată încântare. Deși puțin speriat, pescarul 
cârmuia cu ușurință barca, iar aceasta aluneca lin peste ape. Vânt- 
de-Miazănoapte, bine înfipt pe picioarele sale, adulmeca aerul. Iker 
și Sekari, bucurându-se de aceste clipe în care se simțeau uniți cu 
cerul, cu aerul și cu lacul, nu scăpau totuși din ochi malul unde 
urmau să coboare. 

Dar locul părea pustiu. 

— Când ajungem, săriți iute jos, iar eu pornesc degrabă înapoi, 
hotărî pescarul ale cărui mâini începură să tremure. 

O superbă alee pietruită şerpuia până la templu, situat aproape de 
țărmul nordic al marelui lac. Înălţându-se ca o santinelă în marginea 
deșertului, protejat de un zid înconjurător, având în faţă o curte 
întinsă şi pe laturi tot soiul de magazii, templul era construit din 
uriașe bucăţi de gresie tăiate de-a curmezișul, care aminteau de cele 
întrebuințate la Gizeh de către meșterii celei de-a IV-a dinastii. 

În mijlocul zidului sudic, se afla o intrare îngustă prin care se 
putea pătrunde în singura sală interioară, un soi de coridor larg spre 
care dădeau șapte capele, firide verticale cu acoperișuri. 

Rămas afară, Vânt-de-Miazănoapte avea să le dea de știre dacă se 
apropia cineva. 


— Au furat tot, observă Sekari. Și chiar hoţii au răspândit zvonul 
că locul e bântuit ca să nu le descopere nimeni ticăloșiile. 

Pe pereţi nu se zăreau nici desene, nici inscripţii. În templu, părea 
să fi fost celebrată puterea numărului șapte, ce reprezenta misterul 
vieţii. Nu scăpase de jaf niciun obiect ritual, dar Iker dădu peste 
câteva rogojini, talere și vase. 

— Au dormit aici, murmură el. 

Peretele din dreapta intrării îi stârni curiozitatea lui Sekari. Din el 
pornea un tunel strâmt săpat în zid, în capătul căruia se găsea o 
deschizătură de unde puteau fi văzuți cei care veneau sau plecau. Pe 
jos, zăcea o tunică viu colorată şi o pereche de sandale negre. Sekari 
le culese și i le arătă lui Iker. 

— E un veșmânt de-al asiaticilor. Unul stătea de veghe aici, iar 
tovarășii lui se adăposteau în templu. Dar unde au plecat? 

Sekari și Iker scotociră prin magazii unde găsiră şi alte urme ale 
prezenţei fugarilor. 

— Să mergem pe drumul pietruit până la locuinţele minerilor și 
ale soldaţilor. 

— Poate că tocmai acolo e vizuina asiaticilor. Să nu ne dovedim 
nechibzuiți! Eu o iau într-acolo, căci sunt obișnuit să mă strecor fără 
să fiu văzut, iar tu ai să aștepți aici. Dacă Vânt-de-Miazănoapte 
adulmecă ceva, vin înapoi. 

Sekari nu se lăuda. Ştia să înainteze fără zgomot şi să înșele 
atenția celor mai iscusiți pândari. Iar experienţa îi fu de folos căci 
un asiatic supraveghea drumul care ducea spre casele minerilor, 
aşezate ordonat, și spre cele 30 de locuințe ale soldaților, împărţite 
în patru cartiere. 

Un bărbos cu brațe zdravene ținea o cuvântare unor bărbați bine 
înarmați. Sekari nu auzea ce spune, dar nici nu îndrăznea să se 
apropie mai mult. Aşa că se întoarse la templu. 

— I-am dibuit pe fugarii noștri, îl vesti pe Iker. Nici urmă de 
soldați sau de mineri. Dar ce-or avea de gând asiaticii? Sau pornesc 
la drum spre Libia prin deşert, sau pun la cale ceva necurat. 

— De unde am putea să-i pândim, fără ca ei să bage de seamă? 


— Acoperișul templului mi se pare cel mai nimerit. O să le 
observăm chiar şi cea mai mică mișcare. Și să nu-ţi treacă prin cap 
să ne punem cu ei. Nu știu câți sunt, dar au lănci, săbii și arcuri. 

— Întrucât se pare că e vorba de o mică armată, presupun că se 
pregătesc de un nou atac. 

— Cu siguranţă, nu asupra Kahunului! De data aceasta, primarul 
nu se va mai lăsa luat prin surprindere. 

— Trebuie să aflăm care le e ținta, își spuse părerea Iker. 

— Până una-alta, dormi niţel. Am să te trezesc când va fi rândul 
tău să stai de pază. 

— Sekari... de ce mi-ai vorbit despre Cercul de aur din Abydos? 

— Am făcut eu asta? 

— Eşti inițiat în misterele sale, nu-i așa? 

— Cum îţi închipui că un necioplit ca mine ar fi primit în 
raidurile lui? Singura mea onoare e aceea de a-l sluji pe faraon. Las 
tainele în seama altora! 

Așteptarea nu fu îndelungată. 

În zori, asiaticii se înşiruiră părând a se pregăti de drum. Iker îl 
recunoscu pe căpetenia lor, Ibcha, cu barba lui stufoasă și brațele 
groase, dar n-o zări nicăieri pe Bina. Să se fi dus ea, oare, la 
Memphis, cu celălalt grup? 

Sekari deschise ochii. 

— Pleacă toţi? 

— Așa cred. 

Peste câteva minute, îndoielile lui Iker și ale lui Sekari se risipiră: 
luptătorii își părăseau sălașul din Fayyum. Alegerea drumului avea 
să-i lămurească pe cei doi în legătură cu planurile asiaticilor. Dacă 
se vor îndrepta spre deşert însemna că-şi continuă fuga. Dar dacă 
porneau pe drumul spre răsărit urmau să atace. 

— Au luat-o spre răsărit, grăi Sekari, neliniștit. 

— Să-i urmărim! hotărî Iker. 


41. 


Generalul Nesmontu îi ura pe cananeieni și orașul Sichem. Dacă 
ar fi putut trimite întreaga populaţie mai spre miazănoapte şi aici să 
rămână doar vegetaţia, ar fi dobândit o mare împăcare sufletească la 
care acum doar visa. Căci bătrânul soldat nu se amăgea: pacea pe 
care o impusese era înșelătoare. Fiecare familie număra unul sau 
mai mulți răzvrătiți, care sperau să-i nimicească pe egipteni. 

De zece ori încercase să rânduiască o conducere aleasă dintre 
localnici care să cârmuiască orașul și satele din jur. Dar de îndată ce 
un cananeian ajungea să dispună de o putere cât de mică, nu se 
îndeletnicea decât cu uneltiri și furtişaguri, fără să-i pese de binele 
celorlalți. Când punea mâna pe dovezi, Nesmontu îl arunca în 
temniță pe vinovat și alegea un altul în locul său, care se arăta iute 
la fel de necinstit ca şi cel de dinaintea lui. Pe deasupra, ca să 
păstreze liniștea în aceste ţinuturi, generalul trebuia să ţină seama și 
de numeroasele clanuri care se războiau neîncetat între ele. 

Dacă ar fi fost după el, Nesmontu ar fi tăiat în carne vie, dar era 
nevoit să dea ascultare poruncilor faraonului, care ţinea cu orice 
preţ să domolească pornirile dușmănoase de orice soi. Regele credea 
că pacea trainică se întemeia pe un trai îmbelșugat. 

Dar bătrânul general nu era de aceeași părere. Cananeienii n- 
aveau niciun pic de respect pentru cuvântul dat sau pentru 
înțelegerile încheiate. Cel mai bun prieten de azi devenea vrăjmașul 
de mâine. Singura regulă căreia i se supuneau era minciuna. 

Nesmontu mai izbutea câteodată să prindă hoţi mărunți, dar nu 
obținuse nicio informaţie despre cel care aruncase vraja asupra 
Arborelui vieţii. 

— Generale, îi spuse aghiotantul său, aţi primit un mesaj din 
partea faraonului. 

Încifrat, textul era scris chiar de mâna lui Sesostris și îl cufundă 
pe Nesmontu într-o tristeţe adâncă, deoarece îl înștiința despre 
moartea lui Sepi. În mijlocul Cercului de aur din Abydos, acesta 
dovedise multă înțelepciune și hotărâre. Când unirea părea cu 


neputinţă, se aruncase în luptă fără să tremure, convins că Sesostris 
era un mare faraon. 

Lipsit de aurul tămăduitor, salcâmul lui Osiris rămânea în 
continuare ameninţat. Sepi își dăduse viaţa ca să-l salveze, dar jertfa 
sa nu va fi în zadar, căci fraţii săi într-ale spiritului vor lupta mai 
departe împotriva răului, oricâte sacrificii vor fi necesare. 

— Generale, adăugă aghiotantul, în partea de miazăzi a orașului, 
un răzvrătit a dat foc la mai multe case și apoi s-a adăpostit într-un 
hambar gol. 

— Mă voi duce să văd. 

De multă vreme nu se mai petrecuse la Sichem un lucru atât de 
grav. Oare era începutul unei răzmerițe? În acest caz, Nesmontu 
avea s-o înăbușe în pripă. 

Și în fruntea a patruzeci de lăncieri, porni spre cartierul cu 
pricina. La trecerea lor, ușile și ferestrele se închideau. Câtorva 
soldaţi tineri le veni greu să țină pasul cu generalul, care îşi uita 
vârstă când trebuia să-și înfrunte dușmanii. 

Cocioabele arseseră până în temelii când generalul ajunse în faţa 
lor. Alături, pe o grămadă de gunoaie, zăcea leşul unui slujbaş al 
administraţiei egiptene. 

— Nemernicul are să plătească pentru asta! se mânie Nesmontu 
începând să urce scara hambarului cu pași mari, în timp ce oamenii 
săi se desfășurară. 

Când generalul deschise chepengul, cananeianul ascuns înăuntru 
își aruncă pumnalul înspre el. Gură-Pocită îi promisese că Nesmontu 
avea să apară primul și că putea să-l doboare fără greutate. 

Bătrânul soldat văzu țâșnind arma menită să-l ucidă și se aruncă 
în lături. Pumnalul îi atinse uşor umărul stâng, lăsând o urmă 
sângerândă. 

Arcașii îl înconjurară pe rănit, încordându-și arcurile. 

— Nu trageţi! ordonă Nesmontu. Scoateţi-l pe lașul ăsta din gaura 
lui și căutaţi să nu mai fie și alții prin preajmă. 

Temându-se că va fi supus la cazne, cananeianul începu să urle. 

— Nu-l omorâţi! strigă generalul. Am să stau eu însumi de vorbă 
cu el. 


În timp ce un doctor îl îngrijea, Nesmontu îl cerceta din ochi pe 
bărbatul care încercase să-l ucidă. Mărunt, cu obrajii și bărbia 
acoperiți de un început de barbă roșcată, acesta îl privea cu ură pe 
bătrânul soldat. Un ofițer verifică dacă picioarele și mâinile 
atacatorului erau bine legate. 

— Eşti un nepriceput, grăi Nesmontu. Eu, de la depărtarea aceea, 
nu aș fi greșit ținta. Iar cel care te-a trimis e și mai prost decât tine. 
Când te hotărăști să-i faci de petrecanie mai-marelui armatei 
egiptene, te foloseşti de oameni iscusiți. 

— N-o să mai trăiţi mult! zise, scrâşnind din dinţi, cananeianul. 

— Oricum, mai mult decât tine, căci o să fii executat înainte să- 
mi bandajeze mie rana. 

Cananeianul făcu ochii mari. 

— Fără să îmi puneţi nicio întrebare? 

— La ce bun? Ori n-ai răspunde, ori ai minţi. Și chiar dacă ai vrea 
să-mi spui adevărul, ce poate să știe un neisprăvit ca tine? 

— Vă înşelaţi, generale! Sunt un adevărat luptător împotriva 
asupririi voastre. Alţii ca mine, cu sutele, vor duce bătălia mai 
departe. 

Nesmontu izbucni în râs. 

— Ai greșit socoteala! 

— Nu contează numărul! Vom izbuti până la urmă să vă alungam 
din Canaan. 

— Ce mă miră mereu la ticăloșii de soiul tău e nemăsurata lor 
trufie. Dar asta îmi ușurează munca. Nişte fricoși care nu sunt în 
stare să înfăptuiască lucruri măreţe. 

— Prevestitorul ne va conduce spre victorie! 

Chipul lui Nesmontu se înăspri. 

— Prevestitorul tău e mort. 

Cananeanul rânji. 

— Asta o cred câinii de egipteni! 

— Am văzut cu ochii mei leșul Prevestitorului tău. 

— Căpetenia noastră trăiește şi, curând, veţi fi niște stârvuri fără 
mormânt, căci el va birui! 

— Şi unde se ascunde, marea ta căpetenie? 

— N-am să mărturisesc nici dacă mă pui la cazne! 


Cu o singură mână, Nesmontu îl înșfăcă de gât pe caneaneean și-l 
ridică în picioare. 

— Tare mi-ar plăcea să te agăţ într-un cârlig de măcelărie ca să te 
fac să spui tot. Dar faraonul vrea să mă port omenos, chiar și cu 
netrebnicii. Așa că te las pe mâinile altora. 

Cananeianul nu mărturisi decât numele părinților săi, morţi de 
mult, și pe cel al unui complice doborât de soldați în timpul primei 
răscoale din Canaan. 

Execuţia avu loc în piaţa cea mare a orașului în fața unei mulțimi 
numeroase. Străpuns de săgeți, trupul cananeianului fu înmormântat 
fără niciun ritual. Nesmontu, de a cărui sănătate înfloritoare, se 
putură încredința toţi, rosti câteva cuvinte care dezvăluiau însă o 
hotărâre: orice început de răzmeriță va fi pedepsit cu aceeași 
severitate. 

Cercetările în privinţa cananeianului duseră toate la același 
rezultat: bărbatul își pierduse minţile și înfăptuise singur totul, fără 
vreun sprijin din partea altora. 

Totuși, bătrânul general se arătă neîncrezător. 

Experienţa sa îi spunea că această întâmplare nu trebuia trecută 
cu vederea. Nu-l uimea deloc că îşi pusese în gând cineva să-l 
omoare şi era convins că astfel de încercări aveau să mai urmeze. În 
schimb, vorbele atacatorului îl nedumereau. De când Sichemul se 
găsea sub controlul său, era prima dată când un răzvrătit pomenea 
de nebunul care îndemnase cândva populaţia la răscoală. Oare un 
alt smintit reaprinsese scânteia? 

Așa ceva părea de necrezut. 

Dar apariția acelui Prevestitor nu fusese oare și ea de necrezut? 

Nesmontu îşi adună toți ofițerii și le ordonă să aresteze degrabă 
pe oricine trezea anumite bănuieli şi să-i aducă neîntârziat în fața 
lui pe cei care se dovedeau vinovaţi în vreun fel. 

— Asiaticii nu s-au mişcat de aici de două zile, se plânse Sekari. 
S-ar zice că aşteaptă întăriri. 

— Poate şovăiesc încotro s-o apuce, îşi dădu cu părerea Iker. 

— M-ar mira. Eu cred că urmează un plan temeinic. Aici, la 
jumătatea drumului dintre Fayyum şi vale, se asigură că n-au fost 


urmăriți. Nu sunt niște nepricepuţi, crede-mă! 

— Să dăm de știre armatei! 

— [l-ar vedea din timp pe soldaţi și s-ar împrăștia. Dacă vrem să 
aflăm ce au de gând, să nu-i scăpăm din ochi. Iar lucrul acesta nu 
mă înveseleşte mai mult decât pe tine. Aș fi preferat să iau parte la 
un ospăț și apoi să-mi petrec noaptea cu o fată frumoasă! Ah, ce 
slujitoare drăguţe locuiau în Kahun și ce așternuturi de in aveai în 
casa ta minunată! 

— Că veni vorba... Te-ai prefăcut în chip desăvârșit ca ești 
slujitor, își reaminti Iker. 

— Dar nu m-am prefăcut! Părinţii mei au fost oameni simpli și eu 
sunt un băiat din popor. Nu mă deranjează să îngrijesc de 
gospodărie. 

— Ce i-a atras faraonului atenţia asupra ta? 

Pe buzele lui Sekari înflori un zâmbet larg. 

— Când eram păsărar, am învăţat graiul pasărilor. Doream să 
intru în slujbă la palat și, în timp ce intendentul mă punea la 
încercare să vadă ce știu, o pupăză a scăpat din colivia cea mare. Și 
era atât de speriată, că ar fi sfârşit prin a se răni. Am fluierat puțin 
ca s-o liniștesc și am izbutit. Sesostris, care urmărise tot, m-a chemat 
la el. Regele însuși, dă-ți seama! Ce frică mi-a fost! În fața lui, mă 
simțeam mai neputincios decât un prunc. Și asta nu s-a schimbat 
nici acum. Eu nu mă îndoiesc nicio clipă că faraonul se află în 
legătură cu zeii. 

— Ai mers adesea la Abydos? 

— Abydos, Abydos... gândul ăsta nu-ţi dă pace! 

— Dar nu este el centrul spiritual al Egiptului? 

— Se poate, dar noi avem alte treburi acum. 

Iker se gândi la Isis, care trăia pe acel pământ sacru, îndepărtat şi 
cu neputinţă de atins. I se va oferi oare prilejul să-i vorbească din 
nou și să-și deschidă inima, în sfârşit? 

— Se mișcă, băgă de seamă Sekari. 

Vânt-de-Miazănoapte şi cei doi bărbaţi se lipiră de pământ, 
ascunși vederii de ramurile tamarinilor. 

Într-adevăr, asiaticii porneau iar la drum. 

Ibcha făurise întotdeauna arme. Când stătea în Sichem, lucra pe 
ascuns și tot ce ieșea din mâinile lui servea unor grupuri mici de 
răsculați, pe care, până la urmă, soldaţii reușeau să-i prindă. 

Apoi apăruse Prevestitorul și, ascultându-i învăţăturile, Ibcha 
pricepu că doar lupta adevărată i-ar îngădui Canaanului să-i alunge 
pe cotropitori şi să devină mai puternic decât însuși Egiptul. Și dacă 
pentru aceasta era nevoie să ucidă, avea s-o facă. Și dacă trebuia ca 
unii dintre tovarășii lui să se jertfească, el însuși îi va conduce și va 
muri bucuros alături de ei. La Kahun, împreună cu Bina, aproape că 
izbutiseră. De-acum înainte, multe oraşe le luaseră frica. 

Curând, în fruntea oamenilor săi, Ibcha va distruge unul dintre 
simbolurile puterii faraonului și-i va zdrobi inima. Sesostris nu era 
decât un uriaș cu picioare de argilă, prea încrezător în armata sa, 
forțată să rămână în Canaan, unde urma să întâmpine tot mai multe 
greutăți. 

Încredințat că nu fuseseră observați, Ibcha continua să respecte 
ceea ce-i spusese Bina. Alegând mereu cărări ocolitoare și 
întortocheate, pierdea timp, dar se ferea de soldați. 

În timpul unei opriri, Ibcha le destăinui oamenilor săi care era 
ținta spre care se îndreptau. 

— Faraonilor le place să înalțe monumente pentru gloria lor și 
Sesostris nu se abate nici el de la aceste rânduieli. La Dachur, își 
construieşte piramida unde socotește că se va odihni pe vecie. O să 
pângărim templul și piramida, pricinuindu-i cât mai multe pagube. 
Lucrările vor fi părăsite, iar Sesostris va înțelege că nicio bucăţică 
din regatul său nu e la adăpost de atacurile noastre. Poporul își va 
pierde încrederea în el, provinciile se vor separa una de alta, vor 
apărea din nou guvernatorii și dezordinea va stăpâni iarăși 
pretutindeni. 


42. 


Primarul orașului meșterilor de la Dachur, Djehuty, se mândrea 
cu munca lor. Cu sprijinul Marelui Trezorier Senankh, ei trudeau 
fără încetare pentru ca piramidă regală să dea naştere cât mai 
curând lui Ka. Sărăcăcioase la începutul lucrărilor, casele 
constructorilor erau acum primitoare și plăcute. 

În ciuda unei sănătăţi tot mai şubrede, Djehuty își petrecea toată 
ziua printre meșteri. Datorită lecticii sale, se mișca lesne dintr-o 
parte a șantierului în alta și verifica respectarea planurilor întocmite 
de faraon. Ansamblul arhitectural a cărui inimă era piramida, 
respecta reguli precise, mulțumită cărora avea să se răspândească în 
jur magia pietrelor. 

Mereu zgribulit, suferind de reumatism, Djehuty nu voia să i se 
pomenească de odihnă. Iniţiindu-l în misterele Cercului de aur din 
Abydos și încredințându-i o sarcină dintre cele mai însemnate, 
faraonul îi înseninase bătrânețile. În loc să lâncezească într-o slujbă 
oarecare, simţea trezindu-se în el puteri nebănuite. Deși în fiecare 
seară era convins că nu va putea să se ridice a doua zi din pat, 
Djehuty reușea acest lucru în fiecare dimineaţă. 

— S-a petrecut ceva supărător? îl întrebă el pe comandantul 
soldaţilor care păzeau împrejurimile. 

— E linişte peste tot, îi răspunse ofițerul. 

Djehuty se îndreptă spre locașul de veci unde avea să fie 
înmormântat vizirul Khnum-Hotep, situat la nord de piramidă. 
Alcătuit din cărămizi acoperite cu calcar, locașul era însuflețit de 
basoreliefuri şi de inscripții hieroglifice, care aveau să asigure 
supraviețuirea spiritului. Încăperea funerară, sala vaselor canopice și 
anticamera urmau să fie terminate în curând. Ridicând un 
monument atât de frumos pentru vizirul său, faraonul voia să arate 
importanţa pe care i-o acorda. 

Primarul privi îndelung zidul înconjurător punctat de fortificaţii, 
adevărat perete magic ce proteja piramida înăuntrul căreia avea să 
se mişte Ka-ul regal. Continuând învățăturile lui Djeser și Imhotep 


de la Saqqara, Sesostris respecta valorile sacre ale tradiţiei egiptene. 
Da, piramida îl întrupa pe Osiris, învingător al morţii! Da, Maat 
putea să iasă biruitoare din înfruntarea cu isefet! Da, ea putea să-l 
elibereze pe om din temniţa josniciei și mărginirii sale, dacă el se 
preschimba în constructor. 

Tâmplarii tocmai așezaseră bărcile din lemn în capelele boltite. 
Barca zilei, barca nopţii, barca luminii divine, toate vor sluji 
călătoriei sufletului regal care nu va înceta să plutească prin univers. 

Djehuty străbătu templul susținut de coloane în formă de papirus 
şi de lotus. Statui gigantice ale faraonului, înalte de peste doi metri, 
stăteau mărturie pentru renașterea neîncetată a regelui în Osiris. 
Hieroglife minunate dezvăluiau numele și calitățile monarhului, 
așezat sub protecţia semnului vieţii, crucea cu toarte, înconjurată de 
doi şoimi. În anticameră, zei şi zeițe dădeau regelui viață și putere; 
în încăperea ofrandelor, faraonul, purtând pe cap coroana, primea 
forţa ascunsă a bucatelor oferite. Doborându-și la pământ dușmanii 
răsăriți din întuneric, redând viață armoniei lui Maat, Sesostris 
celebra aici o nesfârşită sărbătoare a reînnoirii. 

Chiar și aleea uriașă care lega părţile de nord și de sud ale 
construcției era o culme a  măiestriei meșterilor. lar în 
acoperământul piramidei, format din bucăţi de calcar aduse din 
cariera de la Tura, aveau să se oglindească razele soarelui, 
înfățișând astfel puterea pietrei de lumină, izvorâtă din începuturile 
lumii. 

Maestrul de operă îl pofti pe Djehuty să pătrundă în încăperile de 
dedesubt. Intrarea ce urma să fie ascunsă la încheierea lucrărilor, 
dădea spre un coridor care ducea într-o anticameră prelungită de o 
trecere spre o încăpere dreptunghiulară. Spre răsărit, se afla o 
capelă împodobită cu calcar șlefuit, iar spre apus, o cameră a 
reînvierii unde trona un sarcofag din granit roşu, pe care se vedeau 
desene ce aminteau de palatul primilor faraoni. El avea să devină 
barca spiritului luminos al regelui în călătoria lui prin lumea de 
dincolo. Deasupra odăii funerare, un tavan fals cuprindea cinci 
perechi de grinzi din calcar, lungi de șase metri și cântărind fiecare 
treizeci de tone. 


Djehuty cugetă îndelung în acest loc, situat în afara lumii 
oamenilor. Potrivit obiceiului, meșterii făuriseră un spaţiu unde 
nevăzutul se putea dezvălui fără să se teamă de atingerile 
neinițiaţilor. Aici, faraonul se ivea cu adevărat viu în și spre lumină. 

Când ieşi afară, Djehuty observă că soarele stătea să apună. 
Meșterii părăsiseră deja șantierul și primarul se miră când nu zări 
decât un singur soldat în pragul templului piramidei. 

— Unde au plecat ceilalți? 

— Ofiţerul a fost înștiințat că a avut loc un atac pe drumul spre 
Fayyum. A alergat degrabă să dea ajutor răniților. 

— Ar fi trebuit să-mi ceară voie. 

— N-a îndrăznit să vă tulbure. 

Îngrijorat, Djehuty îl preveni pe maestrul de operă că erau lipsiți 
de pază și îi porunci să trimită câțiva oameni să stea la pândă în 
jurul orașului. 

Apoi, fiind ostenit și simţindu-și încheieturile arzând, se întoarse 
în locuinţa sa, bău puţină apă şi se întinse pe pat, temându-se că nu 
va mai putea să se ridice. 

În depărtare, scăldată în lucirea blândă a asfințitului, piramida 
atrăgea privirile lui Ibcha şi ale oamenilor săi. 

— Minciuna noastră i-a păcălit pe soldați, murmură el. N-au mai 
rămas decât meșterii obosiţi după o zi de muncă. Ca toți egiptenii, și 
ei se bucură acum de aceste clipe neasemuite când soarele se 
cufundă la apus. O stare de pace îi învăluie și nu vor fi în stare să se 
apere. 

Semănând spaima și vărsând sânge la Dachur, Ibcha își va împlini 
misiunea încredințată de Bina. Aceasta era porunca Prevestitorului: 
să împiedice piramida să dea naștere lui Ka și s-o reducă la o 
grămada de pietre fără viață. Datorită vorbelor sale, asiaticii 
începeau să priceapă că forța egiptenilor nu se bizuia doar pe 
armata lor. Ca să-i învingă, trebuiau să le șteargă de pe faţa 
pământului edificiile magice care zămisleau o energie misterioasă și 
le îngăduiau să întoarcă în favoarea lor împrejurările cele mai 
potrivnice. 


Să facă din Dachur o ruină ar fi fost o victorie răsunătoare! 
Faraonul și-ar fi văzut zdrobită lucrarea pe care o sortise veșniciei. 
Siguranţei sale avea să-i ia locul mâhnirea și teama. 

— Să cruțăm femeile și copiii? întrebă unul dintre oamenii lui 
Ibcha. 

— Orice slăbiciune duce la înfrângere, răspunse acesta. Fie ca 
focul Prevestitorului să pârjolească locurile necredincioșilor! 

Asiaticii erau chiar pe punctul să se arunce asupra prăzii, când 
unul dintre ei scoase un strigăt: 

— Comandante, uite acolo jos un bărbat care aleargă! 

— Nu risipiţi vreo suliță pe el, căci e prea departe. 

— Şi încă unul care fuge. Are un măgar cu el. 

— La atac! ordonă Ibcha. 

Sekari nu alergase în viața lui așa de repede. În orice moment, se 
aștepta să fie doborât și își iuțea pașii. 

În sfârșit, intră în orașul constructorilor şi se izbi de un meşter 
înarmat cu un ciocan de lemn. 

— Unde sunt soldaţii? 

— Au plecat să-i ajute pe răniții de pe drumul Fayyumului! 

— Trezeşte pe toată lumea! Sunteţi în primejdie! 

Cioplitorul în piatră nu se pierdu cu firea şi dădu de îndată 
alarma. Înșfăcând în grabă uneltele, tovarășii săi se pregătiră de 
înfruntare. 

— Să apărăm piramida, porunci Djehuty încă mirat că izbutise să 
se ridice în picioare și de data asta. Femeile și copiii să se închidă în 
case! 

— Fie ca Cercul de aur să ne protejeze și să ne dea puterea să 
luptăm împotriva lui isefet, şopti Sekari la urechea primarului. 

Iar mâinile lor se atinseră preţ de o clipă. 

— Iker îi va aduce înapoi pe soldați. 

— Dar va ajunge, oare, la timp? 

— Un scrib care a primit învăţătură în provincia lepurelui nu are 
cum să întârzie. Adăpostește-te! 

— Mă voi bate alături de ceilalți, hotărî Djehuty. Merită să 
murim, dacă vom salva edificiul regal. 


Prima suliță îl răni în coapsă pe unul dintre meşteri. Sekari 
răspunse aruncând cu o daltă de aramă bine ascuţită, ce se înfipse în 
gâtul unui asiatic. 

Primarul își flutură în aer bastonul ce-i servea drept sprijin. 

— La templu, repede! 

Adunându-se în interiorul edificiului, meșterii blocară intrarea cu 
blocuri mari de piatră în care se frânseră lăncile și săgețile 
asiaticilor. 

— Tâlharii se vor cățăra pe ziduri, îi preveni Sekari, și noi nu 
vom putea să le ţinem piept. Care e locul în care se pătrunde cel mai 
greu? 

— Mormântul regal, dar refuz să-l pângăresc. Nu-i vom lăsa pe 
nelegiuiții ăştia să-l atingă. 

— Ai grijă, uite unul! 

Ciocanul azvârlit de Sekari îl izbi drept în frunte pe asiaticul 
apărut pe coama zidului dintre coloane și-l prăvăli drept peste un 
tovarăș de-al lui care venea din urmă. 

Lucrul acesta stârni tulburare printre oamenii lui Ibcha, deja 
neliniștiți la gândul că vor da buzna într-un templu, atrăgând asupra 
lor furia zeilor. 

La rândul său, Sekari nu se amăgea. În ciuda curajului lor, 
meșterii aveau să fie răpuși cu ușurință. 

Deodată, un răget puternic îi încremeni pe meșterii împresurați. 

— E chiar... vocea zeului Seth, care a sărit în ajutorul 
atacatorilor! se înspăimântă un cioplitor. 

— Dimpotrivă, îi îmbărbătă Sekari, ne dă nouă forța să-i biruim. 

Ibcha tăie gâtul rănitului, căci nu voia să lase în urma lui un om 
căruia dușmanul, supunându-l la cazne, i-ar fi putut smulge vreo 
mărturie. 

— Am mai fi avut nevoie doar de puţin timp, bodogăni el, 
înciudat. 

Soldaţii, zoriţi de Iker și Vânt-de-Miazănoapte, se întorceau în 
goană la Dachur. 

După ce-și pierduse doi oameni, Ibcha preferă să-i păstreze pe 
ceilalți teferi decât să se arunce într-o încăierare sângeroasă din care 
nu era sigur că va ieși învingător. 


Turbând de furie, trase o săgeată înspre piramidă și dădu ordinul 
de retragere. 

Egiptenii se repeziră după asiatici, dar aceștia se îndepărtaseră 
deja prea mult, ca să mai poată fi ajunși. 

Ofiţerul se înfăţișă înaintea lui Djehuty. 

— Am fost minţit. Pe drumul spre Fayyum nimeni n-avea nevoie 
de ajutorul nostru. Eu... 

— Că te-ai lăsat păcălit de un asiatic e de înţeles. Dar ai luat 
hotărâri de capul tău, fără să-mi ceri îngăduința, încălcând 
poruncile. Nu mai ai ce caută printre noi, iar vizirul va fi cel care te 
va judeca. Până la numirea altui ofițer care să te înlocuiască, am să 
preiau eu comanda soldaţilor. 

Djehuty se așeză, iar Iker îi turnă de băut. 

— Ai salvat piramida, Fiule regal! 

— Meritul e al vostru și al lui Sekari. Și să nu uităm că glasul lui 
Vânt-de-Miazănoapte ne-a fost şi el de ajutor. 

Pacea serii învălui din nou Dachurul, de parcă nimic nu s-ar fi 
întâmplat. Dar mâinile lui Djehuty încă tremurau. 

— Barbarii aceștia au îndrăznit să atace un loc sacru! Acum știm 
că nu se dau în lături de la nimic și că se încumetă să înfăptuiască 
mari grozăvii. Cine ar putea să le fie căpetenie, dacă nu demonul 
care încearcă să distrugă Arborele vieţii? 

— Lepădătura asta a prins curaj şi-a ieșit la lumină, adăugă 
Sekari, ceea ce înseamnă că se simte în stare să pornească bătălia. 
La Kahun, ca și aici, a fost cât pe ce să izbutească. Iar noi trebuie să 
fim pregătiți pentru tot ce poate fi mai rău. 


43. 


— Sunteţi sigur, cu adevărat sigur? întrebă Fiul regal. 

— Da, din păcate! răspunse vizirul Khnum-Hotep după ce-și 
încheie povestirea. Sepi e mort. 

Nici Sekari, nici Iker nu-și putură stăpâni lacrimile. 

Prudent, bun cunoscător al meșteșugului războiului, nu reușise el 
oare întotdeauna să scape din cele mai primejdioase împrejurări? 

— Niciodată prădătorii nubieni n-ar fi izbutit să-i întindă o 
capcană învățătorului meu! izbucni Sekari. Cât despre demonii 
deșertului, generalul putea să-i stăpânească întrucât cunoştea 
formulele care-i fac neputincioşi și-i trimit îndărăt în pustietăţile lor 
dogoritoare. Neîndoielnic, ucigașul lui Sepi e chiar prinţul 
întunericului! 

— Același care a aruncat vraja asupra Arborelui vieţii, adăugă 
Iker. 

Sekari strânse pumnul. 

— Ai pe de-a-ntregul dreptate! A vrut să-l împiedice pe general să 
găsească aurul tămăduitor. Monstrul ăsta dă târcoale peste tot! 

— Nu lăsa durerea să-ți tulbure minţile! îl povăţui vizirul. 

— Sepi m-a învăţat tot. Fără el n-aş fi existat. 

— Ţi-a dat lecţii despre hieroglife? îl întrebă Iker. 

— Pe mine nu m-a așezat lângă ceilalți elevi. Scriam pe nisip, iar 
semnele puterii le-am deprins străbătând cărări primejdioase, 
înfruntând fiare sălbatice şi hoţi de tot soiul. Nu mă ferea de nimic, 
dar îmi dădea arme ca să mă apăr. 

Marele Trezorier Senankh încerca să-l încurajeze pe fratele sau 
din Cercul de aur, dar știa ca şi el că Sepi lăsa în urmă un gol cu 
neputinţă de umplut. 

— Tu și Iker v-aţi descurcat bine la Dachur. Generalul ar fi fost 
mândru de voi. Potrivit cererii lui Djehuty, paza e de-acum întărită, 
iar meşterii nu mai au de ce să se teamă. 

— La Dachur, poate, dar la Memphis și în celelalte orașe? îl 
înfruntă Iker. Acești războinici pot ataca oriunde și oricând. 


Nici vizirul, nici Marele Trezorier nu-l contraziseră pe scrib. 

— Ne-am pierdut unul dintre cei mai buni apărători, zise Sekari. 
Să ne arătăm demni de el și să-i ducem mai departe lucrarea de 
acolo de unde moartea crede că l-a oprit. 

Pe chipul lui Sobek se citea dușmănia. 

— Îmi pare rău, Fiule regal, dar sunt nevoit să te controlez. 

— Cum dorești. 

Având în vedere rangul și trecutul oaspetelui, mai-marele tuturor 
gărzilor din regat ţinu neapărat să îndeplinească el însuși această 
sarcină. 

— Poţi să intri. 

Și Sobek împinse ușa odăii de lucru a lui Sesostris. 

— Totul e în ordine, Luminăţia Voastră. Vreţi să mai rămân? 

— Nu, poţi să te retragi, Sobek. 

Pe genunchii monarhului, care stătea precum scribii, ţinându-și 
spatele drept și picioarele încrucișate, se vedea un papirus înfășurat. 

Iker se așeză în faţa regelui în aceeași poziţie. 

— Sobek mă urăște. 

— După părerea lui, nu ţi-ai dovedit încă nevinovăția și credința 
față de faraon. 

— Am să-l conving până la urmă. 

— E chiar una dintre sarcinile ce-ţi revin, fiule. 

— Veştile ce vi le-aduc nu sunt tocmai îmbucurătoare, Luminăţia 
Voastră. Am găsit salcâmul lui Neith, dar era ars. Am descoperit 
șantierul unde a fost construit Fulgerul, dar n-am aflat cui aparținea 
corabia. I-am împiedicat pe asiatici să pună mâna pe Kahun și pe 
Dachur, dar n-am reușit să le arestez pe cele două căpetenii ale lor, 
Bina și Ibcha. 

— Ce crezi despre ei? 

— Îl socot pe Ibcha drept un ucigaș fără milă. Va îndeplini 
întocmai ordinele primite, chiar cu preţul vieţii sale. El a atacat la 
Dachur. Dar nu s-a aruncat într-o luptă cu sfârşit nesigur și asta mă 
neliniștește. Ibcha și-a păstrat oamenii pentru viitoarele atacuri. 

— Nu e el marea căpetenie? 

— La Kahun asculta de Bina. 


— Şi această femeie să-i conducă, oare, pe răzvrătiți? 

— Plină de ură şi foarte şireată, e mai degrabă sfătuitoarea lor, 
înzestrată cu o nesecată putere de a face rău. Nimic nu o va abate de 
la ținta hotărâtă de călăuzitorul ei, cucerirea Egiptului de către Asia. 

— O asemenea cuvântare merită atenţie, recunoscu Sesostris, dar 
faptele nu o îndreptățesc. Acum nu există în toată Syro-Palestina 
niciun clan în stare să ducă un război împotriva noastră. Altminteri, 
generalul Nesmontu n-ar fi întârziat să-mi dea de știre. 

— Această răscoală care mocnește nu se aseamănă oare cu albia 
unui râu, Luminăţia Voastră? În cea mai mare parte a anului rămâne 
uscată, dar când vin ploile se preschimbă într-un puhoi nimicitor? 
Bina şi Ibcha se ascund poate la Memphis, unde tovarășii lor 
locuiesc de multă vreme. Aici, în capitală, plănuiesc ei să dea 
lovitura hotărâtoare. Și încă stăruie un mister: cine l-a trimis pe 
falsul soldat care a încercat să mă omoare şi care nu era asiatic? 
Negreșit, e vorba de un grup de egipteni care au de gând să vă 
înlăture. Dacă toate aceste forțe ale răului se unesc, dușmanul 
devine de temut. Și ucigându-l pe generalul Sepi, nu și-a dovedit 
deja tăria? 

Sesostris împărtășea gândurile lui Iker. Niciuna dintre 
nenorocirile din ultimul timp nu era rodul întâmplării. Nu cumva 
alcătuiau ele un plan ce avea să ducă la moartea Arborelui vieții? 

— Oricare ar fi încercările, Iker, voi fi mereu alături de tine 
pentru a te ajuta să-ți împlinești destinul pe care nu-l cunoști încă. 

Tânărul înmărmuri. Regele tocmai rostise, cuvânt cu cuvânt, 
ultimul mesaj pe care bătrânul scrib din Medamud i-l lăsase 
învăţăcelului său. 

— Luminăţia Voastră, eu... 

— Odihneşte-te puţin. Prea multă încordare nu înlesnește o 
gândire limpede. 

Nas-în-vânt îndeplinea slujba aceasta de peste 20 de ani și putea 
servi drept pildă celorlalte gărzi. Ura grosolănia şi respecta ordinele 
primite fără să crâcnească, dar arătând adesea și o fărâmă de 
omenie. Deși îl admira pe Sobek, îl socotea uneori prea aspru. Oare 
nu era bine ca locuitorii Memphisului să te și iubească, nu doar să se 


teamă de tine? Nas-în-vânt se străduia întotdeauna să-i împace pe 
certăreți și nu-i trimitea în temniţă pe cei care întrecuseră măsura la 
băutură. Lui însuși îl plăcea uneori să petreacă puţin, fără să i se 
pară că punea regatul în primejdie. 

Ultimele porunci nu le găsi pe placul lui. Însărcinat să facă de 
pază la una dintre porţile orașului, trebuia să-i controleze şi să-i ia 
la întrebări pe cei care doreau să intre. La cea mai mică bănuială, 
măsurile erau severe. Dar greutățile întâmpinate îi nemulțumeau pe 
oameni și îngreunau viaţa de zi cu zi. 

De aceea, Nas-în-vânt, ca şi alți colegi de-ai săi, nu se arăta din 
cale-afară de zelos. Se mulțumea să salute persoanele cunoscute și 
pe negustori, şi nu oprea din drum decât arar vreun călător a cărei 
înfățișare părea suspectă. 

Frumoasa cea oacheșă, însoțită de un bărbos cu braţe groase nu 
părea să ascundă ceva, dar Nas-în-vânt avea poftă să mai schimbe o 
vorbă cu cineva. 

— Cum te cheamă? 

— Apă-Proaspătă, comandante. 

— El e bărbatul tău? 

— Da, comandante. 

— Nu v-am mai văzut pe-aici. De unde veniţi? 

— Din Deltă. 

— Şi ce aveţi de gând să faceţi la Memphis? 

— Bărbatul meu e bolnav. Am auzit că aici sunt doctori foarte 
buni și poate ei îi vor găsi leacul. 

— Unde o să staţi? 

— La bunicul meu, un negustor de sandale. 

Nas-în-vânt ar fi trebuit să le pună o grămadă de întrebări, dar 
bărbatul arăta atât de copleșit de suferinţă, încât Nas-în-vânt nu se 
îndura să mai stăruie cu întrebările. Şi apoi femeia, cu fețișoara ei 
drăguță, nu arăta a războinic însetat de sânge. 

Iar Bina și Ibcha intrară lesne în oraș, alăturându-se celorlalți 
tovarăși ai lor care pătrunseră şi ei în Memphis prin acest loc de 
trecere, la ore diferite. 

Sobek tuna și fulgera. 


Uimit că nu primise nicio informaţie despre asiatici a căror 
situaţie nu era în ordine, porni el însuși să verifice mai multe posturi 
de pază, îndoindu-se că ordinele sale fuseseră respectate întocmai. 

Și într-adevăr, trei ofițeri nu se purtaseră cu asprimea cuvenită. 
lar primul pe această listă era Nas-în-vânt care, în faţa furiei 
dezlănțuite a lui Sobek, încercă să se dezvinovăţească. 

— E cu neputinţă să-i deosebești pe asiaticii primejdioși de restul 
populaţiei. Sunt oameni ca mine şi ca... 

— Nu cred! i-o reteză Sobek. 

— Oricum, pe unii i-am luat la întrebări și i-am cercetat cu 
atenţie, dar tot a trebuit să-i las să treacă. N-am găsit nicio pricină 
ca să-i arunc în temniţă. 

— Alţi colegi de-ai tăi au făcut arestări. 

— Şi au pus mâna chiar pe luptători asiatici? 

Sobek nu putea să mintă: până la urmă le dăduse drumul, căci nu 
avea dovezi împotriva lor. Paza Memphisului, pe care el însuşi o 
rânduise, nu era bună de nimic. 

Neliniștit și dezamăgit, Păzitorul slăbi supravegherea asupra 
porților capitalei şi înmulţi, în schimb, rondurile în cartiere, 
poruncind străjilor să-i aducă la cunoștință chiar şi cea mai 
neînsemnată întâmplare. 

Faţă de rege, Sobek nu-și ascunse amărăciunea. 

— Am fost prea trufaș și încrezător, Luminăţia Voastră. Memphis 
e un oraş deschis pe care însă îmi închipuiam că-l pot apăra de 
nepoftiţi. M-am înșelat. Ori asiaticii au fost înspăimântați de 
desfășurarea forțelor noastre şi s-au retras în Deltă, ori au avut 
complici în capitală care i-au ajutat, oferindu-le adăpost aici. Din 
nefericire, sunt convins că a doua posibilitate este cea adevărată și 
că răzvrătiţii ăștia se adună ca să plănuiască un nou atac. Iar ținta 
lor este însuşi faraonul. Dușmanul stă la pândă în întuneric, nu-i 
cunoaştem faţa și poate să lovească oriunde și oricând, chiar 
înăuntrul palatului. De aceea vă cer să vă îndepărtați de palat cât 
mai rar cu putinţă și să întărim paza în jurul persoanei voastre. 

— Să mă ascund precum un animal hăituit ar însemna deja o 
victorie pentru potrivnicii noștri, grăi răspicat Sesostris. Voi 


continua să-mi îndeplinesc îndatoririle de rege ca şi până acum. lar 
tu, Sobek, îndeplinește-ţi-le pe ale tale. 

— Turbez de furie, Luminăţia Voastră, căci mă simt lipsit de ochi 
şi de urechi! Niciodată n-am avut de înfruntat ucigași atât de 
vicleni. Dar fiți sigur că voi face tot ce-mi stă în putință. 

— Tot n-ai încredere în Iker, nu-i așa? 

— Cum să uit că a încercat să vă omoare? Aș vrea să cred că a 
fost vorba de o încurcătură, dar îngăduiți-mi totuși să-l supraveghez 
îndeaproape. Dacă ţine legătura cu asiaticii, vom avea dovada că e 
doar o iscoadă. 

— Îți apreciez înverșunarea, Sobek, dar l-am numit pe Iker Fiu 
regal. Și el singur are să te convingă de buna lui credinţă. 


44. 


În cartierul din Memphis unde își avea ascunzătoarea marea lor 
căpetenie, învățăceii Prevestitorului erau cu ochii în patru. Brutari, 
vânzători de sandale, frizeri, cu toţii se amestecaseră printre 
locuitori şi nimeni nu le-ar fi putut ghici adevăratele gânduri. 

De la sosirea Binei, a lui Ibcha și a oamenilor lor, degrabă ascunși 
în case sigure, se înmulţiseră pândarii care supravegheau 
împrejurimile zi și noapte. Gărzile care se încumetau să pătrundă pe 
teritoriul Prevestitorului erau repede reperate. Nici rondurile tot mai 
dese nu-i îngrijorau pe asiatici, căci prindeau îndată de ştire. 

La primul etaj al prăvăliei unde se vindeau rogojini şi coșuri de 
tot soiul, Prevestitorul nu înceta să predice. La rândul lor, 
credincioșii îi ascultau cuvintele fără să le fie îngăduit să pună vreo 
întrebare. Ca singur împuternicit al unui zeu hotărât să cucerească 
lumea, Prevestitorul dădea glas unui adevăr de netăgăduit. 

Potolindu-şi setea cu puţină sare între două cuvântări, 
Prevestitorul rostea aceleași vorbe menite să pună stăpânire, puţin 
câte puţin, pe minţile oamenilor care-l priveau cu admiraţie. Deși nu 
primiseră niciun fel de învăţătură în viaţa lor, cea de acum le 
ajungea cu prisosință ca să se bată până la victoria finală. 

Shab Strâmbu” sorbea cuvintele stăpânului său, mai ales când 
acestea vesteau moartea necredincioşilor și supunerea cu desăvârșire 
a femeilor cărora egiptenii le acordau prea multă libertate. Ca un 
câine de pază, Shab nu uita să-i cerceteze amănunţit pe fericiții 
cărora le era îngăduit să se apropie de Prevestitor. 

Când vocea blândă și învăluitoare a acestuia se opri, ucenicii se 
împrăștiară care-ncotro. 

— Cheamă-l pe Gură-Pocită! îi porunci Prevestitorul lui Shab. 
Vom trage, în sfârșit, un folos de pe urma îndelungatelor zile de 
pregătire a războinicilor lui. 

— Înseamnă că vom lovi chiar... acolo sus? 

— Întoemai, prietene. 

— Dar suntem destui pentru asta? 


Prevestitorul zâmbi cu îngăduință. 

— Nu fi nici neliniștit, nici neîncrezător. Mulțumită noilor noștri 
aliați, avem la îndemână tot ce ne trebuie. Pe de altă parte, vom 
răspândi o aşa spaimă în oraș, încât cele mai multe piedici vor fi 
iute înlăturate. Apucă-te și strânge bucăţi de lemn uscat și cârpe pe 
care le vom împărţi apoi tovarășilor noştri. Curând, focul lui Seth se 
va abate asupra acestui oraș căzut în păcat! lar acum am să mă 
îngrijesc de Bina. 

Strâmbv’ făcu o mutră disprețuitoare. 

— Stăpâne... 

— Ce e, Shab? 

— Stăpâne, departe de mine gândul de a mă împotrivi hotărârilor 
voastre, dar această Bina... 

— Ce învinuire îi aduci? 

— Că e femeie. 

Prevestitorul îşi puse încetişor palma pe umărul Strâmbului. 

— Zeul ne învaţă că femeile sunt mai prejos decât bărbaţii și că 
trebuie să stea închise în case, slujindu-și soţii și fiii. Dar acum ne 
aflăm în război şi mânuiesc felurite arme, chiar și pe cele mai 
neașteptate. Iar Bina e una dintre ele. Egiptenii sunt atât de naivi, 
încât nu-și închipuie că o fată frumoasă poate fi mai primejdioasă 
decât o armată bine înzestrată. Dar mai întâi am să-i desăvârșesc 
transformarea. 

Prevestitorul pași în odaia întunecată pe care Bina nu fusese 
lăsată s-o părăsească de când sosise la Memphis. Prin venele sale 
curgea acum un sânge nou, a cărui cantitate urma să sporească, 
preschimbând-o într-o ucigașă fără milă, aflată în slujba 
Prevestitorului. Şi nimeni nu avea să întreacă în cruzime această 
fiară. 

— Ridică-te, Bina, şi priveşte-mă! 

Deși părea lipsită de viaţă şi închisă în ea însăși, bruneta se 
însufleți la auzul glasului stăpânului ei. Lăsându-și capul pe spate, se 
înălță fără grabă, cu ochii aţintiți în gol şi rămase nemișcată în 
mijlocul încăperii. 

Prevestitorul făcu să se învârtă peretele din fundul odăii și scoase 
din ascunzătoarea sa cufărul din lemn de salcâm care o adăpostea pe 


regina turcoazelor. 

— După ce razele soarelui vor scălda piatra aceasta nespus de 
prețioasă, grăi el, am să te înzestrez cu o ultimă putere. Apoi o să-mi 
aparții trup și suflet, şi ai să mi te supui orbește. 

Prevestitorul dădu la o parte cele două rogojini cusute care 
acopereau fereastra. 

O rază de lumină căzu pe regina turcoazelor a cărei strălucire se 
răsfrânse pe chipul Binei. 

— Regină a întunericului, fii leoaica înfricoșătoare, setoasă de 
sânge şi dornică de măcel care străbate deșertul! 

Unghiile Binei deveniră la fel de ascuţite ca nişte gheare, iar 
dinţii, puternici, precum colții fiarelor. 

Prevestitorul era mândru de ceea ce înfăptuise. Așa că acoperi iar 
fereastra și așeză piatra la loc în ladă. 

— Să nu uiţi, Bina, femeie devotată stăpânului tău, că nu vei 
deveni leoaică decât la porunca mea. 

Frumoasa brunetă părea că se trezise dintr-un vis urât. 

— Scoate-ţi veșmintele! îi ceru Prevestitorul. 

Bărbatul o fermeca și o înspăimânta în același timp. Nefiind în 
stare să i se opună, se dezbrăcă, lăsându-l să-și facă poftele cu ea. 

În ciuda sfaturilor lui Sobek, regele îl luă cu sine pe Iker în afara 
Memphisului. Desigur, cei mai buni oameni ai Păzitorului vegheau 
asupra monarhului și a Fiului regal, dar ar fi izbutit ei să-l salveze 
pe Sesostris în cazul unui atac neașteptat? Având în vedere 
amenințarea care parcă plutea în aer, momentul era prost ales 
pentru asumarea unui asemenea risc. 

Un șoim le servi drept călăuză, iar regele îl urmă tăcut până 
ajunseră lângă un canal umbrit. Acolo privi îndelung frunzișul 
sălciilor şi se plimbă de-a lungul malului. O pace adâncă domnea 
peste aceste locuri. 

— Turmă a Zeului, oamenii au primit din partea lui o zestre 
frumoasă, grăi Sesostris. Nu pentru ei a zămislit el cerul și pământul, 
şi aerul care-i ţine în viață? Căci ei sunt imaginile lui, ieşite chiar 
din ființa sa? El face soarele să strălucească, iarba să crească și le 
oferă tot soiul de roade. Marele Făuritor n-a rânduit și răul în 


creaţia sa. Însă oamenii s-au răzvrătit şi, cum nu poţi să separi 
otrava de şarpe, tot așa nu poţi scoate răul dintr-o făptură stricată. 
Când Zeul a râs, s-au născut zeii, iar când a plâns, s-au ivit oamenii. 
Purtând cu el nedreptatea și cruzimea, omul este cel mai de temut 
dintre fiare. Faraonul trebuie să păstreze și să continue pe pământ 
înfăptuirea divină, eliberându-l pe om din mâna omului. Să-ţi 
închipui că-i poți ajuta pe oameni e lăudăroșenie; faraonul îl slujește 
pe tatăl său, stăpânul zeilor. Nu există salvare pentru cel leneș, nici 
frate într-ale spiritului pentru cel care nu respectă legea lui Maat și 
nici zi de sărbătoare pentru cel lacom. Nu jindui niciodată, Iker, 
după ceea ce aparţine altuia, nu-ți dori ceva ce nu ești în stare să 
dobândeşti singur, căci pofta îți aduce suferință. Nesătulul e un mort 
viu. Aceasta e și datoria regelui: să lupte fără odihnă împotriva 
lăcomiei oamenilor. 

— Dar la sfârşitul epocii marilor piramide, n-a ieșit ea biruitoare? 

— Întunericul a fost preferat în locul luminii, nimeni nu a mai 
tras vreo învăţătură din legile cerești, nimeni nu a mai respectat 
legile pământeşti, răul a fost numit bine, ucigașul socotit drept om 
cinstit, păcatul drept virtute, viclenia drept rânduială, înțeleptul 
drept nebun, înflăcăratul drept pildă de urmat, iar glasurile zeilor au 
fost înăbușite. Şi așa s-a înstăpânit isefet, care e nedreptate, violenţă, 
lăcomie, lene, uitare, sfărâmare, dezordine, în legea celui mai tare 
care îngăduie ucigașilor şi hoţilor să conducă. Dacă izbânda lor ar fi 
ținut mult, pământul ar fi devenit sterp, aerul înecăcios şi apa 
otrăvită. Iar focul cerului ar fi pustiit lumea noastră. Dar să lupţi 
clipă de clipă împotriva lui isefet nu e de ajuns. Trebuie să o întărim 
pe Maat împlinind ritualurile. Fiecare domnie trebuie să repete 
creația începutului, ca să putem respinge forțele dezordinii și s-o 
readucem pe Maat printre noi. Ce ştii despre ea, Iker? 

— Când Maat este ţinută la locul cuvenit, Luminăţia Voastră, 
regatul are parte de belşug, iar cerul e binevoitor. Fiică a lui Ra, 
tovarășă a lui Thot, mereu prezentă în barca soarelui, ea este 
cârmaciul care arată drumul cel bun. 

— Mulțumită lui Maat, lumea stelelor, a soarelui și cea 
pământeană trăiesc împreună în armonie. Voința mea este Maat, 
căci doar dreptatea inimii e pe placul faraonului. Forţa mea este 


dreptatea. Să mă îndepărtez de ea ar însemna sfârșitul domniei 
mele, căci monumentele clădite de un tiran sunt sortite pieirii. 
Datoria mea e s-o înalt pe Maat spre ea însăși, să fiu mijlocitor între 
ea şi poporul meu, să pun în armonie rânduielile lumii noastre cu 
cele cosmice. Regatul care nu-i aduce ofrande lui Maat nu cunoaște 
nici dreptatea, nici unirea, ci se prinde în capcana luptelor pentru 
putere. Maat poruncește: răsplătește-l pe cel care înfăptuieşte. Eşti 
tu oare acela, Iker? 

— Așa îmi doresc, Luminăţia Voastră. 

Sesostris îl conduse pe Iker la marginea deșertului. În zare se 
vedea piramida în trepte a lui Djeser. 

— Ştii adevăratul nume pe care neiniţiaţii îl dau unei necropole? 

— Nu e „pământul lui Maat”? 

— Mare, trainică și strălucitoare e legea lui Maat! Încă din timpul 
lui Osiris n-a fost tulburată niciodată. Bineînţeles, răul, nelegiuirea 
și aliaţii lor lucrează fără încetare în această lume și adună faptă 
după faptă. Dar atâta vreme cât oamenii o vor respecta pe Maat, 
răul nu va izbuti să treacă fluviul vieţii ca să atingă celălalt mal. 
Chiar și când va veni sfârșitul lumii, Maat va dăinui. 

Monarhul se îndreptă spre un mic locaș de veci, care data din 
vremea Vechiului Imperiu. Pe grinda aflată deasupra intrării se 
vedea o inscripţie. 

— Citește-o, Iker! 

— „Rosteşte Maat: nu sta fără să faci nimic, ia parte la creaţie, 
dar nu încălca Legea.” 

— Din ce e alcătuită fiinţa ta, dincolo de trup? 

— Din numele și inima mea. 

— Numele tău, Iker, arată că ești purtătorul unei împliniri și a 
desăvârşirii unei neîncetate reînnoiri. Inima ta să se umple de Maat 
pentru ca faptele tale să fie drepte. Dar trebuie să-ți hrăneşti, de 
asemenea, și Ka-ul, această energie dătătoare de viaţă, izvorâtă din 
lumea de dincolo și la care te vei întoarce dacă treci de încercarea 
judecății lui Osiris. Fie ca Ka-ul tău, puterea spiritului de a trece 
dincolo de ce poate fi văzut cu ochii, să caute în soare lumina care 
te va călăuzi prin întuneric. Vei fi în stare să devii un akh, făptură a 
luminii pe care moartea n-o atinge? 


Iker era înmărmurit. Atâtea porți i se deschideau, putea simţi 
atâtea lucruri noi... Dezvăluirile regelui îi dădeau amețeli. 

— Priveşte piatra aceasta, fiule! N-are forma soclului unei statui? 

— Este chiar una dintre hieroglifele care servesc pentru a scrie 
numele lui Maat, Luminăţia Voastră! 

— Statuile sunt fiinţe vii, născute din Maat. Urcă pe soclul acesta, 
Iker! 

Tânărul nu şovăi. 

— Ce simţi? 

— Un foc răzbate din această piatră, un foc ce se răspândește în 
mine. Privirea mea... privirea mea e mai pătrunzătoare! 

— În războiul pe care îl purtăm împotriva puterilor întunericului, 
supraviețuirea lui Osiris și a lumii noastre sunt în joc. De aceea va 
trebui să facem rost de arme nevăzute. Astăzi, fiule, inițierea ta în 
mistere a început cu adevărat. Orice s-ar întâmpla de-acum înainte, 
să nu părăsești calea lui Maat! 


45. 


Adunarea membrilor Casei Regelui tocmai se încheiase. Sehotep 
ieși din sala de audienţe și, cu pas grăbit, intră în odaia de lucru a 
lui Medes. Acesta dicta o scrisoare, dar se opri îndată și porunci să 
fie lăsat singur cu Purtătorul sigiliului regal. 

— Sunt ochi și urechi. Câte decrete a hotărât Luminăţia Sa? 

— Doar unul. De astă dată, n-o să ai mult de lucru, dar trebuie să- 
l întocmești chiar azi, iar de mâine curierii regali să-l răspândească 
în provincii. Dacă e nevoie, dublează numărul curierilor. 

Cu acest prilej, Medes se convinse din nou că era unul dintre 
primii demnitari care aflau ce avea de gând Sesostris. Dar din 
pricină că lucrul era grabnic, nu putea trage niciun folos din el. 

— Decretul e scurt, completă Sehotep: faraonul îi dă puteri 
depline generalului Nesmontu și îl însărcinează să înăbușe orice 
încercare de răzmeriță în Canaan. În felul acesta, niciun locuitor al 
regiunii nu se va îndoi de forţa noastră. 

— Ne temem, oare, de o nouă răscoală? 

— Potrivit ultimului raport trimis de Nesmontu, Prevestitorul n-ar 
fi cu adevărat mort. 

— Nu înţeleg... 

— Acest nebun a fost executat, dar învățăceii săi au supraviețuit 
şi în numele său seamănă dezordinea și-i ațâță pe cananeieni. De 
aceea Nesmontu trebuie să dea dovadă de o severitate care să 
descurajeze orice nelegiuire. 

— Cunoscându-l pe general, putem sta liniștiți! 

— Din fericire, așa e, Medes. 

— Mi-ar plăcea să am în slujba mai mulți curieri şi să sporesc 
numărul corăbiilor. Consider că e de mare însemnătate ca veştile să 
ajungă mai iute acolo unde trebuie. 

— Am să te sprijin în privința aceasta pe lângă Marele Trezorier 
Senankh. 

— Vă mulțumesc din suflet. 


După plecarea lui Sehotep, Medes cântări informaţia, pe care n-o 
găsea lipsită de interes. 

Așadar, generalul Nesmontu întâmpina greutăți mari în Canaan. 
Făcându-i să creadă în dispariția sa, Prevestitorul continua să le 
aducă necazuri egiptenilor. 

Acest decret regal părea mărturia unei slăbiciuni. Neputând să-i 
înlăture pe războinicii din umbră o dată pentru totdeauna, regele și 
generalul încercau să înspăimânte populaţia. Dacă toată regiunea se 
ridica la luptă, ce s-ar fi ales de faima lui Sesostris? 

Potrivit obiceiurilor sale, Medes își îndeplini sarcina cu grijă și 
sârguință. Fiecare dintre slujbașii săi îi cunoștea asprimea: la prima 
greşeală, vinovatul era izgonit fără milă. De aceea, Secretarul Casei 
regale era dat drept pildă, chiar și de către vizir. 

În timp ce Medes isprăvea de scris decretul întrebuințând 
formulele cuvenite, un oaspete neașteptat i se înfățișă înainte. 

Iker, scribul blestemat care ar fi trebuit să piară de mult! 

Medes se ridică și se înclină adânc. 

— Aceasta vizită mă onorează, Fiu regal! 

— Am venit din porunca Luminăţiei Sale. 

— În orice împrejurări, toți muncim având o singură dorinţă: să-i 
împlinim voia. În ceea ce mă privește, vreau să adaug că sunt foarte 
fericit de numirea voastră. Unii curteni nu se pot abține să nu vă ia 
în râs, pe ascuns, dar bârfele acestea n-au viaţă lungă. Atunci când o 
să aveţi nevoie de mine, să nu staţi pe gânduri. 

— Prietenia ta e prețioasă pentru mine, Medes. Regele mi-a cerut 
să-i înmânez noul decret lui Djehuty, primarul orașului piramidei de 
la Dachur, și să verific paza. 

— Umblă tot soiul de zvonuri legate de cele petrecute acolo. Sper 
că piramida regală n-a suferit pagube. 

— Atacul asiaticilor a dat greş. Monumentul e neatins, iar 
lucrările vor fi încheiate în curând. 

— Alţii susțin că aţi arătat multă vitejie. 

— Se înşală, Medes. 

— Nu fiți modest, Iker! Sunt atâția lăudăroși care-și strigă în gura 
mare curajul, dar o iau la fugă în faţa celei mai mărunte primejdii. 
Spre deosebire de ei, aţi înfruntat tâlhari adevăraţi! 


— Victoria se datorează lui Djehuty. Iscusinţa și stăpânirea de 
sine pe care le-a dovedit ne-au scăpat de tot ce putea fi mai rău. 

Tânărul nu pomeni despre meritul lui Sekari, căci trebuia să-i 
păstreze acestuia taina pe care foarte puţini i-o cunoșteau. 

— Mâine dimineaţă decretul va fi gata pregătit. Felicitați-l din 
partea mea pe Djehuty și uraţi-i multă sănătate! Construirea 
piramidei de la Dachur va fi una dintre cele mai mari înfăptuiri ale 
acestei domnii. 

Iker plecă, iar Medes se apucă să-și facă planuri. 

Ştia să-şi cântărească dușmanii, iar acesta era din cale-afară de 
primejdios. Bineînţeles, Secretarul Casei Regelui se purta ca un 
curtean desăvârșit şi nu pierdea niciun prilej să-l lingușească pe Fiul 
regal, dar asta nu era de ajuns. Trebuia să-i spulbere, puţin câte 
puţin, trecerea de care se bucura pe lângă demnitari, făcându-i pe 
aceștia să creadă că Iker era doar un tânăr sărman venit din 
provincii, ambițios, dar lipsit de talente, iubitor de uneltiri și care-i 
păta numele monarhului. Strecurând câte o vorbă ici și colo, Medes 
își va răspândi veninul. 

Dar acum avea alte treburi mai grabnice: trebuia să ia legătura cu 
Libanezul. 

t 

Aparul putea fi mulțumit de munca sa de furnică. Săptămână 
după săptămână, îşi găsise câte o iscoadă printre slujitorii care se 
îngrijeau de curăţenia palatului, iar unul dintre ei observase venirile 
şi plecările lui Medes. Cât despre bogata locuință a Secretarului 
Casei Regelui, aceasta era supravegheată de mult timp. 

Din porunca Prevestitorului, Libanezul trebuia să se încredințeze 
dacă Medes era un aliat credincios. Când i se vesti vizita acestuia, 
negustorul nu se miră. Ultimele tulburări îl neliniștiră, cu siguranță, 
pe înaltul demnitar care continua să se poarte ca de obicei, cu 
nemăsurată prudenţă. 

— Scumpe prietene, ce mai faceți? 

— Ce s-a petrecut la Dachur? 

— Aşezaţi-vă, Medes, şi gustaţi câteva prăjituri. 

— Vreau să-mi spui de-ndată! 

— De ce vă ieşiţi din fire? 


— Dacă vrem ca înţelegerea noastră să fie trainică, nu trebuie să 
se strecoare nicio umbră de îndoială între noi. 

— Fiţi liniștit, și Prevestitorul dorește același lucru. Dachur a fost 
atacat de un grup de luptători curajoși, dar o împotrivire neașteptată 
i-a împiedicat să-şi atingă ţinta, distrugerea piramidei. Așa că ea va 
naște energie și pe mai departe. Având în vedere că paza a fost 
întărită, un nou atac ar fi o nebunie. 

— Iker, Fiul regal, e răspunzător de această nereușită! Băiatul 
ăsta ne încurcă socotelile. Mai bine să-l ucidem. 

Libanezul zâmbi ușor. 

— Să-l ucidem sau... să ne folosim de el? 

— În ce fel? 

— Prevestitorul apreciază mult focul ce-l însuflețeşte pe acest 
scrib și ştie cum să-l mânuiască. Lucrurile se vor limpezi. 

— Când am să-l văd iar pe Prevestitor? 

— Atunci când va hotărî el. Acum se află la adăpost și stăpâneşte 
situația. N-ar fi mai bine dacă ne-am bucura de izbânzile noastre, 
scumpe Medes? Negoţul nostru cu lemn preţios înfloreşte și mi se 
pare că vă aduce o adevărată avere, nu-i aşa? 

Înaltul demnitar nu tăgădui. Totul mergea de minune. 

— A sosit timpul să vă destăinuiesc mai multe despre planurile 
noastre de viitor, urmă Libanezul. De vreme ce cunoașteți acum în 
adâncime temeiul lor, veţi lua parte mereu la lupta noastră 
înverșunată împotriva propriului vostru popor. 

Deși rămăsese mieros, în tonul vocii Libanezului se făcu simțită 
amenințarea. 

— Dar n-am de gând să renunţ, rosti răspicat Medes. 

— Nici chiar când veţi afla că mărfurile aduse de noi vor pricinui 
moartea unor egipteni? 

— I-am înlăturat deja pe unii care mă stânjeneau. Dacă acesta e 
preţul ce trebuie plătit pentru a-l zdrobi pe Sesostris şi a preschimba 
regatul așa cum visam noi, nu văd de ce aș şovăi. 

Libanezul se așteptase la ceva mai multă împotrivire. Dar 
Secretarul Casei Regelui părea că-și înăbuşise orice urmă de omenie 
pentru a-şi atinge țelul. De acum înainte, părtaş credincios al lui 


isefet, tovarăș al Răului, a cărui putere și necesitate nu le punea la 
îndoială, Medes nu va mai da înapoi. 

— Să vorbim mai întâi de laudanum, atât de apreciat de meșterii 
voştri de parfumuri, începu Libanezul. Unele dintre sticluțe vor 
conţine, pe deasupra, și o licoare ce va înlătura anumite piedici. 
Apoi să trecem la micile vase, umplute de obicei cu ulei de moringa, 
întrebuințat de femeile însărcinate pentru ungerea trupului. 
Cumpărătoarele noastre se vor număra printre persoanele de vază și- 
i vor purta în pântecele lor pe viitorii demnitari ai regatului. Așa că 
de ce să-i lăsăm să crească, atunci când avem la îndemână mijloace 
ca să nimicim o parte din ei, chiar înainte de a se naște? 

Uimit, Medes nu-l mai socotea pe negustor drept un om plin de 
căldură, prietenos și care iubea viaţa. 

— Doar nu vrei să spui că... 

— Atunci când Prevestitorul va hotărî, vom înlocui uleiul de 
moringa cu ceva care va face ca pruncii să fie lepădaţi înainte de 
vreme. Planul acesta frumos vă nedumereşte, Medes? 

Secretarul Casei Regale își înghiți cu greu saliva Dintr-odată, 
lupta lua o întorsătură neprevăzută. Nu-și închipuise o asemenea 
violență. Dar nu-i mai păsa de mijloace când își aminti ce răsplată îl 
aștepta. Una peste alta, alianța cu Prevestitorul făcea să-i bată inima 
mai repede. 

— Nu sunt mirat şi chiar îl găsesc bun. 

— Mă bucur, scumpe prietene. Acum pricepeţi de ce am pus la 
cale acest negoţ. Dar asta nu e tot. Preoţii, scribii și bucătarii 
egipteni întrebuințează tot soiul de uleiuri. lar noi nu vrem să ne 
mărginim doar la femeile însărcinate. 

Gândul acesta îi dădu amețeli lui Medes. Administraţia faraonului 
avea să se năruie sub privirile neputincioase ale înalţilor ei 
demnitari. 

— Izbânda cere multă iscusință și băgare de seamă, arătă 
Libanezul. Oamenii noștri vor fi gata cât de curând, dar să nu uitam 
de dușmanul nostru cel mai aprig: faraonul. Câtă vreme va domni, 
va găsi puterea să înfrunte cele mai grele încercări. 

— Din păcate, Sobek Păzitorul s-a întors, îi reaminti Medes. 
Credeam că l-am lovit de moarte, dar blestematul ăsta are pielea 


groasă! 

— Cunoșteam lucrul acesta și nu nesocotim puterea lui. Totuși, 
acum se pare că e cu putinţă să reuşim acolo unde cândva am dat 
greș. 

— Un atac asupra lui Sesostris? Mă îndoiesc de șansele noastre! 

— Mijloacele obișnuite nu s-au dovedit de niciun folos, recunosc. 
Dar tocmai am pomenit despre noile noastre arme. Oricât de 
numeroase ar fi gărzile, o să scăpăm de ele. Am nevoie de ajutorul 
vostru, Medes. Îmi trebuie o hartă clară a palatului și informații 
despre cum își petrece timpul monarhul și despre paza permanentă. 

— Şi dacă faraonul scapă, n-am să fiu bănuit? 

— Nu vă faceţi griji, vom lăsa urme care să ducă la cei vinovați. 
Când am să vă dezvălui data și ora, îndepărtați-vă cât mai mult de 
palat, născocind o treabă grabnică. Dacă Sesostris moare, vom 
dobândi victoria mai iute decât prevăzusem. 


46. 


Sehotep îl pofti pe Iker să ia masa împreună la el acasă, iar 
tânărul scrib nu putuse refuza. Eleganta locuinţă a Purtătorului 
sigiliului regal era o încântare: buchete de flori în fiecare încăpere, 
parfumuri fine plutind în aer, mobile de mare preţ, vase din 
alabastru, pereţii împodobiţi cu picturi reprezentând cocori, berze și 
bâtlani, lespezi în culori delicate. În afară de bucătăreasă ale cărei 
rotunjimi îi dovedeau pofta nestăvilită de mâncare, celelalte 
slujitoare erau tinere, frumoase și purtau veșminte subțiri din pânză 
de in și o mulțime de bijuterii. 

— Să iei parte la ocârmuirea Egiptului e o sarcină peste măsură 
de grea, îl lămuri Sehotep pe Iker. Acesta e mijlocul meu de a mă 
mai odihni și a mă înveseli un pic. Fiecare cu plăcerile lui. Dar tu, 
Fiule regal, tu pari mult prea serios. E adevărat că îţi petreci nopţile 
citind vechile scrieri ale înțelepţilor? 

— Cu ele mi-am început învăţătura și chiar şi acum continuă să- 
mi ofere o hrană sufletească fără seamăn. 

— Ştiu că scribii nu trebuie să se îmbete, dar primeşti totuși să 
bei o cupă de vin? E din recolta viei mele de la Imau și regele însuși 
îl apreciază. 

Iker nu făcu nazuri. Bucatele erau care mai de care mai gustoase, 
dar rinichii în sos stăteau mărturie pentru deplinul meșteșug al 
bucătarului. 

— Nu vreau să te laud, zise Sehotep, dar admir felul în care te-ai 
deprins cu obiceiurile acestei curți căreia mărturisesc că nici eu nu-i 
cunosc toate șiretlicurile. Dar tu te-ai hotărât să nu le iei în seamă. E 
de la sine înțeles că numirea ta a iscat adevărate furtuni și multă 
pizmă. Gândeşte-te câte familii bogate sperau să-și vadă odraslele 
Fiu regal! Dar iată că Luminăţia Sa te-a preferat pe tine, un scrib 
necunoscut din provincii! Toţi se așteptau să te porți cu nasul pe sus. 
Însă tu, dimpotrivă, ai dat dovadă de atâta reţinere, încât trezești 
bănuieli. Pe deasupra, regele stă ore în şir de vorbă cu tine. Îţi 


închipui câte neliniști stârnește lucrul acesta? Fiecare demnitar se 
teme pentru slujba și privilegiile sale. Al cui loc vrei să-l iei, Iker? 

— Al nimănui. 

— Nu prea-mi vine a crede. 

— Faraonul îmi oferă o comoară neprețuită deschizându-mi 
inima către lucrările spiritului de care abia îmi dădeam seama, 
învățătura pe care am primit-o a fost pentru mine un noroc 
neașteptat și sper să fiu demn de ea. 

— Ştii de câte nenorociri e ameninţat traiul acesta liniștit? 

— Regele mă pregătește pentru încercări aspre. 

Sehotep aprecie sinceritatea și judecata limpede a lui Iker. Ca și 
Sobek Păzitorul, Purtătorul sigiliului regal se îndoia de calitățile 
Fiului regal şi încercase să-l cunoască mai îndeaproape. 

Acum recunoștea în sinea lui că se înșelase și-i părea rău că nu se 
încrezuse în judecata lui Sesostris de la bun început. 

— În sfârşit, Luminăţia Voastră, în sfârşit! zise, cu ușurare, Sobek. 
Ştiam că până la urmă oamenii mei vor găsi ceva, dar timpul mi se 
părea că trece prea încet. Îl bănuim pe un frizer care lucrează într- 
un cartier din apropierea portului. Una dintre iscoadele mele se 
tunde numai la el și obişnuiesc să trăncănească amândoi vrute și 
nevrute. Ultima data au vorbit despre cât de primejdioși sunt 
asiaticii veniţi din Sichem și ascunși în Memphis. Dar frizerul îi 
socoate mai degrabă niște viteji a căror luptă e îndreptăţită. Oare 
soldaţii egipteni nu se poartă prea aspru cu ei? lar Canaanul nu 
merită să fie liber cu desăvârşire? 

— Cu alte cuvinte, frizerul e de partea lor. 

— Deşi e împotriva atacurilor și a uciderii oamenilor nevinovaţi, 
zice că asiaticii n-au încotro. O face pe milostivul, întocmai ca 
anumiți curteni de pe-aici, a căror singură îndeletnicire e să afle 
dincotro bate vântul. 

— Nu te-ai deprins nici până acum să vorbești cu meşteşug și pe 
ocolite, așa cum se obișnuiește. 

— Nici nu mi-e de vreun folos când am de-a face cu toţi tâlharii. 
Un soldat moale, nehotărât și văicăreţ pune în primejdie viaţa 
colegilor săi. 


— Frizerul acesta a mai spus și altceva? 

— Iscoada mea nu i-a putut pune și alte întrebări căci a simţit că 
ticălosului îi părea rău că-l luase gura pe dinainte. Dar acum am pus 
mâna pe o verigă a lanțului. Cred că ar fi o greșeală s-o sfărâmăm. 
Mai bine să ne folosim de ea ca să ajungem la una dintre căpetenii. 
Dar pentru asta am nevoie de un om care să-i câștige încrederea 
frizerului. 

— La cine te-ai gândit? 

— Sunt în încurcătură, Luminăţia Voastră. Nu pot trimite un om 
de-al meu, oricât de iscusit ar fi, căci nemernicul de aliat al 
asiaticilor l-ar mirosi numaidecât. Pe de altă parte, trebuie ţinut 
totul în cea mai deplină taină, deci nici pomeneală ca un demnitar 
de la curte să intre în joc! 

— Atunci nu ne rămâne decât o singură alegere: Iker. Aproape 
nimeni din Memphis nu-l cunoaște. 

— Iker, Fiul regal... 

— Dacă nu mă înșel, Sobek, nu aceasta e încercarea la care visai 
să-l supui? 

— Ai un păr frumos, sănătos şi des, fiule! Vrei să-l tund cum se 
poartă acum sau să-ți fac bucle? 

— Tunde-l scurt. 

— Aşază-te pe scăunelul acesta cu trei picioare, îl îndemnă 
frizerul, și ține spatele drept! 

Pe o măsuţă joasă erau înșirate uneltele meșterului voinic și 
prietenos: câteva brice de mărimi diferite, clești pentru bucle, 
foarfece, un vas cu apă amestecată cu natron. 

Iker era primul mușteriu din dimineaţa aceea. Ceilalţi așteptau cu 
răbdare, fie prelungindu-şi noaptea, fie jucând zaruri sau schimbând 
între ei ultimele bârfe. 

— Părul tău e curat, așa că nu-i nevoie să-l spăl. Te-ai mutat de 
curând în cartierul ăsta? 

— Sunt scrib și vin dintr-o provincie de la răsărit. Se spune că 
aici, la Memphis, un scrib își câștigă lesne traiul. 

— Având în vedere câte plângeri curg spre administraţie, n-o să 
duci lipsă de muncă! 


— Dar vizirul nu dorește să ușureze viaţa celor sărmani? 

— Așa zice el, dar nimeni nu crede în minuni. 

— După părerea mea, are mâinile legate. 

— De ce spui asta, fiule? 

— Pentru că nimeni nu se poate împotrivi voinţei unui tiran. 

Frizerul rămase cu briciul în aer câteva clipe. 

— Doar nu vorbeşti despre... 

— Chiar dacă nu i-am rostit numele, ai priceput bine. Nu suntem 
cu toţii niște animale proaste și știm că doar răzvrătindu-ne o să ne 
câştigăm libertatea. 

— Sssst! Mai încet! Cuvinte ca acestea te pot arunca drept în 
temniţă! 

— Alţii îmi vor lua locul. Și am scăpat deja până acum de soldaţi, 
după măcelul de la Kahun. 

— Te aflai acolo? 

— Îmi ajutam prietenii veniţi din Asia. Speram să punem mâna 
pe primărie, dar am fost trădaţi. Eu am izbutit să fug. Dar mulți 
dintre noi au pierit. Egiptenii o să plătească pentru asta. 

— Eşti căutat? 

— Ce n-ar da Sobek Păzitorul să mă prindă! mărturisi Iker. Dar 
mie mi-ar plăcea s-o întâlnesc iar pe tânăra femeie care trebuia să 
ne conducă spre victorie. Însă, fără îndoială, au omorât-o... 

— Cum o chema? 

— Dacă trăieşte încă, i-aş primejdui viaţa, dezvăluindu-i numele. 
Tu ești un frizer de treabă și înduri asuprirea asemenea celor mai 
mulți dintre oameni. 

— Te înșeli, băiete. Și eu lupt, dar în felul meu. 

— Vrei cu adevărat să-l înlături pe tiran? 

— Doar nu te-am așteptat pe tine ca să încep! Tânăra ta asiatică 
se numește Bina. 

Iker păru uimit. 

— O... o cunoşti? 

Frizerul se mulţumi să dea din cap. 

— Atunci înseamnă că trăieşte? 

— Din fericire pentru noi. 

— Cum să fac s-o văd? 


— Îmi ceri prea mult. 

— Fără Bina, sunt pierdut! Mai devreme sau mai târziu o să fiu 
arestat. Alături de ea, aş mai putea fi încă de folos. 

— Eu, unul, nu știu aproape nimic. În schimb, cunosc pe cineva 
care o să te ajute: negustorul de farduri, care locuiește în capătul 
acestei străduţe. Spune-i că vii din partea mea. 

În prezența faraonului, membrii Casei Regelui ascultară cu 
atenție povestirea lui Iker. 

— Cu siguranță, e o capcană, socoti Sehotep. Nu are rost să 
urmăm această cale. 

— Dimpotrivă, grăi Sobek. De ce n-am izbutit până acum să luăm 
urma asiaticilor ascunși în Memphis? Pentru că fiecare dintre ei știe 
întocmai ce are de făcut și se arată prudent. Iker l-a păcălit pe frizer 
dându-i de înţeles că e un aliat al asiaticilor şi atunci acesta l-a lăsat 
să urce pe fir mai sus spre mai-marii lui. 

— Împărtășesc gândurile lui Sobek, zise Senankh. 

— Şi dacă frizerul acesta nu-i decât o momeală? se neliniști 
vizirul. 

— Iker n-are înfățișarea și nici nu se poartă ca un soldat, 
mărturisi Sobek. EI și frizerul au făcut fiecare câte un pas unul spre 
altul, pomenind de Kahun și de Bina. Așa că eu nu văd nimic 
necurat la mijloc. 

— Ce hotărăști, Iker? întrebă regele. 

— Să mergem mai departe, Luminăţia Voastră. 

Artizanul spre care-l îndrumase frizerul pe Iker se număra printre 
cei mai faimoși din oraș. Folosind galenă - sulfură de plumb, ceruză 
— carbonat de plumb, piroluzită - bioxid de mangan, chrysocolle — 
silicat de aramă hidratat și malahitul obținea farduri și diferite 
pomezi pentru înfrumusețare. Fardurilor sale le adăuga și virtuți 
tămăduitoare care îngăduiau prevenirea sau îngrijirea trahomului, a 
leucomului și a conjunctivitei. 

Tocmai când artizanul prepara un amestec, Iker bătu la ușa casei 
sale. 

— Nu e momentul potrivit pentru o vizită. 


— Vin din partea frizerului. 

— Cine ești? 

— Un tovarăș de-al Binei. La Kahun am luat parte la răscoală 
împotriva tiranului. Până acum, am reușit să mă ascund în 
Memphis, dar aş vrea să mă alături prietenilor mei. 

— Spune-mi cum arată frizerul. 

Iker se supuse. 

— Primarul Kahunului stătea într-o locuință mică, zise meșterul 
de farduri, dar lui îi plăcea să se gătească în straie scumpe. 

— Ba e tocmai pe dos, îl corectă Iker. Trăia într-o casă mare cu 
grădină, în care lucrau numeroși slujbași şi purta veşminte 
obișnuite. 

— Bina e prea bătrână ca să mai lupte. 

— Dimpotrivă, e tânără și foarte frumoasă! 

— Spune-mi cuvântul de trecere pe care ţi l-a dezvăluit frizerul. 

Iker simţi că-i fuge pământul de sub picioare. Aşadar, frizerul nu 
avusese încredere în el. Trebuia să găsească numaidecât un cuvânt 
credibil, poate „Bina“, „Kahun” sau „răzmeriță”, dar șansele de 
reușită erau mici. 

Atunci scribul se gândi să se bizuie pe sinceritate. 

— Nu mi-a destăinuit un asemenea cuvânt, mi-a zis doar că puteți 
să mă ajutaţi. 

Artizanul părea mulțumit. 

— leşi afară, ia-o pe a doua străduţă la stânga și intră în prima 
casă pe stânga. 

Iker ar fi trebuit să-l înștiinţeze pe Sobek, dar se temea să nu fie 
supravegheat de asiatici. Pe deasupra, un om urmărit, așa cum 
pretindea el că este, n-ar fi pierdut nicio clipă și ar fi dat fuga acolo 
unde îl trimisese artizanul. 

Uşa se închise iute după el. 

Cufundată în întuneric, odaia de la intrare a micuței case albe îi 
dădu fiori. Dacă era atacat, Iker n-ar fi văzut nici măcar de unde 
veneau loviturile. 

— Urcă scara! îi porunci o voce răgușită. 


Iker își dădea seama acum cât de nechibzuit fusese. Sobek nu știa 
unde să-l caute și nimeni nu i-ar fi sărit în ajutor. 

Și dacă tânărul scrib ar da nas în nas cu unul dintre asiaticii care- 
l] cunoșteau, ce-ar fi putut să-i spună? 

Dar omul care-l întâmpină îi era necunoscut. Mărunt, între două 
vârste, nu părea să aibă gânduri războinice. 

— Ce doreşti, băiete? 

— Să-i întâlnesc pe Bina şi pe tovarășii mei asiatici, ca să luptăm 
mai departe împotriva tiranului. 

— Nu se mai află la Memphis. 

— Dar unde au plecat? 

— La Sichem, să se alăture Prevestitorului. 

— Prevestitorul... A murit de mult! 

— Nimeni nu se poate atinge de Prevestitor. El va aprinde din 
nou focul divin în toată Syro-Palestina. Iar noi, cananeienii, îi vom 
goni pe egipteni de pe pământul nostru, vom alcătui o armată uriașă 
și vom sfărâma tronul faraonului. 


47. 


Consiliul restrâns al faraonului nu pierdu un cuvânt din spusele 
lui Iker. 

— lată de ce Sobek Păzitorul n-a reuşit să pună mâna pe asiaticii 
din Memphis, trase concluzia Senankh. Răufăcătorii au părăsit 
orașul de mult și s-au adăpostit în Canaan, unde au numeroși aliați. 

— E îndatorirea generalului Nesmontu să le vină de hac, susținu 
Sehotep. Să descurajeze orice dorință de răzvrătire arestându-i pe 
învățăceii acestui Prevestitor şi executându-i în piaţa orașului, după 
ce-i va judeca în văzul tuturor. Atâta vreme cât faima nebunului 
ăstuia îi va înflăcăra pe locuitori, pacea nu va domni în Canaan. 

— Mulțumită Fiului regal, observă Khnum-Hotep, știm acum că 
Memphis a fost doar un loc de ședere vremelnică pentru asiatici și 
că au sfârşit prin a se întoarce de unde au plecat. Pe de-o parte, 
aceasta e o veste bună, pe de alta, înseamnă că ameninţarea nu a 
trecut. Dacă dușmanul își adună laolaltă forțele, devine de temut. 

— Eu nu sunt așa convins, zise Sobek. Dacă lucrurile ar fi stat 
într-adevăr așa, Nesmontu ar fi avut de înfruntat mai multe greutăți. 

— Ultimul său raport e îngrijorător, aminti Sesostris, dar 
generalul aşteaptă să aibă mai multe dovezi înainte de a trece la 
fapte. 

— Şi dacă Fiul regal a fost păcălit? întrebă Sobek. 

— Să nu micşorăm acum meritul lui Iker, îi ținu partea Sehotep. 

Păzitorul se posomoriî. 

— O singură învăţătură putem trage din cele auzite, fu de părere 
vizirul. Sichem rămâne cea mai mare primejdie pentru noi. Din 
prudență, să păstrăm paza la Dachur și Abydos. În schimb, aici, la 
Memphis nu-și mai are rostul. 

Regele încuviinţă. 

Dar Sobek îl privea pe Iker cu ochi neîncrezători, ca și cum l-ar fi 
bănuit că a minţit. 

În mai multe rânduri, credincioșii Prevestitorului se prosternară 
în fața stăpânului lor. Apoi repetară într-un glas o rugăciune, 
preamărindu-l pe zeul victoriilor, care îi va ajuta să stăpânească 
întreaga lume. 

Pe când Shab Strâmbw lua parte cu multă râvnă la această 
celebrare, Gură-Pocită se plictisea de moarte. Toate acestea i se 
păreau fără rost căci doar datorită lui și oamenilor pe care-i 
antrenase și nimănui altcuiva, Prevestitorul va învinge. 

Deși rugăciunile se isprăviseră, Shab Strâmbu' rămase adâncit în 
gânduri. 

Gură-Pocită îl înghionti în coaste. 

—  Întoarce-te pe pământ, prietene! Doar n-o să pici şi tu în 
visările astea copilărești! 

— De ce rămâi surd la învățătura Prevestitorului? El îți oferă 
puterea de care avem toți nevoie! 

— A mea îmi ajunge. 

Credincioșii se împrăștiară care-ncotro, iar Prevestitorul îi chemă 
la sine pe cei trei, însărcinați să pregătească atacul ce avea să pună 
capăt domniei lui Sesostris. 

Shab Strâmbu” și Gură-Pocită fură uimiţi de schimbarea Binei. Nu 
mai era o brunetă frumoasă, veselă și plină de viață, ci o femeie 
ademenitoare, sigură pe farmecele ei și de care era bine să te fereşti. 
Cu tot disprețul pe care îl arătau faţă de sexul opus, socotindu-se 
mai presus de el, cei doi bărbaţi se traseră un pas îndărăt. 

— De-acum înainte, Bina aparține primului cerc, le destăinui 
Prevestitorul. I-am dat o parte din puterea mea ca să devină regina 
nopţii. O să înfăptuim lucruri măreţe împreună. 

Nici Shab, nici Gură-Pocită nu îndrăzniră să rostească vreun 
cuvânt de împotrivire. În privirea Binei exista o scânteie atât de 
înspăimântătoare, că niciunul din ei nu s-ar fi încumetat să o 
stârnească. 

— Oamenii tăi sunt gata? îl întrebă Prevestitorul pe Gură-Pocită. 

— Lemnul uscat a fost ascuns în locurile hotărâte. La semnul 
meu, focul va izbucni. 

— Am stat îndelung de vorbă cu aparul, adăugă Shab Strâmbu. 
Mulțumită trăncănelilor slujitoarei de la palat, avem acum toate 


informaţiile trebuincioase. Iar Libanezul mi-a trimis sticluțele. 
Prevestitorul o luă de mână pe Bina. 
— Acum e rândul tău. 
t 
— Comandante, zise una dintre gărzi, frizerul şi meşterul de 
farduri au dispărut! 
— Cum adică, au dispărut? se înfurie Sobek Păzitorul. Nu erau 
supravegheați? 
— Ba da, dar de la depărtare, ca să nu bage de seama. Au reușit 
să înșele atenţia pândarilor noștri. 
— Sunt înconjurat numai de nevolnici! răcni Sobek. 
— Comandante, mai e ceva. 
— Ce? 
— Cananeanul care a vorbit cu Fiul regal își face bagajele. 
— Ăsta n-o să-mi scape! Lasă-l în seama mea! 
t 
Sekari se dedase îndeletnicirii sale favorite: somnul. Fără să aibă 
o preferință anume pentru cel de dimineață, o siestă prelungită sau 
o noapte începută devreme, adormea întotdeauna cu nespusă 
ușurință şi nu deschidea bucuros ochii. 
— Trezeşte-te! strigă Iker la el, scuturându-l. 
— A... E vremea să mâncăm? 
— Cananeanul mi-a trimis un mesaj. Trebuie să mă întâlnesc cu 
el în cartierul de răsărit al orașului și regele vrea să mă urmezi. 
Sekari se ridică numaidecât în picioare. 
— Nu-mi place asta, Iker. 
— Poate o să-mi arate cum să mă alătur așa-zișilor mei aliați. 
t 
Una dintre gărzi se repezi înaintea Binei, împiedicând-o să intre 
în bucătăria soldaților. 
— Unde duci coșul ăsta? 
— E un dar din partea vizirului. 
— Deschide-l! 
Fata ridică binișor învelitoarea, dând la iveală sticluțele. 
— În unele se găsesc uleiuri dintre cele mai bune pentru 
prepararea bucatelor, îl lămuri Bina, iar în altele o pomadă ce alină 


durerile. Am primit poruncă să le încredinţez bucătarului. 

— De când lucrezi la palat? 

— Dintotdeauna, rosti ademenitor tânăra femeie. Dar pe tine nu 
te-am mai văzut niciodată. 

— Firesc, tocmai am fost mutat aici. 

— Ar trebui să ne cunoaștem mai bine, nu crezi? 

Inima soldatului zvâcni, iar Bina zâmbi dulce. 

— Te-ai gândit bine. Eşti libera mâine-seară? 

— Mâine-seară... Poate, murmură ea, legănându-și şoldurile. 

Apoi luă o sticluță, îi scoase dopul, îşi înmuie degetul arătător în 
ulei și îl plimbă încet pe gâtul bărbatului care se topi de plăcere. 

— Pe curând, frumosule. 

Cu bucătarul treaba merse și mai iute. Bina avu răgaz să verse 
uleiul în vasele unde fierbeau mâncărurile pentru gărzile ce asigurau 
paza palatului începând cu prima oră a nopţii. Soldaţii aveau să se 
cufunde într-un somn adânc, din care cei mai mulți nici nu se vor 
mai trezi. Cât despre soldaţii încă treji, aceștia urmau să rămână în 
seama oamenilor lui Gură-Pocită. 

— Bărbatul nu e singur, comandante, îi spuse un pândar lui 
Sobek. Mai sunt încă doi pe terasă. Şi cu siguranță, și alții înăuntru. 
Am dat peste un cuib de cananeieni. 

Lumina amurgului ar fi ușurat arestarea lor, așa că Sobek trimise 
un om să cerceteze casa mai îndeaproape. 

Dar când aceasta se apropie, o piatră aruncată cu praştia îl lovi în 
umăr. 

— 'Tâlharii ăștia ne atacă! observă Păzitorul. Încercuiți-i! Eu mă 
întorc la palat și vă trimit întăriri. Când au să sosească, porniţi 
atacul. 

Sobek avea neplăcuta senzaţie că fusese dus de nas, căci tot 
pândindu-i pe cananeieni, stătuse prea mult timp departe de rege. Și 
ceva îi spunea că trebuie să pornească degrabă înapoi. 

— Totuşi, în mesaj era vorba chiar de casa aceasta, adeveri Iker. 

— Arată de parcă ar fi părăsită, zise Sekari. 

— La Kahun mă întâlneam cu Bina într-o cocioaba asemănătoare. 


— Cu alte cuvinte, ţi-a întins acum o capcană. Rămâi aici! 

— Sekari... 

— Nu-ţi fie frică, sunt obișnuit. 

Iker nu pricepea cum Sekari, la prima vedere atât de greoi, se 
preschimba într-un duh al aerului pe care nicio piedică nu-l 
stânjenea. Dispăru cu o sprinteneală de necrezut și nu trecu mult 
până să apară iar. 

— Dărăpănătura asta e goală. Mesajul a fost o amăgeală. Au vrut 
să ne îndepărteze. Iute, la palat! 

Vreo zece incendii se dezlănțuiseră în acelaşi timp, în vecinătatea 
palatului. Lemnul uscat ardea de minune, iar vâlvătăile se ridicau, 
semănând spaima. 

Unul dintre focuri amenința o clădire de-a administrației și mai 
multe străji alergară să dea o mână de ajutor aparilor al căror număr 
era insuficient. 

— Să mergem! ordonă Gură-Pocită celor 15 luptători înarmați cu 
săbii scurte. 

În ciuda curajului său, soldatul care rămăsese să păzească 
intrarea principala fu repede doborât. 

Înăuntru, otrava Binei își făcuse efectul. O mare parte din soldați 
zăceau pe jos în sala de mese sau pe coridoare. Unii se țineau încă în 
picioare, pe jumătate adormiți, dar câțiva care nu apucaseră să 
mănânce erau gata să se bată. Însă nu putură tine piept prea mult 
valului atacatorilor. 

Tt 

Sesostris tocmai se întinsese pe pat. 

Oricât de încărcată îi era ziua de lucru, monarhul nu înceta să se 
gândească la Arborele vieţii. Cârmuind cu înțelepciune, regele lua 
parte la salvarea salcâmului, căci fiecare faptă dreaptă era adevărată 
hrană pentru copac, fiecare celebrare a ritualului năștea o putere în 
stare să respingă forțele răului. 

Deodată, la urechile regelui ajunseră strigăte și zgomot de arme 
ce se loveau una de alta. 

Sesostris se ridică, apucă o sabie și deschise ușa odăii sale. 


Pe coridor, ultima dintre gărzi se prăbusși, în timp ce Gură-Pocită 
pierduse numai doi oameni. 

Se aşternu o tăcere grea. 

Toate privirile se îndreptară spre uriașul a cărui stăpânire de sine 
îi năuci pe atacatori. 

Chiar și Gură-Pocită, care nu cunoștea frica, se trase înapoi. 

— Faraonul! murmură el. 

Asiaticii își coborâră armele. 

— Nu-i decât un om! El e singur, pe când noi suntem mulți, așa 
că n-are nicio şansă să ne biruie. La atac! 

Asiaticii se codeau, dar până la urmă unul se năpusti înainte. 

Deși brațul faraonului de-abia se mișcase, o tăietură adâncă 
brăzdă pieptul asiaticului, care căzu pe spate. 

Vrând să-şi răzbune tovarășul, un alt atacator cunoscu aceeași 
soartă. 

Sesostris își privea dușmanii cu mânie amestecată cu dispreţ. 

— Toţi deodată! urlă Gură-Pocită. 

Și oamenii săi l-ar fi ascultat dacă doi dintre ei n-ar fi fost secerați 
de Iker şi Sekari, care mânuiau bastoane luate de lângă trupurile 
neînsuflețite ale gărzilor. 

— Să fugim! strigă un asiatic, convins că veneau întăriri. 

Dar nu ajunse prea departe, căci se izbi de un Sobek clocotind de 
furie, care-l străpunse cu lancea. 

Părăsindu-și oamenii, Gură-Pocită o luă la goană pe un coridor 
gol și sări pe fereastră. Apoi, profitând de neorânduiala ce domnea 
peste tot, pieri în noapte. 


48. 


Faraonul era teafăr și nevătămat. 

Rănit ușor la brațul stâng, Sekari îşi recăpăta puţin câte puţin 
suflarea. 

Sobek Păzitorul îl țintui cu sulița sa pe Iker, sprijinit de peretele 
coridorului unde zăceau grămadă leșurile asiaticilor. 

— Îl învinuiesc pe Fiul regal că a pus la cale acest atac. 

— Ţi-ai pierdut minţile! îl repezi Sekari. 

— Cine ne-a făcut să credem că neisprăviţii ăia au părăsit 
Memphisul? Iker și cananeanul... Sunt părtași, ăsta-i adevărul! 

Tânărul scrib păli. 

— Jur pe numele faraonului că sunt devotat regelui și că mi-aş da 
și viaţa ca să-l apăr! 

Temându-se de violenţa lui Sobek, Sekari se băgă între el și Iker. 

— Asemenea ţie, și noi am căzut în capcană. Ne-au îndepărtat de 
rege, au aprins focuri pretutindeni și au adormit gărzile. De îndată 
ce am priceput că e ceva necurat la mijloc, ne-am întors în grabă. 
Iker s-a bătut plin de curaj și putea să fie omorât. 

Furia lui Sobek se mai domoli. Poate că Sekari nu se înșela. Dar 
Iker mai avusese de gând și altă dată să-l ucidă pe monarh... Nu era 
oare aceasta o a doua încercare, mai bine plănuită decât prima? 

— Purtarea lui Iker și jurământul său ar trebui să-ți risipească 
bănuielile, socoti Sesostris. Adevăraţii vinovaţi zac la picioarele tale. 

— Asiatici, observă Sobek. Câţiva au fost înlăturați, dar oare câți 
alții plănuiesc să pustiască Egiptul? 

t 

Prevestitorul îi linişti pe credincioşii săi. 

— Atacul a dat greş, recunoscu el, dar niciunul dintre neprețuiții 
noştri luptători n-a vorbit. Altfel, gărzile ar fi fost deja aici. Aceşti 
viteji vor merge în paradis, iar noi putem fi mândri de curajul și de 
jertfa lor. De-aici înainte tiranul nu se va mai simți în siguranță 
nicăieri, nici chiar în propriul palat. Și acum e vremea să plecăm din 
orașul ăsta stricat. Shab, alcătuieşte grupurile care vor porni în 


direcţii diferite, ca să nu atragem atenția dușmanului. O să ne 
întâlnim iar într-un loc lipsit de primejdii și atunci am să vă împart 
noile sarcini. Lupta noastră pentru izbânda adevăratei credinţe se va 
înteţi mereu. 

Potoliţi de cuvintele Prevestitorului, asiaticii ascultară poruncile 
lui Shab. 

Prevestitorul urcă la etaj şi scoase din ascunzătoare lada din lemn 
de salcâm. Armele ce se aflau în ea nu-și arătaseră încă deplina lor 
forță. 

— Stăpâne, se plânse Bina, îmi pare tare rău că nu am luat parte 
la înfruntarea aceasta. Lui Gură-Pocită i-a lipsit sângele rece, dar 
mie nu mi s-ar fi întâmplat așa ceva. 

— Vei avea alte prilejuri să-ţi dovedești însuşirile. Sesostris e un 
duşman neobișnuit pe care zeii săi l-au înzestrat cu puteri 
nemăsurate și doar Zeul nostru îl poate zdrobi. Avem o cale lungă 
de străbătut, Bina. 

— De aceea, biruinţa va fi şi mai frumoasă. 

— Până acum Sobek n-a reușit să ne găsească. Dar nu ne vom 
bucura întotdeauna de acest avantaj. Învață să fii prudentă, regină a 
nopții! Învăluie-ţi în întuneric fiecare pas! 

t 

Shab Strâmbu” nu se simțea în largul său. Purtând pe umăr lada 
de salcâm, mergea în urma Prevestitorului care ar fi trebuit să 
părăsească Memphisul împreună cu ceilalți, în loc să se ducă la casa 
Libanezului. Dar neavând încotro, își asculta stăpânul chiar dacă 
acesta se purta nechibzuit. 

În orice clipă, Shab se temea că vor fi opriți de o patrulă. Dar 
Prevestitorul mergea cu pas liniștit ca orice alt orășean cu inima 
curată, așa că ajunseră fără nicio greutate până la locuinţa 
Libanezului. 

Când Prevestitorul intră în sala de primire, negustorul şi Medes se 
ridicară iute în picioare. 

— Sesostris e în viaţă! se vaită Medes. 

— Știu, prietene, știu. 

— O să fim arestaţi cu toţii! 

— Bineînţeles că nu. 


— Sobek o să-i ia la întrebări pe răniţi, iar ei o să mărturisească. 

— Nu cred, rosti Prevestitorul cu seninătate. 

— Cum putem fi siguri de acest lucru? 

— În afară de Gură-Pocită, oamenilor însărcinaţi să-l ucidă pe 
Sesostris li s-a dat să bea otravă. Chiar și în caz de reușită, ar fi 
murit toți în mai puţin de o oră. 

Medes se uită năucit la Prevestitor. 

— AŢI... ați... 

— Șansele erau oricum mici, căci scutul magic al lui Sesostris 
rămâne puternic. Totuși, ne-am atins ţinta. Cârmuirea aceasta 
nelegiuită se știe acum slăbită. Și nimeni și nimic nu-i va îngădui să 
prevadă de unde și când vor veni loviturile. 

— E nevoie să mă întorc degrabă pe meleagurile mele? întrebă 
Libanezul. 

— Nicidecum, viteazul meu prieten! Mai mulţi credincioşi au 
plecat deja spre miazănoapte, dar tu vei rămâne aici împreună cu 
unii dintre aliaţii noştri negustori, frizeri și vânzători. O să-i conduci 
în numele meu și ai să-mi trimiţi vești cu același devotament ca și 
până acum, nu-i așa? 

—  Bizuiţi-vă pe mine, stăpâne! răspunse Libanezul ale cărui 
cicatrice, devenite dintr-odată dureroase, îi amintiră că trebuia, cu 
orice chip, să se supună Prevestitorului. 

— Tu şi Medes o să mă înștiințaţi despre ce se petrece la 
Memphis şi despre ce are de gând Sesostris. 

— Vom face tot ce ne stă în putinţa, dar... vom putea să ne 
continuăm negoţul cu Libanul? 

— Nu văd de ce să înceteze, dacă o parte din câștig va sluji cauzei 
noastre. 

— Întocmai aceasta e și dorinţa mea, stăpâne! 

— Ne luăm un răgaz înainte de a-l ataca din nou pe faraon? 
întrebă Medes. 

— Am să-mi desfășor forțele altfel, dar nu va exista niciun răgaz. 
În ceea ce te priveşte, îngrijește-te să obţii cât mai multe informații 
despre Abydos. Atâta vreme cât salcâmul lui Osiris mai are o urmă 
de viaţă în el, niciuna dintre victoriile noastre nu va fi hotărâtoare. 


Dar până atunci să facem în așa fel încât niciun egiptean să nu mai 
doarmă liniștit. 
t 

Când pătrunse într-una din încăperile cazărmii principale din 
Sichem, generalului Nesmontu îi fu înmânată o scrisoare din partea 
lui Sehotep, în care acesta îi povestea groaznicele întâmplări 
petrecute în Memphis. 

Veștile îi înfierbântară sângele bătrânului soldat și îi întăriră 
dorinţa de a-i înhaţă pe capii răzvrătirii cananeiene. Deși la prima 
vedere se părea că aceasta a fost înfrântă, Nesmontu simţea că focul 
încă mocnește sub cenușă. 

În faţa lui, aşezat pe un scăunel, cu mâinile legate la spate, stătea 
un băieţandru cu ochi dușmănoși. 

— De ce a fost arestat? îl întrebă generalul pe soldatul care îl 
păzea. 

— A încercat să înfigă un cuţit în spinarea unei santinele. Trei 
oameni abia l-au doborât. 

— Câţi ani ai? îl întrebă Nesmontu privindu-l drept în ochi. 

— Treisprezece. 

— Le-ai spus părinților tăi cu ce te îndeletnicești? 

— Părinţii mei sunt morți. Armata egipteană i-a ucis. Iar eu îi voi 
ucide pe egipteni. Sichemul se va răscula, căci acum avem o mare 
căpetenie! 

— Şi cum o cheamă? 

— Prevestitorul. 

— A fost condamnat și executat. 

— Prostii! Noi, cananeienii, știm că nu-i adevărat. O să aveți 
dovada. 

— Ia te uită! Când anume? 

— Chiar în clipa asta, Prevestitorul jefuieşte o caravană la 
miazănoapte de Sichem. 

— Pari să cunoşti multe, neisprăvitule! Dar minţi aşa cum respiri. 

— O să vedeţi că nu! 

— După câteva zile de temniţă o să-ți vină mintea la loc. 

— Nu-i decât un copil, zise soldatul. 


— Un copil gata să ucidă! Aici ne vom folosi de legea egipteană 
care spune că de la 10 ani un om e pe deplin răspunzător de faptele 
sale. 

Pe când generalul se îndrepta spre locuinţa sa, aghiotantul îi 
aduse o veste neașteptată. 

— O caravană a fost atacată la miazănoapte de oraș. 

— Sunt victime? 

— Din păcate, da, însă unii au scăpat. 

— Adu-i la mine degrabă! 

t 

De cum sosi la Memphis, Nesmontu ceru audiență la faraon, care 
îl primi lăsând orice alte treburi la o parte. Ținând seama de 
însemnătatea veștilor, Sesostris îi chemă fără întârziere pe vizirul 
Khnum-Hotep, pe Purtătorul sigiliului regal Sehotep, pe Marele 
Trezorier Senankh, pe Sobek Păzitorul, pe Fiul regal Iker și pe 
Sekari. 

— Cercetările făcute de generalul Nesmontu au dus la un rezultat 
neliniştitor, mărturisi regele. După ce are să vă lămurească el însuși, 
vom lua o hotărâre. 

— O caravană a fost atacată de curând lângă Sichem, începu 
Nesmontu. Soldaţii care o însoțeau s-au apărat cu îndârjire, dar au 
fost copleșiți de numărul vrăjmașilor. O patrulă ivită la timp a sărit 
în ajutorul celor doi supraviețuitori, un soldat şi un negustor. 

— Această nenorocire dovedeşte că trebuie să sporim numărul 
soldaţilor în întreaga Syro-Palestina, fu de părere Senankh. 

— Şi pe deasupra sa întărim și paza caravanelor, grăi Sobek. Asta 
i-ar descuraja pe tâlharii nisipurilor, aliaţii cananeienilor, să mai 
atace. 

— Astfel de măsuri sunt de mare trebuinţă, recunoscu Nesmontu, 
dar am aflat ceva ce le-ar putea face neîndestulătoare. Cei doi 
supraviețuitori mi-au spus că în fruntea jefuitorilor era un bărbat 
înalt pe care-l numeau Prevestitorul. 

— Prevestitorul a murit, îi reaminti Sehotep. Potrivit chiar 
raportului tău, populaţia Sichemului l-a ucis, răsculându-se 
împotriva acestui fals prezicător! 


— Într-adevăr, așa am crezut. Dar m-am înșelat, după cum se 
vede. Prevestitorul trăiește și presupun că el e sufletul răzmeriței 
cananeiene. Până și copiii îl admiră și vor să se bată în numele său. 

— Dacă există, atunci nu poate fi găsit decât în Syro-Palestina, 
observă Iker, ale cărui vorbe îi atraseră privirea sfredelitoare a lui 
Sobek. 

Mai-marele tuturor gărzilor din regat nu reușise să scoată nimic 
de la cananeienii însărcinați să-l ademenească în capcană. Toţi 
muriseră în urma rănilor primite în timpul atacului. 

— Prevestitorul comandă mai multe grupuri înarmate, continuă 
generalul Nesmontu. Se mișcă neîncetat dintr-un loc în altul și se 
străduiește să unească triburile ca să alcătuiască o armată. 

— De ce n-ai putut să-l arestezi? întrebă vizirul. 

— Cunoaște ţinutul așa cum noi nu vom izbuti niciodată să-l știm 
şi pândarii săi îi vestesc cea mai măruntă desfășurare a forțelor 
noastre. Totuși, am obținut o informaţie prețioasă. Negustorul care a 
scăpat cu viață l-a auzit pe Prevestitor îndemnând la război 
împotriva Egiptului. Adevăratul său nume e Amu şi conduce un 
vechi trib cananeian, faimos pentru cruzimea și violența sa. 

— E de ajuns, așadar, sa dăm de urma acestui trib. 

— Familiile care-l alcătuiesc s-au ascuns după înăbușirea 
răscoalei din Sichem și au făcut un jurământ pe care toţi din ţinut îl 
iau în serios: oricine îl va vinde armatei pe un susținător de-al 
Prevestitorului va fi omorât cu sălbăticie. 

— Şi atunci ce socotești că e de făcut? întrebă Senankh. 

— Am nevoie de un om peste măsură de curajos, care să se 
bucure de încrederea deplină a Luminăţiei Sale și care să fie în stare 
s-o câştige și pe cea a Prevestitorului și a apropiaților săi. Omul 
acesta va trebui să afle toate tainele și adăposturile asiaticilor, şi să 
ne dea de veste cu cea mai mare băgare de seamă. Iar noi vom trece 
la fapte când va sosi clipa potrivită şi-l vom zdrobi pe vrăjmaș dintr- 
o singură lovitură. Nu pot folosi un om de-al meu pentru ca ar fi iute 
descoperit. 

— Deci, eu sunt alesul, pricepu Sekari. 

— Ba nu, se împotrivi Iker, eu sunt cel mai îndreptăţit. N-am 
încercat oare să-l ucid pe rege? 


Sobek tresări. 

— Luminăţia Voastră, vă sfătuiesc încă o dată să nu vă încredețţi 
în acest scrib! 

— Acolo unde se ascunde Prevestitorul, urmă Iker, Bina și 
asiaticii din Kahun se ţin prin preajmă. Negreșit au părăsit 
Memphisul și pun la cale următoarele atacuri, începând cu Syro- 
Palestina. Pe de altă parte, eu am reușit să-i păcălesc pe cei din 
capitală, dar nu şi pe Sobek Păzitorul. În ajunul arestării mele, n- 
avem decât o singură cale de scăpare: să fug, să-mi găsesc tovarășii, 
să le spun tot ce aflasem despre palat și să pornesc iar alături de ei 
lupta împotriva tiranului. 

— În sfârșit, se răsti la el Sobek, mărturisești! 

Iker îl ţintui cu privirea pe mai-marele tuturor gărzilor regatului. 

— De vreme ce n-am izbutit sa te conving de credinţa mea față de 
rege, faptele mele vor vorbi în locul meu. Sau mă alătur complicilor 
mei și tu vei sfârși prin a mă ucide cu nespusă bucurie, sau mă 
strecor în rândurile dușmanului și trimit de acolo informaţii care-i 
vor îngădui Luminăţiei Sale să înlăture răul. 

— O a treia posibilitate mi se pare mai vrednică de crezare: ai să 
dai greș și Prevestitorul are să te facă să pieri în chinuri groaznice, 
zise Sekari. 

— Îmi dau seama de primejdie, încuviinţă Fiul regal. Dar am o 
datorie de plătit și vreau să dobândesc încrederea desăvârşită a 
apropiaților Luminăţiei Sale și mai ales a lui Sobek. Purtarea lui nu 
mă surprinde nicidecum. Am săvârşit o greşeală gravă și trebuie să- 
mi purific inima. De aceea îl rog din suflet pe faraon să-mi 
încredinţeze această misiune. 

Sesostris se ridică, semn că sfatul de taină se încheiase. 

Toţi ieșiră tăcuţi din odaie, în afară de Iker. 

— Luminăţia Voastră, pot să vă cer o favoare înainte de a pleca? 
Aș dori s-o mai văd pe Isis și să-i vorbesc pentru ultima dată. 


49. 


Prăvălit într-un jilt, Gergu plângea cu sughițuri. 

— Să părăsim Memphisul fără întârziere... Dar unde să ne pitim? 
Sesostris o să ne urmărească până-n adâncul deșertului! 

— Isprăveşte cu prostiile şi mai bea nişte bere tare! O să te 
liniștească. 

— Nu mi-e sete! 

— Vino-ţi în fire odată! 

Gergu se supuse și sorbi o cupă cu vin, de parcă ar fi fost ultima. 

— Nu avem de ce ne teme, îl asigură Medes. Dacă e să ne luăm 
după zvonuri, singurul asupra căruia s-au abătut bănuielile lui 
Sobek e Fiul regal Iker. Prevestitorul şi ai săi sunt la adăpost. Doar 
Libanezul și oamenii lui au rămas pe loc. 

Gergu se mai potoli puţin. 

— Sunteţi convins că nu vom fi arestaţi? 

— Toate legăturile prin care se putea ajunge la noi au fost tăiate. 

De astă dată, Gergu goli tot urciorul. 

— Sesostris pare de neatins! Nicio încercare de a-l ucide nu va da 
roade. Să rupem această înțelegere primejdioasă, Medes, și să ne 
bucurăm de averea dobândită! 

— Ar fi o copilărie! Mai întâi că Prevestitorul nu îngăduie 
trădarea şi ne-am osândi singuri la moarte. Vom continua să ne 
îmbogățim mulțumită Libanezului. Iar până la urmă, vom sfârși prin 
a stăpâni întregul regat. Crezi cu adevărat în infern, Gergu? 

— Cei păcătoși vor arde acolo în cazane și nimic nu le va ușura 
suferințele! 

— Baliverne, își dădu cu părerea Medes. Eu nu cred decât în 
minciună și lăcomie. Să le tăgăduiești existenţa e o nerozie, să lupți 
împotriva lor n-are niciun rost. Prevestitorul mă atrage, căci 
mânuieșşte forțele râului cu o măiestrie fără seamăn. Dar ce mă mira 
cel mai mult e numărul credincioșilor săi care i se supun orbește! 
Cum pot neisprăviţii ăştia să-și închipuie că Zeul i-a vorbit unui om 
și l-a însărcinat să răspândească un adevăr deplin? Prostia conduce 


mulțimile și noi trebuie să tragem de aici un câștig cât mai 
însemnat. E arma cea mai de temut. Puțin îmi pasă de credinţa pe 
care o ridică în slăvi Prevestitorul, dar sunt sigur că ea va cuceri 
lumea. lar noi, alăturându-ne lui, vom deveni nemăsurat de 
puternici și de bogați. 

Sângele rece al lui Medes făcu să-i vina inima la loc lui Gergu, iar 
berea îl înveseli. 

— Casa Regelui se teme, adăugă Secretarul ei. După venirea 
neașteptată a generalului Nesmontu, n-am avut niciun decret de 
întocmit. Nu se ştie nimic din ce a vorbit cu regele, dar se pare că 
Iker a fost chemat degrabă. Am să mă străduiesc să aflu mai multe. 
La rândul tău, încearcă să pui întrebări oamenilor din preajma lui 
Nesmontu. O să dai cu siguranță peste unul care se grozăveşte cu 
faptul că el cunoaște pricina vizitei generalului. 

t 

Soarele apunea peste Abydos. Isis urcă încet scara de piatră ce 
ducea pe acoperişul templului unde avea să-şi petreacă noaptea 
cercetând aștrii. 

Însărcinată de rege să descopere orice purtare neobişnuită a 
preoților permanenți și temporari, tânăra femeie băgase de seamă, 
nu fără o oarecare ușurare, că fiecare îşi vedea de îndatoririle sale. 
Și mai anevoioasă încă, o altă misiune îi sorbea întreaga energie: să 
caute în arhivele Locașului Vieţii orice informaţie, cât de măruntă, 
ce putea fi folosită pentru tămăduirea salcâmului. 

Și cum într-o scriere veche găsise povaţa de a privi cu luare- 
aminte cerul, Isis socotea că va afla răspunsuri punând întrebări 
stelelor, planetelor și decanilor. 

Zeița Isis așezase astrele la locurile potrivite, iar cele șapte Hathor 
călăuzeau destinul. Cât despre citirea orei, horoscopul, aceasta 
rămânea un secret de stat, transmis din faraon în faraon. Totuși, 
inițiații cunoșteau mesajele celor 36 de decani, numiți de asemenea 
şi „cei vii”. Ei se nășteau și se reînnoiau în duat, locul obârșiei 
stelelor. 

Cu ajutorul unei frunze de palmier despicate în mijloc și al unui 
mic instrument prevăzut cu un fir cu plumb, Isis calculă poziţia 
corpurilor cerești. Ea îi observă pe Horus-taurul-cerului, Saturn, 


puterea hotărâtoare ce nu lasă loc pentru slăbiciunile omenești, pe 
Horus-cel-care-dezvăluie-taina, Jupiter; pe Horus-cel-roșu, Marte, 
care dă forţă; steaua dublă, a dimineţii şi a serii, adică Venus, 
purtătoare a strălucirii pietrei începuturilor; pe Sobeg, așezat 
dinaintea bărcii solare, pe Mercur, deschizătorul tuturor drumurilor. 
Împreună, aceste planete cântau o muzică pe care trebuia să înveţi 
s-o auzi ca să înţelegi în ce fel încântau ele pământul Egiptului. 

Niciuna dintre planete nu vestea nimic îngrijorător. În schimb, 
Isis se întreba de ce salcâmul nu mai vieţuia în armonie cu fazele 
lunii. Ochiul ceresc se reîntregea și strălucea precum un soare al 
nopții, lumină în inima întunericului, în stare să sporească formele 
ascunse în bezna. 

Dar Arborele vieții nu se mai bucura de energia lunii, care își 
împlinea menirea. Și, potrivit scrierilor, o singură putere ar fi izbutit 
s-o împiedice să strălucească: Seth, ucigașul lui Osiris. Seth cel care 
încălca rânduielile, cel violent și zbuciumat, cel care dezbina, tăia, 
încurca şi semăna dezordinea. 

Isis ştia unde să-l găsească pe harta cerului: în partea de 
miazănoapte a constelației taurului:*. 

Îndreptându-și spre el micul său sceptru Magie din fildeș, 
preoteasa înfruntă primejdia și îi puse întrebări. Supărându-l pe Seth 
cel năprasnic, putea să atragă asupra ei fulgerul acestuia. Dar Isis 
voia cu tot dinadinsul să descopere din ce pricină și în ce fel anume 
Seth îi făcea rău fratelui său Osiris, înverșunându-se împotriva 
Arborelui vieții. 

Stelele aflate în jurul polilor erau neschimbate. Slujitoare ale lui 
Osiris, ele înfrânau puterea lui Seth, păstrând armonia în sânul 
universului. În schimb, celelalte corpuri cerești prinseră a pâlpâi cu 
luciri neobișnuite. 

Dintr-odată, Isis pătrunse cu mintea realitatea ascunsă a cerului 
pe care îl privise adesea plină de admiraţie, fără a-i pricepe însă 
adevărata natură. Pe fondul de lapislazuli, străluceau metale și 
pietre prețioase. Cosmosul se înfățișa ca o gigantică vatră, în care, 
fără încetare, lumina se preschimba în viață. În măruntaiele 
munților, renășteau metalele și mineralele venite din cer. Osiris- 


Luna, soare în inima întunericului, le înmulțea. Şi un duh al răului, 
mânuitor al forțelor cerești încerca să oprească această creştere. 

Isis se simţi cuprinsă de ameteli. Încet, coborî scara sprijinindu-se 
de pereţi. Era prea devreme ca să tragă toate învăţăturile din această 
descoperire, dar poate ca ea îi va oferi arme noi împotriva 
vrăjmașului. 

În penumbra templului zări un om. 

— Cine e acolo? 

— Pleşuvul mi-a cerut să te înlocuiesc, zise Bega cu o voce aspră, 
și să continui cercetările. Ai observat vreo schimbare în mișcarea 
stelelor? 

— Nu, răspunse Isis fără să mintă. 

Și într-adevăr, nici mișcarea, nici poziția corpurilor cerești nu-i 
trezise înțelegerea, ci altceva, mult mai ascuns. Isis ar fi putut să-i 
vorbească despre aceste lucruri preotului permanent Bega, 
matematician și geometru faimos, care cunoștea bine efemeridele. 
Dar, tulburată, prefera să păstreze tăcerea. 

La lumina luminărilor, Bega văzu ca preoteasa părea sleită de 
puteri. 

— Cum te simţi, Isis? 

— Puțin obosită. 

— Vrei să te însoțesc până în odaia ta? 

— Nu e nevoie. 

— Să nu-ţi închipui că-ţi dau eu poveţe, dar ar fi bine să te 
odihnești mai mult. 

— Împrejurările nu-mi îngăduie, nici mie, nici celorlalți. 

— Crezi că distrugându-ți sănătatea o s-o păstrezi pe cea a 
salcâmului? 

— Dacă viața mea ar salva-o pe a lui, n-aș șovăi o clipă să i-o 
dăruiesc. 

— Preoţii permanenţi împărtășesc același gând ales, grăi Bega, și 
niciunul nu-și cruță puterile. Totuși, nu trebuie să ne descurajăm, 
căci salcâmul supraviețuiește. 

— Purtăm cel mai cumplit război și încă nu l-am pierdut. 

Privind-o cum se îndepărta, Bega încercă totuși cele mai diferite 
sentimente. Cum să nu fii invidios pe frumuseţea și mintea ei ageră? 


Cu prudenţă și iscusinţă, trebuia s-o împiedice să capete și alte 
însărcinări şi să devină stânjenitoare. Isis era deja atât de 
strălucitoare, încât părea sortită unor poziţii înalte. Din fericire, era 
lipsită de ambiţie și nu aspira atât de sus. 

Dar oare acum nu descoperise ea ceva care o tulburase? S-o 
întrebe ar fi fost o nechibzuințţă căci ar fi nedumerit-o atâta 
curiozitate. Cu răbdare, poate că Bega va reuși s-o îmbuneze și s-o 
preschimbe într-o pradă ușoară pentru Prevestitor. 

Răsăritul soarelui fu o minunătție. 

Isis se uită cu plăcere la nemaipomenita strălucire a nimbului 
roşu ce se ivise Înaintea discului de aur, biruitorul întunericului 
trecutei nopți, pe care preoteasa și-o încheiase în biblioteca 
Locașului Vieții. Citind tratatul de alchimie al lui Imhotep, ale cărui 
bogații păreau nesecate, tânăra se gândise la o încercare, dacă și 
Pleșuvul se învoia. 

Dar când acesta zări în mâna lui Isis o oglindă din aramă, nu 
întârzie să-şi trădeze nemulțumirea. 

— Ai uitat de prima noastră îndatorire? 

— Nicidecum, liniștiţi-vă. Vom uda rădăcina salcâmului cu apă și 
lapte, dar mi-ar plăcea să-mi îngăduiți să împlinesc un nou ritual. 

— Cu obiectul acela? 

— Oare zeița Hathor nu l-a făcut sacru în timpul ritualurilor de 
inițiere a femeilor? E cel mai simplu pe care-l am la îndemână și 
puterea lui de strălucire e mică. Totuși, îmi pun speranţe uriașe în 
ea. 

— De unde ţi-a venit această idee? 

— De la înţelegerea naturii a cerului. 

— Ah... Ai depășit și pragul acesta. Hotărât lucru, regele nu s-a 
înșelat. 

Morocănos, Pleșuvul se îndreptă spre salcâmul înconjurat de alți 
patru arbori tineri. Sădiţi în cele patru punctele cardinale, ei 
alcătuiau un brâu protector care împiedica undele nefaste să atingă 
arborele bolnav. 

După ce hrăni salcâmul, Isis potrivi oglinda în aşa fel încât 
lumina dimineţii să cadă pe o mica parte a frunzișului. 


Sub privirea atentă a Pleșuvului, câteva frunze începură să 
înverzească. Apoi culoarea se stinse, însă fără a dispărea pe de-a- 
ntregul. 

— Lămurește-mă, Isis! 

— O singură forță face să sporească metalele şi să crească 
plantele al căror suveran e salcâmul. Duşmanul a tulburat mișcarea 
energiei între cer și pământ și din pricina aceasta salcâmul nu mai 
primește energia și nici n-o dă mai departe. Doar un leac alchimic l- 
ar putea tămădui. 

— Tocmai de aceea avem trebuință de aurul zeilor, îi reaminti 
Pleșuvul. 

— Până-l vom găsi, să întrebuinţăm alte metale ce provin din 
stele. Această simplă oglindă rituală tocmai s-a dovedit folositoare. 
Altele, mai bine modelate vor ajuta seva să străbată venele 
salcâmului. 

— Dar dac-am așeza zece oglinzi împrejurul lui? întrebă Pleșuvul. 

— Riscăm să-i ardem puţina vigoare ce i-a mai rămas și să-l 
ucidem chiar noi. Trebuie să fim cu băgare de seamă. 

— Am înaintat totuși încă un pas pe calea cea bună. 

— Nu mi-am isprăvit căutările. Vechii prezicători ne-au lăsat 
moștenire chei și mai folositoare. Așa că voi continua să le iscodesc 
scrierile. 


50. 


În arhivele din Abydos se păstrau reţetele parfumurilor și ale 
pomezilor rituale care nu puteau lipsi din ritualurile zilnice. 
Pleșuvul și preoţii permanenţi cunoșteau așa de bine aceste scrieri, 
că nu le mai dădeau nicio atenţie. Cercetându-le din nou și citind cu 
luare-aminte şi coloanele de hieroglife gravate pe pereţi, Isis căuta 
un amănunt neobişnuit sau vreo vorbă despre o taină pierdută care 
să-i dezvăluie drumul spre metalul tămăduitor. 

Pe alocuri, era pomenit aurul din Punt, dar fără să se spună unde 
se găsea această misterioasă ţară, de a cărei existență mulți se 
îndoiau. Preoteasa află şi despre „un oraș de aur” de unde se scotea 
un metal pur cu însușiri neasemuite. Dar și locul unde se înălțase 
acest oraş rămânea ascuns, deși bănuielile se îndreptau spre deşertul 
Nubiei. 

Istovită, Isis înfășură preţioasele papirusuri și le așeză în tocurile 
lor de piele. Apoi ieși din bibliotecă și se reculese câteva clipe în 
templul liniștit, înainte de a păși în lumea din afară. 

Soarele asfințea. 

În lumina blândă a amurgului, un uriaș înaintă spre tânăra 
preoteasă. 

— Luminăţia Voastră... 

— Ce-ai descoperit, Isis? 

Tânăra femeie îi vorbi monarhului despre cele observate pe cer și 
despre orașul de aur. 

— Am venit ca să celebrez un ritual menit sa-i îndepărteze pe 
vrăjmașii luminii şi să-l apere pe Osiris. Vei fi una din cele patru 
preotese însărcinate să întruchipeze zeițele, care mă vor ajuta. 

t 

Într-o capelă, Pleșuvul aduse o raclă înconjurată de patru figuri 
înaripate cu cap de leoaică. Obiectul reprezenta prima movilă de 
pământ ivită la începuturile creației, când strălucirea divină prinsese 
formă. 


Împreună cu alte trei preotese ale lui Hathor, Isis modelă un 
bulgăre de argilă. Fiecare reprezenta o faţetă a ochiului lui Ra, în 
stare să risipească furtunile iscate de Seth. 

Faraonul așeză pe raclă un al cincilea bulgăre în care înfipse o 
pană de struţ, amintind de Maat. 

— Acest mormânt al lui Osiris să fie mereu apărat împotriva 
atacatorilor! grăi regele. Cele patru leoaice să vegheze înspre răsărit, 
înspre apus, înspre miazăzi şi înspre miazănoapte, iar ochii lor să nu 
se închidă niciodată! Aceste străluciri să râmând întotdeauna 
statornice, iar cerul să nu se clatine! 

Purtând bulgărele de argilă în palme, fiecare preoteasă se 
prezentă în fața monarhului, care repetă formula de patru ori. 

— De-acum înainte, soarele are patru ochi. Cerul întreg se 
înseninează. Vânturile şi focul să-i împrăștie pe Seth și părtaşii săi! 

Monarhul aruncă primul bulgăre spre miazăzi, al doilea spre 
miazănoapte, al treilea spre apus, iar al patrulea spre răsărit. 

— Abydos rămâne pe veci pământul care-l poartă pe Cel-vrednic- 
de-respect, iar Seth se vede osândit să-l poarte pe cel care este mai 
mare decât el, adică pe Osiris. 

Odată ritualul încheiat, Sesostris îi adună laolaltă pe preoţii 
permanenți şi pe preotese în sala susținută de coloane a templului. 

— Protecţia salcâmului se întărește, arătă el. Oriunde s-ar 
ascunde fiinţa cea rea, ochiul lui Ra o va afla și-i va ridica piedici în 
cale. Una dintre iniţiate, în lipsa mea, va rosti formulele prelungind 
eficienţa ritualului. Isis va veghea asupra salcâmului și va numi 
părțile bărcii lui Osiris, „Doamna din Abydos”. Pentru că ea nu se 
mai mișcă liberă, energia trebuincioasă reînvierii începe să sece. Isis 
o va păstra, iar noi vom continua lupta și căutarea aurului 
tămăduitor. 

Bega își simţea gâtul uscat. Bineînţeles, Isis nu luase încă locul 
Pleșuvului, dar sprijinită de voința regală, dobândea tot mai multă 
influență. Din fericire, sarcina sa se limita doar la ritualuri și nu 
privea administrația Abydosului. Așa că n-o să bage de seamă 
negoțul cu stele. 

Cât despre moartea deplină a lui Osiris și distrugerea Abydosului, 
tânăra femeie n-avea să zărească primejdia decât mult prea târziu. 

Un veteran demn de acest nume n-ar fi disprețuit o bere bună, 
mai ales dacă aceasta curgea din belșug și pe degeaba. De aceea 
Gergu își îndreptă atenția spre un soldat în vârstă din garda 
generalului Nesmontu. lar bătrânul se învoi să viziteze cele mai 
bune cârciumi din Memphis, în tovărășia unui cunoscător. 

— Lucrez în viile regale, minţi Gergu. După ce ne clătim bine 
gâtlejul cu bere tare, am să-ți dau să guști din câteva recolte de care 
ai să-ți aduci aminte toată viaţa. 

Nimeni nu rezista la băutură mai bine decât Gergu. Chiar când 
era beat mort pricepea ce i se spune. Veteranului, în schimb, îi 
lipsea un asemenea antrenament susținut. Așa că, după ce-şi istorisi 
isprăvile, nu refuză să răspundă la întrebările noului său prieten. 

— De ce generalul Nesmontu s-a întors în grabă la Memphis? se 
prefăcu îngrijorat Gergu. 

— E o poveste ciudată, băiete! O caravană a fost atacată și au 
existat victime. Şi ştii cine era căpetenia tâlharilor? Prevestitorul! 
Păduchioșii ăia din Sichem nu l-au omorât pe cel care trebuia, 
pricepi? 

— Şi acum se ştie adevărul? 

— Generalul îl cunoaște, cu siguranță... Şi a dat fuga să-l 
înștiințţeze pe faraon. 

— Deci, ținutul va fi cercetat în lung şi-n lat. 

— M-ar mira. 

— De ce? 

— Pentru că am făcut-o deja de zece ori, dar zadarnic! Însă 
Nesmontu e şiret. Va trimite o iscoadă care se va strecura printre 
cananeieni ca să dibuiască ascunzătoarea Prevestitorului. Apoi, vom 
lovi drept la ţintă. 

— Ai făcut treabă bună, Gergu, recunoscu Medes. Vorbărețul ăsta 
ne-a fost de mare folos. Diseară am să-i spun Libanezului să-l 
vestească pe Prevestitor. 

— Fiul regal Iker doreşte să vă vadă, îl anunță un slujitor pe 
Medes. 

Secretarul Casei Regale ieşi degrabă din odaia sa de lucru. 


— Cu ce pot să vă ajut, Iker? 

— M-aţi poftit să luăm masa împreună și am primit cu plăcere. 
Dar acum din nefericire, sunt nevoit să vă refuz. 

— Sper că nu sunteţi bolnav. 

— Nici vorbă, dar trebuie să părăsesc curtea pentru câtva timp. 

— O misiune în provincii? 

— lertaţi-mă, dar nu pot să vă spun mai multe. 

— Vreţi să hotărâm o altă zi? 

— Nu ştiu precis cât voi lipsi. 

— Îngăduiţi-mi să vă urez călătorie plăcută şi vă încredinţez că 
aştept cu nerăbdare să ne vedem din nou. Când vă veţi întoarce, 
vreau să-mi faceți onoarea să mă număr printre primii în casa cărora 
veţi păși. 

— Va făgăduiesc. 

— Atunci, pe curând! 

— Numai dacă zeii vor vrea, Medes. 

Nu putea exista decât o pricină pentru plecarea în pripă a Fiului 
regal: Sesostris îi poruncise, în cea mai mare taină, să se strecoare 
printre luptătorii cananeieni. Iker nu era soldat, nimeni nu-l 
cunoștea în acea regiune. Se va da drept un credincios de-al 
Prevestitorului și va izbuti mai multe decât armata lui Nesmontu. 

Dacă Medes nu se înşela, atunci avea la îndemână mijlocul sigur 
prin care să scape o dată pentru totdeauna de băiatul ăsta 
stânjenitor şi încăpățânat. Libanezul își va pune oamenii pe urmele 
lui, iar când Iker va pătrunde în ţinutul triburilor din Canaan, 
crezând că le poate păcăli, va fi un om mort. 

În curând, avea să cunoască Canaanul, o țară duşmănoasă, 
primejdia, singurătatea, frica și, fără îndoială, moartea. Iker nu se 
amăgea în privinţa sorții sale, dar nici nu se temea de ea. Înainte de 
a înfrunta această încercare, probabil ultima, se bucura de pacea și 
răcoarea grădinilor palatului. I-ar fi plăcut să stea și să scrie tot 
restul vieții sale la umbra unui sicomor, să urmărească mișcarea 
soarelui alunecând peste hieroglifele înșirate pe un papirus, să se 
adâncească în cugetările înțelepţilor și să încerce să găsească o 


formulare nouă în armonie cu tradiţia. Dar destinul hotărâse altfel şi 
orice împotrivire ar fi fost o copilărie. 

Deodată, Iker și închipui că e victima unei năluciri. 

Era ea... ea care venea spre el, într-o rochie de un trandafiriu 
delicat și cu o floare de lotus în păr. 

— Isis, tu eşti... chiar tu? 

Ea zâmbi, luminoasă ca un soare. 

— Din porunca regelui am să stau o vreme la Memphis pentru a 
cerceta arhivele căzute în uitare de mult timp. Înainte de a petrece 
ore îndelungate în biblioteca templului lui Hathor, doream să revăd 
aceste locuri. lertați-mă dacă v-am tulburat meditaţia! 

Din nou, cuvintele se loveau unele de altele în mintea lui Iker și 
el nu știa pe care să le aleagă. 

— Rodiul... Îţi aminteşti? Mi-ar plăcea să-l admirăm împreună. 

Arborele era splendid. Neîncetat, o floare tânără lua locul celei 
care se ofilea. 

Se așezară pe o bancă din lemn, deopotrivă aproape unul de altul 
și atât de îndepărtați. 

— Speram mult să te văd iar, Isis! Neîndoielnic, va fi pentru 
ultima dată. 

— De ce acest gând negru? 

— Am căpătat încuviințarea faraonului ca să îndeplinesc o 
misiune, care, de fapt, mi se cuvenea: să încerc sa pătrund printre 
asiaticii conduși de Prevestitor. 

— În ce fel? 

— Alţii mai pricepuţii decât mine la astfel de treburi au să-mi 
arate cum. 

— Și cu ce arme? 

— Cuţitul unui duh păzitor dăruit de Luminăţia Sa, o amuletă 
închipuind sceptrul Puterii şi experienţa de luptă pe care am strâns- 
o până acum. 

Isis părea tulburată. 

— Misiunea aceasta nu înseamnă oare moarte sigură? 

— Ca Fiu regal, trebuie să mă supun tatălui meu. Pe deasupra, 
vreau să-l slujesc fără să mă gândesc la mine însumi. De aici înainte 


locul meu e în Canaan. Dacă voi reuși, faraonul va birui mai lesne 
forțele răului. Dacă voi da greș, altcineva mă va înlocui. 

— În faţa destinului păreţi aproape nepăsător. 

— Nu crede că sunt împăcat cu soarta, ba chiar dimpotrivă! Dar 
ştiu că şansele de a izbuti sunt slabe. De aceea îţi cer o favoare dacă 
te învoiești să mă asculți. 

— Vorbiti, vă rog! 

— Plecând spre Canaan, sunt nevoit să-mi părăsesc cel mai drag 
tovarăș, pe Vânt-de-Miazănoapte, un măgar căruia i-am salvat de 
două ori viaţa, iar el m-a ferit adesea de necazuri. Vrei să-l iei cu 
tine la Abydos și să ai grijă de el? 

— Bineînţeles și mă voi strădui chiar să-i câștig prietenia. Vă 
încredinţez că n-o să ducă lipsă de nimic. 

— Mă simt mai ușurat acum. La Memphis însă e ușor să te arăţi 
curajos. Dar departe de Egipt, cum am să mă descurc? Şi chiar dacă 
descopăr vizuina Prevestitorului, voi putea să-l previn pe rege? 

— Magia Abydosului vă va proteja, Iker. Cu ajutorul vostru, vom 
salva Arborele vieţii. 

— Să te audă zeii, Isis! 

Tânărul scrib își aminti cuvintele șarpelui, rostite pe Insula lui Ka: 
„Eu n-am putut împiedica sfârșitul lumii mele, dar tu vei ști s-o 
salvezi pe a ta?” 

[sis se ridică. 

Peste câteva clipe, avea să dispară dinaintea ochilor lui pentru 
totdeauna și el încă nu-i spusese nimic. 

Cum să înfrunte moartea fără să-i dezvăluie focul ce-l mistuia? 

Iker se ridică şi el. 

— Isis... 

— Da, Iker. 

— N-o sa ne mai vedem, poate, și trebuie să-ți mărturisesc că... 
că te iubesc. 

Temându-se de ce-ar fi putut zice ea, Iker își cobori privirea. 

Se aşternu o tăcere nesfârşită. 

— Şi mie, rosti ea cu o voce din care Iker simţi că răzbate emoția, 
faraonul tocmai mi-a încredințat o misiune copleșitoare. Şi eu mă 
tem că nu voi fi în stare s-o îndeplinesc și spre ea trebuie să-mi 


îndrept toate gândurile. Totuși, unele dintre ele vor rămâne alături 
de tine și nu te vor mai părăsi. 


El nu îndrăzni nici s-o oprească, nici să-i pună întrebări și o privi 


cum se îndepărtează parcă plutind, delicată, atât de elegantă și atât 
de frumoasă. 


Iar în urma ei rămase o grădină goală, scăldată în lumină. 


Seria va continua cu: 


TTT 


CALEA DE FOC 


“ Specie de plantă agățătoare cu flori verzi și rădăcina toxică (n. tr.). 
{£2 Balanites aegyptiaca — arbore sau arbust bogat ramificat, care creşte în Sahara (n. tr.). 
{£2 Această forță era numită at. Egiptenii includeau crocodilul în categoria peștilor (n. tr.). 


{2 Ursa Mare (n. tr.). 


